
Realitatea şi umbra 


REALITATEA: zile, nopţi, săptămâni, ani, anotimpuri, legi, demonstraţii, sindicate, 
injurii, ordonanţe, hipermarketuri, televiziune, moguli, preşedinţi, isterie, spitale, şcoli, 
inflaţie, moţiuni de cenzură, privatizare, secretare, profesori, miniştri, CNSAS, alegeri, 
referendumuri,  exit-poll-uri, baroni (locali), plagiate, copii, tramvaie, Curte 
Constituţională, putere, dosare, corupţie, ofiţeri, ambasadori, intelectuali, DNA, 
partide, şomaj, preţuri, presă, corporaţii, boli, viaţă, ţară, eşec, reformă, UE, Biserică, 
bani, violenţă... 

UMBRA: o grămadă de cuvinte. 

În total sunt 67.088 la număr, distribuite în 70 de articole alese dintre câteva sute, 
scrise în intervalul 1996-2012, în marea lor majoritate apărute în revista 22. Sunt, deci, 
cum ar veni, 70 de umbre mici care, împreună, formează umbra lungă, continuă, lăsată 
de realitatea acestei perioade în mintea subsemnatului; sub această umbră îl invit pe 
cititor, preţ de câteva ore. 

Nu ştiu dacă va fi o şedere plăcută. Şi — îndrăznesc să cred — asta nu atât din vina 
umbrei (dacă ar fi aşa, n-ar fi mare pagubă), cât din aceea a realităţii. O realitate care, 
privită de la oarecare altitudine, pare mai mult o rotire în cerc, fără rost şi aparent fără 
şansă de evadare: aceleaşi probleme revin mereu, obsesiv: corupţia autorităţilor, 
turpitudinea morală, iresponsabilitatea, incultura, rătăcirile spiritului public; aceleaşi 
soluţii sunt adoptate ciclic: instituţii anticorupţie precum DNA şi ANI, independenţa 
justiţiei, modernizarea, reforma, integrarea în Europa. Scor final după încheierea unui 
ciclu? Prea puţin peste nul. Dar poate cel mai grav este că, atunci când părea că 
societatea românească are o speranţă, că se profilează un avans real, e mereu dată 
înapoi şi trebuie reluat efortul. Cred că nu Mioriţa e mitul nostru naţional constitutiv, ci 
povestea lui Sisif. E vorba însă de un Sisif autohton, care se ignoră pe sine, uitând că a 
mai împins de multe ori la deal bolovanul, fiind incapabil să înveţe din experienţa 
trecută. 

Un exemplu: în 1998, un bac la care nu s-a mai putut fura deschidea speranţa unui 
progres decisiv în domeniul educaţiei. (nr. 4) N-a fost să fie. Ministrul de atunci: 
Andrei Marga. 13 ani mai târziu, aceeaşi problemă: iarăşi bac mai sever decât 
precedentele, aceeaşi speranţă renăscută (vezi nr. 60) şi un alt ministru: Daniel Funeriu. 
Dar şi 13 ani irosiţi. lar azi, perspectivele de viitor sunt iarăşi puţin propice. Să mai 
reamintim oare şi că, în ochii primului menţionat, al doilea, cu care cel dintâi ministru 
ar fi trebuit să se simtă solidar, semăna cu un discipol al lui Goebbels? 


Sau: citiţi, vă rog, din Anexa I Apelul celor 50 de intelectuali publicat cu ocazia 
primei suspendări a preşedintelui Băsescu. Comparaţi acum cu ceea ce ştiţi din cea de- 
a doua suspendare (vezi nr. 67, 68, 69, 70). Nu-i aşa că totul — manevrele puterii, 
încălcarea statului de drept, manipularea prin presă — e cam la fel? Din nou cinci ani de 
zile irosiţi, din nou rotire în cerc între două suspendări. (Doar că a doua oară a fost mai 
rău!) Nu-i prea mult? 

De această blestemată „eternă reîntoarcere a asemănătorului“ mi-am dat seama cu 
acuitate eu însumi, când m-am apucat să-mi strâng articolele mai vechi şi mai noi, să le 
aleg, să le aşez într-o aproximativă ordine cronologică, spre a alcătui volumul de faţă. 
Din umbrele locale se compunea un peisaj variat; parcurse separat şi detaşat, lucrurile 
aparent se schimbau rapid, realitatea nu stătea în loc. Dar, vai, când articolele au fost 
clasate împreună, am văzut că eram cu toţii precum un om care, rătăcit în pădure, calcă 
neîncetat pe urmele propriilor paşi, ca într-un coşmar, incapabil să găsească drumul cel 
bun, ba chiar afundându-se din ce în ce mai rău! 

Ce-i de făcut? Ce ne lipseşte? Busola? Nordul? Şi cine să ne trezească din coşmarul 
„eternei reîntoarceri a asemănătoru-lui“? Nu ştiu. Nu am un răspuns. Nu am decât 
întrebări, indignări, reacţii, poziționări, disperări, replici, ironii şi, din când în când, 
speranţe. Adică, însumate, aceste micuţe „şaptezeci de umbre“... 


Faţă de forma din presă a textelor, am efectuat, ici-colo, câteva mici modificări 
cosmetice. În trei cazuri, am schimbat titlul iniţial. În volum, articolele au fost grupate 
pe ani (cu excepţia primelor două), dar, în cadrul fiecărui an, ordinea prezentă nu este 
obligatoriu şi cea cronologică. Textul care deschide volumul a mai apărut şi în cartea 
mea Poveşti impertinente şi apocrife, Humanitas, 2009. Din când în când am pus o notă 
de subsol, atunci când mi s-a părut potrivit să precizez un detaliu sau când am dorit să 
fac un scurt comentariu. La finele volumului am adăugat o Anexă cuprinzând trei apeluri 
colective: primul, semnat şi de mine, din 2007, al doilea, din 2012, al redacţiei revistei 
22, al treilea, de asemenea din 2012, semnat, printre alţii, şi de unii dintre adversarii de 
idei cu care polemizez în acest volum. 


Marea majoritate a acestor articole, spuneam, au apărut în revista 22, publicaţia 
Grupului pentru Dialog Social. (Am menţionat explicit când nu a fost cazul.) Impreună 
cu oamenii care au scris şi scriu această revistă, cu cei care, asigurându-i infrastructura 


financiară, au făcut-o să funcţioneze şi să ajungă la cititori pe hârtie sau, mai recent, 
online, am trăit de peste două decenii toate exaltările şi frustrările realităţii „ciclice“ la 
care m-am referit. Am fost şi suntem încă, în mod aproape surprinzător pentru starea de 
vrajbă generalizată din România, o admirabilă familie. Nu voi înşira numele membrilor 
ei, ca şi pe acela al „rudelor“, mai apropiate sau mai îndepărtate, de teamă să nu uit pe 
cineva: importantă până la urmă a fost contribuţia tuturor, fie în ultimul timp, fie în 
mulţii ani scurşi din februarie 1990, începând cu numărul 1. Totuşi, „capul“ acestei 
familii 22, din 2005 până în 2013, nu poate rămâne nemenţionat: Rodica Palade. Celei 
care a condus revista cu inteligenţă, cu tact, cu talent şi cu o uimitoare putere de muncă, 
toată recunoştinţa, admiraţia şi prietenia mea. De asemenea, sunt recunoscător tuturor 
celor care au făcut şi fac posibile atât existenţa revistei 22, cât şi pe aceea a Grupului 
pentru Dialog Social — în special lui Radu Filipescu şi Magdei Cârneci, fostul şi, 
respectiv, actualul preşedinte al GDS. 
Mulţumesc, în fine, lui Gabriel Liiceanu pentru a-mi fi propus să alcătuiesc acest 
volum pentru Editura Humanitas. Sper să nu-i dezamăgesc încrederea şi prietenia. 
3 ianuarie 2013 


1. Darurile lui 221 


1. Scrisă cu ocazia apariției numărului 1001 al revistei 22. 


După ce Domnul Dumnezeu făcu lumea — bine, rău, cum se pricepu moşul —, se 
prezentară înaintea Lui toate creaturile pentru a-şi primi calitățile şi defectele. Lucrul e 
bine-cunoscut şi a fost povestit de multe ori în diferite chipuri. Ceea ce însă nu se ştie 
este că şi ziarele, revistele, posturile de radio şi televiziune — acelea care urmau să 
existe de-a lungul istoriei în diverse locuri şi în felurite momente — veniră şi ele, 
aşezându-se la o coadă lungă. Aşa că, după ce până şi stridiile şi libărcile îşi căpătară 
ceea ce li se cuvenea, veni şi rândul presei. 

În faţă ieşi mai întâi un post de televiziune, dispus să dea în direct şi un viol. 

— O să ai succes, spuse Domnul. Te va privi lumea seară de seară cu răsuflarea 
tăiată, să vadă dacă a apărut cine a dispărut şi viceversa. Dar te vor dispreţui 
intelectualii! 

— Bogdaproste! răspunse postul încântat. 

Se apropie apoi un alt post, cu trei capete, toate seci. 

— Mie ce-mi dai, Doamne? întrebă el înfrigurat pe trei voci. 

— Să faci din albă neagră şi din neagră albă, să spurci şi să lauzi pe cine vrea 
patronul şi de ruşine să nu ştii! 

— Săru' mâna, răspunse postul, sărutându-i Domnului sfânta dreaptă, aşa ca exerciţiu 
prealabil. 

După un timp, iată încă un post, ceva mai mic, dar vioi şi înscris în realitate. 

— Eu ce primesc? 

— Tu o să ai fete mişto drept prezentatoare, dar nu prea isteţe. O să ai şi un director 
mintos, dar care se va pleca precum trestia, după cum bate vântul... 

— Nu mă sperie nici un vânt!, mulțumescu-Ţi, Doamne. 

Urmară rând pe rând şi celelalte posturi şi jurnale şi reviste, toate primindu-şi partea 
menită lor de Înţelepciunea supremă: unele să aibă bani mulţi, altele să dea faliment 
repede, altele să se vândă ieftin, altele să aibă editorialişti valoroşi pe care să-i 
concedieze, altele să lucreze în mod programatic cu nerozi; unele publicaţii fură 
înzestrate cu darul de a înjura fără perdea, foarte multe — cu acela de a minţi încontinuu. 
Una, o gazetă săptămânală, primi ambele preţioase daruri în asemenea proporţie 
măreaţă, încât avea să devină cândva un model de neegalat. Dar şi numărul de procese 
în care urma să fie antrenată avea să ajungă la dimensiuni la fel de măreţe. 

În sfârşit, la urmă de tot, sosi şi o revistă cam ponosită, dar cu intenţii mari şi cu 


orgolii şi mai mari. (Nu-i dau numele, dar îl cunoaşteţi — e dintr-o cifră repetată.) 

— Mie ce-mi dai, Doamne? întrebă ea. 

— Acuma vii, când tot ce-i bun am dat? Unde ai fost până acum? întrebă Domnul cu 
necaz, căci ţinea la respectiva în taină. 

— Păi, la redacţie, la difuzare, la RODIPET, la bancă, la un simpozion despre 
drepturile omului, la... 

— Of, ce să-ţi mai dau? Tot ce-i bun s-a isprăvit. Bani n-o să ai, tiraj — meschin, 
sponsori — pe sponci. Duşmani — din belşug. Te vor călca minerii, te vor înjura gazetele 
puternice, cinci guverne vor încerca pe rând să te dea afară din sediu. Unii te vor numi 
„bârlogul lupilor“, alţii îţi vor striga că eşti „arondată Cotroceniului“, mulţi te vor 
ponegri. Pentru unii vei fi „elitistă“; pentru mulţi alţii — fără rost. lată ce-ţi dau! 

— Frumos m-ai cadorisit, n-am ce zice! Poate găseşti totuşi şi ceva bun, răspunse 
revista, nu prea fericită. 

— Vei dura 1001 numere şi încă mult pe atât! încercă Dumnezeu să îndrepte lucrurile. 

— Cu mizeria prevestită mai înainte nu văd care-i pricopseala! obiectă revista, care 
avea replică. 

Domnul tăcu puţin, se gândi, se scotoci, privi apoi la ceas văzând că e târziu şi că 
musai să încheie creaţiunea universală înainte de Sabat. Zise în fine: 

— Bine, îţi mai dau ceva, dar nu ştiu dacă e de bine sau de rău, pentru că toţi ceilalţi 
s-au uitat chiorâş la chestia asta... Scoase o arătare palidă şi jigărită, parcă stând să-şi 
dea duhul în orice clipă, dar cu ochii frumoşi: 

— Asta-i Libertatea. Hai, ia-o şi du-te odată, că e ora închiderii! 

2009 


2. Picamerele reformei 


Scenariul 1 


Actul 1: Într-un loc, pe una dintre arterele Bucureştiului aflată într-un precipitat şi 
fundamental proces de restructurare prin graţia primarului general, sosesc trei 
muncitori. Ei sparg caldarâmul cu picamere cu un zgomot asurzitor, împrăştiind nori 
gigantici de praf. Adică unul dintre ei sparge, în vreme ce restul fumează arătând 
compasiune. Pentru colegul lor — se înţelege. 

Actul 2: Câteva zile mai târziu, trei muncitori se adună să încarce molozul. Unul dă la 
lopată, ceilalţi fumează cu înţelegere; şi aceasta tot pentru colegul lor. Apoi situaţia se 
schimbă radical: al doilea încarcă, iar ceilalţi stau de vorbă, fumează etc. Apoi din nou 
schimbări, la fel de radicale. Multă înţelegere şi compasiune pentru toţi colegii. 

Actul 3: peste două săptămâni: trei muncitori vin să spargă asfaltul doi metri mai la 
dreapta. Controlul de calitate sosit de sus, pasămite, a stabilit că prima lucrare s-a făcut 
rău. În rest, aceleaşi indicaţii de regie ca şi mai sus. 


Scenariul 2 


Actul 1. Se elaborează o lege (a privatizării, a învăţământului, a pensiilor, a 
administraţiei publice etc.) sau se ia o hotărâre guvernamentală sau prezidenţială 
majoră etc; pe scurt, se iau decizii importante ce nu mai suferă amânare. Țara e întoarsă 
cu fundul în sus, vechiul caldarâm legislativ e făcut praf; picamerele reformei sparg 
urechile, la întrecere doar cu discursurile avântate ale politicienilor. 

Actul 2. Se lucrează la „implementare“: grămada de moloz a „vechiului“ scade alene, 
majoritatea lopeţilor reformei stau în rastel. Timpul se face cât nemărginirea, banii de 
la buget sunt fumaţi de zor, opoziţia răcneşte, ziarele spumegă. Birocraţia, plină de 
compasiune pentru ea însăşi, e servită cu şpăgi, cetăţeanul — cu praf în ochi. Între timp 
lumea bună elaborează noi strategii şi se ţin colocvii pe tema integrării, modernizării, 
informatizării, comunicării, globalizării. 

Actul 3. După câţiva ani, eventual în altă legislatură, sub un alt guvern. Legea 
respectivă nu corespunde acquis-ului comunitar; de fapt, nu a corespuns niciodată. S-a 
greşit, trebuie schimbată. Uniunea Europeană ne ceartă. lar n-avem nu ştiu ce ne trebuie. 
Bulgarii au — ce ruşine! Din nou sosesc picamerele reformei şi integrării. 


... Între timp, pe stradă, iar au sosit cei trei prieteni binecunoscuţi, echipați cu lopeţi, 
picamere, ţigări şi multă compasiune reciprocă: bine-dispuşi şi cu chef de vorbă, ei 
sparg asfaltul abia turnat, azi o idee mai la stânga. Indicaţiile de regie — ca la început! 

2000 


3. Paliativele 


„Dumnezeu — ar fi exclamat într-un moment de extaz religios senatorul PDSR Vasile 
Văcaru — este pedeserist!“ Şi cum de n-ar fi — am spune noi —, când a făcut din nişte 
mediocrităţi cenuşii, din nişte personaje insignifiante, precum acelaşi Vasile Văcaru, ori 
Ion Solcanu, ori Nicolae Văcăroiu, ditamai senatori, preşedinţi de Cameră ori şefi de 
partid de guvernământ, prim-miniştri, dotați cu case, automobile, subvenţii, ordonanţe, 
ba chiar şi cu idei despre guvernare, numai fiindcă au ştiut să stea sau să rămână în 
PDSR! lar dacă Fiinţa Supremă are apartenenţa politică respectivă, decurg cu necesitate 
şi următoarele adevăruri: „minerii au aşternut modele florale de 14 iunie 1990“, „Miron 
Cozma este un model al onorabilităţii cetăţeneşti, devotat legalităţii“, „Zaher 
Iskandarani este un model de integritate“, „Banca Dacia Felix este un model de 
instituţie financiară sigură“, „cifrele dlui Radocea — un model de corectitudine“, iar 
„comunicatele dlui Niţoiu — un model de promptitudine“. 

Când îl ai pe Dumnezeu la tine-n partid (probabil ascuns undeva printre mulţii săi 
vicepreşedinţi — parcă îi şi vezi barba căruntă ivindu-se timid după mustaţa lui Miron 
Mitrea), multe devin clare. De exemplu, că Ion Iliescu este un om profund tolerant, un 
democrat convins, prieten al democraţilor; cu Dumnezeu la pedesere (şi Iosif Sava la 
tevere), preşedintele devine un intelectual fin, autorul unor cărţi de referinţă, prieten al 
intelectualilor; el este oricum un mare om de stat, înzestrat cu clarviziunea de a fi 
menţinut trei ani şi jumătate alianţa cu PRM şi în continuare pe cea cu PUNR, alianţă 
democratică, dovedită a fi fost benefică pentru România din toate punctele de vedere, 
inclusiv din cel al intrării „în Europa“ şi al aderării la NATO. lar intoleranţi, 
„radicali“, extremişti chiar, ostili reformei, în general „de vină“ pentru „imagine“, sunt 
„ceilalţi“, Opoziția, presa independentă (inclusiv 22, se ştie, o revistă plină de 
„iacobini“, cum se tot lamentează săptămânal amintitul muzicolog teleast). 

Un Dumnezeu pedeserist, aşadar, şi totul se leagă: corupţia e economie socială de 
piaţă, sărăcia e austeritate controlată, ascunderea adevărului e comisie parlamentară, 
SRl-ul e grijă pentru calitatea vieţii (telefoanelor ascultate), 22 e Robespierre 
împământenit, iar „ţoapa săltăreaţă“ — vorba lui Patapievici — e VIP european. 

Dar dacă, totuşi, nu e aşa? Dacă Dumnezeu, acolo sus, în ceruri, e apolitic? Dacă mai 
e şi imparţial? Ba chiar — Doamne fereşte — poate că nici creştin-ortodox nu e prea din 
cale-afară, oricât ar susţine contrariul soboarele de preoţi întrunite ale Puterii şi ale 
Opoziţiei, ori „ayatolahii“ cu cruce de la Fundaţia Anastasia! Aşadar, Dumnezeu nu-i 
ortodox, nu-i creştin, nu-i, de fapt, nici măcar român, necum „bun român“, dixit Nae 


Ionescu. Cum ar mai putea fi, în aceste condiţii, pedeserist? 

Sunt, într-adevăr, unele indicii (chiar dacă nu întru totul doveditoare la această oră) 
că senatorul Văcaru se înşală. Dumnezeu ar putea să nu fi fost deloc pedeserist, sau, 
poate, a ieşit pe neaşteptate din partidul cu pricina. De pildă: în pofida dezordinii 
administrative, a listelor cu morţi, a întârzierii prezentării rezultatelor etc., la alegeri nu 
s-a furat cum se cade, iar PDSR-ul a obţinut mai puţin consilieri judeţeni decât CDR 
(chiar dacă mai mulţi consilieri locali). Alegerile legislative de la toamnă se arată, 
dacă tendinţa actuală se menţine, relativ sumbre pentru partidul de guvernământ. Pentru 
contracarare, înțelepţii săi speră nu doar în neghiobiile Opoziţiei (vor fi şi acestea 
destule!), ca odinioară, ci şi în preţul în continuă scădere la ţigările Carpaţi, în 
victoriile româneşti de la Euro 96 şi în efectul devastator asupra moralului adversarilor 
al amânării cu o lună a scumpirii metroului. Ţinând cu dinţii la 3% pragul electoral, 
înțelepţii lui Năstase Adrian şi ai lui Hrebenciuc Viorel mai speră şi în sprijinul 
reînnoit şi etern neprecupeţit al vechilor lor prieteni, marii patrioţi şi bărbaţi de stat 
Funar, Tudor, Surdu. Ce să facă bieţii oameni? Când Dumnezeu îşi depune carnetul de 
partid, trebuie recurs la paliative... 

1996 


4. Republica ornamentală 


Statisticile cred a şti că marea majoritate a românilor sunt republicani. Eu unul cred 
că statisticile se înşală: majoritatea românilor sunt orice în afară de republicani, dacă, 
desigur, vrem să dăm cuvântului „republică“ sensul său serios şi adânc. Căci „res 
publica“ nu se referă, în fond, la prezenţa sau la absenţa din simbolistica statului a unui 
dinast, lipsit practic de orice prerogative executive, ci la existenţa unui stat cu adevărat 
al tuturor, unde cetăţenii sunt într-adevăr egali în faţa legii, dar şi a aplicării sale, unde 
interesele fiecăruia sunt echitabil luate în consideraţie, pe scurt, unde nu există şi nu pot 
fi concepute privilegii individuale sau colective decât în mod cu totul excepţional. (Din 
acest punct de vedere, Olanda sau Danemarca sunt cu nimic mai puţin republici decât 
Elveţia.) 

Or, ostilitatea pentru spiritul republican înţeles în acest fel — tradiţională în societatea 
românească — nu a fost niciodată mai exacerbată decât în aceste luni, când — în pofida 
ezitărilor, a bâlbâielilor şi a gafelor guvernului Ciorbea — o reformă profundă ar putea 
ameninţa să năruie o veritabilă „societate a privilegiilor“. 

Ce este comun între minerii care doresc în continuare să plătească electricitatea la un 
tarif redus şi muncitorii de la Roman S.A. Braşov, care pretind să fie scutiţi de datoria 
de a achita nota către RENEL şi, prin presiuni la care guvernul cedează în mod penibil, 
impun MAE o comandă specială? Ce-i alătură pe lucrătorii şi pe directorii de la fabrica 
de avioane Craiova, care nu au izbutit să vândă nici un avion în străinătate, dar au 
avioane cu care să blocheze şoselele, spre a obţine concesii de la un guvern nesigur şi 
slab, şi pe „revoluționarii“ care, din primele zile ale guvernului Ciorbea, au început să 
tipe ca arşi atunci când au simţit că urmează unele schimbări nu foarte agreabile pentru 
ei? Îi alătură şi îi apropie dorinţa de a păstra sau chiar de a lărgi anumite privilegii pe 
care le au: privilegiul de a produce ineficient în răspărul principiilor pieţii, privilegiul 
de a nu plăti anumite impozite ori acela de a nu fi concediaţi, aşa cum se întâmplă cu 
alţii. 

S-a vorbit mult despre privilegiile parlamentarilor sau despre cele ale poliţiştilor 
care obțineau credite avantajoase de la bănci. Dar, la noi, toate categoriile sociale 
visează la privilegii şi, dacă pot, încearcă să le obţină pe seama interesului general, 
vrând să ne convingă fie că ei au anumite „drepturi“ speciale, fie că importanţa lor 
socială este deosebită, fie că starea lor materială este precară. În Parlament s-a propus, 
de pildă, scutirea de taxe şcolare şi de admitere pentru copiii membrilor corpului 
didactic. Pe când vor fi scutiţi şi copiii şoferilor de a mai plăti biletul de tramvai şi 


metrou sau cei ai constructorilor de a mai plăti chirie? Şi pe când odraslele jurnaliştilor 
vor avea presa pe gratis? 

Recent, Colegiul medicilor a decis că medicii care, din neglijenţă, incompetenţă şi 
nepăsare au determinat moartea unui om prea mizerabil material pentru a le umple 
buzunarele merită doar mustrare şi vot de blam cu advertisment. Adică mai nimic. Nici 
vorbă despre suspendarea, fie măcar o lună, a dreptului de practică. Ce este această 
infamă judecată altceva decât revendicarea pentru corpul medical a privilegiului 
oricăruia dintre membrii săi de a nu răspunde pentru eventuala sa mizerie morală? 

În fine, dl Dragoş Nicolescu, preşedintele aceluiaşi Colegiu, a propus „impozitarea 
şperţului“ dat adesea de pacient unora dintre medici. În această revendicare care se 
ascunde sub pretextul fals reformist al „eficientizării actului medical“, în condiţiile 
redusului buget pentru sănătate, nu e nimic altceva decât pretenţia cinică la privilegiul 
de a extorca neîngrădit de lege orice sumă de la pacientul aflat în nevoie. Dar — se va 
spune — medicii sunt prost plătiţi. Aşa este, şi totuşi mulţi nu pretind şperţuri. Pe de altă 
parte, oare marea majoritate a pacienţilor lor sunt bine plătiţi? 

Destui s-au indignat de propunerea dlui Nicolescu. Sunt însă o mulţime de oameni 
care n-ar trebui s-o facă: nici muncitorii care vor salarii fără să producă eficient, nici 
minerii care plătesc alt preţ, mult mai mic, pe kilowatt decât noi ceilalţi, nici salariaţii 
regiilor autonome, gata să iasă în stradă dacă acestea s-ar privatiza, nici managerii care 
vor să fie scutiţi de la plata datoriilor, nici „întreprinzătorii“ care primesc credite 
datorită unor legături politice avantajoase, nici „revoluționarii“, nici parlamentarii 
(destui dintre ei, cel puţin) etc. etc. 

În faţa acestor necontenite şi neruşinate revendicări de privilegii din partea a 
nenumărate categorii şi grupuri simt uneori crescând în mine o pornire iacobină. De 
acord, renunţ la ghilotină! Dar pentru republica noastră ornamentală ar fi nevoie totuşi 
de un guvern hotărât, care să le dea o lecţie tuturor celor dispuşi să şantajeze societatea 
şi pe cetăţean cu pretenţiile lor pentru privilegii de tip feudal: anume, lecţia că, odată ce 
am intrat în epoca modernă, a venit vremea ca republica să fie luată în serios. 

1997 


5. Primul pas? 


2. Vezi şi 60 „Faţă în faţă cu noi înşine“. 


Rezultatele de anul acesta ale examenului de bacalaureat şi cele ale examenului de 
admitere la liceu au fost prezentate de unele publicaţii cu termeni ca „dezastru“, 
„catastrofă“, „hecatombă“. Într-adevăr, ce dezastru pentru leneşi: să nu mai poţi copia! 
Ce catastrofă pentru candidaţii frauduloşi şi complicii lor: să nu se mai afle dinainte 
subiectele! Şi ce hecatombă pentru elevii acelor licee care trebuiau „să iasă bine“ 
oricum: examinatorii cointeresaţi nu au mai putut sufla, ca până acum, în timpul 
examenului ! 

Examenele nu au fost, totuşi, mai grele, prin numărul de materii sau prin dificultatea 
subiectelor, decât în anii trecuţi; au fost doar, cât de cât, cinstite: fiecare candidat, 
fiecare profesor, fiecare şcoală a primit cam ceea ce merita şi nu ceea ce „i se 
repartizase“, în funcţie de nivelul corupţiei, de banii smulşi de la părinţi pentru tot felul 
de „fonduri de protocol“ sau de aşa-zisul „prestigiu“ al liceului (ceea ce însemna de 
multe ori nimic altceva decât nivelul „relaţiilor“ dintre conducere şi inspectoratul 
judeţean). De abia la anul, odată cu introducerea bacului cu şapte obiecte, se va 
modifica ceva în substanţa acestuia. 

Aşadar, bacul (ca şi admiterea în liceu) a fost, în fapt, un test al adevărului despre 
mult-lăudatele virtuţi ale şcolii româneşti. În domeniul său, el a avut cam acelaşi rost şi 
acelaşi efect cu liberalizarea preţurilor şi retragerea subvenţiilor din economie: a lăsat 
liberă negocierea dintre „cerere“ (în cazul nostru, cerinţele examenului) şi „ofertă“ 
(capacităţile şi cunoştinţele elevilor), fără să mai intervină cu mijloace administrative 
sau de alt tip (copiat, suflat, fraudă etc.). Rezultatul — în economie — a fost, în general, 
creşterea brutală a preţurilor, apoi apariţia unor stocuri nevandabile şi îndatorarea 
firmelor de stat ori falimentul. În cazul învăţământului, efectul imediat este, şi aici, un 
fel de „creştere a preţurilor“: valoarea — simbolică, dar şi materială cumva (prin 
consecinţe) — a examenelor respective, în special a bacului, s-a ridicat considerabil, iar 
posibilităţile de „achiziţionare“ a sa din partea multor elevi, în schimbul prestaţiei lor 
efective, s-au diminuat corespunzător. Unele licee au acumulat deja importante „stocuri 
nevandabile“, adică absolvenţi incapabili să dea bacalaureatul, ba sunt chiar unele la 
care majoritatea absolvenţilor sunt în această situaţie. 

Putem continua comparaţia noastră cu situaţia din economie, anticipând ceea ce se 
poate sau s-ar putea petrece în continuare. Cum ştim prea bine, în economie, 
liberalizarea preţurilor, retragerea subvenţiilor şi alte măsuri financiare nu au fost 


urmate, din păcate, de o susţinută reformă economică şi de o privatizare suficient de 
rapidă; întreprinderile de stat au continuat să funcţioneze rău şi cu mari pierderi, au 
acumulat datorii, generând blocajul financiar al întregii economii. Ca urmare, 
investitorii străini au devenit tot mai sceptici, bursa e în declin accentuat şi e de 
prevăzut, în acest moment, că deficitul bugetar va fi mult mai mare decât cel 
pronosti cat. 

Ceva similar, mutatis mutandis, se va întâmpla şi în învăţământ, dacă echipa 
ministerială a dlui Andrei Marga nu va continua, cu multă energie, pe drumul pe care a 
pornit. Dacă nu vor fi restructurate profund programele şi planurile de învăţământ şi 
dacă în şcoală nu va fi promovată calitatea (deopotrivă a elevilor şi a dascălilor), multe 
„întreprinderi“ (şcoli) vor ajunge falimentare, nereuşind să treacă baremurile şi să facă 
faţă noilor cerinţe. Unele vor trebui închise şi profesorii mutaţi sau chiar, în cazuri 
disperate, concediaţi, ceea ce, dacă nu se va întâmpla, va reintroduce în sistem 
ineficienţa şi risipa de mijloace. Dacă şcoala primară şi gimnaziul nu vor fi radical 
reformate, ele vor genera „produse nevandabile“ pentru liceu, care, la rândul său, va 
trimite la bacalaureat, în mare cantitate, tineri incapabili să facă faţă şi deci să fie 
introduşi mai departe în învăţământul universitar sau pe piaţa muncii; sistemul va tinde 
astfel să se blocheze, oferind ceea ce nu e necesar şi nefiind capabil să realizeze 
necesarul. O mare parte din resursele bugetare şi aşa mici din învăţământ va fi risipită, 
ceea ce va face ca rezultatele, în condiţiile aceloraşi standarde, să devină tot mai rele 
de la an la an. 

Pe de altă parte, se poate anticipa că, aşa cum în economie conducerile multor 
întreprinderi s-au dovedit nu doar incapabile să promoveze reforma, dar au arătat chiar 
rea-voinţă în această privinţă, coalizându-se cu unele sindicate, tot aşa în învăţământ 
destule cadre didactice, directori, inspectori şcolari, funcţionari în minister nu vor fi 
dispuşi la reformă. Ei vor căuta, prin orice mijloace, inclusiv prin agitaţii în rândurile 
elevilor şi părinţilor, să blocheze transformarea unui sistem care, deocamdată, le aduce 
avantaje. 

În ultimă instanţă, aşa cum spunem că economia românească, edificată de regimul 
comunist şi insuficient schimbată de atunci, este necompetitivă pe piaţa internă, ca şi pe 
cea externă, tot aşa şi învăţământul nostru, până una-alta, rămâne, în pofida 
spectacolului mediatic al olimpiadelor internaţionale, necompetitiv, profund deficitar, 
tinzând mai curând să-i descurajeze pe tineri să înveţe decât să-i atragă. 

Riscul, prin urmare, în învăţământ, ca şi în economie, este ca reforma să se oprească 
după primul pas important: liberalizarea, acolo, bacul onest, aici. Cu alte cuvinte, la 
nivelul spunerii adevărului. Or, ştim bine cu toţii că a recunoaşte adevărul nu-i suficient 
pentru acţiunea practică; e nevoie şi de a-l urma în fapt, de a reconstrui viaţa concretă 


în temeiul său. Altminteri suntem asemănători acelor personaje schizoide 
dostoievskiene care se ştiu păcătoase, dar nu pot şi nu vor să se împotrivească 
păcatului. Drama lor poate produce, a produs romane geniale; dar drama noastră nu 
produce şi nu va produce decât o lume mizerabilă. 


1998 


6. Despre Ghedese şi „intelighenţii “ lui 


lată o micuță cutie cu chibrituri. Pe o faţă vedem reprodus un număr vechi din 22 
(1996), având portretul expresiv al lui Horia-Roman Patapievici, care, după cum 
suntem anunţaţi, răspunde criticilor săi. Dedesubt, editorialul lui Cristian Preda anunţă 
decis „Ion Iliescu nu va candida“! (A candidat şi a pierdut.) Pe verso, un desen de Dan 
Perjovschi: vedem un ins al cărui cap i se rostogoleşte la picioare. Citim legenda: 
„intelectualul e de vină“. Cutia se vinde la Green Hours, barul de la subsolul imobilului 
din Calea Victoriei, unde domiciliază şi Grupul pentru Dialog Social şi revista 22. Poza 
— zic eu — exprimă concentrat ce am fost, ce suntem, şi, pesemne, ce vom fi noi, cei din 
GDS şi de la revista 22. 


Este pentru mine un mister să înţeleg cu ce am meritat noi notorietatea aproape 
mitologică pe care am căpătat-o de-a lungul anilor! Ne-am înşelat de multe ori în 
aprecierile noastre politice, am reacţionat dezordonat, ne-am dezbinat, am fost lipsiţi de 
eficienţă, nu ne-am meritat decât parţial numele. Exprimată în revista 22, influenţa 
noastră reală, luaţi ca grup şi nu ca o sumă de personalităţi, cel puţin de prin 1992, a 
devenit extrem de modestă. Nici un partid, nici un om politic important nu ne-a ascultat 
vreodată atunci când, rar, ne-am exprimat unitar. Nu mai avem, de multă vreme, studii 
publicate sub sigla noastră. Suntem puţini, câteva zeci de membri (dintre care mulţi mai 
mult cu numele). Suntem săraci, fără SRL-uri, conturi, dividende din afaceri. N-am 
primit bani de la nici un guvern şi de la nici un preşedinte şi nici măcar nu ni s-au oferit, 
ca să avem ce refuza. Nu suntem finanţaţi de „forţe oculte“. (Priviţi-ne maşina 
hodorogită ca să vă convingeţi!) Judecând lucrurile la proporţia lor reală, din 1992 
încoace suntem într-o eternă posteritate a noastră înşine! 

Şi totuşi, e destul să publicăm unul sau două texte-apel, să scriem vreun articol ceva 
mai paradoxal în revista noastră sau chiar să nu facem nimic... dintr-odată începe să se 
vorbească pretutindeni despre noi: GDS s-a grăbit, GDS nu s-a grăbit, GDS a greşit, 
GDS a dres şi, neapărat, GDS e „elitist“, n-are priză la „România profundă“! Cândva 
(pentru FSN) eram un „bârlog al lupilor“, azi, pentru mulţi intelectuali stimabili ai 
generaţiei mai tinere, suntem „încremeniţi în proiectul“ lamentabil al „intelectualului 
harismatic“; pentru alţii, noi (sau mulţi dintre noi) suntem aproape antidemocratici sau 
„anti-political-correctness“. Ce Dumnezeu o fi cu noi? 


Sorin Antohi, de pildă, membru GDS de altminteri, se ocupă într-un remarcabil 
interviu insistent, disproporționat cu noi — de parcă lumea chiar s-ar învârti în juru-ne: 
„Vorbesc de intelectualii prooccidentali, mulţi dintre ei membri GDS sau gravitând în 
jurul Grupului şi al revistei 22, în alte medii prooccidentale“ — precizează el. Are şi o 
explicaţie „prosopografică“ — zice — pentru multele eşecuri politice ale intelectualului 
român în general: noi, cei de la GDS, aparţinem unei aşa-zise „privilighenţii urbane“, 
adică unii dintre noi provin din nomenclatură şi „sunt deci beneficiarii sistemului 
comunist pentru că au avut acces facil la educaţie şi posturi, de multe ori bucurându-se 
de stagii externe frecvente, uneori îndelungate“. Nu pricep: oare bursa DAAD, oare 
bursa Humboldt — obţinute prin concurs de la statul german — de care, de pildă, Gabriel 
Liiceanu, Andrei Pleşu sau subsemnatul am beneficiat în anii '80 au datorat ceva 
regimului comunist? Oricum, cred că Sorin Antohi, vrând să înţeleagă starea actuală a 
„României profunde“, ne face prea multă onoare, fie şi inventând de dragul nostru 
cuvântul „privilighenţie“! 

Fleacuri, poate, acestea! În schimb, un editorial al meu, „Constantinescu — final fără 
glorie“, o banală caracterizare a regimului Constantinescu la sfârşit de mandat — făcută 
de cineva care, timp de doi ani, lucrând la BBC, nu a avut permisiunea de a scrie 
articole politice —, s-a bucurat, cu adevărat, de un ecou cu totul disproporționat. Ziarul 
Naţional a preluat hămesit textul integral, fără autorizaţie, Jurnalul Naţional l-a citat 
copios, în timp ce Adevărul, sub pana măiastră a lui Cristian Tudor Popescu, l-a făcut 
harcea-parcea (O poşetă în cap, Adevărul, 5.01.2001). Motivul? Nu că aş fi spus ceva 
rău, ci fiindcă aş fi spus ce era de spus abia la urmă, când aşa-zisul nostru „patron“ 
(Constantinescu), căruia noi ne-am fi vândut condeiele, a plecat acasă. Adică n-am avea 
onoare, fiindcă am dat în cel care ne-a miluit, cum s-ar zice! 

C.T. Popescu este o glorie a presei, redactorul-şef al celui mai important cotidian 
naţional, cu nenumărate apariţii la televiziune, un condei neiertător. Sigur, a mai şi 
greşit, ca de exemplu atunci când, în 1999, într-un articol intitulat „Spre West (sic) în 
genunchi“, marele inchizitor stabileşte un paralelism aproape perfect între dominaţia 
sovietică şi acţiunile NATO din Iugoslavia, în stilul „militanţilor pentru pace“ din 
Occident din anii '70, subvenţionaţi masiv de KGB. Foarte bine, dar eu unul nu prea mă 
lămuresc cum poate afirma dl Popescu, acum în 2001, că „ziarul Adevărul nu a negat 
nici un moment opţiunea pentru NATO...“. Fiindcă, ori NATO e aidoma cu URSS, şi 
atunci intrarea României în NATO e inacceptabilă, ori nu e, dar atunci povestea sa cu 
„Westul şi genunchii“ rămâne numai o genuflexiune ortografică pentru prostit lumea. 

Probabil însă că această obsesie a mea pentru logică e numai un moft de 
„intelighent“, cum adoră să spună C.T. Popescu. Într-adevăr, în articolul de săptămâna 
trecută (sexist şi insultător cât cuprinde, printre altele), C.I. Popescu ne confecţionează 


o identitate de grup infractor: suntem „intelighenţii de viţă“, sau „şleahta intelighentă“, 
care am fi fost reprezentaţi de Emil Constantinescu, pe care l-am servit slugarnic timp 
de patru ani, după care l-am sfâşiat ca nişte „şacali“; tot noi am calificat cândva ziarul 
Adevărul ca „nedemocratic“ (era vorba, în fapt, despre atitudini în chestiuni privind 
minoritățile), l-am tratat tot noi pe onorabilul jurnalist drept un „Goebbels“. Pentru 
povestea cu Goebbels nu răspund personal, în schimb sunt curios (curiozitate de 
„intelighent“) să ştiu dacă dl Popescu ar mai sări şi azi în apărarea antisemitului Roger 
Garaudy, pe care, cândva, îl compara cu Descartes, fiindcă, pasămite, ambii aveau 
îndoieli: filozoful despre existența lui Dumnezeu, ideologul — despre aceea a 
Holocaustului. 

În rest, dl Popescu ne gratulează în fel şi chip (nu lipsesc trivialităţile cu iz sexual 
sau excretoriu), dar nu asta e important. Continui să mă minunez însă: cum de a reuşit 
acel articol puţin însemnat al meu, care ar fi „copiat“ servil ce scrisese Adevărul, în 
plus care n-avea nici coloană vertebrală, să declanşeze atâta zarvă? Să merităm noi 
chiar atâta exerciţiu mediatic, plus reproducere în întregime sau in extenso în tiraje de 
masă? 

Până una-alta, „privilighenţi“, „intelighenţi“, „şacali“, „lupi“ şi ce-om mai fi, ne 
simţim un fel de iudeo-masoni în ediţie de buzunar şi (auto)critică: suntem obiectul unor 
resentimente sosite dinspre toate azimuturile. (Sau te pomeneşti că e o mare iubire 
refulată?) Orice am face nu-i bine, nu-i la timp, nu-i eficient, nu-i moral, nu-i patriotic. 
lar dacă nu facem nimic e cea mai bună dovadă că ascundem ceva grav. Aşa că, precum 
se vede pe cutia de chibrituri, propunem să ni se taie capul! 

Dar atenţie: dacă nu ştiţi unde să ne găsiţi pentru execuţie, nu întrebaţi de ghedese, de 
douăzecişidoi sau de humanitas. Instituţiile acestea, vai, rămân mediocru cunoscute în 
„România profundă“. Mai bine luaţi un taxi şi cereţi şoferului să vă ducă la bomba 
Green Hours, căreia i-a mers buhul prin tot oraşul pentru cocktailurile sale delicioase! 


Succes 13 


3. E de reamintit, poate, că Green Hours are necazuri, că Sorin Antohi nu mai e de mult membru GDS, că GDS nu mai 
are de mult maşină şi că amintita cutie de chibrituri e obiect de colecţie. Cât despre „privilighenţie“, aici nu s-a 
schimbat nimic, vezi nr. 60 „Faţă în faţă cu noi înşine“. 


2000 


7. Şpaga 


Mai e ceva natural-natural în zilele noastre? Mai există ceva — lucru, instinct, gând, 
aspect etc. — care să nu fie contrafăcut, artificial, deformat, transformat, integrat, 
dezintegrat, ameliorat — mai ales ameliorat? Hrana, când nu e modificată genetic, e 
tratată chimic; când nu chimic, e plină de conservanti; şi orice ar fi, n-are gust. Nu mai 
avem sex, ci „gen“ — fără gust şi acesta —, pe care ni-l construiesc părinţii falocraţi, 
patriarhatul ambiental sau noi înşine imbecilizaţi de o „falsă conştiinţă“. Bineînţeles, 
are şi „genul“ „conservanţii“ săi — feministele, academice sau mai puţin academice. 

Or, dacă limita dintre natură şi artificiu a devenit atât de fluidă în chestiuni atât de 
„naturale“ precum hrana şi sexul, de ce am rămâne închistaţi într-o perspectivă îngustă 
şi desuetă în domeniul etic? Se cuvine ca şi aici să tratăm fără complexe şi inhibiţii, 
într-o perspectivă postmodernă, chestiunea validității normelor. 

De ce, de pildă, ar fi şpaga ceva anormal, condamnabil moral, incriminat penal, în 
timp ce mariajul dintre două femei sau doi bărbaţi ori creşterea copiilor de către părinţi 
de acelaşi sex — nu? De ce datul sau luatul de şpagă e rău, dar clocitul de copii în 
eprubetă e bun, iar a hrăni o lume întreagă cu produse alimentare, fie modificate 
genetic, fie denaturate chimic, e progresist? 

Mai întâi, la noi cel puţin, şpaga este larg majoritară, ceea ce, Doamne fereşte, nu s- 
ar putea spune despre homosexualitate. Această mare majoritate sugerează că ea este un 
fenomen natural, normal, asociat tradiţiilor locale, pe care — nu-i aşa — dorim cu toţii a 
le păstra în perioada aceasta de distrugătoare şi nivelatoare globalizare. Nu e norma 
ceea ce e majoritar şi excepţia, minoritară? Şi n-ar trebui ca regula să respecte norma, 
şi nu să i se opună? Dimpotrivă, aceia, foarte puţini, care se încruntă la şpagă, în 
general care nu fură din banul public, nu înşală, nu mint etc. sunt, după părerea noastră, 
anormali, poate chiar bolnavi psihic. Probabil că, frustraţi fiind în viaţa intimă, se 
compensează urându-ne pe noi ceilalţi, oamenii normali, inventându-şi false 
superiorităţi morale pe care nouă pot să ni le refuze. Astfel ei răstoarnă raportul firesc 
dintre natură şi viciu, transformându-şi inhibiţiile în normă generală, ceea ce reprezintă 
un act de dominație din partea unei minorităţi, act inadmisibil într-o societate 
democratică şi pluralistă. Ar trebui ca de ei să se ocupe psihiatrii, sau, în cel mai bun 
caz, să li se îngăduie să se constituie în minoritate etică, cu dreptul constituţional de a 
trimite un singur deputat în Parlament! 

De altminteri, a lua şpagă demonstrează multe calităţi pozitive: dragoste pentru 
familie, spirit gospodăresc, simţ de proprietate, ascuţime de minte pentru a evita 


flagrantul, în vreme ce a o refuza pune sub semnul îndoielii toate aceste preţioase 
calităţi ce ni le dorim cu toţii a le avea. Sigur, acum se pretinde că majoritatea liderilor 
noştri, ori a funcţionarilor publici etc. sunt „corupți“. Dar fiindcă au fost aleşi 
democratic sau numiţi pe criterii de competenţă înseamnă că sunt reprezentativi pentru 
naţiune şi că, vorba lui Rousseau, şpaga c'est la volonté generale. Atunci, cu ce drept 
să legiferăm împotriva ei? 

Apoi cuvântul „corupt“ indică o devianţă de la o normă a cărei legitimitate se cere 
pusă la îndoială. (Propun un colocviu internaţional pe această temă, din bani PHARE.) 
Cine să fie etalonul virtuţilor noastre? Moise, care a trăit acum 3500 de ani, sau Hrebe, 
care trăieşte şi prosperă azi? Nu credem că cineva poate ezita asupra răspunsului 
corect. 

Pe scurt, cer să dezincriminăm şpaga şi celelalte delicte conexe. Să restabilim 
adevărul. Sau, cel puţin, să ne apropiem cât mai mult de acest deziderat măreț. Să 
mâncăm hrană aproape naturală, să făcem sex aproape natural, să-i iubim 
chivernisindu-i pe apropiații noştri naturali (soţi, soaţe, fraţi, surori, părinţi, fini, 
nepoți, naşi de cununie şi de botez, cumnaţi, cuscri, soacre, veri, verişoare, amante 
etc.), aşa cum ne chivernisim pe noi înşine! Trăiască natura! 

2003 


8. Audienţa 


Am aflat din surse care nu vor să-şi dezvăluie identitatea că Ion Iliescu, preşedintele 
tuturor românilor, s-a întâlnit nu demult cu călugărul Vasile, căruia i-ar fi cerut să-i 


aranjeze o audienţă scurtă la Dumnezeu.4 Sfântul monah, care încă şi acum regretă 
întâlnirea de taină cu Emil Constantinescu, n-a putut să-l refuze, în numele echidistanţei 
Bisericii Ortodoxe, deşi nu era convins că face bine mijlocind. Aşa că, în urma 
intercesiunii vrednicului personaj, după câteva săptămâni (Dumnezeu avea treabă cu 
inspirarea unui ayatolah), audiența s-a acordat. 


4. Reamintesc că, la întâlnirea finală dintre I. Iliescu şi E. Constantinescu dinaintea alegerilor prezidenţiale din 1996, 
Constantinescu a invocat un misterios „călugăr Vasile“, cu care s-ar fi sfătuit. 


— Ce-i, loane? întrebă Dumnezeu. Sper că nu te-ai supărat pe mine pentru inundaţii. 
Ce vrei, încălzirea globală! Nici Dumnezeu nu mai ştie ce să facă cu voi! 

— Nu, Doamne, nu-i asta! 

— Vrei să-l buşesc un pic pe Kucima pentru miile de pelicani care o să moară în 
Deltă din pricina canalului Bâstroe? Greu nu-i, dar am nişte îngeri cârtitori pe la Curtea 
cerească. Şi ei şi-au amintit că la voi, la canalul Dunăre-Marea Neagră, au murit pe 
timpuri zeci de mii de oameni şi totuşi n-am buşit cam pe nimenea dintre cei vinovaţi. 
Ştii de asta? Acum, desigur, dacă tu poţi să găseşti vreun grup ecologist care să susţină 
că pelicanii sunt mai preţioşi decât chiaburii... 

— Sunt, Doamne, dar să lăsăm chestia cu canalul. Alt necaz m-a mânat încoace... 
Dacă am căpătat har la matale... 

— Te plângi tocmai tu, care îţi ziceai „liber-cugetător“? 

— Ăăă... 

— Ei bine? 

— Sunt îngrijorat din pricina băieţilor ăstora ai mei — Adi şi Stolo. Oameni i-am 
făcut pe amândoi din nimic, miniştri i-am făcut, prim-miniştri tot eu i-am făcut. S-au 
chivernisit şi ei cum au ştiut, şi acum — uite cum se scuipă şi se păruiesc! Ţin la 
amândoi, că sunt băieţi buni la suflet şi îmi sunt dragi de parcă ar fi ai mei, dar se mai 
întovărăşesc cu cine nu trebuie şi asta-i strică. 

— Bine, dar e campanie electorală. Ce-ai vrea să facă? 

— Dar chiar aşa război fratricid? Parcă sunt Cain şi Abel, Iacob şi Esau! 

— Lasă tu Cartea Sfântă în pace, că te aud îngerii cârtitori! Dar oamenii ăia au 
ideologii diferite. Unul e social-democrat, altul — liberal. 

— Vai de mine! Chestia asta cu ideologia lor diferită e la fel ca aia cu proprietatea: 


un moft! 

— Ei bine, şi ce-ai vrea să fac? întrebă Dumnezeu cam săturat de lamentările lui 
Iliescu. 

— Păi, Doamne, ca să se curme cearta care-i învrăjbeşte pe băieţii mei dragi şi 
strică armonia familiei şi a naţiei, dă-mi voie mie să candidez a treia oară! Fă ceva cu 
Constituţia aia. Schimb-o peste noapte printr-o minune. Fă ceva! Ştii doar: câştig la 
sigur. Naţia mă iubeşte şi mă vrea. Că, oricum, pentru a fi preşedinţi, tare-s necopţi 
băieţii ăştia ai mei, amândoi! 

2004 


9. Normal 


Luni de dimineaţă, am deschis ziarul şi am citit: „PSD-DA, ciomăgeala continuă“. 
Aşadar, Băsescu îl ocăreşte pe Năstase. (Sau invers.) Normal, ne-am zis, campanie 
electorală. Unii vor să le ia celorlalţi puterea, iar aceştia din urmă nu vor deloc să le-o 
dea. 

Marţi am văzut că „ciomăgeala“ se înteţise: Năstase îl suduia pe Băsescu, care îl 
înghesuia pe Geoană. Normal — am zis —, politicienii sunt în război: unii vor să pună 
mână pe posturile celorlalţi —, posturi bune, grase, slujbe de deputaţi, senatori, miniştri, 
secretari de stat, prefecţi, subprefecţi, directori generali, adjuncti, şefi de birou, de 
gară, de tură, de depozit, de scară, de lift. Mai sunt în joc şi bani mulţi, cât şi vile foarte 
mari, vile mari, vile mijlocii şi mici. 

Miercuri, războiul politicienilor continua: intervenise Iliescu, condamnându-l pe 
Băsescu, care fulmina în toate direcţiile înverşunat şi în plină vervă războinică. Zburau 
dintr-o parte şi alta a scenei scrisorile deschise, unele dintre ele redactate postmodern 
cu citate copioase şi ridicole din opera şi viaţa adversarului. Normal — ne-am spus —, e 
în joc şi soarta miliardelor venite de la Uniunea Europeană. În ce conturi se vor 
adăposti majoritatea lor? În ale unora, sau în ale celorlalţi? Câteva insulte şi falsuri sunt 
foarte puţin, în definitiv, pentru ca să-ţi măreşti şansa de a îngriji digurile acestui Rio de 
Oro. 

Joi, pentru un moment, am crezut că s-a schimbat ceva: între timp fiecare dintre 
adversari declarase că nu se mai pretează la sudalme şi că dispreţuieşte să-şi insulte 
adversarul, oricum nedemn până şi de injurii. Numai că, surpriză: aproape imediat 
potopul sudalmelor a reînceput să se reverse de ambele părţi, dovedind că disprețul 
afişat pentru insultarea adversarului nu era chiar atât de mare. Sau poate adversarul era 
mai puţin nedemn decât părea. Din nou ne-am zis: vor să-şi ia unii altora clanurile de 
„baroni locali“, reţelele clientelare teritoriale, să-şi răpească controlul asupra 
principalelor posturi de televiziune, ziare. Cum de nu s-ar ciomăgi încă şi mai cu sârg? 
Normal — am spus. 

Vineri ne-am simţit obosiţi. Sperând într-un weekend mai calm, am luat să citim 
câteva reviste culturale. Şi ce-am văzut cu groază? Războaie culturale: Patapievici se 
păruieşte cu Lefter şi denunţă „clanul Miroiu“, Marino dă în Pleşu, Liiceanu îl spurcă 
pe Marino, Rogozanu îl face praştie pe Liiceanu, Grigurcu îl toacă pe Cornea, Cornea îl 
desfigurează pe Grigurcu etc. etc. Observatorul cultural versus Dilema veche, 
Adevărul literar şi artistic versus Dilema veche, 22 versus ea însăşi... 


Un moment, n-am mai înţeles nimic. Ce-i cu „boierii minţii“?, cum i-a denumit cineva 
— un umorist, fără îndoială. Revistele boierilor ăstora sunt mereu pe punctul de a 
falimenta, editurile lor plătesc drepturi de autor infime (când le plătesc), instituţiile lor 
sunt la cheremul tuturor politicienilor, premiile literare sunt un moft, influenţă politică — 
să ne ferească Dumnezeu, prezenţă la televiziuni — modestă. Unde-s vilele, maşinile, 
iahturile, posturile TV ale „boierilor“ ăstora, marile lor averi pe care să şi le fure unii 
de la alţii? Unde le e puterea pe care şi-o revendică? Ce Dumnezeu vor să-şi ia unii 
altora? 

— Pesemne — ne-a spus vecinul care ne cunoştea ofurile şi ne înţelegea nedumerirea 
— că vor să-şi ia bibliotecile... 

— Ah, da, normal! am zis străluminat. 

2004 


10. „O chestie socratică“ 


O boală nouă, sau mai exact forma „democratică“ a unei boli vechi, a devenit teribil 
de virulentă în ultimul timp: impostura intelectuală. Să pretinzi, cu acte calpe ori cu 
susţinere „grea“ în presă şi pe „sticlă“, că eşti ceea ce de fapt nu eşti: intelectual, 
savant, profesor, că ştii multă carte, că ai strâns grămezi de titluri academice, lucrări, 
doctorate, recunoaşteri internaţionale, că nu eşti doar bogat, baron local, poet de curte 
etc., ci şi altceva, mai geistig — iată o pasiune maladivă care domină tot mai mult şi pe 
care Elena Ceauşescu, una, ar fi înțeles-o bine. Nu le ajunge anumitor personaje că au 
influenţă şi putere; îi roade la ficaţi că nu le sunt recunoscute puterile spiritului. Averea 
vizibilă le prisoseşte, dar la fel şi invidia pe averea invizibilă a altora. Pot cumpăra 
aproape orice, dar orice nu pot cumpăra le strică visele. Abrevieri precum „prof.“, 
„dr.“, „conf.“ îi fascinează precum o mantră, iar la „acad.“ intră în delir, de parcă ar 
intra în atingere de-a dreptul cu „das ganz Andere“! 

Unii abia ştiu să vorbească ca un elev mediocru de gimnaziu; primesc în schimb 
titluri universitare de doctor, sunt adulaţi şi proclamaţi mari oratori, precum baronul 
Mischie de Gorj. Alţii nu ştiu să redacteze o teză de doctorat, sunt respinşi de un for 
autorizat, dar îşi atârnă imediat tăbliţa de „prof. dr.“, precum Adrian Păunescu, care 
predă literatura la Universitatea particulară „Spiru Haret“. Alţii câştigă titluri 
universitare acumulând lucrări inexistente sau plagiate, precum Mircea Beuran, fostul 
ministru al sănătăţii. Şi aşa mai departe. 

Fie: impostorii sunt impostori. Dar la confecţionarea aurei lor de falsă 
intelectualitate iată că se ostenesc, în ultimul timp, şi intelectuali, profesori adevăraţi, 
specialişti; iar asta e de neiertat. Ca probă, transcriu următoarele confesiuni publice ale 
lui Gigi Becali (Evenimentul zilei, 15.04.2004): 

„— Dane, ce înseamnă filozofie? Mi-a spus că înseamnă iubirea de înţelepciune. 
Atunci mi-am dat seama că eu sunt filozoful, nu aceşti filozofi, care ei sunt cititori de 
filozofie. Sigur că ei s-au născut deştepţi, dar citesc filozofie şi sunt teoreticieni de 
filozofie. Eu sunt un practician, pentru că m-am născut filozof... Aşa m-a născut 
mama mea să iubesc înţelepciunea. Nu poți fi un filozof autentic decât dacă te-ai 
născut. Altfel te numeşti filozof cititor sau filozof teoretician.“ Cât despre proaspătul 
consilier politic al lui Becali, Dan Pavel, cel solicitat mai sus să spună ce e filozofia, el 
e într-adevăr profesor la facultatea de „grele“, precum 22 ori Sfera Politicii. Cu multă 
claritate, deci, ne explică cum s-a becalizat filozofia: „Ştiţi, e o chestie socratică... e 
ca în dialogurile lui Platon... e vorba de maieutică. Eu scot ceva ce era deja.“ 


Să fim bine înţeleşi: nu contest dreptul nimănui, fie şi al ignarului, să facă politică. 
Analfabetul în Parlament? De ce nu, dacă alţi analfabeți, în număr suficient, îl votează! 
De asemenea, nu contest dreptul nici unui politolog, specialist în imagine etc. să-şi 
vândă serviciile analfabetului. Dar să-l prepare să fie ales drept ceea ce este: analfabet, 
ştab, patron de club sportiv, nabab, ori ce mai e! Să nu încerce să-l ambaleze cu funde 
intelectuale şi să nu-i stea alături când el îşi proclamă revelaţia cu îngâmfarea ignarului 
— „eu sunt filozoful“! Să nu dea ghes, în fine, analfabetului să-i dispreţuiască pe cei care 
citesc, care scriu, pe cei pentru care mai contează încă o carte de filozofie, de eseistică 
sau de literatură cu nerozia că pe el „l-a făcut mama filozof“. 

Cum oare, când ai scris cândva o carte numită Etica lui Adam, în care denunţai răul 
radical al trădării intelectualilor, ai tupeul să aşezi dialogurile lui Platon în context 
Becali? Ori să-i stai alături lui Gigi fără să roşeşti, explicându-i ce este filozofia? Dacă 
omenirea care se recunoaşte în Corleone, Naşul, Becali & Co. vrea să-i voteze pe 
băieţii aceştia cu „şcoala vieţii“, s-o facă liniştită. Dar măcar s-o facă pentru ceea ce ei 
sunt într-adevăr, şi nu pentru că „şcoala vieţii“ i-ar institui drept „filozofi practicieni“! 

Făceţi-l, aşadar, dacă puteţi, pe Gigi deputat, ministru, poate chiar preşedinte de 
republică! Dar lăsaţi, Dumnezeule, maieutica celor puţini care mai ştiu ce este! 
Contribuiţi, dacă aveţi chef, la marea farsă politică, vindeţi-vă serviciile cât mai 
scump, curtaţi-l pe patronul Stelei, cerându-i chiar şi tricouri pentru copilul microbist, 
cum a făcut bunul amic şi tutore al lui Dan Pavel, profesorul de la Universitatea din 


Maryland, Vladimir Tismăneanul? Dacă v-a secat inspiraţia politologică, puteţi 
declara, precum iarăşi acesta din urmă a declarat despre pitorescul personaj, la care 
interjecţiile sunt, statistic, reprezentate cu mult peste medie: „Discursul lui îl văd la 
frontiera dintre conectarea unui discurs moderat populist cu ideologie creşin- 
democrată, şi aici va fi rolul celor care îl sfătuiesc.“ Curat rol! 


5. Între timp, relaţiile s-au stricat, iar dl Tismăneanu a regretat gestul de apropiere de G. Becali. 


Dar de ce numiţi turpitudinea voastră „o chestie socratică“? 
2004 


11. Puterea 


Aţi privit cu atenţie figura lui Adrian Năstase după anunţarea exit-poll-urilor, pe 12 
decembrie? Deşi prea prudenţii sociologi dădeau fifty-fifty, Năstase, care cunoştea deja 
adevărul, era livid. Ştia că pierduse preşedinţia, ştia că pierduse guvernul, ştia că 
poziţia sa în partid devenise complet şubredă şi că va avea de luptat din greu pentru 
supraviețuirea sa politică. Dar toate acestea nu erau decât detaliile, decât travestiurile 
unei singure realităţi existenţiale: pierduse nu atât preşedinţia, guvernul, PSD-ul etc., 
cât Puterea. 

Până în urmă cu câteva ceasuri se credea suveran: învingător în primul tur de scrutin, 
chiar dacă la o mică distanţă, dispunea de o înţelegere cu PUR şi UDMR pentru 
formarea unei majorităţi, beneficia de un premier desemnat obedient, guvernul era ca şi 
alcătuit. Țara îi era supusă. Cu totul. Toată. Prefecţi, primari comunali, consilii 
judeţene, agenţii ale statului, instituţii de sondaje, oameni de afaceri, baroni locali, 
baroni în general — toţi la dispoziţie; până şi o astroloagă îi prezisese victoria. Resurse 
imense ale partidului-stat se scurseseră fără limită, ca din butoiul Danaidelor, în 
campania sa electorală. Televiziunea publică — la picioare. Majoritatea televiziunilor 
private — preş sub picioare. Afişe pe fiecare stâlp cu chipul său. Preşedintele 
Republicii, în disprețul Republicii, alergând de dragul lui în dreapta şi în stânga, în 
cruciş şi în curmeziş, ca să-i transfere charisma. Marşul său spre funcţia supremă părea 
irezistibil: nici „stenogramele“, nici acuzaţiile de fraudă electorală proferate de 
adversari nu păreau a-i fi clintit ascendentul. „Europa“ îl agrea, iar adversarul său 
îndârjit, care părea să nu poată depăşi nivelul unui primar general pricinos, stârnea prin 
„cancelarii“ stupori şi aprehensiuni. 

Nimic n-a servit. Din seara aceea fatală totul a început să se destrame: protocolul din 
vreme pregătit pentru a fi semnat cu aliaţii nu a mai fost semnat, iar aceştia au început să 
negocieze intens cu inamicul. Gafele au început să curgă din toate părţile: graţierea lui 
Cozma de către preşedintele în exerciţiu, pe care n-a sesizat-o la timp şi de care nu s-a 
disociat la timp; a venit stupoarea generală, apoi revolta; au urmat bâlbâielile 
nesfârşite, ridicolul, retragerea graţierii, sfidarea tot mai clară din partea învingătorului, 
abandonul aliaţilor, primele voci disidente în partid, laşitatea, incoerenţa, chiar 
degringolada... Ce s-a întâmplat? Brusc, lumea a înţeles că Omul mare şi tare a pierdut 
puterea. Că e un om... atât! 

Ce este această misterioasă forţă — Puterea? Cum de încovoaie ea spinările unora, 
cum de înmoaie glasurile altora, cum de elimină obiecțiile cele mai întemeiate, cum de 


pune un văl tot mai des înaintea realităţii? Prin ce mecanism psihologic îi orbeşte ea pe 
cei care o posedă, la fel cum nu o dată amorul (cu care are nu puţine asemănări) îi 
orbeşte pe îndrăgostiţi? Pentru ce un anume fotoliu capitonat, o secretară, nişte 
telefoane, o maşină cu şofer şi încă câteva asemenea accesorii induc transa puterii, aşa 
cum vederea iubitei induce transa erotică pentru îndrăgostit? Şi de unde provine 
fascinația pe care o exercită cei care au puterea asupra celor care nu o au? Cum de îşi 
pierd aceştia minţile laolaltă cu deţinătorul puterii când sunt în proximitatea acestuia? A 
fi agreat în preajma unui om puternic dă multora sentimentul ameţitor că sunt şi ei 
puternici cumva, tot aşa cum a fi agreaţi în compania unei femei frumoase ne dă 
sentimentul că suntem noi înşine mai frumoşi şi mai buni decât în realitate. 

Cred că a avea Puterea înseamnă în fond a-i face să creadă pe alţii că numai în 
măsura în care ei te ascultă fără să crâcnească vor avea şi ei putere asupra altora, şi tot 
aşa mai departe. Paradoxal: sluga „eroului“ se simte devenind el însuşi „erou“, şi cu cât 
e mai slugă, cu atât mai „erou“ devine faţă de alţii mai mici! Puterea acţionează prin 
contagiune: supunerea necondiționată a unuia confirmă puterea şefului, dar totodată 
creează un exemplu pe care încep să-l urmeze şi alţii. Ca un magnet, Puterea nu doar 
atrage, dar îşi şi transmite forţa din aproape în aproape, magnetizându-i pe rând pe cei 
din proximitatea sa, care devin surse secundare de putere magnetică pe care o transmit 
la rândul lor altora şi aşa mai departe. 

De aceea, e suficient ca centrul magnetic să-şi piardă pentru un moment forţa pentru 
ca întreg fluidul să înceteze să mai curgă de-a lungul liniilor de subordonare. Lanţul de 
slugărnicii şi vasalităţi nu se rupe într-un loc anume, ci pe neaşteptate încetează să mai 
existe în toate punctele sale. Desprinşi fără preaviz de centrul care a încetat să mai 
iradieze, foştii valeţi se comportă precum nişte amanți deziluzionaţi: se freacă la ochi, 
se trezesc şi redevin ceea ce erau: simpli oameni. Şi tot ca mulţi amanți deziluzionaţi, ei 
nu-şi pot stăpâni resentimentele faţă de cei care i-au fascinat până mai ieri. Devoţiunea, 
teama şi admiraţia de mai înainte se răstoarnă în contrariile lor. Dar nu defectele reale 
ale foştilor stăpâni îi îndârjesc acum pe foştii lor sclavi, ci neputinta dovedită a acelora 
de a-i mai ţine în sclavie. Astfel, odată emancipate, slugile îşi urăsc foştii stăpâni 
pentru că imaginea neputinței acestora le aminteşte mereu că le-au fost slugi. 

Cât timp stăpânul era stăpân, valetul era stăpân şi el. Dar când Puterea dispare, se 
vede cum stau de fapt lucrurile: valetul e numai valet, iar stăpânul — un nimenea. 
Puterea s-a stins subit ca o lampă, iar fluturii strânşi în jurul ei s-au răspândit imediat în 


noaptea şi în neantul din care, de fapt, am ieşit cu toții.. & 


6. Opt ani mai târziu, Adrian Năstase era condamnat definitiv de Înalta Curte de Justiţie la doi ani de închisoare pentru 
corupţie. După o tentativă ratată de sinucidere, fostul prim-ministru a ajuns la Jilava. 

12. Când te relaxezi, Osama? 


I se comunică lui Sechelariu că urmează să fie arestat şi reţinut. Omul se smiorcăie 
înduioşător şi se declară perfect inocent: „Sunt moldoveanul cel mai iubit; Băsescu e de 
vină!“ Patriciu e reţinut şi el câteva ore. „Sunt omul de afaceri cel mai onest. Pentru 
toate, Talpeş e de vină!“ lacubov iese din puşcărie, eliberat după câteva luni. „Totul a 
fost o înscenare politică, Puterea e de vină!“ După el, iese fuga şi Cozma: „Nu eu sunt 
de vină că minerii care stăteau atârnaţi de vocea mea au spart capete şi au umplut 
oameni de sânge, ci Iliescu e de vină“ — se grăbeşte el să zbiere. Dar nici Iliescu (încă 
afară) nu se consideră vinovat de nimic dintre cele petrecute între 13 şi 15 iunie 1990. 
„Acuzaţiile ce mi se aduc sunt o provocare şi o diversiune“ — se indignhează el. Cei 
bătuţi — aşa-zişii „legionari“ care ar fi ridicat „steagul verde“ pe Poliţia Capitalei — 
sunt de vină! 

În general, nimeni la noi nu se consideră vinovat personal de nimic, doar poate că va 
fi fost prea bun, naiv şi îngăduitor. Cineva delapidează, comite falsuri, spălare de bani, 
asociere mafiotă — exemple sunt destule — şi se întâmplă, vai, să fie prins. L-aţi văzut 
vreodată pledând vinovat, fie şi măcar pentru un cap de acuzare? Nu, omul explică 
asiduu jurnaliştilor că e cu desăvârşire inocent şi arată cu degetul, de regulă, spre alţii: 
diferiţi inamici ascunşi, presa rău-voitoare, invidia generală, puterea politică nefastă, 
„Oculta“ şi aşa mai departe. În vorbele sale, el e o virgină violată de o hoardă de 
derbedei! Numai că, luaţi la rând, derbedeii se înfăţişează ca tot atâtea virgine, astfel 
încât rămâi perplex: oare virginele se violează între ele? 

Dar să nu credem că această veritabilă „prezumție de iresponsabilitate“ e numai la 
„vârf“. Trăim cu ea pretutindeni, la toate nivelele şi suntem sistematic învăţaţi să-i dăm 
crezare, atunci când explicaţia strict circumstanţială a unor acte este confundată cu 
justificarea lor morală. De pildă: un om a furat sau a ucis: ni se sugerează drept 
justificare, uneori chiar ni se spune explicit, că trăia în mizerie, sărmanul! Un 
adolescent comite violenţe: ni se spune că s-a uitat prea mult la televizor, bietul! Un ins 
îşi gâtuie consoarta; aflăm că nefericitul bărbat era gelos! Explicaţiile sociale au însă 
creditul cel mai mare: oamenii sunt răi fiindcă o duc greu, nu au avut parte de o educaţie 
ca lumea, au fost bătuţi la opt ani, au fost modelaţi de un „anturaj“ nesănătos etc. 
Concluzia implicită: nu ei sunt de fapt responsabili pentru faptele lor, ci responsabil 
rămâne „anturajul“, „societatea“, „sistemul“, lumea. Responsabilitatea individuală, sau 
ceea ce Kant numea „autonomia“ morală a insului, ajunge să fie evacuată în favoarea 
unor poveşti siropoase sau a unor scenarii conspiraţioniste. Suntem atârnaţi de voinţa 


altora, suntem marionetele lor — asta, desigur, numai atunci când lucrurile merg rău 
pentru noi! La bine, dimpotrivă, „ei“ sunt marionetele noastre! Ce simplu! 

Dar de ce să ne mai mirăm de ai noştri, când reculul prezumţiei de responsabilitate 
se generalizează cu viteză? Iată, în zilele acestea, câteva dintre cele mai bogate ţări ale 
Europei se reînchid în egoismele naţionaliste, acuzându-i pe „ceilalţi“ — de pildă pe 
„instalatorul polonez“ sau pe „liberalul anglo-saxon“ — de eşecurile proprii, procedând 
la fel de iresponsabil, la nivelul lor, precum Iliescu, Cozma şi Sechelariu. 

Pe deasupra, există şi filozofi, precum prea-celebrul Richard Rorty, care, explicând 
toată această iresponsabilitate drept un progres, declară greşită sau moartă „Tradiția 
Raţionalistă Occidentală“ — aceea care, în particular, considera omul o fiinţă raţională 
şi, tocmai de aceea, responsabilă moral pentru faptele sale. El scrie: „Problema 
oamenilor răi este că ei n-au fost atât de norocoşi ca noi în privinţa circumstanțelor 
educaţiei lor. În loc să îi tratăm drept iraţionali pe toţi aceşti oameni care încearcă să-l 
găsească şi să-l ucidă pe Salman Rushdie, ar trebui să-i considerăm ca privaţi de 
ceva.“ (Bineînţeles, între timp, s-a mai vorbit şi despre un alt mare nenorocos, privat de 
ceva: Osama bin Laden.) Nu cumva să-i consideraţi pe toţi aceştia, ca şi pe emulii lor, 
deopotrivă stăpâniţi de un delir fanatic şi totuşi responsabili moral pentru crimele lor! 
Nu cumva să credeţi, în spiritul aproape defunctei „Tradiţii Raţionaliste Occidentale“, 
că ei, din liberă voinţă, dau o rea întrebuințare raţiunii lor sau că pur şi simplu nu au 
rațiune! De fapt, ni se spune, ar fi şi ei, precum toţi ticăloşii lumii, mari sau mici, numai 
nişte „nenorocoşi“: oameni cu o copilărie grea, acum privaţi de siguranţă, dar şi de... 
răgaz. Căci — adaugă Rorty — „educaţia sentimentală (prin care te-ai putea indentifica 
empatic cu «ceilalţi») funcţionează numai la nivelul oamenilor care se pot relaxa 


suficient pentru a asculta“? 


7. Richard Rorty, Adevăr şi progres, „Raporturi umane, raționalitate şi sentimentalism“, Editura Univers, București, 
2005, p. 107. 


Când te relaxezi, deci, Osama? 

13. Spiritism politic 


Uneori mă gândesc că aş vrea mult ca, prin cine ştie ce mijloc spiritist sau prin magie 
neagră, să invoc spiritele unor mari filozofi şi teoreticieni politici de altădată, ca să le 
cer sfatul corespunzător situaţiunii ce trăim. Oare mărimile lor ar şti să găsească o 
soluţie acolo unde mie mi se pare că totul este în ceaţă? Oare ne-ar da răspunsuri 
luminoase, care să ne dumirească şi, în acelaşi timp, să ne încredinţeze că teoriile lor, 
pe care le-am studiat cu drag în cărţile lor, ţin şi în viaţă — şi nu în orice viaţă, ci tocmai 
în aceea de la noi, atât de frumoasă şi veselă cum o ştim? 

Ce-ar zice Montesquieu, de pildă, în faţa situaţiunii care se numeşte Ilie Picioruş — 
ales în mod democratic secretar general adjunct al Consiliului Superior al 
Magistraturii? Cum ne-ar recomanda teoreticianul sepărării puterilor în stat să scăpăm 
de procurorul care l-a trimis pe disidentul Gheorghe Ursu, pentru vina de a fi pitit 
câţiva dolari în şifonier, la puşcărie, unde a fost ucis în bătaie? Dar John Adams, 
coautor al Constituţiei americane, cea mai veche din lume din cele în vigoare şi azi, ce- 
ar avea de spus despre inamovibilitatea magistraţilor care l-au ales cu dragoste şi 
recunoştinţă pentru meritele profesionale pe acelaşi Picioruş şi cărora nici nu le trece 
prin gând că s-ar cuveni să-l revoce? Oare amicul lui, Thomas Jefferson, cel cu 
„Declaraţia de independenţă“, ar fi de acord că şi aceştia ar avea dreptul pe mai 
departe la „căutarea fericirii“, ca şi când nimic nu s-ar fi întâmplat? 

Dar Max Weber ce-ar sfătui-o în numele „statului birocratic sau raţional“ pe Monica 
Macovei, ministrul justiţiei? Cum să depolitizeze nefericita Ministerul Justiţiei, 
tribunalele, parchetele şi totodată să respecte „Rechtsstaat“-ul cerut de UE? Ca să 
rezolve aporia, să-l invocăm mai bine pe Aristotel, că doar şi Grecia (nu doar 
Germania) e în UE! Ni s-a tot spus de acolo: staţi rău cu justiţia, iar birocraţia e uriaşă, 
coruptă şi ineficientă. De acord, dar vă rugăm, ajutaţi-ne: puneţi-l, deci, pe comisarul 
pentru integrare Scheele să ni-l împrumute pe Max Weber (că pe Kafka ni-l procurăm şi 
singuri)! Ba nu: înțeleptul respectiv ne va cere să recurgem la „etica protestantă“, iar 
Teoctist ne va afurisi! 

Poate ni-l împrumutaţi atunci pe John Stuart Mill, cel cu libertatea de opinie şi 
conştiinţă, ca să ne explice ce să facem cu dnii Şeuleanu şi Nicolau, la radioul naţional, 
respectiv la TVR! După ce ani de zile au slujit obedient puterea PSD, acum critică 
amestecul noii puteri chiar înainte ca acest presupus amestec să se fi manifestat, invocă 
echidistanţa şi independenţa politică, protestează în numele libertăţilor şi drepturilor pe 
care ei le-au insultat. Ce-i de făcut cu ei? Puteţi să-l adăugaţi drept bonus şi pe Kant, ca 


să ne spună dacă, în pofida „imperativului categoric“, avem îngăduinţa să-i radem! 
Probabil totuşi că Traian Băsescu — cum e el iute — s-a consultat deja cu Jean-Jacques 
Rousseau atunci când a luat la vizite, pe rând, serviciile secrete, poliţia, parchetul 


general şi PNAS: într-adevăr, îndemnul dat acelor domni, de a-şi face datoria, în 
condiţiile în care nu vor mai exista „telefoane“, vine direct de la autorul lui Emile: 
omul, se ştie, e bun de la natură, numai societatea (citeşte „societatea PSD-ului“) l-a 
înrăit şi l-a corupt. Ce-i drept, corupţia asta l-a făcut şi deştept. Ce părere ai, Jean- 
Jacques? Tu, care ai afirmat că „omul care cugetă este un animal degenerat“, cum ne 
sfătuieşti să scăpăm de corupţia marilor noastre „animale degenerate“? Căci, orice s-ar 
zice, proşti nu-s! 


8. Un nume mai vechi pentru actualul DNA. 


Pe cine să invocăm mai bine? Pe Platon — nu, căci în acquis-ul european nu scrie că 
trebuie să ne conducă filozofii. Pe Dan Pavel — nu, că nu scrie nici că trebuie să ne 
conducă analfabeţii precum discipolul lui, Gigi Becali. Pe Machiavelli — nu, ci îl 
trimitem mai bine lui Putin. John Rawls? Ne pune să alegem sub „vălul ignoranței“, şi 
atâta aşteaptă opoziţia! Hobbes? Ne va recomanda un „Leviathan“, şi noi credem că 
abia am scăpat de unul mare! Marx? Mersi, nu, l-am mai probat o dată! 

Mă tem, deci, că nu facem mare lucru cu spiritismul politic. Sigur, am putea recurge, 
pentru consolare, la Utopia lui sir Thomas More. Numai că exemplul ilustrului englez 
arată că, în politică, cine la tinereţe îşi bagă prea multă filozofie în cap are toate şansele 
ca la bătrâneţe să rămână şi fără filozofie, şi fără cap! 

2005 


14. Cârtitorii 


Poporul român s-a născut nu doar creştin şi poet, ci şi cârtitor. O facem cu artă, cu 
toţii laolaltă în cor, sau, mai adesea, pe grupe, pe voci, pe vârste, pe sexe, pe partide. 
Guvernul scade impozitele — proteste: pentru unii nu-i bine că nu-i destul, pentru alţii 
nu-i bine că e prea mult. Pentru alţii, în fine, e totuna, că oricum nu le plătesc, dar 
cârtesc. Unii se tem că va creşte acciza, alţii arată că oricât ar scădea impozitul, tot 
„ăştia“ profită. Câte un jurnalist, uitând în mod suspect de dispariţia globalizării, se 
înmoaie brusc de grija scriitorilor şi artiştilor ale căror drepturi de autor vor fi taxate 
cu un procent în plus; aşa-i, îţi vine să spui, al nostru Pericle naţional n-ar fi comis un 
astfel de gest iresponsabil! Dar acum ce altceva să facă bietul de el faţă de o nație 
nerecunoscătoare decât să-şi verse îndreptăţitu-i năduf pe mistreţii din pădure, atunci 
când şi-ar fi dorit zadarnic să şi-l verse pe cei din propriul partid? Pe urmă, chestia cu 
dividendul pentru persoane fizice: că l-au mărit de la 5% la 10% (ca la firme) e rău, 
deoarece se supără persoanele fizice; dacă nu-l măreau, iarăşi nu era bine, că se 
supărau firmele, adică tot persoanele fizice din ele. Cineva, analist politic serios, a 
susţinut însă că 10% e chiar prea puţin şi că ar trebuit să fim taxaţi cu toţii — oameni sau 
mistreți —, orice am face, cu 16%. „Rezon“! 

Există şi cârteli de partid: de exemplu, dacă PNL merge bine, unii liberali zic că e 
bine; alţii — mai liberali decât ei — zic că e rău şi că se pregăteşte o dictatură. În 
consecinţă — zic cei mai liberali dintre liberali —, hai să sorbim PD-ul şi să ne facem cu 
toţii populari. Vorba aceea, din comunişti am devenit liberali; de ce n-am deveni acuma 
populari, cu sorbitul în Europa? Chiar, de ce nu? 

Pe de altă parte, toţi ştim că lupta cu corupţia e prioritatea-priorităţilor; dar când 
trecem la detalii, cârtim: dacă Băsescu arată pumnul organelor, e de rău, că încalcă 
independenţa justiţiei şi a magistraturii; dacă se mulţumeşte să-şi netezească meşa de pe 
calviţie, e rău că nu se implică şi, pe deasupra, nici nu „are faţă de preşedinte“. Dacă 
câţiva „baroni“ sunt umflaţi şi arestaţi, unii spun că e numai de dragul camerelor de luat 
vederi. Dacă mi ţi-i lasă liberi — susţin alţii — înseamnă că „ăştia“ sunt complici cu 
„dia“. Unii spun că-i bine că miniştrii de acum sunt bogaţi, fiindcă o să fure mai puţin; 
alţii spun că, dimpotrivă, e rău, fiindcă nu-i înţeleg pe cei săraci. Când ministrul 
finanţelor (Ionuț Popescu) a declarat că joacă la bursă, unii au zis: e bine că e cinstit şi 
declară, deşi legea nu îl obliga. Alţii s-au încruntat şi au zis: e rău, că e în conflict de 
interese. Mai bine tăcea şi jucător rămânea! 

Şi apoi, ce fel de corupţie — mare, sau mică? Fiindcă aia mică o fi mică, dar e lată cât 


Oceanul Atlantic, în timp ce aia mare — zic unii — pluteşte pe aia mică ca un 
transatlantic. Când primul ministru s-a plâns că profesorii dau cu sârg meditații fără să 
declare un bănuţ la fisc, reprezentanţii lor au zbierat: ruşine! Culmea e că nici măcar 
Genică Boerică, Mischie, lacubov etc. nu au cerut deocamdată să nu-şi mai plătească 
impozitele. Ei se pretind uşă de biserică, chiar dacă sunt stâlpi de cârciumă. După 
ştiinţa mea, până azi numai purtătorii de cuvânt ai educatorilor neamului au pretins că ei 
ar avea dreptul să nu plătească impozit pe un venit obţinut (a cărui legitimitate în sine 
nu e contestată de nimeni) fiindcă primesc salarii prea mici, ceea ce e purul adevăr. Cu 
alte cuvinte — par să fi subînţeles respectivele luminare ale naţiei —, până ce nu ne veţi 
mări salariile de nu ştiu câte ori, plus alte drepturi pe care le mai negociem, daţi-ne 
voie să furăm din buzunarul statului! Vă dăm voie, cum de nu, numai să nu spuneţi asta 
copiilor la ora de civism! 

Până şi sociologii cârtesc unii împotriva altora: dl Kivu de la IMAS zice că eo 
„corelaţie statistică“ între numărul vo-tanţilor pe liste suplimentare şi numărul voturilor 
PSD de la alegerile trecute şi că, probabil, s-a furat cu autobuzul; dl Lăzăroiu de la 
CURS zice că ce zice dl Kivu nu e bine şi că nu e corelaţie statistică, ci un „artefact 
statistic“ şi că nu s-a furat cu nimica. Dl Kivu răspunde zicând că se înşală dl Lăzăroiu 
când zice ceea ce zice, că e artefact, dar nu e. Cât despre dna Alina Mungiu, ea cârteşte 
împotriva sociologilor en masse, văzând corelaţii statistice între ei şi putere. 

Nu ducem lipsă, deci, de subiecte de cârteală, iar firea urâcioasă ne îmboldeşte. Şi 
apoi, orice ar fi, putem cârti oricând împotriva lui Dumnezeu: ba că e prea cald şi 
secetă, ba că e viscol, ba prea multă zăpadă. Fiindcă Dumnezeu e obişnuit: de multe mii 
de ani, oamenii tot cârtesc şi dânsul nu pare tulburat sau frământat, ci îşi vede de treabă 
înainte, distribuind inundaţii, cutremure, războaie şi viscole, numai el ştie după ce fel 
de corelaţie statistică! 

15. Stalinismul american 


Nici nu a apucat bine să fie publicat pe site-ul Ministerului Justiţiei raportul 
organizaţiei americane Freedom House despre starea corupţiei în România, că s-au şi 
dezlănţuit atacurile împotriva dnei Monica Macovei (al cărei minister comandase 
raportul). Ele vin de la grupuri de magistrați contestabili, cum sunt unii dintre cei de la 
CSM, ori dinspre PNA, instituţie solid criticată în raport, şi, bineînţeles, vin de la PSD, 
partidul care a guvernat între 2000 şi 2004. Mai îngrijorătoare (deşi nu neaşteptat) însă 
este dezlănțuirea unor jurnalişti împotriva raportului. Fie pentru că sunt direct sau 
indirect vizaţi, fie din alte motive mai obscure, baronii de presă nu au de ce să fie 
fericiţi de un raport care notează, printre altele, că jurnalismul de investigaţie este 
împiedicat de interesele patronatelor din presă, de „ameninţări, filaje, ascultări 
telefonice“, că „se observă o migraţie a ziariştilor de investigaţie de la publicaţiile care 
blochează investigaţiile ziaristice (de exemplu de la Adevărul la Cotidianul)“ şi că 
Clubul Român de Presă „apără interesele angajatorilor, dar lasă impresia, prin vocea 
unor patroni-ziarişti, că apără de fapt interesele tuturor jurnaliştilor“. 

Toată lumea recunoaşte însă că există o problemă cu corupţia în România şi că, în 
particular, nu vom intra în UE dacă nu se va face ceva substanţial. Toată lumea 
recunoaşte de asemenea că, deşi avem numeroase legi şi agenţii angajate în combaterea 
criminalităţii financiare, a crimei organizate şi a corupţiei, rezultatele efective nu sunt 
strălucite. De ce? 

Exact asta încearcă să arate, pe 175 de pagini, raportul Freedom House. Analiza este 
cât se poate de serioasă, de profesionistă şi de aplicată pe detalii, cu exemple 
semnificative. Motivul principal al ineficienţei strategiei anti-corupţie pare a fi absenţa 
unei strategii în adevăratul sens al cuvântului: prea multe agenţii cu atribuţii prea largi 
sau imprecise, lipsa unei coordonări corespunzătoare, lipsa unor mecanisme eficiente 
de evaluare a aplicării măsurilor. La aceasta se adaugă, fireşte, implicarea politică a 
PSD în timpul guvernării sale. Nimic nou, cu alte cuvinte, aşa cum anumite nume 
celebre, precum cel al lui Şerban Mihăilescu, amintite în raport pentru ilustrarea 
partizanatului justiţiei, nu se aud nici ele pentru prima dată în acest context. 

Ce propune raportul? În esenţă — şi asta pare să fi declanşat isteria din presă şi 
televiziuni —, un Consiliu de Integritate (CI) care să aibă anumite sarcini de coordonare 
şi de evaluare generală a felului cum diferite organisme specializate (PNA, Curtea de 
Conturi, Garda Financiară, poliţia) luptă împotriva corupţiei, cât şi să urmărească dacă 
verificarea demnitarilor (declaraţii de avere, incompatibilităţi) se desfăşoară eficient. 


CI ar trebui să fie alcătuit din patru miniştri, un reprezentant al puterii judecătoreşti, doi 
reprezentanţi ai opoziţiei şi doi ai societăţii civile (din care unul al presei). „Externii“ 
trebuie să fie inamovibili şi rolul lor este de a controla guvernul în aplicarea strategiei 
anti-corupţie. 

Reacţia unor jurnalişti, de pildă a ziarului Adevărul (18.03.2005, sub semnătura 
Gabrielei Şerban), a fost aberantă: raportul ar reprezenta „o cvasidemolare a tot ceea 
ce s-a făcut (în materie de anti-corupţie) în ultimii patru ani“, deoarece „politicul (adică 
puterea) va avea un control total asupra magistraţilor cu atribuţii în domeniul 
anticorupţie“. Fals: mai întâi, puterea este în minoritate în ipoteticul CI (4 la 5); apoi, 
CI nu are rolul de a da ordine procurorilor sau poliţiei, ci de a le coordona şi evalua 
eforturile generale, alături de cele ale altor instituţii, precum poliţia, Garda Financiară, 
Curtea de Conturi, serviciile secrete etc. Nu justiţia va fi subordonată politicului, aşa 
cum susţine Adevărul că ar rezulta din raport, ci strategia anti-corupţie va fi 
subordonată, nici măcar guvernului, ci unei instanţe autonome în care guvernul să aibă 
un cuvânt de spus, fie şi minoritar. 

Dar reaua intenţie (sau poate, ştiu eu, prostia) atinge culmea atunci când jurnalista 
Adevărului susţine scandalizată, în acord cu şeful ei, Cristian 'Tudor Popescu (la Tucă- 
Show câteva zile mai înainte), că raportul Freedom House propune „întoarcerea la 
regimul stalinist“, în sensul că un PNA reorganizat „ar trebui să funcţioneze în cadrul 
Ministerului Public, sub autoritatea ministrului Justiţiei, om politic şi membru al 
Guvernului“. Or, în fapt, PNA funcţionează chiar şi acum în cadrul Ministerului 
Public, deoarece este un parchet, iar şeful său, care este procuror, este adjunct al 
procurorului general. Mai mult, conform Constituţiei din 2003, art. 123, „procurorii îşi 
desfăşoară activitatea potrivit principiului legalităţii, al imparţialităţii şi al controlului 
ierarhic, sub autoritatea ministrului Justiţiei“. Vasăzică „întoarcerea la regimul 
stalinist“ s-a realizat deja, e constituţională, a fost aprobată prin referendum, Uniunea 
Europeană ne-a felicitat, americanii nu s-au opus nici ei, ba ne-au luat şi în NATO; 
numai alde C.T.P., Tucă, Cristoiu şi acoliţii lor, vigilenţi ca întotdeauna, au sesizat 
mârşăvia care ni se pregăteşte nouă, o ţară avansată şi democratică, cu mari succese în 
edificarea statului de drept! 

Curios: pe nimeni nu a deranjat această sintagmă „sub autoritatea ministrului 
Justiţiei“ cât timp ministrul Justiţiei se numea Rodica Stănoiu sau Cristian Diaconescu. 
Oare ce-or fi păţit „băieţii“ noştri deştepţi între timp? Că nu le place „autoritatea“ 
Monicăi Macovei e limpede. Că au început să aibă, pentru prima dată, mici frisoane e 
iarăşi clar. Dar asta nu-i treaba noastră. Cine ştie: dacă s-o reforma PNA-ul, fie şi după 
ucazurile „stalinismului american“, poate vom afla mai multe! 

2005 


16. Hume luat la întrebări 


Întâlnesc această maximă a filozofului David Hume: „În actul de întemeiere a 
oricărei guvernări şi de stabilire de mecanisme de control constituţional, fiecare om 
trebuie presupus ca fiind un nemernic şi ca neavând alt scop al acţiunilor sale decât 
interesul privat.“ Mă gândesc imediat: Bravo Hume! lată o maximă care ni se aplică 
foarte bine: ai noştri „băieţi“ (şi „fete“) sunt nemernici fără îndoială: delapidează 
fondurile publice, se îmbogăţesc pe baza contribuabilului, sunt corupți, cumpără presa, 
funcţionarii publici, miniştrii, cumpără statul. Cu toate astea, spune Hume, interesul 
public ar trebui să aibă de câştigat din confruntarea acestor interese private egoiste într- 
un stat liberal în care puterile se controlează reciproc. Separat — nemernicul e nemernic. 
Sechelariu e Sechelariu. Însumaţi şi controlându-se reciproc, Sechelariu, Mischie, 
lacubov, Hayssam, Hrebenciuc şi alţii ca ei dau cea mai bună republică! 

Parcă nu-i bine! Hume, trezeşte-te! Avem nemernici cu duiumul, avem legi, 
constituţie, puteri separate în stat; îi însumăm, cum recomanzi, pe nemernici cu 
nemerniciile lor reciproc controlate, şi ce iese? O nemernicie însumată, înmulțită, 
înmiită! Fabula asta: un rău privat e un rău, mult rău privat e un bine public se 
potriveşte cu situaţiunea de fapt precum salata la câine şi FMI-ul la creşterea salariilor. 

Oarecum dezamăgit de filozoful nostru iluminist, totuşi decid să-i mai dau o şansă şi 
citesc puţin mai departe: „Prin urmare, este o maximă politică justă că fiecare om 
trebuie presupus ca fiind un nemernic. În acelaşi timp însă, pare destul de ciudat că o 
maximă falsă în realitate trebuie să fie adevărată în politică.“ M-am lămurit! Bravo, 
Hume! Maxima trebuie să fie falsă în realitate pentru ca să fie corectă în politică! 
Vasă- zică, sistemul politic trebuie astfel conceput încât să presupună că oamenii sunt 
nemernici, deşi ei, sau majoritatea lor, nu sunt astfel la modul general. De aceea, 
lucrurile merg acceptabil: cât timp norma majoritară este onestitatea de fapt, ipoteza 
nemerniciei aplicată organizării instituţiilor politice duce la rezultate pozitive. 
Presupui, de pildă, că politicienii vor abuza de funcţii şi vor încerca să profite. Îi 
plasezi sub control parlamentar sau judiciar. Te temi că şi aşa s-ar putea strecura. 
Permiţi libertatea presei care va dezvălui abuzurile. Etc. În final, lucrurile merg spre 
bine. 

Dar ce te faci dacă maxima devine adevărată şi în realitate? Ce părere ai de asta, 
dragă Hume? (Tu, fiindcă stai în Iad, ca fost ateu, cred că ţi-ai mai depăşit între timp 
naivităţile privitoare la natura umană.) Aşadar, ce se întâmplă dacă norma majoritară 
devine nemernicia? O bancă poate restitui oricând economiile oamenilor, atâta vreme 


cât norma majoritară este că ei nu şi le retrag în acelaşi timp. Dar dacă norma ar deveni 
că depunătorii ar vrea să-şi retragă toţi banii deodată, banca s-ar prăbuşi. La fel şi în 
cazul nostru: un sistem politic bazat pe controlul reciproc al diferitelor puteri şi instanţe 
presupune ipoteza, adevărat, că oamenii sunt nemernici (aşa cum banca presupune că 
oamenii îşi vor cere înapoi economiile), dar ştie că, în fapt, ei nu sunt nemernici sau 
măcar că nu sunt nemernici simultan, iar destul de mulţi nu vor fi niciodată. Dar dacă 
vor fi toţi sau majoritatea nemernici simultan? Dacă ipoteza politică devine fapt normal, 
majoritar şi adevărat de viaţă? Ce avem atunci? 
— Atunci avem România pe calea integrării europene! 
2005 


17. Separarea statului de fotbal 


Spuneţi drept: când vedeţi sondaje de opinie care, în topul încrederii, îi plasează pe 
locurile doi şi trei pe C.V Tudor şi pe Gigi Becali, nu aveţi un moment de panică? Nu 
vi se usucă gâtlejul? Nu vă gândiţi cu groază cum ar arăta o Românie condusă de unul 
din aceştia doi? Sau poate de amândoi deodată, dacă aşa ceva ar putea fi posibil? Eu 
unul îmi creez din când în când o reprezentare de acest tip, fie şi numai ca exerciţiu de 
fortificare a gustului pentru macabru. Dar mai e ceva: 

Nu vă întrebaţi — fie şi sotto voce — dacă nu e ceva dubios în democraţie, cel puţin în 
aceea pe care o vedem crescând în jurul nostru? Nu vă trece prin cap ideea nelalocul ei, 
total incorectă politic, că masele sunt oarbe şi surde, că semi-analfabetismul, care se 
generalizează pretutindeni în lume, înlocuind deopotrivă analfabetismul clasic şi cultura 
autentică, este încurajat din plin de graba cu care politicienii vor să cultive „omul de 
rând“, „omul de pe stradă“ etc.? Iată un exemplu fundamental: de la Traian Băsescu şi 
până la Angela Merkel, a devenit o regulă nescrisă a cârmuirii contemporane prezenţa 
mai tuturor şefilor de stat şi de guvern la meciurile de fotbal importante ale naţiunii lor. 
Fie că sunt sau nu iubitori ai fotbalului, aceştia e musai să participe — căci „poporul“ o 
vrea, „poporul“ se simte flatat dacă „boierii“ asudă, zbiară sau măcar şed alături de el 
în momentele sale de delir colectiv. Această confuzie dintre politică şi sport — 
nemaiauzită în Europa de la împărații bizantini care asistau la cursele de care în 
hipodrom — e înjositoare. Dar cum să nu triumfe din această confuzie un ins ca Becali, 
mare preot al noului Moloh? Cum să nu facă el pe filozoful, pe europeanul, cum să nu 
aibă tupeul să ambiţioneze la politica mare în aceste condiţii? Bineînţeles, are şi sufleri 
de soi: Dan Pavel, mai recent Dinu Giurescu, Alex Stoenescu. Politicienii demagogi 
linguşesc gloata, iar intelectualii-lumpen îi linguşesc pe demagogi — nimic nou până 
aici. 

Vedem că se discută astăzi cu înverşunare despre oportunitatea de a avea sau nu 
icoane ortodoxe în şcolile de stat. În discuţie este problema separării (cât de mult, în ce 
condiţii, până unde) a statului de religie şi biserici. Rezist intrării în această dezbatere 
propunând o alta, a cărei urgenţă mi se pare incomparabil mai mare: separarea statului 
de sport. Dacă statul secular nu trebuie să favorizeze o religie sau o credinţă în 
defavoarea alteia, cu atât mai puţin ar trebui să favorizeze, prin prezenţa politicienilor 
în spectacolele sportive, pe cei ce iubesc sportul (de fapt fotbalul) în raport cu cei care 
îl detestă sau pur şi simplu îi sunt indiferenți sau să pară că preferă credinţa în valoarea 
naţională a fotbalului în raport cu credinţa în desăvârşita non-valoare a acestuia. Sunt 


cei care au această ultimă credinţă nişte sclifosiţi? Nu sunt români adevăraţi? Sunt o 
minoritate? Cu atât mai mult trebuie protejaţi, dacă este să fie protejaţi cei care nu sunt 
nici creştini, nici ortodocşi, nici „români adevăraţi“. Să fie sportul numai o distracţie, 
care nu are în vedere valorile ultime, precum religia? Totuşi, bătăile de pe stadioane nu 
sunt o distracţie. Cât despre valorile ultime, nu credeţi că sunt destui pentru care 
Ronaldinho e „valoarea ultimă“? Să şi-o ţină! Dar nu vreau să-i văd pe politicieni 
dându-şi cu părerea în public despre fotbal sau exprimându-și preferinţele de club, tot 
la fel cum nu vreau să-i văd discutând despre Dumnezeu! 

Ce e mai grav de mărturisit public în ţara asta pentru un om public, fie el politician 
sau vedetă mediatică? Că, după părerea lui, Cristos a fost un simplu om care n-a înviat, 
sau că el, politicianul, detestă fotbalul? Nici una, nici alta din afirmaţii nu e bine-venită, 
dar mă tem că a doua ar fi chiar un dezastru. lar asta fiindcă mania fotbalistică nu e o 
religie, ci a devenit o superstiție fanatică. Dovadă: pe valurile ei se ridică cineva ca 
Becali. De fapt, nici celălalt val — cel ortodoxist — nu e de ignorat: Becali şi-a asumat 
lesne şi un ortodoxism primar şi legionaroid. Icoane, fotbal şi, desigur, bani zvârliţi 
plebei, iată un amestec cu care se creşte un politician de frunte în România. Nu vă 
încearcă un fior când îl vedeţi tocmai pe „Gigi“ urlând împotriva celor care au cerut 
îndepărtarea icoanelor din clase? Evident, nu icoanele sunt în joc aici, ci urletele; şi 
nici măcar ele, ci, de fapt, gloata care vrea fotbal cu urlete şi miros de tămâie. 

Oare va trebui odată şi odată să purtăm în public culorile Stelei? Desigur, lucrurile 
nu vor veni de-a dreptul: cine ştie, mai întâi drapelele clubului vor fi expuse în clase, 
iar părinţii care le vor privi cruciş, fără respect şi vor cere înlăturarea lor vor fi 
condamnaţi ca antipatrioţi, fanatici, posedaţi de diavol, atei, iudeo-masoni sau ştiu eu 
mai cum. E.xagerez? Nici nu-mi doresc altceva. 

18. Vestea cea bună 


S-a învăţat oare ceva din naufragiul politic al lui Adrian Năstase? Mi se pare că 
aceasta este întrebarea esenţială după ce spectacolul mediatic se va fi încheiat. Faptul 
că un om foarte sus plasat, bogat, puternic trebuie să cadă jos de tot e un vechi scenariu 
tragic; dar se potriveşte sublimul tragediei cu melodrama de Dâmboviţa? Oricum, un 
lucru este deocamdată sigur: Adrian Năstase nu e un personaj tragic: personal el nu a 
învăţat nimic. După ultimele sale declaraţii, date când a demisionat oficial din funcţia 
de preşedinte al Camerei Deputaţilor, convingerea sa pare a fi că nu marile sale erori, 
avariţia uriaşă, înfumurarea l-ar fi adus acolo unde este, ci colegii de partid care l-au 
debarcat din invidie joasă. Dimpotrivă, el se proclamă în continuare o victimă a tuturor. 
lar săptămâna trecută, într-un interviu, a încercat să justifice faptul că, pe timpul când 
era prim-ministru, dosarele de corupţie nu au fost promovate deoarece „nu repari 
maşina în timp ce mergi cu ea“. Cu alte cuvinte, el este omul providenţial şi 
indispensabil căruia i se poate îngădui corupţia pentru că el e eficace şi care are voie 
să direcţioneze mersul anchetelor penale după dorinţă, pentru că el e un mare 
conducător. 

Dar oare colegii săi, PSD-ul, au învăţat ceva? După felul cum, zilele acestea, nu au 
altă obsesie decât să recâştige preşedinţia Camerei, s-ar zice că nu. Decent ar fi, şi 
chiar profitabil sub raport politic, să renunţe la funcţie, de vreme ce chiar ei s-au 
solidarizat în greşeală cu Adrian Năstase, blocând cererea de percheziţie a Parchetului 
general. Cramponarea de poziţii de putere cu orice preţ, în orice condiţii, incapacitatea 
de a negocia o retragere ordonată pare că formează tropismul de bază al acestui partid, 
despre a cărui reformă tot auzim de ani buni. Dacă vor continua tot aşa, nu e exclus ca 
declinul să se amplifice, ca alte personalităţi — Popescu, Mitrea, Hrebenciuc etc. — să 
cadă, trăgând după ele un partid nereformabil, a cărui ultimă speranţă pare că a 
redevenit eternul nereformat Ion Iliescu. După părerea mea, PSD nu poate fi reformat. 
El ar trebui desfiinţat pur şi simplu şi îngropat suficient de adânc în solul fertil al 
patriei, pentru ca strigoiul său să nu mai iasă niciodată în politica românească. Un 
veritabil partid social-democrat nu poate ieşi din PSD, ci numai dincolo de PSD. 

Ce au învăţat, însă, puterea, Alianţa? Să fure mai cu fereală? Probabil, dar nu-i deloc 
destul. Iarăşi, nu au învăţat destul dacă privim la ambițiile PD-ului, încurajat de Traian 
Băsescu, de a se lăţi oricât se poate, preluând orice fărâme pică de la PSD — primari, 
consilieri, deputaţi. Chiar să nu aibă altă ambiţie PD-ul, „fratele mai mic“, decât să ia 
locul „fratelui mai mare“, PSD, pe care l-a urât şi invidiat de atâţia ani? E pregătit 


atunci să-i preia şi destinul cu naufragiu cu tot? 

Cât despre liberali (sau unii dintre ei), dacă ne luăm după remarcile greţoase ale lui 
Crin Antonescu la adresa Monicăi Macovei, se pare că nu au înţeles altceva decât că 
Traian Băsescu şi PD-ul sunt prea puternici şi că ei, marele partid al Brătienilor, sunt 
prea slabi. Dacă ar fi înţeles, nu ar fi respins fuziunea şi s-ar pregăti de alegeri 
anticipate, declanşate imediat după raportul de ţară din mai. Dar cred că au cu totul alte 
gânduri. Mă tem, de aceea, că, repede după 1 ianuarie 2007, Monica Macovei va fi 


concediată: „Maurul şi-a făcut datoria, maurul poate să plece“!9 Teama lor, pesemne, 
este ca nu cumva până atunci să cadă „conexiunea Patriciu“. Căci, dacă da, s-ar putea 
ca supărarea lor (ca şi a UDMR-ului) pe ministrul Justiţiei şi şeful DNA să fie, 
omeneşte, de înţeles: spaima de răspundere penală. 


9. În 2007, democraţii au fost nevoiţi să iasă de la guvernare, iar PNL, condus de Călin Popescu-Tăriceanu, a încheiat 
o alianţă strategică cu PSD, care există şi azi sub forma USL. 


Să sperăm totuşi că a înţeles ceva măcar societatea civilă, opinia publică în general. 
Anume că nici măcar în România nu e chiar totul posibil şi pe orice termen. Că o 
coalizare a presei, societăţii civile, autorităţilor de la Bruxelles poate fi un instrument 
eficient pentru reforma politicii româneşti. Că justiţia ar putea atinge chiar şi mărimile, 
care, parcă, şi-au mai pierdut invulnerabilitatea. Cândva, aztecii lui Moctezuma au 
prins curaj abia când au văzut primul spaniol mort (până atunci credeau că aceştia sunt 
zei nemuritori); aşa şi noi, odată cu „moartea“ politică a lui Năstase, am prins curaj: 
„lată — vom repeta de acum înainte vestea cea bună —, politicienii sunt şi ei muritori ca 
noi ceilalţi!“ Incredibil: chiar sunt? 

19. Guvernul de pe sticlă 


Deci. E clar, fără nici o îndoială: ăştia sunt incompetenti; se încurcă în declaraţii. Ba 
n-au pompe, ba au, da” nu ştiu unde le ţin, ba ştiu, da” nu sunt bune; ba sunt prea mari, 
dar puţine, ba-s prea mici, deşi destule. Ba au pompe de la Aversa, dar le cer ungurilor! 
Auzi, câtă înjosire pentru Aversa noastră naţională: să ceri de la unguri pompe! (Noroc 
că pompele ungureşti sunt tot româneşti.) În sfârşit — asta e: Băsescu îşi rade mai întâi 
meşa, apoi consilierii; prim-ministrul nu dă hoteluri sinistraţilor, prefectul nu dă nimic, 
primarii sunt buimaci, ăia de la apărarea civilă n-au decât două bărci (măcar în Deltă 
erau lotci, bănăţenii ar fi putut să mai împrumute câteva pe palincă), dar sunt fuduli 
nevoie mare, „tot Banatu-i fruncea“! Ei bine, să se descurce acum cu „fruncea“ lor de 
incapabili pe care i-au votat şi cu pompele lor minunate de la bozgori! 

Cu ăilalţi — altă poveste! Au furat, e limpede. Le-a spus-o şi tov. Iliescu. Până şi din 
podul lui dom’ Năstase de la Corbu au furat. În loc de ciment au pus la diguri gumă de 
mestecat şi le-a luat apa şi le-a mestecat. La Mărăcineni au făcut carieră de nisip sub 
piciorul podului şi au vândut nisipul italienilor pe adidaşi. Aceeaşi firmă care a surpat 
podul, acum, cică, îl reclădeşte. După aia iar îl surpă şi aşa mai departe. Firma ailaltă a 
lor a umflat toate contractele şi a făcut vile în loc de diguri. Câte vile au fost luate de 
ape? Nici una? Ei, iată dovada! Propunem ca, pe viitor, vilele să se ridice pe diguri! 
Sau invers! 

Deci. Situaţiunea e critică, ăştia-s neghiobi, ăilalţi-s hoţi, şi până la urmă-s toţi o apă 
(că pământ nici nu mai e cu inundaţiile astea)! Biserica — nici ea nu stă bine: popii au 
fost securişti şi-s prea păcătoşi, că de aia nu i-a ascultat Dumnezeu! Armata se bate şi 
moare ca orbetele prin Afganistan şi Irak — vai de mama lor —, în loc să vină aci să facă 
cu trupurile lor vânjoase dig în calea apelor dezlănţuite! Jalnic! 

Şi totuşi. Avem mare noroc cu presa şi mai ales cu televiziunile. Într-o ţară „a 
nimănui“, ăştia se pricep, ăştia fac treabă, numai ei pun osv. Ei „fac digul“ când pică 
digul, ei dau bani oamenilor cu „teledonul“ când n-au oamenii bani, şi o fac nu aşa, 
oricum, ci numai „din dragoste“. Ei dau „audiența în direct“, ei vin cu medicina în 
dormitor, te servesc cu norocul din horoscop, îţi oferă „surprize-surprize“, te împacă cu 
nevasta, îţi stârnesc simţurile, îți spun ce să mănânci şi cum să te îmbraci (sau cum să nu 
te îmbraci, dacă te uiţi mai bine şi eşti o sclifosită)! Cu ei este „adevărul“, „realitatea“, 
„gândul“, ba chiar „averea“. Au „100%“ dreptate! Iar pentru rafinaţi, au „dilema“! Ce 
mai vreţi? 

Dar mai ales, ştiu să-i certe pe „ăştia“ şi pe „ăia“ — echidistant —, îi calcă în 


picioare, îi strivesc ca pe gângănii, îi fac „guzgani rozalii“ sau „p...i opăriţi“! Câtă 
forţă de expresie! Cât adevăr! Îi privesc crunt, nemilos, pătrunzător şi îi invită să 
demisioneze pe loc, dacă vor un zâmbet şi o bilă albă. Da, dom'le, asta calitate morală! 
Asta calitate intelectuală, asta profesionalism! 

Soluţia e să preia presa ţara. Să conducă ei, ca atare, ca şi guvernanţi. Totul să se 
facă în direct la televizor — şedinţe, aia, tot! Să fie interactiv şi cu premii! Cu muzică! 
Cu reclame la bere Biirger „că e în ţara mea“. Să vină Cristoiu preşedinte, că a făcut 
filozofia şi de la Platon se ştie că filozofii trebuie să conducă. Cristian Tudor Popescu 
să fie la Interne, că e fiară; Sorin Roşca cu serviciile, că are experienţă vastă acolo. Pe 
Hurezeanu să-l punem la Externe, că e băiat fin şi se are bine cu nemţii. Corina 
Drăgotescu să fie opoziţia, că tot e ea specialistă în PSD, şi aşa mai departe. Dar cu 
Turcescu ce facem? Să fie prim-ministru, că e sever, competent şi dă bine pe sticlă. 
Eventual să-i dăm şi Cultura şi Cultele, că scrie literar cum a făcut amor în noaptea de 
Înviere! Pe cine punem la Justiţie? Propun pe Cristian Ghinea de la Dilema veche, care 
se plângea că Monica Macovei nu l-a întrebat pe el, Cristian Ghinea, cum să reformeze 
justiţia! Deci Ghinea la Justiţie, Tatulici la Finanţe, că ne dă ce a strâns cu teledonu”, şi 
în rest mai vedem! De purtători de cuvânt facem economie, că-s jurnalişti, dom'le, şi o 
au pe aia cu vorbitul! Numai gândiţi-vă la o şedinţă de guvern, în direct şi la o oră de 
vârf, cu Cristoiu dând indicaţii, CTP dând blesteme, Iatulici — teledoane şi Turcescu — 
bile! 

Care guvern din umbră, dom'le, ca la englezi! Guvernul de pe sticlă — asta e 
salvarea! Deci: ...pauză publicitară... 

20. „Katehonţii “ 


În Adevărul literar şi artistic din 26 mai, citesc, sub semnătura lui Adrian Papahagi, 
un articol programatic, intitulat „Generaţia katehontică“, din care citez un pasaj: 

„După «mântuirea prin cultură» în care au crezut părinţii noştri, mari devoratori 
de beletristică, noi preferăm să revenim, cu toată simplitatea, la mântuirea prin 
credinţă. Generaţia noastră este fără îndoială generaţia aşteptată de România, dar 
nu doar pentru a o scoate definitiv din comunism şi din convalescenţța tranziţiei, cu 
întreaga sa cohortă de tare, ci pentru a-i păstra spiritualitatea şi credinţa pe care 
mulți sunt gata s-o târguiască pe treizeci de euro-arginţi. Pentru aceasta, eu văd 
generaţia noastră ca pe o generaţie katehontică, îndreptată împotriva curentului 
«progresist», de dezintegrare a valorilor lumii vechi care domină azi.“ 

Mai demult, un alt reprezentant (Cristian Bădiliţă) al aceleiaşi „generaţii 
katehontice“ (în greceşte, „opritoare“ sau „reţinătoare“) ne avertiza pe toţi că, dacă nu-i 
citim cărţile, pierdem definitiv şansa mântuirii. Nu l-am ascultat, vai! De data aceasta ni 
se sugerează că numai această generaţie poate opri (katehon) venirea Anticristului, 
conform referinţei la o epistolă paulină (2 Tess, 2, 6-8) la care dl Papahagi trimite 


semnificativ într-o notă!10 


10. Vocaţia apocaliptică a pasajului paulin e limpede: „Căci taina fărădelegii a şi început să lucreze; trebuie numai ca 
cel ce o opreşte (katehon) acum să fie luat din drumul ei. Şi atunci se va arăta acel Nelegiuit pe care Domnul Isus îl 
va nimici cu suflarea gurii Sale...“ A. Papahagi a reluat chestiunea în numărul următor din ALA. 


La citirea rândurilor de mai sus despre menirea mesianică a „generaţiei katehontice“ 
(şi a întregului articol cu note de subsol cu tot) mi-a fost cu neputinţă să nu-mi amintesc 
de vorba celebră a lui Hegel cum că evenimentele pe scena istoriei se joacă de două 
ori: o dată în chip de tragedie, iar a doua oară în chip de farsă. 

Dar nu suntem prea severi cu un grup de tineri merituoşi, cu frumoase studii în 
străinătate, cu rezultate academice notabile, poate cumva frustraţi (şi nu neapărat fără 
motiv), şi care, pozând puţin, vor să se contrapună celorlalţi, altor generaţii? Nu contest 
bucuria de a te recunoaşte într-o generaţie intelectuală şi într-un grup. "Totuşi, până unde 
e legitim gregarismul intelectual? De ce atâta „noi“ în acest text, atâta „zusammen- 
marschieren“, atâta spirit militant? De ce îi aşteaptă, şi încă „fără îndoială“, tocmai pe 
„ei“ România ca să oprească Răul şi cum va recunoaşte ea semnele elecţiunii „lor“? 
Ostilitatea acestei „generaţii“ faţă de „neostângismul intelectual care domină 
intelighenţia mondială“ poate fi înţeleasă şi aprobată, dar înregimentarea lor sub un 
stindard radical mi se pare profund defectuoasă, cu nimic mai bună decât 


înregimentarea contrară, „neostângistă“. Dacă „katehonticii“ ar fi cu adevărat 
conservatori şi nu doar „antiprogresişti“, ar fi aflat de la Michael Oakshott că a face un 
program antitetic programului stângii înseamnă a cădea în cursă: conservatorismul 
autentic e fără program, fără înregimentare, fără „noi“, fără doctrină — e o atitudine 
individuală, spontană şi liberă, nu un plan tactic de operaţiuni. 

Cu atât mai mult detest planificarea a ceea ce trebuie sau nu să credem. E legitim 
dreptul oricui de a căuta o legătură între cultură şi spiritualitate. Dar utopia salvării 
colective prin credinţă, ca şi în general orice utopie care anunţă soluţia unică şi 
indiscutabilă, mi-e profund suspectă. Ea ar trebui să pară oricum ridicolă, după 
catastrofa tuturor ideologiilor secolului XX. Pare oare astfel? Ar fi îngrijorător dacă 
simţul ridicolului deja ni s-a atenuat! 

Nu ne-am întors sau n-am venit unii din noi, mai vârstnici, la credinţă? Formăm „pe 
ansamblu o generaţie pierdută“? Suntem apostrofaţi că, în pofida anticomunismului, a 
liberalismului, n-am depăşit „libercugetătorismul şaizecioptist“? Ei şi? E rău să fii 
sceptic, agnostic, liber-cugetător (cine este astfel)? Cine ştie! Până vom afla definitiv, 
refuz categoric să accept acest limbaj milenaristo-patetico-apocaliptic. Vrea dl 
Papahagi mântuirea prin credinţă şi nu prin cultură? E minunat, dar să n-o prescrie 
altora, care preferă, Doamne fereşte, să trăiască păcătoşi şi culţi. Vor să ne salveze pe 
noi, ţara, omenirea? Nu vreau să fiu salvat nici de Papahagi, nici de Bădiliţă şi, în 
general, de nimeni. De peste două sute de ani, Europa trece dintr-o utopie a salvării 
într-alta şi dintr-un milenarism în altul. Catastrofele s-au ţinut lanţ în lume, dar şi la noi, 
pe măsura multiplicării mântuitorilor. Chiar nu-şi aduc aminte „katehonticii“ că şi cei 
pe care îi pun în cadră — Eliade, Cioran, Noica, Vulcănescu — tot pe linia spirituală au 
pornit, după care au venit deraierea colectivă în politică şi rinocerizarea? Şi apoi e mai 
firesc să fim salvaţi şi noi, şi toată lumea după placul bunului Dumnezeu şi nu după 
catehismele „katehontice“. S-a trăit în relativă linişte, la noi, şi pe oriunde altundeva, 
atât cât s-a trăit, atunci când profeţii somnolau şi fanaticii erau luaţi drept nebuni. Nu-mi 
convine, deci, ca iarăşi nebunii să treacă drept filozofi şi insomniacii drept profeti! 

Şi apoi care e credinţa propusă? Una care ne cere „să iubim mai abitir o babă 
desculță şi analfabetă care crede în Dumnezeu decât un funcţionar civilizat şi liber- 
cugetător“. Ce religie e asta, care face distincţii atât de fine între oameni? N-o cunosc. 
Să înţeleg că porunca „iubeşte-ţi aproapele ca pe tine însuţi“ se poticneşte în civilizaţie 
sau în necredinţă, dar e stimulată de analfabetism? Baba mi-e „aproapele“, iar 
funcţionarul — nu? Dar dacă baba e pură, iar funcţionarul — păcătos, nu e el „mai abitir“ 
oaia cea pierdută? Eu unul aş bănui că ambii trebuie iubiţi deopotrivă. Pe de altă parte, 
poate nu suntem de tot damnaţi dacă ne gândim şi la alfabetizare, modernizare şi alte 
mărunţişuri. Oare cine are aceste preocupări s-a şi pregătit să „târguiască 


spiritualizarea pe treizeci de euro-arginţi“? Înţeleg de aici că aceia care se străduie să 
pună în practică modernizarea României sunt „iude“. Penibil acest exerciţiu de 
radicalism pe triviale figuri impuse! Dar discursul este şi ipocrit: într-adevăr, mai 
înțeleg din această simpatică analogie că Occidentul, unde „katehonţii“ trăiesc, muncesc 
sau chiar slujesc statul român, este echivalentul unui Sanhedrin criminal. Cum de nu le e 
scârbă atunci să întârzie printre „arhierei“? A, au acolo biblioteci bune, emulaţie 
ştiinţifică, slujbe sau burse plătite şi ele în euro-arginţi! Dar credinţa lor unde e? 
Aşadar, schizofrenia „katehontică“ e maximă, ceea ce recunoaşte cumva, spre 
sfârşitul articolului, şi autorul. Mă tem că nu-l pot ajuta: e dulce viaţa în „palatul lui 
Caiafa“ şi cine poate locui acolo e slobod să rămână! Altminteri, cum e la noi se ştie: 
funcţionarii sunt pravoslavnici şi şpăgari, iar babele, analfabete şi desculțe cum le e 
felul, îl iubesc pe Dumnezeu şi pe Ion Iliescu! 

21. Galinaceele 


Detestabil acest ins, Marian Vanghelie, care, acum o săptămână, s-a răstit la colegul 
său de partid, fostul ministru de externe Mircea Geoană! Şi detestabil partidul care i-a 
dat propteaua lui Vanghelie odată cu nominalizarea drept candidat la primăria 
Capitalei! Dragul de Vanghelie! Pentru o dată s-a simţit şi el boier! Ce plăcere să te 
defulezi de frustrările de o viaţă împroşcând cu ocări un băiat un pic mai spilcuit 
precum Geoană! S-a dat, deci, drumul la insulte în PSD! Daţi, băieţi, în ăştia cu studii, 
cu doctorate, care ştiu limbi străine, ba chiar ştiu şi limba română! Iliescu e cu voi! „Un 
preşedinte, o ţară, o revoluţie!“ (asta ar fi „ein Reich, ein Volk, ein Fiihrer“, în variantă 
autohtonă?) 

Dar să nu fim prea aspri cu Vanghelie. La urma-urmelor, răsteala la ceilalţi, atunci 
când tu te simţi urcat sus pe coteţ, e un sport naţional. Nevoia de „a ne da mari“ 
răbufneşte unde nu te aştepţi: micul funcţionar se dă mare faţă de public, marele 
funcţionar — faţă de micul funcţionar şi aşa mai departe. Mari sau mici, deodată ne vine 
să executăm o coregrafie războinică; umflăm pieptul nostru „cu şapte inimi“, apoi ne 
încruntăm sever, producem nişte zgomote asemănătoare celor emise de curcanii înfuriaţi 
şi debităm non-sensuri. Invocăm sinceritatea, adevărul, marile sau micile principii, 
timpul, viaţa, reforma, Europa, interesele generale, mai ales interesele generale. Iar de 
la un anumit nivel în sus, românul care se răsteşte devine neapărat patriot! 

Cum adică — se zborşeşte preşedintele tuturor românilor (T.B.) —, vine un anume 
euro-parlamentar, un neica-nimeni, acolo, un neamţ şi ne zice nouă în faţă că suntem o 
tară coruptă? (Că n-om fi!) Să dea precizări, să dea explicaţii, că de nu... (Că de nu, 
ce? Rupem fărâme-fărâme tratatul de aderare la UE, în loc să-l semnăm şi să zicem şi 
săru' mâna?) 

Cum adică — se burzuluieşte primul ministru (C.P.—I.) —, ne zice nouă FMI ce să 
facem cu economia? Dacă e să ne ducem de râpă, să ne lase, baremi, să cădem singuri 
în groapă şi cu onoarea naţională intactă! 

Şi tot aşa o ţinem de ani de zile: ba ne-am răstit la FMI, ba la baroneasă (Emma 
Nicholson), ba la Amnesty International, ba iarăşi la FMI, ba la Jacques Chirac, ba ştiu 
eu la ce publicaţie străină infamă. (Că îndată ne-am cuminţit, e o altă poveste — tristă şi 
lungă.) Pe scurt, ne ştim o naţiune tare mândră şi demnă şi vrem s-o arătăm tuturor şi pe 
loc — la televiziune, dacă permiteţi! 

Noroc că riscurile nu sunt prea mari. Aerele noastre grandomane de cocoşi furioşi nu 
păcălesc pe nimeni: rămânem în fapt nişte temătoare galinacee. Dna senator Norica 


Nicolai a avut o vorbă mare: Suntem cunoscuţi — spunea ea — ca atât de neserioşi, că 
nici măcar Al-Qaida nu ne ia în seamă! 
Măcar cu atâta să ne alegem! 

22. Procedura, procedura! 


Dacă, pentru a parafraza celebrele vorbe, „stafia comunismului“ mai umblă şi prin 
România — şi umblă încă destul de în voie şi liberă —, unul dintre chipurile ei resurgente 
în ultimul timp se numeşte „procedura“! Mă refer desigur la formalismul care intervine 
sistematic spre a bloca — în procese, în dezbateri parlamentare, la CSM etc. — „fondul“. 
Este tot mai mult „procedura“ cea care amână la infinit rezultatul, care dejoacă 
eforturile de clarificare, care, în definitiv, refuză aflarea adevărului. 

Ştiu că aici mulţi se vor încrunta: respectul procedurii — vor spune ei — e o garanţie 
fundamentală a libertăţii. Dimpotrivă, comunismul ar fi fost domeniul arbitrariului, unde 
regulile nu mai funcționau. Fireşte, la un anumit nivel, aşa este. Dar să nu uităm de 
procesele staliniste: o procedură judiciară bine pusă la punct, respectată în toate 
detaliile, în spatele căreia se afla, desigur, arbitrariul deciziei lui Stalin. Procedura era 
necesară pentru înşelarea naivilor, pentru auto-legitimarea regimului şi chiar pentru 
prinderea în capcană a victimelor. Abuzul de procedură, ca şi cel de birocraţie (de care 
se apropie), poate fi la fel de dăunător ca şi deficitul, deoarece conduce la acelaşi 
rezultat: imposibilitatea de a judeca corect, de a ajunge la adevăr. În fapt, procedura 
devine atât de stufoasă, încât la un moment dat nu se mai poate trece de ea. Ceea ce — în 
cazul tribunalelor noastre — este neapărat în avantajul inculpatului bogat şi puternic, ai 
cărui avocaţi sunt destul de abili (dar şi de interesaţi financiar) ca să descopere 
continuu vicii de procedură. Cu alte cuvinte, avem o justiţie care, prin abuzul de 
procedură, tinde să apere oligarhia postcomunistă — prin urmare, o justiţie „de clasă“. 

Încercaţi să citiţi dimineaţa, după o cafea tare, cu capul limpede, de pildă, o relatare 
a motivului pentru care Curtea de Apel Bucureşti a amânat recursul DIICOT pentru 
arestarea lui Dinu Patriciu. Vă va cuprinde o clasică nevralgie! Veţi afla că procurorii 
făcuseră trei recursuri — unul împotriva lui Patriciu, altul împotriva celor doi asociaţi 
americani, altul împotriva tuturor celor trei. Procedurile de citare trebuiau doar să fie 
diferite în cazul românului şi în cazul americanilor! Prea multe recursuri — au spus 
judecătorii. Mai retrageţi, vă rugăm! Câte trebuie retrase? Unul, ca să rămână două — au 
zis judecătorii. Ba două, ca să rămână unul — crede profesorul Corneliu Turianu. Câte 
atunci? Care? Poate toate? Suntem în plin Kafka! Docti certant. Mă tem că oricâte 
recursuri ar exista — unul, două, trei —, tot va fi găsit un viciu de procedură. Probabil că 
cel mai bine ar fi fost să nu fie nici un recurs! Şi cel mai bine, să nu se judece procesul 
deloc, fiindcă e „politic“, cum spune Patriciu! Ba e lipsă de profesionalism — conchide 
profesorul Turianu —, atât din partea judecătorilor, cât şi din partea procurorilor. Dar nu 


sunt aceştia — magistraţii de la Curtea de Apel, de la DIICOT etc., pentru a nu mai vorbi 
despre avocaţi — chiar produsele facultăţii noastre de drept, unde este profesor chiar dl 
Turianu? Lucrul cel mai evident pe care se pare că l-a realizat deocamdată magnifica 
şcoală românească de drept după 16 ani de libertate şi 45 de ani de comunism pare a fi 
respectul superstiţios şi generalizat pentru procedură ajunsă „lucru în sine“! 

Dar nu cumva are şi legislatorul o vină? Ba da, şi foarte mare! El a legiferat prost, 
incoerent şi perfid, făcând inevitabile conflictele de interpretare procedurală. Şi totuşi 
judecătorul trebuie să apuce să judece şi fondul, şi nu doar forma, ceea ce presupune ca 
uneori să interpreteze procedura, să vadă spiritul legii, nu doar litera ei. El ar trebui să 
distingă între invocarea unui viciu de procedură în favoarea desfăşurării în condiţii 
bune şi echitabile a procesului şi invocarea unui viciu de procedură pentru 
tergiversarea procesului. Ceea ce presupune curaj, independenţă nu doar formală, ci şi 
de spirit, temeinică pregătire, ba — aş zice chiar — o doză de înţelepciune. 

Şi invers: dacă eşti corupt şi vrei să-l scoţi basma curată pe un inculpat „greu“, cel 
mai eficient este să invoci procedura. Dacă n-ai pregătirea şi competenţa să judeci pe 
fond un dosar complicat, legat de criminalitatea economică, cel mai comod este să 
rămâi la formă invocând din nou procedura. Că doar n-ai să te recuzi pentru 
incompetenţă! Şi dacă pur şi simplu eşti şi tu un om obişnuit care vrei tihnă şi nu să te 
vezi criticat pe sticlă, dacă nu mai ai nervi şi diazepam când te presează televiziunile, 
CSM-ul, Băsescu, Macovei, Bruxelles-ul, dacă de fapt nu binele sau dreptatea obşteşti 
te fac insomniac, ci dulcea ta supravieţuire în nişa justiţiei, ce poate fi mai prudent, mai 
comod, mai simplu decât eternul răsfăţ al procedurii? 

Şi iată cum, dintr-o stavilă contra abuzurilor, procedura excesivă, confuză, 
labirintică, nesfârşită devine acoperirea ideală pentru iresponsabilitatea, pentru 
incompetenţa şi pentru laşitatea unora din Justiţie şi, în sens mai larg, a societăţii 
româneşti, în meciul pe care ea îl dă pentru un stat de drept. Avantaj plecare, însă: 
oligarhia postcomunistă! 

Şi atunci, nu e proceduralismul unul dintre chipurile promovate prin „lifting“ ale 
bătrânei „stafii a comunismului“? 

23. Viitor alternativ 
(articol scris cu o zi înaintea publicării Raportului de ţară al CE când totul, chiar şi 


binele, era posibil)ll 


11. Fireşte, foarte repede viitorul alternativ s-a transformat într-un trecut contrafactual. 


După publicarea Raportului de ţară, care cuprindea şi bune, dar şi rele, primul 
ministru a dat tonul declaraţiilor: „Am avut mari întârzieri la capitole precum 
agricultura şi finanţele unde, cu regret o spun, miniştrii sunt liberali. Poate îi cerem 
domnului Vlădescu să-şi dea demisia.“ Prea târziu: tocmai s-a aflat că dl Vlădescu deja 
şi-a depus demisia irevocabilă şi că Gheorghe Flutur se gândeşte să-i urmeze exemplul. 
Doar reizbucnirea gripei aviare l-a convins să mai rămână deocamdată, dar cu capul 
plecat. Democrat-liberalii fac şi ei declaraţii încurajatoare: „Nu credem că e cazul ca 
colegii naţional-liberali să fie învinuiți pentru unele neajunsuri. Suntem împreună la 
guvernare, ce Dumnezeu!“ Boc, în plus, recunoaşte că scandalurile din interiorul 
Alianţei au contribuit la plantarea steguleţelor roşii în Raport. „Responsabilităţile sunt 
şi ale noastre“ — spune el de douăzeci de ori pe minut. Tot atunci, Crin Antonescu zice 
că adesea s-a pripit, Ludovic Orban nu zice nimic, fiindcă de răguşeală nu mai are glas, 


Norica Nicolai nu mai are nepoată blondă12, iar Elena Udrea nu mai e blondă. (Se 
zvoneşte că la cererea preşedintelui.) 


12. Nepoata dnei Norica Nicolai votase în Parlament în locul mătuşii şi cu cartela acesteia. 


Între timp, Geoană dezminte că protocolul cu PRM ar fi fost conform scopurilor 
„revoluţiei binelui“; Iliescu, chemat la Tucă, îşi anunţă retragerea din viaţa politică. Dar 
marea surpriză a constituit-o „Michi Şpagă“ (alias Şerban Mihăilescu), pe care de acum 
nimeni nu-l va mai numi în acest mod infamant: la Turcescu el a admis cu tristeţe că a 
luat puştile respective, ba chiar şi câteva cutii cu alice, că e vinovat şi că speră ca 
odată, după ce va ispăşi pedeapsa bine-meritată, să-şi poată privi concetăţenii drept în 
ochi. Turcescu s-a muiat de tot şi, după ce l-a privit pe Michi drept în ochii înlăcrimaţi, 
i-a dat tot coşul cu bile albe pe un an! 

Îndată urmează o şedinţă solemnă a Parlamentului unde Bogdan Olteanu laolaltă cu 


Nicolae VăcăroiuL3 recunosc spăşiţi că adesea Parlamentul a blocat legi anticorupţie, 


aşa cum stă scris şi în Raport. În aplauzele aleşilor ei o felicită pe Monica Macovei, 
fără de care steguleţele roşii ar fi fost câte la un „1 Mai muncitoresc“ de pe vremuri, şi 
decid să instituie un premiu naţional pentru merite deosebite în domeniul integrării. 


Monica e prima care îl primeşte şi, multumind, admite că parlamentarii sunt mai puţin 
proşti decât crezuse. Frunda admite la rândul lui că proiectul lui de lege pentru 
schimbarea modului de numire al şefului DNA e mai rău decât pretinsese, iar proiectul 
ajunge la coş din propria sa iniţiativă. Parlamentarii mai votează să renunţe la toate 
veniturile pe o lună în favoarea sinistraţilor. (Vadim vrea să ceară două luni, însă se 
răzgândeşte de teamă să nu pară populist.) 

13. Preşedinţii Camerelor din acei ani. 


Dar lucrul cel mai neobişnuit se petrece când preşedintele revine în ţară de la Viena. 
În conferinţa de presă spune că suferinţa l-a pus pe gânduri (dar l-a ajutat şi preotul cu 
care a stat de vorbă despre cele duhovniceşti pe patul de spital) şi că, în acest moment 
crucial pentru ţară, şi-a impus mai multe penitenţe, printre care: să nu mai meargă la 
Golden Blitz timp de un an, mai ales dacă e şi Becali prin preajmă, să-l suporte pe 
Tăriceanu timp de un mandat şi să asculte şi părerea altora timp de o viaţă! 

2006 


24. Cearta standardelor universitare 


I 


1. De-a lungul anilor, în sistemul universitar românesc numai cine nu a voit nu a 
devenit conferențiar sau profesor universitar. Şi mai ales după ce Parlamentul a dublat 
lefurile profesorilor, dar nu le-a atins pe cele ale gradelor mai mici, atracţia a fost 
considerabilă. Numeroşi impostori, uneori chiar plagiatori, ori universitari mediocri, 
dar cu bune relaţii în lumea academică sau politică, au trecut repede de toate piedicile. 
Nici măcar cerinţele existente, relativ modeste, nu au fost uneori respectate. Pe de altă 
parte, evident, alături de aceştia au promovat pe merit şi destui oameni de toată stima. 

Cum se întâmplă adesea la noi, un exces într-o direcţie a născut un altul — opus: fostul 
ministru al educaţiei, bine intenţionat, dar imprudent, Mircea Miclea, a introdus noi 
bareme de promovare la titlul de conferenţiar şi profesor care, dacă ar fi fost 
respectate, ar fi oprit aproape avansările: de data aceasta nu numai mediocrităţile, dar 
şi oameni extrem de capabili ar fi fost lăsaţi fără doritele titluri: meritul şi impostura ar 
fi rămas în continuare împreună, dar nu înăuntru, ci în afară. În esenţă, era vorba despre 
introducerea condiţiei sine qua non ca activitatea de cercetare a candidatului să fie 
recunoscută internaţional (în baza unor articole publicate în reviste de specialitate cu 
recunoaştere ştiinţifică internaţională, ISI, cât şi a unor granturi internaţionale). 

Sub presiunea unor universităţi, descoperind că, în multe cazuri, aceste condiţii erau 
dificil de îndeplinit, iar în alte cazuri aproape imposibil (voi arăta de ce), următorul 
ministru, dl Mihai Hărdău, a relaxat, îndreptăţit, baremurile, păstrându-le totuşi mult 
mai ridicate decât erau în 2005. S-ar zice că s-a ajuns la un echilibru dorit. Ei bine, nu: 
căci pentru unii jurnalişti, fie rău informaţi, fie superficiali de la Cotidianul (fără 
îndoială, nu sunt singurii), relaxarea e o trădare a „reformei Miclea“); astfel, s-a 
construit în jurul acestei teme o campanie demnă de o cauză mai bună. 


2. O reformă, oricât de generoasă, eşuează, dacă ea nu are putinţă de aplicare. Or, 
cum ar putea cercetarea românească căpăta peste noapte o „vizibilitate internaţională“, 
în condiţiile unei uriaşe subfinanţări? Voi lua în consideraţie un singur aspect, dar foarte 
relevant: starea principalelor noastre biblioteci publice. Referindu-mă numai la 
domeniul ştiinţelor umaniste (căci nu am nici o competenţă în alte domenii), trebuie 
spus că nu există în România o bibliotecă unde să nu descoperi lipsuri masive, grave. 
La Biblioteca Centrală Universitară din Bucureşti, de pildă, lipsesc sau sunt incomplete 
multe din principalele ediţii critice ale autorilor antici şi moderni, absentează multe din 


cărţile esenţiale de referinţă, mai vechi sau mai noi, privitoare la filozofie, teologie, 
istorie, filologie, politologie sau istoria artei sau a literaturilor. Un clasicist ca mine 
este disperat să constate că BCU nu posedă nici măcar masiva şi indispensabila Pauly- 
Wissowa Real-Encyclopaedie der Altertumswissenschaft. Nu demult, am avut nevoie 
de celebra corespondenţă Leibniz—Clarke. Am găsit-o la BCU într-o ediţie Leibniz de 
pe la 1840: scrisorile lui Leibniz erau într-o franceză modernizată, iar cele ale lui 
Clarke erau traduse din engleză în aceeaşi limbă. Aproape de neutilizat, ca să nu mai 
vorbim că erau de necitat într-o revistă cu ştaif internaţional! La Biblioteca Academiei 


— la fel.14 Am căutat în biblioteca Colegiului Noua Europă: o ediţie Leibniz nouă şi 
frumoasă, dar — dezastru, lipsea tocmai volumul cu corespondenţa în cauză. Ce să mai 
vorbim despre studii ale unor autori recenți, a căror lectură şi citare pare 
indispensabilă pentru redactarea unui articol erudit! 


14. Între timp s-a redeschis Biblioteca Naţională. Am verificat catalogul pentru titlurile indicate (şi altele) — situaţia e 
mult mai rea. 


O prietenă de-a mea, medievistă (Anca Crivăţ, al cărei Fiziolog latin va apărea în 
curând în prima traducere românească la Polirom), are nevoie să consulte o lucrare a 
Sfântului Augustin, Ennarationes in Psalmos. De negăsit în bibliotecile publice într-o 
ediţie critică nouă, căci venerabila Patrologie latină a lui Migne e penibil de folosit 
sub toate aspectele. Ce va face? Pesemne că din leafa modestă de lector o va comanda 
în străinătate. Ar fi drept ca Universitatea să-i ceară, pentru promovare, să scrie 
articole docte în ideea, rezonabilă în alte locuri, că, asemenea texte fiind la îndemâna 
universitarului, numai lenea sau incompetenţa pot justifica neutilizarea lor? 

O foarte bună studentă a mea pregăteşte o teză de licenţă despre figura legislatorului 
în Epoca Luminilor. Imposibil de găsit în biblioteci L'Encyclopedie pentru a extrage de 
acolo articolul indispensabil despre Legislateur. Până la urmă, o cunoştinţă din Franţa 
i-a făcut un xerox şi i l-a trimis prin poştă. Asemenea exemple pot continua la nesfârşit. 
Asta ca să nu mai vorbim despre laboratoare, utilităţi, salarii, bani de deplasare şi 
multe alte lucruri, de care colegii noştri din străinătate beneficiază din plin. 


3. Standardele iniţiale impuse de dl Miclea (şi parţial, chiar cele revizuite ale dlui 
Hărdău) aveau însă şi defecte intrinseci: ele erau greu aplicabile unui grup larg de 
discipline umaniste sau unor părţi ale acestora. În ce fel de reviste internaţionale să fie 
publicate rezultatele celor angajaţi în „studii româneşti“? Aici trebuie spus imediat şi 
altceva: spre deosebire de domeniul „ştiinţelor dure“, în ştiinţele umaniste cartea bate 
articolul, ceea ce standardele respective nu recunoşteau. Apoi ele nu ţineau seama de 
faptul că multe din cărţile foarte bune, apărute la noi în ultimii ani în asemenea domenii, 


au mici şanse să fie cunoscute în străinătate din cauza dificultăţilor de traducere a unei 
scriituri mai literare, a particularităţilor tratării sau subiectului şi că, fie şi dacă unele 
dintre ele vor fi traduse şi cunoscute în timp în străinătate, acest lucru se va întâmpla 
treptat, mult mai încet decât ar fi de dorit pentru ca autorul lor să poată promova 
academic. 

De exemplu: pentru splendidele ei cărţi — Călătorie în Bucureştiul interbelic şi În 
intimitatea secolului 19, Ioana Pârvulescu ar trebui făcută pe loc profesor universitar. 
Or, cărţile acestea — bazate pe o cercetare laborioasă şi profundă, dar alcătuite în baza 
unei scriituri artistice, aproape chiar romaneşti — desfid toate standardele academice, nu 
numai pe cele „internaţionale“ (unde din pricina subiectului n-au trecere), dar chiar şi 
pe cele româneşti. Ce-ar trebui să facă? Să rămână etern conferenţiar, şi asta doar din 
milă, căci, în varianta „dură“, Miclea, ea nu corespunde nici măcar acestor standarde? 
Sau luaţi Omul recent al lui Horia-Roman Patapievici — carte admirată, hulită, 
contestată, discutată, dar invocată mereu — nu valorează ea măcar cât 4-5 articolaşe 
apărute în reviste recunoscute ISI ale unor mediocrităţi? Chiar şi detractorii ei vor 
trebui să admită. Dar autorul lor nu numai că nu este nici profesor, nici conferenţiar, dar 
nu este nici măcar doctor! Tot fără doctorat este şi Andrei Oişteanu, autorul 
fundamentalei Imagini a evreului în cultura română. 

În versiunea lor iniţială, dar chiar şi în aceea revăzută de minister, standardele de 
promovare neglijează complet un domeniu esenţial: ediţiile critice, cât şi traducerile 
filologice însoţite de aparat critic şi studii interpretative. Fundamentale pentru noi, puţin 
importante pentru alţii, din afară. Recunosc, vorbesc şi pro domo: dar oare chiar nu pot 
garanta puncte esenţiale pentru avansarea academică traduceri filologice din Platon, 
Aristotel, Plotin, Porfir, Augustin, Toma d'Aquino, ca şi din numeroşi alţi autori mai 
vechi sau mai noi, cu care mă îndeletnicesc şi eu, şi încă câţiva studioşi, rău plătiţi, 
beneficiind de puţină consideraţie publică, iar acum în pericol de a fi evacuaţi din 
câmpul cercetării performante de către noua vigilenţă jurnalistică care agită stindardul 


integrării?19 Într-o ţară în care Platon rămâne tradus incomplet, unde încă nu s-a tradus 
ediţia von Arnim a stoicilor, unde neoplatonismul e tradus fragmentar, unde nici măcar o 
ediţie Aristotel ca lumea nu există, unde aceea a lui Plotin abia acum apare —, pentru a 
nu mai vorbi despre impresionantul corpus de texte latine medievale, cvasi-inexistent, 
cu a căror traducere şi comentare se osteneşte acum Alexander Baumgarten —, e aproape 
ruşinos ca unii să invoce indiscriminat şi monoton drept condiţie sine qua non de 
promovabilitate academică presupusa „vizibilitate internaţională“! Că această 
„vizibilitate“ este de dorit nu încape îndoială. Dar ea se va obţine diferit, în funcţie de 
domenii, de autori, de calitate, în perioade mai lungi sau mai scurte, în medii 


internaţionale diferite, ţinându-se seama şi de circumstanțe imprevizibile. lar 
contribuţiile vor fi diferite. Parafrazându-l pe Aristotel, să spunem că unii creează azi 
instrumentele ştiinţifice (ediţii, comentarii, traduceri) pe care alţii le vor folosi mâine şi 
că nu-i vom avea pe aceştia din urmă dacă nu vor exista primii. 


15. Între timp, standardele s-au mai ameliorat în această privinţă. 


4. În încheiere, o remarcă generală: într-o epocă în care multora le place să-şi zică 
postmoderni, s-ar cuveni să se admită fără reţinere pluralitatea modalităţilor de a scrie 
şi de a aborda temele, măcar în domeniul ştiinţelor umane. De pildă, cred că numai 
obtuzii sau răuvoitorii mai pot contesta că se poate scrie filozofie deopotrivă analitic, 
erudit, aforistic, eseistic, dialogic, edificator etc. Toate aceste modalităţi — ilustrate de 
atâtea ori de monştri sacri — rămân valabile în sine, iar meritele lor trebuie apreciate 
după standarde specifice, şi nu universale. Numai că, pe măsură ce o scriitură se 
îndepărtează de limbajul referenţial, analitic, ea devine tot mai greu traductibilă într-o 
limbă de circulaţie, şi, mai ales, tot mai anevoie de apreciat cu cântarul, adecvat unui 
alt tip de discurs, al „contribuţiei“ punctuale, cantitative. 

Din păcate, în evaluarea lucrărilor, obsesia criteriilor cantitative tinde să conducă la 
o standardizare birocratică, la un deficit de flexibilitate, la pasiunea universalizării unei 
unice experienţe, la impunerea unui pozitivism şablonard şi nerod. Până una-alta, 
indiferent dacă vor fi sau nu promovați, indiferent dacă sunt străluciți sau impostori, 
universitarii români vor trebui anual să completeze zeci şi sute de pagini de 
formularistică stupidă (evaluându-se pe sine, evaluându-şi colegii sau subordonații), 
întocmite de birocraţia ministerială în cea mai sinistră limbă de lemn, şi care a învăţat 
numai ce-i mai rău de la echivalentul ei european. Că va câştiga de aici „vizibilitatea 
cercetării internaţionale“ a cercetării româneşti rămâne de văzut. 

Cândva, un istoric a caracterizat astfel Imperiul Roman târziu: „tiranie temperată de 
asasinat“. În termeni comparabili, ce se întâmplă în sistemul universitar românesc este: 
birocratizare fără precedent temperată de corupţia dotată cu toate precedentele! 


II 


Există o „normă universală“ de evaluare în ştiinţe? 

1. Citirea articolului dnei Alina Mungiu-Pippidi Pentru criterii universale în 
Academie, 22 / nr. 842, venit ca răspuns la articolul meu Cearta standardelor 
universitare, 22 / nr. 841, m-a făcut să nu mă mai recunosc! Credeam că prin tot ce am 
scris am pledat pentru raționalitate şi obiectivitate. Fals — îmi impută dna Mungiu- 
Pippidi: în mod retrograd mă opun „adoptării standardelor universale în acreditarea 


valorii academice“. Am încercat să scot în evidenţă meritul intelectual şi efortul, în 
parte nerăsplătit, al unor confraţi; ei bine, se insinuează că favorizez „păstrarea unui 
anumit monopol al atribuirii faimei şi prestigiului intelectual în România pentru câteva 
reţele de intelectuali“ necompetitivi pe plan internaţional. Altfel zis: fac jocul 
„boierilor minţii“! 

Exemplific cu unele cărţi remarcabile ai căror autori se întâmplă să nu fie doctori, 
vrând să arăt cu asta doar că nu trebuie să idolatrizăm titlurile şi criteriile standard. E 
rău, „bagatelizez“ doctoratul — mă trage de urechi preşedinta SAR — după care 
insinuează că respectivii pesemne n-au fost în stare „să achiziţioneze anumite norme 
academice“. (Faptul că H.-R. Patapievici şi A. Oişteanu nu au doctoratul ţine, pe cât 
ştiu, de circumstanţe personale, de neimputat instituţiei, dar şi fără vreo legătură cu 
„normele academice“ sau cu vreo neputinţă a lor de a fi „scholar“ — cum scrie cu o 
uluitoare suficientă dna Mungiu-Pippidi.) 

Am argumentat împotriva universalizării birocratice a unei unice experienţe 
evaluative din câteva discipline exacte la ansamblul standardelor academice, mai ales 
la disciplinele umaniste; preopinenta mă ceartă că sunt „parohial“. Mă plâng de starea 
bibliotecilor noastre şi de faptul că marile ediţii critice şi instrumente de lucru 
filologice rămân descompletate: pesimism deplasat sau incompetenţă mascată — zice 
dânsa şi mă expediază pe Internet (unde, la liber cel puţin, nu poţi găsi nici un fel de 
ediţie critică, de pildă). Oftez că ne lipsesc multe cărţi necesare. Mi se atrage atenţia, 
cu mansuetudine, că le putem comanda. (O, da, dar nu pe gratis!) lar dacă nu mi-e 
destul, mi se propune ca paliativ SAR-ul şi câte o vizită anuală la Oxford sau Harvard 
spre documentare! Câtă filantropie! 

Credeam, naivul de mine, că am mai progresat şi noi în ultimul timp în ceea ce 
priveşte domeniile socio-umane. Greşit — sunt taxat —, căci „nivelul de evaluare a ceea 
ce se produce la noi ca literatură în ştiinţele socio-umane a regresat faţă de 1990“. Era 
deci „mai bine pe vremea lui Ceauşescu“? Cum să nu o crezi pe Alina Mungiu-Pippidi 
care citeşte cu regularitate NYRB şi TLS? De altminteri, nu e nici o speranţă: noi avem 
o cultură „latină şi subiectivistă“, în timp ce ei au o cultură „anglo-saxonă şi 
obiectivistă“. Cam etnicist discursul şi nu foarte universalist! Oricum, prin ce mister au 
ajuns să fie citiţi, iubiţi, idolatrizaţi în universităţile americane Eco sau Vattimo, dar 
mai ales Derrida şi Foucault e greu de priceput în termenii propuşi de dna Mungiu- 
Pippidi. Să fie atunci termenii ei nedemni de un scholar? Să răzbată în ei, vai, 
subiectivismul — latin, slav, turc, trac etc. —, sau mai degrabă să sune în ei — şi fără 
culoare etnică — superficialitatea şi insinuarea răutăcioasă? 


2. Dna Mungiu-Pippidi (ca şi, parţial, „reforma Miclea“) pleacă de la o premisă 


falsă asupra căreia atrăgeam atenţia în articolul precedent: că ar exista standarde 
universale, uniforme şi obiective pentru toate ştiinţele. Or, cel puţin încă de la W. 
Dilthey se ştie că aşa ceva nu există. lar când am scris că disciplinele sau grupele de 
discipline au în tot mai mare măsură standarde epistemice şi axiologice diferenţiate (ba 
chiar în cadrul aceleiaşi discipline precum filozofia există standarde diferite), ea, 
răstălmăcind sensul pe care l-am dat acolo cuvântului „universal“, vrea acum să 
convingă cititorul că aş pleda pentru „o lume românească cu criterii academice 
originale, nu universale, în care fiecare grup are normele lui, deci nu pot fi niciodată 
eliminaţi impostorii“. Or, eu vorbeam despre specificul disciplinar, ba chiar despre 
diversitatea din cadrul uneia şi aceleiaşi discipline şi nu despre specificul etnic sau de 
grup! 

Dar nu e invenţia mea că evaluarea rezultatelor cercetării trebuie făcută diferențiat 
după domenii, flexibil, mai degrabă calitativ decât cantitativ, ţinându-se seama de 
cazurile individuale, că uniformizarea unor punctaje şi a unor norme abstracte de 
performanţă este dăunătoare şi că ceea ce e valabil în unele discipline nu e în altele. 
Trimit, ca exemplu, la o anexă a Convenţiei colective, intervenită între Universitatea 
din Montreal şi Sindicatul general al profesorilor (www.sgpum.umontreal.ca), care 
schiţează cadrul standardelor de promovare academică. Ce citim aici? 

„Evaluarea activităţii de cercetare a unui profesor trebuie să se facă în funcţie de 
contextul general al cercetării în disciplina sa, ţinându-se cont şi de stadiul ei de 
dezvoltare la Universitatea din Montréal“ (2.4.1). Parohialism? 

„Comunicarea rezultatelor cercetării (adică lucrările după care se face evaluarea, 
n.m.) poate lua forme diferite potrivit cu sectoarele, respectiv dacă este vorba despre 
ştiinţe umane, exacte, despre discipline artistice sau literare (subl. mea). Mai mult, în 
interiorul unei discipline date, formele de comunicare sunt adesea variate şi 
complementare“ (2.4.2). Am spus eu altceva? 

„Evaluarea activităţii de cercetare trebuie să se refere în primul rând la calitate şi în 
al doilea rând la cantitate.“ Printre criteriile de calitate, regăsim la Montreal, dar nu şi 
la Bucureşti, în regulamentele „Miclea“ (variantă iniţială sau variantă diminuată): 

„Noutatea cunoştinţelor dobândite“, „originalitate, creativitate, inovaţie, valoare 
artistică“, „contribuţia la dezvoltarea disciplinei“ etc. Aşadar, o mare varietate de 
elemente calitative care ţin seama de diversitatea disciplinară (2.4.4). Apoi, multă 
flexibilitate: „O cercetare de foarte bună calitate poate fi judecată echivalentă cu mai 
multe lucrări valabile, dar de calitate mai redusă“ (2.44.). Cum atunci să nu fii critic la 
adresa contabilităţii rigide propuse de MEC şi pe care o denunţam? 

Cei de la Montréal, dar nu şi cei de la Bucureşti (pe care îi apără înfocat dna 
Pippidi) sunt contra metodelor de evaluare cantitative „de tip formulă matematică, dat 


fiind, printre altele, diversitatea unităţilor Universităţii“ (2.44.b). În schimb, ei preferă 
o „metodă semi-cantitativă, dar globală şi a posteriori“. Se explică: „în studiul unui 
dosar echilibrarea (dintre calitate şi cantitate) ar trebui să se exprime a posteriori şi 


global şi nu sub o formulă matematică“1€. între timp, noi, universitarii români aflaţi pe 
buza reformei, trebuie să reînvăţăm matematica elementară pentru a putea să calculăm 
un punctaj pletoric şi în parte arbitrar ca să nu rămânem corijenţi la evaluare! În fine, 
granturile de cercetare, devenite în România condiţie sine qua non de avansare în toate 
disciplinele, sunt considerate la Montreal valabile „în mod special pentru sectorul 
ştiinţelor exacte“; de asemenea, se recomandă ca acest element „să fie apreciat ţinându- 
se cont de tipul de cercetare şi de media stabilită în cadrul disciplinei“. Adică nu 
indiscriminat, cum s-a propus la noi! De fapt, tot spiritul sistemului de evaluare de la 
noi — centralizator, uniformizant, cantitativ, birocratic — merge în răspărul sistemului 
canadian. 

16. La fel de anti-cantitativ sunt văzute lucrurile la Rutgers State University din statul New York, SUA 
(http//ruweb.rutgers.edu/oldqueens/FA Cpromotion.shtml): „Informed judgments concerning a faculty member's 
accomplishments can be made only by qualified colleagues. Such subjective judgment by persons competent to 
evaluate duties, responsibilities, services, and accomplishments will protect the interest of professors themselves, the 


department, the college, the University, and the students better than any objective rating that could be devised“ 
(subl. mea). 


3. Că cei de la MEC nu înţeleg caracterul complex, divers, cu specificităţi reciproc 
ireductibile — departe de o universalitate abstractă şi uniformă — al cercetării în epoca 
noastră, că dispun de măsuri „inginereşti“ e supărător. Dar incomprehensibil pentru 
mine e că Alina Mungiu-Pippidi a putut să scrie în astfel de termeni: „Dacă mai mulţi 
oameni nu pătrund în Occident este pentru că ei nu gândesc în termeni academici 
contemporani, ci în termeni depăşiţi şi nu acceptă sistemul drastic de publicare, cu 
referenţi anonimi..., cu solicitări de a rescrie până când textul devine perfect, clar şi 
inatacabil în fiecare cuvânt“ (subl. mea). Să luăm filozofia: las deoparte „perfectul“, 
care, oricum, nu e pentru sublunaritatea noastră. Dar ce e în acest domeniu „inatacabil 
în fiecare cuvânt“? Nimic. Ce e „clar“? Depinde. E Tractatus-ul lui Wittgenstein clar? 
Dacă da, de ce nu l-a înţeles nici măcar Bertrand Russell şi de ce nu s-a ajuns nici azi 
la un consens măcar asupra semnificației generale a operei? Dacă Rudolf Carnap ar fi 
fost recenzentul lui Was ist Metaphysik a lui Heidegger, el ar fi respins textul pe 
considerentul că autorul comite gafe logice şi e unsinnig (în afară de sens). De altfel, a 
şi făcut-o la modul teoretic (şi nu practic, din fericire) în Depăşirea metafizicii şi 
analiza logică a limbajului. Dna Mungiu-Pippidi preferă un „stil neînflorit unde fiecare 
frază contribuie clar la ceva“. De acord, e o posibilitate. Există însă şi alte stilistici. Ce 
facem cu Nietzsche? Oare el ar „trece vreun review în Vest? „Metodologie nu are, nu 


construieşte argumente, paragraful întâi poate fi pus în locul paragrafului cinci şi cartea 
tot la fel ar fi etc.“, în plus nu e nici politically correct! Să nu se înţeleagă de aici că 
pledez pentru confuzie. Să nu se înţeleagă nici că am ceva cu referenţii anonimi. Dar 
sper ca ideile lor să semene cât mai puţin cu cele ale Alinei Mungiu-Pippidi! 

Lipsa de claritate caracterizează, până una-alta, chiar textul acesteia. Ce sens are 
fraza: „Nu cred că România în sine ar trebui să fie obiect de studiu de nivel academic“? 
Există ceva numit „România în sine“, desprins de contextul regional, istoric etc., 
precum „Egalul în sine“ sau „Frumosul în sine“? lar dacă o astfel de entitate 
platoniciană nu există, să vrea autoarea să spună că n-ar mai trebui să studiem România 
deloc? 

Oare despre cărţile scrise la noi în ultimul timp chiar nu se poate spune nimic aici 
care să nu fie subsumabil intereselor unui „grup de prestigiu“? Atunci ce au făcut 
celebrii tineri care şi-au făcut doctorate în străinătate şi pe care îi salută cu entuziasm 
dna Mungiu-Pippidi? Unde le sunt recenziile „obiectiviste“, model Harvard? Ce fac 
studenţii genialoizi cu „articole omologabile“ şi cărţi? Rezultatele lor par modeste de 
vreme ce am fi în declin chiar faţă de 1990, când se ştie cât de bine stăteam. Să fi fost 
valoarea lor „nimicită“ de aceste malefice grupuri? În realitate, unii s-au dovedit 
valoroşi, alţii — nu. Nimic neobişnuit, doar dna Mungiu-Pippidi e în plină contradicţie. 
Apoi este fals că publicul nostru nu citeşte. Unele cărţi — de exemplu cele pe care le-am 
menţionat în primul articol — chiar au avut succes la public. Enervează asta pe dna 
Mungiu? E adevărat că se scrie şi multă maculatură. Este adevărat că sunt şi mulţi 
impostori. Se scriu însă şi articole care îi denunţă. Dar oare actualele norme academice 
sunt de vină că avem destui plagiatori, compilatori sau nulităţi pe post de profesori 
universitari, sau ani de zile de încălcare sistematică a normelor? Tot „reţelele de 


intelectuali“ or fi de vină pentru plagiatul lui Beuran? 


17. Între timp, s-au adăugat şi Ioan Mang, Victor Ponta şi Ecaterina Andronescu. Dna Mungiu a devenit ceva mai 
puţin severă. Vezi nr. 67 „Grădina lui Candide“. 

De fapt, celebra farsă a lui Alan Sokal şi Jean Bricmont (v. Intellectual Impostures, 
London, 1998), care au strecurat la o revistă academică americană de prestigiu un 
puzzle fără sens, cules harnic din faimoşi autori postmoderni şi scris după toate regulile 
în jargonul universitar american din ştiinţele sociale, arată că orice reguli, ipostaziate 
fără discernământ, devin şi ele permeabile la impostură. 

Se scrie la noi „parohial“? Se scrie şi parohial. Dar cărţile amintite în primul articol 
(şi aş fi putut invoca destule altele) nu aveau nimic „parohial“. Şi apoi este ceva 
„parohial“ în a te ocupa cu Aristotel, Augustin, Bonaventura, Leibniz, „omul recent“ sau 
„relativismul contemporan“ etc.? Desigur, asemenea subiecte, vechi sau noi, interesează 


mai puţin pe sponsorii care vin cu fonduri la SAR, şi în general pe sponsori, dar chiar 
merităm unii dintre noi o „lustraţie“, cum scrie dna Mungiu-Pippidi, fiindcă nu dorim să 
ne pliem unei inadecvate, pretinse „norme universale“ pe care un minister prost sfătuit 
şi prost informat ne-o propune? 

Mă tem că Alina Mungiu-Pippidi nu ştie de fapt nici ce, nici despre ce vorbeşte. Dar 
o face, în schimb, într-un mod insinuant şi superficial. Oricum, nu foarte „academic“ 
după nici un fel de norme — vechi sau noi! 


III 


Din nou, standardele universitare 

Articolul meu, „Cearta standardelor universitare“, şi cel de replică al d-nei Alina 
Mungiu-Pippidi, „Pentru criterii universale în Academie“ (la care la rândul meu am 
răspuns într-un număr ulterior prin „Există o «normă universală» de evaluare în 
ştiinţă“), au produs, în câteva săptămâni, un fluviu de luări de poziţie atât în 22, cât şi în 
Observator cultural. E. clar că problema evaluării cadrelor universitare, a cercetării 
interesează, chiar pasionează, iar poziţia adoptată mai întâi de mine, apoi de dna 
Mungiu-Pippidi a contrariat sau a stimulat pe mulţi. 

a) Notez mai întâi diversitatea respondenţilor: din ţară, din străinătate; ingineri, 
medici, fizicieni, politologi, filozofi, teologi; vârstele lor par şi ele destul de diferite. 
Poziţiile lor, diverse, ca şi stilurile argumentării: de la adresarea directă, amicală, a 
dnei Mihaela Miroiu (22) până la partizanatul obsesiv anti-Humanitas al lui Bogdan 
Suceavă. (Observator cultural). Unii au utilizat un ton condescendent (Lavinia Stan, 
Lucian Turcescu, 22), neabţinându-se să dea lecţii de redactare academică, alţii au scris 
un veritabil manifest împotriva „vechiu-lui“, bazat pe formula „noi vrem“ şi „noi nu mai 
vrem“ (Daniel David, Eugen Brăiloiu, Observator cultural). Dl David a făcut parte, de 
altminteri, din echipa ministrului Miclea, care a compus primele standarde, aşa că 
vehemenţa sa poate nu e doar academică.) Cineva mi-a explicat că „scientometria“ va 
„salva România“ şi va rezolva majoritatea problemelor care ne frământă (Dan Radu 
Grigore, 22). Cel mai inovator este, poate, dl Bogdan Dumitrescu, profesor la 
Politehnică (22), care propune o soluţie simplă, dar despre care recunoaşte că e 
utopică: „denominarea“ tuturor profesorilor (adică transformarea lor în conferenţiari)). 
DI Dan Radu Grigore prezintă şi un rezumat al listei sale de lucrări: 18 articole ISI, la 
(numai) 44 de ani! Nu ştiu dacă „mântuirea prin scientometrie“ este printre acestea. 

b) Nu ştiu de ce — presupun că nu am fost destul de clar — unii dintre autori au crezut 
că intenţionez să apăr impostura, parohialismul sau non-valoarea. Pledoaria mea nu a 
fost pentru specific în sens de „specific naţional“, ci în sens de „specific disciplinar“. 


Nu cred că se pot aplica direct şi birocratic criteriile din fizică în filologie, sau cele din 
automatică în ştiinţele umane. Revistele ISI sau altele de acelaşi tip sunt foarte bune şi, 
treptat, vom colabora tot mai mult la ele. Dar nu pot fi ipostaziate pretutindeni în 
criteriu ultim, aşa cum au crezut unii dintre respondenţi, dar nu şi alţii, precum dna 
Mihaela Miroiu sau dl Ştefan Vianu. Repet ceea ce am mai spus: în ştiinţele umane, 
cartea este mult mai importantă, iar criteriile ministeriale iniţiale nu ţineau seama de 
acest aspect fundamental. Respondenţii proveniţi din ştiinţele „dure“ se pare că nu 
înţeleg suficient acest lucru. 

c) Dar, s-a spus: ce fel de carte? Carte publicată la Editura Humanitas? Şi iată cum 
reapare mai vechea şi păguboasa — zic eu — dispută legată de „boierii minţii“ (după 
sintagma publicistic superbă, dar care acoperă o carte mediocră, a lui Sorin Adam 
Matei). Dl Suceavă, care păstrează o rană mai veche de la Humanitas, nici nu vrea să 
audă. După dânsul, Humanitas e o editură de doi bani în care nu trebuie să ai încredere, 
ci să te ruşinezi dacă ai apărut acolo. Dar şi dl Dan Radu Grigore reia, cumva, ideea. În 
general, mulţi dintre cei care m-au criticat sugerează că aş face propagandă discretă 
pentru Liiceanu, Pleşu sau Patapievici. Dna Lavinia Stan şi dl Lucian Turcescu 
insinuează că pe aici nu facem ştiinţă adevărată, ci publicistică sau eseistică; că 
răspundem aşteptărilor publicului larg, dar nu specialiştilor. Aflăm că suntem prea 
preocupaţi de formă, în detrimentul fondului, că nu avem metodă etc. Generalităţi fără 
clară referinţă, pe care nici o revistă ISI nu le-ar accepta! Până una-alta, deoarece 
editurile româneşti nu practică sistemul referatelor „oarbe“ (double blind), aceaste 
cărţi nu ar avea valoare academică. (Dna Stan şi dl Turcescu, trăind în America, nu-şi 
dau seama că la noi, în cazul unor autori cunoscuţi, sistemul double blind ar deveni 
single blind: aş recunoaşte dintr-o mie stilul lui Patapievici, al lui Pleşu, al Ioanei 
Pârvulescu, chiar anonimizate fiind!) 

d) În aceeaşi ordine de idei, a apărut şi obiecţia, la dna Stan şi dl Turcescu, că ne 
ghidăm în continuare prea mult după „modelul francez“ de intelectual, mai „generalist“, 
şi ignorăm „modelul anglo-saxon“, mai analitic şi specializat. Ar fi multe de spus aici, 
dar mă restrâng la un singur aspect: nu poate exista o lume intelectuală sănătoasă (fie la 
scară naţională, fie la scară internaţională) conducându-se numai după un singur model. 
Mai mult, aşa cum observă dl Vianu, intelectualul trăieşte în cetate şi nu e deloc rău 
dacă se pronunţă din când în când în privinţa problemelor sale. Împrejurarea că critică 
guvernul nu e desigur un criteriu de promovare academică, dar faptul că unori o face în 
mod justificat se răsfrânge pozitiv şi asupra prestigiului Universităţii, ca instituţie 
liberă. Apoi, aşa cum observă dl Cătălin Avramescu, nu trebuie să-i uităm pe studenţi. 
De la cine au aceştia de învăţat? Aş spune că deopotrivă de la profesorul „anglo-saxon“ 
şi de la cel „francez“. Dar dacă este aşa, atunci criteriile de promovare pentru ambele 


tipuri nu pot fi comune decât în mică măsură, ceea ce am suţinut eu. 

e) De fapt, în România ultimilor 16 ani s-au publicat destule cărţi remarcabile, 
interesante, unele chiar foarte bune, şi nu din motive de „specific naţional“. Desigur, au 
fost şi controverse serioase în legătură cu unele dintre ele, dar asta le subliniază, nu le 
diminuează semnificaţia. Am dat şi eu nişte exemple, a dat şi Ştefan Vianu (22, 845), şi 
ele se pot înmulţi. Numai că multe dintre aceste lucrări nu au fost validate internaţional 
pe baza criteriilor discutate de respondenţi. În consecinţă, cei care susţin „denominarea 
profesorilor“, aplicarea imediată a standardelor ISI, care privesc cu neîncredere la 
ceea se publică în ţară, fiindcă nu se practică sistemul double-blind, care văd în orice 
succes conspirații ale „boierilor minţii“ etc. trebuie să se pronunţe limpede: oare 
autorii acestor lucrări nu au ce căuta în sistemul academic, sau, cel puţin, nu mai trebuie 
avansați? Cu alte cuvinte, fiindcă nu avem nici un criteriu obiectiv (ISI, double blind) 
de a distinge între originalitatea unei cărţi de Beuran şi una de Pleşu, ambii autori 
trebuie „denominaţi“, sau excluşi, în favoarea unor tineri validaţi de doctorate în 
străinătate? Dacă nu pot răspunde cu „da“ la această întrebare, ei trebuie să admită că 
sistemul propus de ei este, cel puţin deocamdată, greu aplicabil la noi şi că amendarea 
lui — pe care o susţineam — necesară. 

Cititorul neprevenit al unora dintre textele respondenţilor ar putea avea impresia că, 
în materie de cărţi, nu contează la noi decât cu cine eşti amic şi că orice prostie va avea 
cronici entuziaste dacă eşti din grupul care trebuie. În ceea ce mă priveşte (şi nu 
reprezint chiar o excepţie), această „regulă“ nu s-a aplicat. Ultima mea carte, Când 
Socrate nu are dreptate, a fost extrem de cald primită într-o cronică de Andrei Terian 
din Cultura, cu al cărei redactor-şef adjunct de atunci, dl Adrian-Paul Iliescu, tocmai 
avusesem o polemică dură şi ale cărei vederi politice nu le împărtăşesc. În schimb, 
aceeaşi carte a fost sever criticată de Ştefan Vianu în Idei în dialog, condusă de H.-R. 
Patapievici, revistă al cărei colaborator cvasi-permanent sunt. O recenzie cu destule 
obiecţii a publicat şi Sorin Lavric în România literară, revistă al cărei premiu l-am 
obţinut totuşi pentru aceeaşi carte. 

f) De fapt, ceea ce m-a intrigat în câteva dintre textele respondenţilor a fost 
superficiala luare la cunoştinţă a principalei probleme a sistemului universitar 
românesc — problemă totuşi perfect subliniată de dna Mihaela Miroiu în articolul ei: 
lipsa masivă de fonduri alocate educaţiei în general şi educaţiei universitare în 
particular. Nu mai are rost să reiau această discuţie. Dar dacă cei care visează la 
soluţia „scientometrică“ ar fi autentici oameni de ştiinţă, atunci ar fi necesar ca în 
„parametrii scientometrici“ să introducă neapărat şi un coeficient, dat de suma alocată 
pe cap de universitar sau de student, prin care să se pondereze punctajul total obţinut 
din publicaţii şi brevete. Cred că ne-am descurca binişor în astfel de condiţii! Toată 


lumea admite că pentru a obţine performanţă în economie trebuie făcute investiţii. De ce 
oare, însă, când vine vorba despre educaţie, cercetare, cultură, se crede că totul se 
rezolvă numai introducând noi standarde, noi baremuri, noi sisteme (precum 
„Bologna“), pe scurt, noi cuvinte? Să fie vorba despre o prea mare încredere în 
puterile spiritului? Sau, mai curând, despre un dispreţ total? 

2006 


25. Andropauza 


Nu ştiu de ce mulţi români se plâng că politicienii pe care i-au votat nu îi reprezintă. 
N-au dreptate! Acuma, desigur, dacă dl Cutare se crede reprezentat numai dacă are şi el 
ceva similar caselor lui Năstase, va avea o tristeţe. Dar acolo, vreun termopan-două, la 
care tânjeşte de doi ani de zile, poate avea chiar şi el şi, oricum, la îndemnul dnei 
Cutare şi-a pus în gând ca neapărat până la anul să-şi ia. Ba chiar o să-şi ia şi un tablou, 
o copie desigur, că sunt la modă! 

Aşadar, eu cred că, la modul general, suntem reprezentaţi foarte bine: Ludovic Orban, 
mare viceprimar liberal de primar general neliberal, insultă femeile, colege de partid şi 
de Alianţă (o vorbă n-a suflat de Rodica Stănoiu, oare de ce?), şi nu se întâmplă nimic 
la partid sau la Alianţă. Bărbaţii naţiei sunt încântați, că şi ei le insultă cu hotărâre pe 
ale lor („că bine le-a spus-o, parcă nu ştim noi că etc. etc.“); femeile victimizate (dintre 
care un eşantion politic reprezentativ se afla în sala în care tribunul liberal perora) nu 
par din cale afară de mânioase: într-un mod reprezentativ, printr-o „falsă conştiinţă“ s- 
au predat pesemne „patriarhatului“. La partid nu se dă nici măcar o sancţiune. S-au 
mişcat vreo două-trei feministe să protesteze, dar ele nu sunt reprezentative; parcă nu 
ştim noi că feministelor li se poate aplica vorba lui Nietzsche, adresată „menadelor“ 
wagneriene: „ceva nu este în regulă cu sexualitatea lor: fie duc lipsă de copii, fie, în 
cazul cel mai acceptabil, de bărbaţi“! 

Poporul român — care are instincte sănătoase — nu iubeşte nici feministele, nici 
„corectitudinea politică“: de aceea nu s-a supărat prea tare nici pe dl Iorgovan care 
găsea homosexuali şi masoni prin grupul advers. lar o bătaie-două prin Parlament nu ar 
trebui nici ea să-l scandalizeze pe românul reprezentativ, prezentabil şi bine 
reprezentat: nu face el la fel la colţul blocului? Dorm parlamentarii la şedinţe? 
Specialiştii au decretat că sunt la andropauză, bieţii! Cum am putea nega 
reprezentativitatea lor pentru o parte mare a părţii virile a naţiei care înfăţişează, 
pretutindeni unde te uiţi, aceleaşi simptome clasice, derivate cu siguranţă din aceleaşi 
triste şi biologice cauze? Măcar e de sperat că, având în vedere situaţia, au cu toţii vise 
frumoase şi asemănătoare! 

Poporului român, într-o mare majoritate, nu-i place nici Securitatea, dar nu-i supărat 
pe securiştii şi turnătorii naţiei, că sunt şi ei oameni, buni români şi creştini. Nu-i place 
corupţia, dar n-are nimic cu corupţii lui personali, că are şi el un fin sau un naș, undeva, 
la nevoie etc. În general, românul e „pragmatic“, adică face aproape orice pentru 
termopane mai mari. 


La fel sunt şi politicienii: morala lor e pragmatic-reprezentativă, ceea ce e foarte 
bine: toţi au clamat nevoia de a răscoli din nou prin dosarele Securităţii de la CNSAS, 
dar când a fost vorba de vot, au votat pe dos sau au dat consemn de vot invers, sau 
Dumnezeu ştie ce au făcut, dar tot focul entuziasmului anti-securist s-a stins — tot ca la 
andropauză. Cam timpurie pentru unii! Dar să nu mi se spună că ce s-a întâmplat recent 
la Colegiul CNSAS cu aplicarea principiului „una ne înţelegem şi alta facem“ nu-i 
reprezentativ! Că este! Să nu mi se spună că eterna sfadă în Alianţă nu-i reprezentativă 
pentru „sentimentul românesc al fiinţei“! Că este! Să nu mi se spună că insultele, 
înjurăturile, mahalaua, vorbirea dezarticulată şi presărată cu agramatisme nu sunt 
reprezentative, că sunt! 

Să nu mi se spună mai ales că avem nevoie de „reformarea clasei politice“, de „altfel 
de politicieni“, de „un alt stil de a face politică“, de vreo „revoluţie a binelui“, că simt 
cum mă cuprind impulsuri ucigaşe (foarte reprezentative, de altfel): nu, noi nu vrem altă 
clasă politică, pentru că asta de acum ne reprezintă întocmai — ceea ce e şi democratic, 
şi conform standardelor UE —, în vreme ce o alta, „reformată“, mă tem că va voi să-şi ia 
pe alţii decât noi ca să-i reprezinte — „corecţi-politic“, corecţi-corecţi, nepătaţi, care nu 
înjură, nu beau, respectă femeia, fideli în viaţă, conştiincioşi la locul de muncă şi, vai, 
fără andropauză... 

2006 


26. Comunismul nu e încă istorie 


Asaltul brun-roşu (sau, dacă se vrea, pentru adaptare naţională, verde-roşu) executat 
de C.V. Tudor şi pretorienii lui asupra invitaţilor din partea societăţii civile (H.-R. 
Patapievici, G. Liiceanu, A. Pleşu etc.), dar şi încercarea lor de a bloca discursul 
preşedintelui Băsescu, care condamna de la tribuna Parlamentului comunismul ca pe un 
„regim ilegitim şi criminal“, a fost, fără umbră de îndoială, un act huliganic. Dar, după 
părerea mea, efectul nedorit de autorul său este, sub un anume aspect, pozitiv. Voi 
încerca să explic acest paradox. 

Dacă discursul preşedintelui ar fi fost citit înaintea unei săli calme, dacă el ar fi fost 
uneori întrerupt de apaluze sau chiar ovaţii, pentru o mare parte a publicului, mai ales 
tânăr, el ar fi fost un „non-eveniment“. Pentru oamenii învăţaţi să acorde atenţie politicii 
numai atunci când produce scandal, numai un circ mediatic putea să le atragă atenţia că 
o condamnare oficială a comunismului e un eveniment asupra căruia se cere a se 
reflecta. Obsedat de conul de umbră în care se află în ultimul timp din pricina lui G. 
Becali, C.V. Tudor a dorit să devină subiectul principal al televiziunilor şi presei 
(naţionale şi internaţionale). A reuşit, dar nu şi-a dat seama că tocmai obiectul 
batjocorii sale va deveni cu atât mai mult subiect de presă. El a conferit o vizibilitate 
excepţională Raportului, dar mai ales i-a demonstrat fără să vrea actualitatea 
fundamentală. 

Căci multe dintre acuzaţiile la adresa comunismului formulate în Raportul „Comisiei 
Tismăneanu“ şi-au găsit brusc confirmarea în comportamentul banditesc al lui C.V. 
Tudor şi al oamenilor săi. Ura pentru libertate, pentru civilitate, proferarea de injurii şi 
ameninţări, impulsul irepresibil de a suprima orice opoziţie, orice disidenţă, 
disponibilitatea de a recurge la violenţă fizică pentru a soluţiona o dispută — toate 
aceste acte, care demonstrează caracterul totalitar al PRM, au fost întotdeauna 
mijloacele de acţiune ale PCR şi ale partidelor comuniste când acestea s-au aflat la 
putere. Nici nu mai era nevoie ca CVI să-şi mărturisească admiraţia pentru N. 
Ceauşescu pentru ca să fim convinşi că modul de a gândi al „tribunului“ este bolşevic. 
Cât despre metode, după ameninţarea că îl va arunca de la balconul Parlamentului pe 
Patapievici, le-am văzut. Şi le-au văzut mulţi alţii, care n-au cunoscut pe viu 
comunismul şi care acum au la ce reflecta. Moştenirea e clară, nu în teorii, ci în acţiuni 
şi fapte. Iar cei care şi-au închipuit că azi comunismul e revolut au de ce să-şi revadă 
opiniile. 

Pe de altă parte, s-a văzut că Raportul — aşa lipsit cum e el de urmări practice 


imediate — produce turbare unora când îl aud pronunţat. E ca o hârtie de turnesol care îi 
face brusc pe unii să se înroşească, de pildă pe cei din PSD. Faptul că N. Văcăroiu nu a 
făcut nimic pentru a păstra ordinea în sala de şedinţe, deşi avea această posibilitate 
legală, împrejurarea că un sofist de doi bani ca Victor Ponta s-a silit apoi într-o 
emisiune TV să fie „echidistant“ între Vadim şi Patapievici, beneficiind de bonomia 
nemeritată a liberalului Adrian Cioroianu şi de judecăţile ridicole ale pesedistului Alin 
Teodorescu, a arătat încă o dată cât de necesar a fost Raportul: am aflat că PSD e încă 
un partid postcomunist şi nu a devenit un partid social-democrat. Prinşi în această 
complicitate jenantă cu PRM-ul, pesediştii au uitat că printre marile victime ale 
comunismului — consemnate în Raport — au fost şi numeroşi social-democraţi. Scandalul 
din Parlament a fost bine-venit şi din acest punct de vedere, ca să ştim că, din păcate, 
mai e destul până să avem o stângă democratică în România, capabilă să vadă în 
comunism un inamic ireductibil şi nu un strămoş inavuabil. 

Dacă Raportul „Comisiei Tismăneanu“ trecea lin, ne-am fi gândit că e aproape inutil, 
deoarece fie suntem prea buni, fie prea nesimţiţi pentru a mai reacţiona. Am fi fost în 
pericol să cădem în complezenţă şi nepăsare. Scandalul mizerabil provocat de Vadim a 
fost, într-un fel, ca o goarnă ce a sunat deşteptarea: comunismul nu e încă istorie. 
Atenţie! 

2006 


27. O simplă propunere 


Saint-Simon a scris cândva, în timpul Restauraţiei, un pamflet în care făcea 
presupunerea că o calamitate misterioasă i-ar răpi Franţei, deodată, pe toţi nobilii — 
pairs-i, baroni, duci, arhiduci, conți, inclusivi pe toţi marii prelați ai regatului. Ce s-ar 
întâmpla? — s-a întrebat el. Ei bine, nimic. Mai precis, nimic rău: lumea ar trăi mai 
fericită şi mai prosperă, scutită fiind, pe de o parte, de cheltuielile nemăsurate ale 
nobililor, pe de altă parte, de lipsa lor de contribuţie la crearea efectivă a avuţiei 
naţionale şi a valorilor. În schimb, scria Saint-Simon, ar fi un dezastru dacă ar pieri 
clasa antreprenorială, industriaşii, artizanii, inginerii, poeţii, artiştii, savanții, dar 
nobilimea regatului ar rămâne neatinsă. 

Saint-Simon era adeptul unei utopii tehnocrate şi antreprenoriale — veţi spune. Şi 
totuşi, zilele acestea m-am gândit că scrierea lui — utopică sau nu — nu era lipsită de 
miez. Doar că — schimbând ceea ce e de schimbat — nu vom mai presupune nici 
calamitate misterioasă, nici nobilime, ci numai vacanță eternă şi politicieni. Pe scurt, 
ce-ar fi dacă i-am trimite pe toţi politicienii într-un concediu fără sfârşit? 

Mai întâi, n-am mai avea ştiri politice. Aţi observat, desigur, că în perioadele de 
vacanţă — iarna sau în august — lipsesc ştirile politice, iar organizaţiile media se dau de 
ceasul morţii ca să umple cu ceva programele. Abia de reuşesc, făcând apel la noutăţi 
insipide despre animale de casă schizofrenice, despre farfurii zburătoare şi despre 
secretele de alcov ale celebrităților. De unde rezultă, prin extrapolare şi inducţie, că cei 
care produc marile evenimente — şi care aproape întotdeauna sunt nefericite — sunt 
politicienii înşişi. Fără ei, ar fi cu siguranţă mai puţine războaie, revoluţii, crahuri 
financiare, crize economice şi sociale, dar mai ales, dacă ar dispărea ei, ar pieri 
scandalurile politice de felul celor de la noi, cu certuri nesfârşite între partide şi 
indivizi. 

Dar cine va conduce, totuşi? Ei bine, dar cine a condus acum, când, de sărbătorile de 
iarnă, mai toţi politicienii români au dispărut? Şi totuşi, am supravieţuit şi fără ei 
viscolului, ninsorii şi gerului! N-am văzut, zilele acestea, nici parlamentari făcând sport 
la zăpadă, nici prim-ministru, nici primar general, nici măcar preşedinte care să 
reunească nu ştiu ce comitet de ninsoare şi să dea instrucţiuni. Au fost toţi în concediu, 
plecaţi departe. DI Orban a fost prezent, dar mai bine nu era! Circulaţia pe Autostrada 
Soarelui şi situaţia aeroporturilor ar fi rămas la fel de bune sau rele, chiar dacă 
dispărea în Bahamas sau în Papua-Noua Guinee. Şi zău că mai bine pleca pe acolo, fie 
şi însoţit de prietenul lui, Videanu, fiindcă nu le-am fi simţit deloc lipsa! Or, trebuie să 


învăţăm ceva din toate astea. Şi anume că, în general, nu e nevoie de politicieni: ideile 
lor sunt de obicei primitive, interesele lor sunt strict de imagine, apetiturile lor sunt 
strict de putere, primul lor reflex este de a minţi, al doilea de a da vina pe altul, al 
treilea de a băga mâna în avutul public, iar al patrulea de a ne cere votul pentru toate 
acestea laolaltă. 

Aşadar, ne-am descurcat „rezonabil“ (Videanu dixit) fără politicieni. Până la urmă, 
au circulat şi tramvaiele, s-a făcut şi aprovizionarea, unii bolnavi izolaţi din satele 
înzăpezite au fost aduşi cu elicopterul, ba chiar unii cetăţeni au mai dat jos, la lopată, 
kilogramele depuse zilele acestea. Copiii au fost fericiţi, iar recolta se anunţă bună. A 
fost iarnă, a fost frumos, a fost zăpadă, a fost pace. De ce nu am învăţa o lecţie şi am 
aplica-o în viaţă pe mai departe? E imoral? Poate, dar e sănătos şi practic. E rezonabil. 

De altminteri, nu propun soluţii radicale — ele ar fi riscante, de altfel. Nu vreau să-i 
înlăturăm de tot pe politicieni — evident că ei nici nu s-ar lăsa înlăturați — , ci propun 
numai să-i trimitem vreo 11 luni şi jumătate pe an în concediu plătit unde vor ei. Le 
permitem o jumătate de lună pe an să vină înapoi ca să se certe (eventual în timpul 
caniculei din iulie-august, când noi plecăm în concediu) — asta ca să nu susţină că nu 
am iubi democraţia reprezentativă şi ca să capete un nou apetit de distracţie. lată, 
suntem dispuşi chiar să le plătim concediul din buget — numai ca să stea cât mai departe, 
să-şi conducă motocicletele, iahturile, să-şi poarte bikini pe unde vor, să-şi stabilească 
reşedinţele în orice paradis terestru. Promitem chiar să-i şi realegem! 

A, încă ceva: vrem să-i ia cu ei şi pe analiştii de serviciu ai tuturor televiziunilor, 
pentru că tot nu vor mai avea ce comenta, iar prezenţa lor — acră, monotonă, lăbărţată pe 
toate ecranele — şi aerele lor de atotştiutori şi de supercompetenţă ne-au obosit rău de 
tot. Ducă-se! 

2006 


28. „Răul politic“ 
Dlui Adrian-Paul Iliescu 


Domnule Adrian-Paul Iliescu, am citit cu interes recenta dvs. carte, Anatomia răului 


politicL8, Am aflat cu surprindere din ea că, alături de Lucian Boia, Horia-Roman 
Patapievici, Mircea Mihăieş, dar şi destui alţii, precum Mihai Zamfir, Adrian 
Cioroianu, Dan C. Mihălilescu, Andrei Pleşu (dar nu şi C.V. Tudor sau Adrian 
Păunescu!), am cinstea şi eu de a exemplifica, în viaţa intelectuală contemporană, Răul 
politic (chiar scris aşa cu majusculă de către dvs.). Mai mult, mă onoraţi cu alocarea 
unui subcapitol întreg, intitulat „Maniheismul doctrinar“, viziune despre care spuneţi că 
îi afectează pe acei intelectuali care, deşi nu sunt fanatici, totuşi „considerându-se eroi 
ai luptei pentru Adevăr (şi împotriva Erorii), reacţionează nervos ori de câte ori cineva 
semnalează un element vulnerabil la o doctrină altfel «bună»“. 


18. Editura Fundaţiei Culturale Ideea Europeană, 2005. 


De acord cu descrierea efectelor maniheismului. Numai că nu mă regăsesc deloc ca 
promotor al curentului; în schimb, vă regăsesc pe dvs. şi cartea dvs. 

În subcapitolul amintit, dvs. discutaţi o critică pe care o făceam în cartea mea De la 
Şcoala din Atena la Şcoala de la Păltiniş, Humanitas, 2004, la adresa unui pasaj din 


studiul dvs. „Contradicţia lui Hayek“19. Se pune, aşadar, întrebarea: sunt discutarea de 
către mine a textului dvs., contextul, cartea mea şi în general filozofia pe care încerc s-o 
reprezint, mai ales începând cu Turnirul khazar, Nemira, 1997, Polirom, 2003, şi 
sfârşind cu ultima carte, Când Socrate nu are dreptate, Humanitas, 2005, mostre de 
„maniheism doctrinar“? Nu cred că o apreciere obiectivă, oricât de critică de 
altminteri, ar putea ajunge la o asemenea concluzie. (Vezi, de pildă, recenzia lui Andrei 
Terian Socrate — contemporanul nostru din Cultura, nr.1/2006.) 


19. În volumul colectiv Filozofia socială a lui F.A. Hayek, Polirom, 2001. 


Susţineţi că „maniheismul este totdeauna conectat cu un refuz de a recunoaşte 
relativitatea lucrurilor“(p. 269). Desigur, nu agreez relativismul şi am încercat în 
lucrările respective să-l resping. Dar n-am făcut-o de pe o poziţie „maniheist 
doctrinară“, ci dimpotrivă, recunoscându-i meritele şi chiar imposibilitatea de a-l 
contesta riguros numai în baza a ceea ce numesc „proba verității“, adică adecvarea la 
realitate. De pildă, în De la Şcoala din Atena la şcoala de la Păltiniş scriu: „singurul 
criteriu raţional de desemnare a unui proiect (politic, social, cultural) drept realist sau 


nu rămâne descrierea propriei noastre relaţii afective cu proiectul respectiv“ (p. 37). 
Sau, în Turnirul khazar: „ele [textele relativiştilor contemporani] conţin, amestecate cu 
falsurile, şi multe adevăruri. Ele cuprind şi foarte multe lucruri serioase, grave, 
temeinice. Raţionalitatea clasică sau aceea a secolului al XIX-lea nu mai pot fi 
restaurate în vechea şi magistrala lor formă; fundamentul lor a devenit prea erodat 
pentru ca o gândire onestă şi independentă să se sprijine pe el“ (p. 9). Unde vedeţi aici 
simptomele unei abordări maniheiste, bazate, cum spuneţi, pe principiul tertium non 
datur? 

În fragmentul pe care îl incriminaţi argumentam că e dificil de stabilit dacă proiectul 
ultraliberal al lui Hayek este sau nu mai bun decât proiectul socialist colectivist numai 
în baza adecvării la realitate a acestor proiecte, pur şi simplu pentru că nu avem cu toţii 
un concept unitar despre ce înseamnă „realitate“. Cum nu cred totuşi în simetria dintre 
cele două proiecte (simetrie care mi se părea că rezultă şi din analiza dvs.), deoarece 
ea ar conduce la relativism, am încercat să argumentez în favoarea liberalismului în 
baza a ceea ce am numit în carte „proba responsabilităţii“ şi „opţiunea a doua“: astfel, 
indiferent de adecvarea la „realitate“ a proiectului, un intelectual care ar susţine un 
proiect colectivist construieşte o lume ideală din care el însuşi, ca intelectual, se vede 
exclus, ceea ce nu se întâmplă cu intelectualul care susţine, precum Hayek, un proiect 
liberal, deoarece, indiferent de discursul său de „opţiunea întâi“, un intelectual e 
necesarmente liberal la „opţiunea a doua“ — aceea a presupoziţiilor discursului său. 

Or, dvs. nu suflaţi un cuvânt despre toată această analiză, care opune „proba 
responsabilităţii“ „probei verității“. Aveţi, desigur, dreptul s-o respingeţi, dar dvs. 
practicaţi ceea ce se numeşte ignoratio elenchi. La fel, afirmaţi că pretind că n-aş şti că 
termenul „abstract“ (pe care îl aplicaţi lui Hayek) ar avea mai multe accepţii, dintre 
care aceea pe care o folosiţi presupune că o doctrină „omite anumite categorii 
importante de date relevante, [...] uniformizează situaţiile şi schematizează peisajul 
real, pierzând din vedere anumite aspecte concrete ale domeniului vizat [...]“ (p. 268). 
Dar atunci ce aveam în vedere când scriam: „probabil însă că prin «abstract» 
comentatorul (adică dvs.) aici înţelege ceva care este «rupt de viaţă, irealist», 
neconform naturii omeneşti, adică «utopic»“ (p. 165)? 

De fapt, în loc să argumentaţi în baza textului scris de mine, dvs. preferaţi să-mi 
atribuiţi idei pe care nu le-am susţinut, cum ar fi aceea că urmăresc un „adevăr stabil, 
unic“. Cum explicaţi atunci că am scris această frază: „Mi se pare legitim şi etic să ne 
încredem într-un proiect de acest tip (care respectă instituţia libertăţii de gândire şi a 
argumentaţiei raţionale), mai ales atunci când ne lipseşte o măsură limpede şi 
indisputabilă a adevărului“ (p. 147)? 

În aceste condiţii, aproape că nu mai are rost să semnalez că, pentru a izbuti o mică 


lovitură de imagine, calificaţi titlul cărţii mele drept „grotesc“. Chestie de gust! Dar cu 
asta nu v-aţi apropiat câtuşi de puţin de reuşita argumentaţiei — aceea de a-mi atribui 
eticheta de „maniheist doctrinar“. În fapt, chiar dvs. reuşiţi performanţa de a încarna 
maniheismul şi exclusivismul pe care le recuzaţi. Într-adevăr, când scrieţi „ca adversar 
declarat al relativismului, Andrei Cornea nu poate evita acest exclusivism (al lui 
tertium non datur)“, nu vi se pare că susţineţi exact teza exclusivistă şi maniheistă că 
orice adversar al relativismului devine, în mod necesar, un exclusivist şi un 
dogmatic? 

Din păcate, cartea dvs., în pofida a destule pasaje curajoase, interesante şi adevărate 
(de exemplu, cele legate de antisemitismul din România de altădată), mi se pare că 
păcătuieşte adesea printr-o abordare nenuanţată şi maniheistă. Printr-un decupaj abil de 
citate, căutaţi să-i discreditaţi pe adversari, precum Lucian Boia, Horia-Roman 
Patapievici, Mircea Mihăieş. Procedeul nu mi se pare recomandabil şi, pe alocuri, când 
alăturaţi citate din aceşti autori şi din C.Z. Codreanu sau Nae Ionescu, sugerând o 
filiaţie între ideologia legionară şi autorii pe care dvs. nu îi agreati, el este de-a dreptul 
impardonabil. Pe Dan C. Mihăilescu şi loan T. Morar îi calificaţi „sicofanţi“, iar în 
Andrei Pleşu vedeţi „o vedetă diagnosticată cu anumite mentalități desuete“ (p. 47). 
Cine e celebritatea medicală care a pus diagnosticul? De asemenea, uneori afişaţi un 
dogmatism ce aminteşte de timpuri revolute, de exemplu, reproşându-i lui Patapievici 
că, spre a critica abuzurile democraţiei, a invocat (în Omul recent) istoria biblică 
despre mulţimea care, înaintea lui Pilat, l-a preferat pe Barabas lui Isus, scrieţi: 
„Exemplul cu Barabas şi Isus ne indică adevărata sursă a acestor convingeri: 
bigotismul“ (p. 319). Nu are rost să mă pronunţ aici dacă exemplul a fost sau nu bine 
ales de dl Patapievici pentru scopul urmărit. Dar a respinge un exemplu pur şi simplu 
pentru că este consemnat în istoria biblică (unde se descrie, în fond, cum o masă 
neînvăţată poate fi manipulată să ceară condamnarea unui nevinovat pe care cu câteva 
zile mai înainte îl aclama), este într-adevăr o mostră de bigotism — dar din partea dvs.! 

Dle Adrian-Paul Iliescu, de-a lungul unei polemici mai vechi pe care am purtat-o în 
revista 22, am avut sentimentul că sunteţi un adversar interesant, civilizat, pertinent, cu 
care chiar merită să intri în dispută, în primul rând spre propriul profit. Astăzi vreau să 
vă mărturisesc dezamăgirea mea. 

Andrei Cornea 
2006 


29. Intelectualul şovăielnic 


Poţi să fii intelectual de stânga în România, în sensul bun al cuvântului, şi nu de 
faţadă? Nu prea. De ce nu? Priviţi luxul dezmăţat al protipendadei noastre politico- 
economice, aroganţa ei, disprețul cu care tratează sănătatea sau educaţia, obsesia 
înavuţirii cu orice chip şi fără limite; cred că veţi simţi aşa, ca un imbold revoluţionar, 
să vă alipiţi de un partid mai roşu! Numai că — atenţie: tocmai PSD-ul a promovat 
insistent acest tip uman, trădând de fapt idealurile social-democraţiei. Şi apoi, chiar vă 
doriţi să staţi alături de Năstase, de Miron Mitrea sau de Hrebenciuc, ba chiar de 
patronul mineriadelor, Ion Iliescu? Ferească Dumnezeu! 

Dar să lăsăm politicienii. Stăm oare mai bine cu intelectualii? Cine sunt la noi 
intelectualii de stânga? Putem fi alături de ei? Răzvan Theodorescu? Nu! Alin 
Teodorescu? Nici! Poate cumva cei strânşi cândva în jurul lui Bogdan Lefter? Mai 
simpatici unii dintre ei. Dar nu-mi place spiritul lor de corp, dogmatismul lor. Nu-mi 
place post-modernismul lor, adesea de faţadă. Oare Sorin Adam Matei e de stânga? 
Presupun că da. Dar obsesia lui că „grupurile de prestigiu“ îl pot explica pe Patapievici 
mi se pare o formă travestită de sociologism vulgar. Atunci sunt eu de dreapta? 
Pesemne. Dacă la dreapta stă şi Andrei Pleşu, atunci merg şi eu acolo. Dar, dacă tot la 
dreapta stă amicul lui, Sorin Dumitrescu, nu rezist şi fug înapoi la stânga. lar dacă i se 
mai asociază şi acest proaspăt taliban intelectual care pare a fi Cristian Bădiliţă, sar 
încă şi mai abitir la stânga. (Dar să nu jignim dreapta: mizeriile resentimentare debitate 
de Cristian Bădiliţă, de pildă împotriva lui Nicolae Manolescu, nu sunt de dreapta; sunt 
de România Mare! Dar România Mare e oare de dreapta, sau de stânga?) 

Cu politicienii nu merge, cu intelectualii — şi mai puţin; mă pot decide atunci mai 
curând navigând printre idei? Să vedem: 

Mă ştiu profund ostil relativismului, post-modernismului filozofic, cultural, 
pragmatismului american sau post-structuralismului. Noua stângă intelectuală 
occidentală, anti-americană, anti-israeliană, pro-palestiniană, care scuză până şi 
terorismul, îmi repugnă profund. Sunt de dreapta, aşadar. Dar îl detest totodată pe Bush 
şi, dacă aş fi trăit în America, aş fi votat împotriva lui. Mă consider anti-dogmatic, laic. 
Am alunecat la stânga, atunci. Sunt pentru secularism; acum chiar alerg pe stânga. Dar 
nu-mi place egalitarismul promovat chiar şi de multe instituţii europene: am cotit pe 
neaşteptate la dreapta. Obsesia anti-religioasă şi anti-creştină a redactorilor 
Constituţiei europene mi s-a părut ridicolă: chiar am parcat la dreapta! Dar obsesiile 
religios-fundamentaliste de la noi sau din alte părţi mi se par deopotrivă ridicole şi 


periculoase: vai, după atâtea viraje, am sfârşit în şanţul stângii! 

— Decide-te odată, omule, ca să terminăm articolul! Prea multe dileme, chiar şi 
pentru revista Dilema! 

— Nu pot, nu ştiu... 

— Înseamnă că eşti un intelectual şovăielnic, că te dai pe după piersic, ba chiar că n- 
ai curajul unei opţiuni clare, ferme, aşa cum măcar o are Bădiliţă, de pildă, pe care l-ai 
criticat! 

— De acord! Dar am totuşi un model celebru: pe Dumnezeu. Nu Şi-a trimis El Fiul să 
le spună oamenilor că „mai uşor va intra cămila prin urechile acului decât bogatul în 
Împărăţia Cerurilor“? Stângism radical! Dar apoi a virat direct la extrema dreaptă, când 
nu S-a opus să fie omorât, făcând bucuria vlădicilor. Prin urmare, conchid că şi 
Dumnezeu e un intelectual şovăielnic, că şi El se dă pe după piersic; nici El nu e ca 
Bădiliţă, cu curajul unei singure, ferme opţiuni! 

Dilema veche 
2007 


30. Marea pervertire 


Mare e puterea oamenilor de a crea lucruri frumoase, dar nesfârşită e puterea lor de a 
le distruge! Şi nu oricum, ci prin denaturare şi pervertire. Aproape că nu există idee, 
valoare, cauză care, în decursul timpului, să nu fi fost întoarsă pe dos, destituită din 
funcţia ei primordială, care să nu fi fost maimuţărită la un moment dat, a cărei menire 
iniţială să nu fi fost desfigurată şi abuzată. Fraternitatea oamenilor devenită socialism 
ştiinţific, egalitatea ajunsă decapitare a valorilor, libertatea — rapacitate anarhică, 
iubirea — sex, ştiinţa — agent de distrugere a naturii, prietenia — cârdăşie, credinţa — 
fanatism, autoritatea — despoţie: sunt numai câteva exemple ale acestei nesfârşite şi 
teribile puteri de pervertire de care dispun oamenii. Ei bine, zilele şi săptămânile 
trecute am văzut încă un magistral exemplu: o mână de politicieni corupți până în 
măduva oaselor, ajutaţi de slugile lor din presă, încercând să scape de răspundere, prin 
ascunderea în spatele principiilor statului de drept şi justiţiei! 

Abia isprăvită prezentarea la TVRI a „filmului Remeş“, oastea de strânsură a 
comentatorilor a început să enumere drepturile omului încălcate ale dlor Remeş, 
Mureşan etc. Diferiţi jurişti şi avocaţi (gen Aurelian Pavelescu) au vorbit până la greaţa 
noastră despre „prezumția de nevinovăție“; unii editorialişti, ca cei de la Ziua, au decis 
pe loc că totul trebuie redus la „războiul dintre palate“, alţii (precum fiorosul Cristian 
Tudor Popescu) s-au indignat că am fi asistat la un „linşaj mediatic“. Ca şi când 
corupţia dată în vileag de imagini ar fi mai puţin corupţie fiindcă făptaşul era din tabăra 
lui Tăriceanu! În acest timp, politicienii n-au găsit nici până azi ocazia de a-i exclude 
din partidele respective (PNL şi PNŢCD) pe respectivii domni foşti miniştri, chiar 
dacă ministrul în exerciţiu a fost silit să demisioneze. 'Tenorii bine-cunoscuţi ai PNL, 
cărora li s-a mai adăugat şi acest bas al absurdului care este Marian Miluţ, preşedintele 
PNŢCD, au reluat vechea arie: DNA este politizat, DNA este „poliţie politică“, DNA e 


unealta lui Băsescu, DNA face arestări staliniste.20 Neruşinaţii, cum de vorbesc ei 


despre „stalinism“ în acest context? 


20. În februarie 2013, dnii Traian Remeş şi Ioan Avram Mureşean au fost condamnaţi definitiv de ÎCCJ la câte 3 ani 
de închisoare cu executare în dosarul „Caltaboşul“. 


A urmat o lungă şi fastidioasă discuţie despre „etica jurnalistică“, despre „linşajul 
mediatic“ practicat de TVRI şi apoi iarăşi despre „prezumția de nevinovăție“, şi iarăşi 
despre drepturile încălcate şi mai ales despre cine e marele vinovat de „scurgerea în 
presă“, de parcă scurgerea în presă ar fi marea problemă a României. Despre corupţia 
miniştrilor, în schimb, ni s-a cerut ca, până nu se pronunţă definitiv justiţia — adică 


poate 3-4-5 ani, cel devreme —, să facem, cum a spus un clasic în viaţă, „ciocul mic“! 
Nimeni n-are voie să zică ceva de rău despre Remeş, Mureşan, Păcuraru, Chiuariu şi 
toți ceilalţi, fiindcă, până la proba contrarie, sunt buni. În nici un caz să nu facem 
presupuneri grave despre dl Chiuariu, deşi dânsul dă ordonanţe pentru a-i proteja de 
justiţie pe infractorii sus-puşi şi în primul rând pe sine însuşi! E numai o „linie de 
argumentare“ a ministrului, a susţinut recent, cu echilibristică post-modernă, dl Bogdan 
Lefter la BBC! Nici în legătură cu dl Tăriceanu, care îl protejează pe ministrul 
Chiuariu, să nu invocăm decât tot numai „o linie de argumentare“ şi nu, Doamne fereşte, 
o complicitate delictuală! Altminteri, cu invective avem voie să copleşim oricât vrem 
DNA-ul, pe Morar şi pe Macovei, care l-a pus acolo unde este. Şi, desigur, pe Băsescu! 

De fapt, corupţii şi avocaţii lor bine plătiţi au pervertit în anii aceştia însăşi ideea şi 
principiile statului de drept, ajutaţi de laxitatea legilor şi de complicitatea autorităţilor. 
În loc ca aceste principii să servească celor oneşti, au servit hoţilor; tergiversarea 
proceselor, formalismul procedural excesiv, laşitatea judecătorilor i-au făcut să scape. 
Nu oamenii obişnuiţi au avut de câştigat cel mai mult de pe urma statului de drept, ci 
politicienii fără scrupule, oamenii de afaceri veroşi — toţi capabili să-şi plătească 
avocaţi dibaci, când nu să-i cumpere direct pe judecători. „Prezumția de nevinovăție“ 
cenzurează acum postul public de televiziune; alteori, ea a fost pretextul de a amâna 
destituirile din funcţii înalte în cazul îmbogăţiţilor peste noapte, al şpăgarilor, al 
deturnătorilor de fonduri comunitare, al beneficiarilor de privatizări frauduloase, al 
afaceriştilor care câştigă suspect toate licitaţiile. lar când, în fine, s-au găsit câţiva 
oameni curajoşi, precum Monica Macovei, Daniel Morar sau Doru Ţuluş, care au 
început să acţioneze cam cum ar fi trebuit de mult să facă cei cu funcţiile lor, aceiaşi 
nemernici şi complicii lor au început să zbiere pe toate posturile şi în editoriale: 
încălcare a statului de drept, poliţie politică, justiţie stalinistă! 

Haideţi să ne întrebăm: dacă d-na Rodica Culcer nu ar fi avut curajul să dea 
înregistrarea cea de pomină, ar mai fi demisionat dl Remeş, deşi se ştia la Guvern ce 
învârtise? I-ar mai fi cerut primul ministru demisia? Întrebare retorică: fireşte că nu. S- 
ar fi invocat desigur prezumția de nevinovăție, „politizarea justiţiei“, ecuaţia Băsescu- 
Lukaşenko etc. În această situaţie de pervertire fundamentală a sensului statului de 
drept, dar şi a principiilor onoarei, dar şi al unei minimale răspunderi guvernamentale, 
nu e normal ca publicul să fie îndreptăţit să vadă o asemenea înregistrare? Ba să vadă şi 
multe altele care mai există, eventual! Atâta vrem: să vedem la televizor faciesul de 
carnasiere sau, după caz, de rozătoare al ipochimenilor! Şi nu dl Sassu — fruct acru al 
concubinajului PNL-PSD — o să ne împiedice invocând în chip ridicol nu ştiu ce „etică“ 
profesională şi o subit descoperită imparţialitate! 

Trebuie să constatăm cu tristeţe: după 1989, s-a restabilit inamovibilitatea 


judecătorilor în speranţa că aceştia vor judeca fără imixtiuni politice. Nu ne-am dat 
seama că adesea judecătorii iresponsabili, laşi sau pur şi simplu corupți vor fi printre 
beneficiarii acestei măsuri şi că nenumărați infractori vor scăpa astfel de pedeapsă. S-a 
înfiinţat Curtea Constituţională pentru a se evita abuzurile puterii: Curtea a devenit ea 
însăşi abuzivă, decizând, de pildă, în disprețul publicului şi al ideii de justiţie, că foştii 
miniştri se bucură de aceeaşi imunitate ca şi miniştrii în exerciţiu. S-a consacrat dreptul 
la apărare. El a fost pervertit de avocaţi pentru a împiedica, prin şmecherii 
procedurale, să se facă dreptate. S-a consacrat dreptul la imagine; a fost denaturat de 
cei care vor să oprească privirile indiscrete să le zărească malversaţiunile. În general, 
libertăţile şi drepturile democratice au fost utilizate perfid de ticăloşi şi hoţi, iar noi am 
fost prea naivi crezând că, într-un cadru democratic, oamenii vor tinde automat să se 
comporte decent. Nu numai că mulţi — şi mai ales dintre cei puternici şi bogaţi — n-au 
făcut-o, dar atunci când li s-a cerut socoteală, au vrut să ne acopere protestele cu 
„prezumția de nevinovăție“ şi cu „drepturile omului“, încercând să se picteze pe sine în 
culorile inocenţei violate, chipurile, de procurori „neo-stalinişti“! 

De fapt, aceşti nemernici şi complicii lor, guvernamentali sau nu, ar trebui de două 
ori condamnaţi: o dată de justiţie, pentru faptele lor; a doua oară de istorie, pentru a-şi 
fi dat atâta silinţă să pervertească ceea ce pretind că cinstesc cel mai mult: statul de 
drept. 

Numai că justiţia e, cum se ştie, oarbă. lar istoria — uitucă... 

2007 


31. Bufnița Minervei 


Competența şi profesionalismul nu sunt calităţi recomandabile în lumea politică 
românească, ba, am zice, dacă acestea se regăsesc la cineva în cantitate mai mare decât 
cere „cutuma parlamentară“, devin suspecte şi apoi detestate. Monica Macovei le are în 
chip evident, aşa cum are şi voinţa de a realiza ceva în privinţa reformei în justiţie. 
Rezultatul acestor calităţi profesionale, dar şi morale, a fost că a deşteptat o groaznică 
ură din partea parlamentarilor în general şi a senatorilor în particular, care s-au coalizat 
s-o „trântească“ în bloc prin moţiunea simplă a PSD. Au reuşit şi cred că tare şi-ar fi 
dorit prim-ministrul să-i spună Curtea Constituţională că trebuie s-o demită. Mai târziu, 
când dna Macovei s-a împotrivit să semneze celebra ordonanţă de amânare a alegerilor 
europene pe simplul şi firescul considerent că, formal, această ordonanţă era ilegală, ea 
a stârnit mânia primului ministru şi pe a dlui Radu Stroe, secretarul general al 
Guvernului. Tel maître, tel valet. 

În schimb, ministrul educaţiei, dl Hărdău, tot al PD-ului, ca şi dna Macovei, dar bine- 
cunoscut pentru proasta gestionare a sistemului educaţional, un om modest ca dotări 
intelectuale şi abilităţi profesionale, a „supravieţuit“ unei moţiuni similare pesediste în 
Senat. Deşi voturile contra sa au fost ceva mai multe decât cele pentru, moţiunea a 
căzut, nefiind susţinută îndeajuns. De ce Hărdău a scăpat şi Macovei nu? Simplu, pentru 
că numai competenţa şi verticalitatea trebuie penalizate în România. Dacă, dimpotrivă, 
nu ai aceste calităţi, e în regulă. Eşti cel mult mustrat cu blândeţe. Să fii cenușiu, şters, 
dar să stai plecat înaintea mai-marilor tăi, să spui prostii şi necuviinţe, dar cu voie de la 
partid, să nu te afirmi prin nici un gest de responsabilitate şi sinceritate — iată cea mai 
bună recomandare pentru o ascensiune politică viguroasă. Nici chiar gafa mare nu e o 
crimă. Ce, credeţi că dl Claudiu Săftoiu va avea mult de suferit după ce şi-a dovedit 
totala lipsă de pregătire pentru postul de director SIE? Va fi trimis, drept răsplată pentru 
prostie, ambasador pe undeva, într-o ţară mai puţin la vedere! 

În general, problema competenţei e ultima care se pune la noi, în viaţa politică! 
Mihai-Răzvan Ungureanu a fost silit să demisioneze dintr-o ambiţie ridicolă a primului 
ministru, iar numirea lui Adrian Cioroianu în locul lui nu s-a produs, ca urmare a unei 
ambiţii la fel de ridicole din partea lui Traian Băsescu. Ce să mai vorbim despre Elena 
Udrea şi ambițiile ei! Propunerile de ambasadori care aşteaptă acum în comisiile de 
politică externă ale Parlamentului vor fi respinse sau aprobate, nu pentru motive de 
competenţă, ci din nou din ambiţie politică. Dar vai de cei strălucitori, valoroşi cu 
adevărat: au toate şansele să fie respinşi din principiu, pur şi simplu pentru că 


inteligenţa, o gândire independentă, ba chiar şi demnitatea sunt o insultă gravă pentru 
mulţi dintre politicienii noştri. 

De aici şi antipatia, ura chiar pe care unii dintre ei, precum Dan Voiculescu, dar chiar 
şi unii dintre liberali au dezvoltat-o pentru intelectualii mai vocali, mai ales pentru cei 
care au îndrăznit să le pună în discuţie politica şi să se plaseze mai curând de partea 
preşedintelui decât a lor. Orice semn de insubordonare intelectuală faţă de „vulgata“ 
anti-Băsescu a fost pedepsit cu calomnii josnice prin presă şi prin remarci 
batjocoritoare în Parlament, de pildă la adresa GDS, aşa cum a făcut dl Crin Antonescu, 
acest profesor de istorie ratat care se crede Demostene. Să-l liniştim: nu-i Demostene, 
chiar dacă, din fericire, Băsescu nu-i un nou Filip. Din păcate însă, nici Bucureştiul nu-i 
Atena: la noi bufnița Minervei nu mai zboară nici în amurg, nici măcar în miez de 
noapte. Nu mai zboară deloc; au dat-o jos „băieţii deştepţi“ cu praştia şi au declarat-o 
neconformă cu specificul naţional şi cu normele europene! 

2007 


32. Cele două coaliţii 


Traian Băsescu — spun unii comentatori şi oameni politici — a divizat societatea 
românească, în loc s-o unească. Fireşte, formula ca atare e ineptă şi pură demagogie: o 
societate democratică e prin natura ei divizată şi a o dori unită şi calmă înseamnă a nu 
înțelege nimic din natura profundă a unei comunităţi libere, unde dezbaterea, 
confruntările, exprimarea unor interese divergente şi chiar opuse trebuie să constituie 
regula. Dacă însă vrem să căutăm un adevăr în chestiunea diviziunii societăţii, pe care 
propoziţia de mai sus îl ocultează şi îl denaturează, dar nu reuşeşte să-l elimine cu 
desăvârşire, trebuie vorbit astfel: Traian Băsescu a divizat societatea românească altfel 
decât era ea divizată în 2004, la preluarea mandatului. Lucrul se va vedea, probabil, 
foarte desluşit la referendumul pentru destituire, dar deja toate sondajele de opinie, fie 
cele care anticipează votul la referendum, fie cele care simulează intenţia de vot, îl 
ilustrează. 

Până la alegerile prezidenţiale din 2004 existau — după cum observase cândva şi 
Adrian Năstase — „două Românii“: una, mai modernă, mai tânără, mai urbană, mai 
educată şi care vota constant pentru „centru-dreapta“ (sau ceea ce în România trece 
astfel); cealaltă mai rurală, mai vârstnică, mai săracă, mai arhaică, care vota pentru 
pentru stânga, adică pentru PSD. Între ele — sau mai bine spus în afara lor — exista însă 
şi o „a treia Românie“, incertă, anti-sistemică, naționalistă, care opta pentru PRM, iar 


acum, mai ales pentru PNG.% 


21. La alegerile din 2012, „a treia Românie“ a votat cu PP-DD. 


Cei doi ani şi jumătate scurşi, disputele politice în interiorul şi în afara Alianţei DA 
şi lupta anticorupţie, dar mai ales personalitatea şi acţiunile nonconformiste ale lui 
Traian Băsescu au schimbat considerabil acest tablou, iar suspendarea sa de către 
Parlament a perfectat schimbarea. 

Diviziunea politică esenţială din aceste momente nu mai e cea tradiţională stânga- 
dreapta, nici cea (devenită tradiţională la noi după 1989) postcomunism-anticomunism, 
ci cea dintre „oligarhia“ majoritară în Parlament şi o incertă mişcare populară „anti- 
oligarhie“, regrupată în jurul lui Traian Băsescu, la care se adaugă PD şi PLD. În 
Parlament, PSD şi-a dat mâna şi colaborează din plin cu adversarul tradiţional PNL. 
UDMR şi PRM au pus în surdină adversitatea feroce care le caracteriza şi au votat 
împreună suspendarea preşedintelui. PSD, un partid din Internaționala Socialistă, 
organizează mitinguri laolaltă cu PRM, un partid ultranaţionalist şi eurosceptic. PNL, 


adversar declarat al fostei poliţii politice, a acceptat ca preşedintele comisiei de 
anchetă pentru suspendarea lui Traian Băsescu să fie Dan Voiculescu, desemnat de 
CNSAS drept colaborator al Securităţii ca poliţie politică. 

De partea cealaltă, regruparea nu e mai puţin spectaculoasă: cea mai mare parte din 
electoratul Alianţei şi al vechii CDR tinde acum să migreze spre Traian Băsescu şi spre 
partidele care îl susţin. Dar acesta din urmă a reuşit să atragă — o spun sondajele de 
opinie — părţi însemnate din electoratul tradiţional al PSD. Cele „două Românii“ au 
căpătat acum deci graniţe permeabile şi în rapidă deplasare. Cât despre cea „de-a treia 
Românie“, în interiorul ei s-a produs aceeaşi separare legată de atitudinea faţă de 
Traian Băsescu şi suspendarea sa: PRM a pierdut masiv electorat în favoarea lui Becali 
şi PNG. Până la urmă, actul însuşi al suspendării a radicalizat spiritele şi, sub semnul 
indignării, a creat o masă transpartinică impozantă de partizani ai NU-ului (pentru 
suspendare). 

Foarte semnificativ este că în această masă se regăsesc oameni dintre cei mai diverşi 
şi pe care, în afara adversităţii comune faţă de „oligarhie“ şi a simpatiei pentru Traian 
Băsescu, nu mai au prea multe lucruri care să-i adune laolaltă: profesori, artişti, 
scriitori, intelectuali în general, vechi militanţi ai Pietei Universităţii, dar şi vechi 
adversari ai acesteia (precum vechii militanţi din PD şi chiar Traian Băsescu), tineri 
cool care umplu cu mesaje forumurile jurnalelor, oameni activi din middle class, 
muncitori, ţărani săraci, pensionari, mici patroni, numeroşi români din străinătate etc. 
Se poate anticipa că mai toţi aceşti oameni atât de diferiţi doresc nu numai revenirea lui 
Traian Băsescu la Cotroceni, dar şi alegeri legislative anticipate şi continuarea la 
maximă intensitate a activităţilor anticorupţie. De fapt, mai distinct sau mai confuz, toţi 
aceştia — printre care destui sunt oameni cu cariere reuşite, dar sunt şi unii, desigur, cu 
probleme economice şi sociale — doresc restructurarea din temelii a sistemului politic 
românesc, aşa cum s-a constituit el după 1990, pe scurt un fel de „revoluţie“, paşnică, 
dar radicală, care să conducă la o republică nouă — fără îndoială, cam utopic imaginată 
în acest moment, dar care să aibă în centrul ei statul de drept. Cât despre intelectuali, 
aceştia mai cred că statul de drept, egalitatea în faţa legii, o administraţie corectă şi o 
competiţie fără preferinţe nu sunt o imposibilitate în România şi că oameni ca Patriciu, 
Voiculescu, Hrebenciuc, Vadim nu trebuie niciodată să conducă România, direct sau 
prin interpuşi cumpăraţi sau presaţi. 

Ceilalţi — aşa-zişii „322“ şi cu toţi susţinătorii lor — sunt „oligarhii“; ei vor să 
conserve sistemul existent, mizează pe ordine, stabilitate, progres economic fără seisme 
— dar şi pe un stat controlat de magnații financiari prin reţele de influenţă disimulate şi 
presiuni economice nemărturisite —, spus mai simplu, pe cumpărarea politicienilor şi pe 
distorsiunea economiei de piaţă. Problema lor — în ochii celorlalţi — nu e că ei doresc 


să-i influenţeze pe politicieni, ci că vor să-i controleze în ascuns, încălcând legea sau 
pretinzând impunităţi şi privilegii, încercând să ia în arendă statul liberal, care ar trebui 
să rămână numai un arbitru imparţial. Unii dintre ei merg atât de departe încât doresc ca 
justiţia să se „privatizeze“ — cum a propus Dinu Patriciu — ori pretind un tratament 
preferenţial din partea autorităţilor — precum cer aceiaşi Dinu Patriciu sau Dan 
Voiculescu, pur şi simplu fiindcă, susţin ei, plătesc mulţi bani la buget şi asigură mii de 
locuri de muncă. 

Asta fiind situaţia, cel mai prostesc lucru pentru un observator al scenei politice 
româneşti ar fi, după părerea mea, să reducă disputele actuale la o simplă vrajbă pentru 
putere, normală între liderii politici. Chiar dacă a fost şi aşa ceva, s-a mers deja prea 
departe, mai ales odată cu suspendarea preşedintelui. Deja avem de-a face cu un război 
pentru refondarea republicii, iar oamenii devin tot mai conştienţi de miza în joc. Faptul 
că, după toate probabilitățile, Traian Băsescu va câştiga referendumul din 19 mai, nu va 
face decât să relanseze războiul dintre cele două tabere şi abia după alegerile generale 
din 2008 se va putea evalua care partidă a obţinut un avantaj. De altfel, probabil că 
lupta se va încheia fără un rezultat clar, ca multe lupte de acest fel. Mi se pare însă sigur 
că, orice ar fi, epoca „oligarhiei liniştite“ de până în 2005-2006 s-a încheiat. 

De pe acum se poate însă spune că, oricare va fi destinul său politic viitor, Traian 
Băsescu a reuşit deja — mai curând instinctiv decât deliberat şi programatic — să obţină 
un rezultat spectaculos şi dramatic totodată: ralierea unui părţi însemnate deopotrivă a 
masei populare şi a elitei intelectuale în jurul său, cât şi în jurul unui ideal generos, deşi 
vag, totul susţinut de o indignare comună precisă. Rămâne de văzut ce va reuşi să 
construiască pe această bază — s-o recunoaştem, prea largă ca să nu fie şi foarte fragilă. 

În particular, această mare regrupare „anti-oligarhică“ explică şi furia unor 
parlamentari, precum Crin Antonescu, sau a unor jurnalişti cu afiliere PSD-PNL, 
împotriva „intelectualilor civici“ care scriu şi semnează apeluri în favoarea lui Traian 
Băsescu sau mai precis a mişcării pe care el a declanşat-o. Atacurile imunde din presă 
apărute în ultimul timp împotriva lui Vladimir Tismăneanu, Gabriel Liiceanu, a 
Grupului pentru Dialog Social, a altor organizaţii sau personalităţi, debitarea unor 
abjecţii care reamintesc de epoca Pieței Universităţii arată stupoarea unor oameni care 
la orice se puteau aştepta, dar numai ca intelectualii cu prestigiu să-l prefere pe 
„marinarul“ insolent şi prost-crescut în locul spilcuitului domn Tăriceanu nu. Ca să-i 
calmăm puţin, să le mărturisim că nu ne aşteptam nici noi! Dar n-am avut de ales. 

2007 


33. Finul şi naşul 


DI Bogdan Olteanu face parte dintre acei politicieni relativ tineri despre care s-a 
crezut că, odată ajunşi în demnități importante ale statului, vor face diferenţa. Şi au făcut 
diferenţa. În rău. În raport cu dl Olteanu, Nicolae Văcăroiu, de pildă, preşedintele 
Senatului, e un model de corectitudine, tact şi prudenţă. Dar chiar şi Adrian Năstase, al 
cărui loc de preşedinte al Camerei l-a luat dl Olteanu, pare acum, prin contrast, un 
personaj serios şi responsabil. 

Tinerii sunt o şansă, deoarece nu au fost corupți de regimul comunist — s-a spus. 
Adevărat. Dar au fost corupți de baronii postcomunişti. Au avut alte orizonturi — am 
crezut noi, naivii — definite de modelele unui mare partid istoric al României. Adevărat 
din nou, numai că orizontul Brătianu şi I.G. Duca a fost uitat din pricina seducţiilor lui 
alde Patriciu, Fenechiu & Co. Sunt oameni cu carte, care au avut burse în străinătate — 
ne-am amăgit — când am votat pentru ei. Da, numai că strălucirea demnităţilor publice, 
banii, maşinile scumpe, expunerea mediatică le-au sucit minţile, atâtea câte le aveau. În 
mod surprinzător, aceşti oameni tineri — mult mai repede decât predecesorii lor — au 
uitat cine erau şi de unde plecaseră. Aceia purtau totuşi povara unui trecut discutabil, 
chiar suspect. Trebuiau mereu să se scuze şi să se justifice, chiar dacă o făceau fără 
convingere interioară. Aceştia — tinerii — nu mai au pentru ce să dea justificări, nici 
pentru ce să fie prudenţi. Aceia erau încă duplicitari. Aceştia sunt cinici. Aceia evitau 
coliziunile inutile. Aceştia n-au reţineri sau ezitări. Un ministru de Externe sau un 
preşedinte de Cameră pesedist risca, dacă se răstea la ambasadorul Statelor Unite, cum 
a făcut-o dl Olteanu, să i se strige că e „neocomunist“ şi că face jocul lui Putin. Domnul 
Olteanu, în schimb, e senin. Nu înţelege nimic din politica internaţională, aşa cum nu 
înţelege nici şeful lui, primul ministru. E tânăr şi, în el, „o lume îşi face încercarea“. A 
lui e una a nesimţirii. Aşadar, suntem în NATO, suntem în UE şi putem să scoatem limba 
la oricine, dacă aşa simţim! Că e insultător, că ambasadorul avea dreptate, că nu 
serveşte intereselor României — ce contează? Totul e să simţim româneşte, nu? 

Faptul că politica externă a României a mai primit un şoc nu pare să-l privească pe 
dl Olteanu. Încet-încet, alterăm relaţiile cu toată lumea: cu Rusia, cu Moldova în mod 
tradiţional avem probleme, cu Italia le-am căpătat recent, cu America — acum, mâine 
cine va mai veni la rând? Comisia Europeană, oricum, nu are de ce să ne îndrăgească, 
deoarece suntem corijenţi cam la toate capitolele integrării. Probabil că, pentru o mai 
bună echilibrare, ar trebui să ne împrietenim cu Iranul lui Ahmadinejad ori cu Venezuela 
lui Chavez. De ce nu? Dl Cioroianu ar trebui să studieze chestiunea, după ce a „studiat- 


o“ pe cea cu deşertul destinat deportării infractorilor. Dar bineînţeles, după ce se va 
consulta cu petrolistul Patriciu. Tinerii au idei inovatoare. 

Cum de s-a ajuns la atâta iresponsabilitate printre aceşti oameni tineri, aşa cum s-a 
văzut la dnul Olteanu? Cum de s-a ajuns la atâta insolenţă, precum s-a văzut la domnii 
Olteanu şi Chiuariu? Cum de s-a ajuns la atâta concentrare de incompetenţă şi cinism pe 
metru pătrat de guvern liberal? Cum de s-a ajuns ca, în funcţii importante de stat, să 
apară în ultimul timp atâţia tineri incapabili, cinici, adesea inferiori celor mai vârstnici 
nu numai în experienţă, dar şi în pricepere, mânuind o limbă de lemn încă mai 
noduroasă decât aceia — măşti depersonalizate şi ridicole, lei cu subordonații, târâtoare 
cu şefii, gume de mestecat pentru străini? 

Cine e de vină? Naşul e de vină. Naşii. Finii. Finii naşilor. Naşii finilor. Naşii 
naşilor şi finii naşilor, ai verilor, ai cumetrilor, mătuşilor — şi completaţi lista cum 
doriţi. Pe scurt, de vină e prosperitatea caracatiţei clientelare, formată din clanuri cu 
implantare familiară lărgită şi organizare locală şi regională. Bogdan Olteanu e fin. 
Asta e o profesie în România. Liberală. E finul naşului său, Călin Popescu- Tăriceanu. 
lată tot ce este, a fost şi va fi. Astfel a vrut el să iasă din „preagolul de fiinţă“, cum ar fi 
spus Noica, pe care propriile lui însuşiri nu-l puteau înlătura singure. În mintea unora, 
pesemne că a şi reuşit. Aşa s-a întâmplat cu mulţi alţii, mai mari ori mai mici. Selecţia 
după competenţă e o vorbă de campanie electorală, iar când un om cinstit şi competent 
are şansa să ajungă într-o funcţie importantă, o coaliţie de fini şi naşi îl trântesc la 
pământ neîntârziat. 

Tinerii respectivi au promovat pentru că sunt fini sau au comportament de fini. Şi-au 
slujit naşii. Cum să slujească ei atunci statul, sau interesul public, sau ministerul etc.? 
Nu poţi să serveşti doi „naşi“, nu-i aşa? Cum să fie ei dezavuaţi de marii naşi când 
calcă în străchini? Nu pentru asta sunt naşii, anume ca să pună protecţie finilor 
ascultători? Că junii fini au dus cu ei, acolo sus, „preagolul“ lor, asta e altceva. Că s-au 
făcut de râs, ne priveşte pe noi, nu pe ei. lar că pun interesele naţionale în joc, de ce s- 
ar sinchisi naşii, atâta vreme cât nu le pun în joc pe ale lor? 

Vorbim mereu despre reforma clasei politice şi, după cât se vede, speranţa că ea va fi 
realizată de tineri s-a ofilit de-a binelea. Reformulez, aşadar: vom avea reforma clasei 
politice atunci când în România a fi fin şi a fi naş din profesii — liberale sau nu — vor 
deveni numai simple detalii de biografie privată. Până atunci, rămânem cu circul, cu 
pagubele — colaterale sau nu — şi cu indignarea! 

34. A plecat 


În fine, a plecat. După ce i s-a dat, practic, un ultimatum de către preşedinte, după ce 
punerea sa sub urmărire penală devenise inevitabilă, după ce suspendarea sa din funcţie 
de către şeful statului era aproape sigură, după ce prezenţa sa în fruntea Ministerului 
Justiţiei ar fi creat o situaţie intolerabilă la Bruxelles, după ce până şi unii dintre 
liberali se pare că se săturaseră de el. În fine, s-a dus! Şi totuşi mai puţin de un an, a 
reuşit performanţa să acopere de ruşine noţiunea de ministru al Justiţiei al României. 

A fost paraşutat la minister ca să distrugă ceea ce făcuse Monica Macovei în 
domeniul reformei justiţiei şi să promoveze interesele patronilor săi — Fenechiu, 
Patriciu, Tăriceanu, Olteanu. Şi s-a conformat. A servit credincios. Cam inabil — ce-i 
drept! 

Cum a venit în scaun, a servit guvernul într-o afacere dubioasă cu terenuri ale Poştei 
Române, semnând avizul unei ordonanţe de urgenţă pe care predecesoarea sa refuzase 
insistent s-o semneze. Când a simţit că DNA-ul e pe urma lui, a vrut să-l destituie pe 
procurorul secţiei a II-a care se ocupa cu corupţia demnitarilor — Doru Ţuluş. Presiunile 
externe l-au convins să dea înapoi pe moment. 

În septembrie, a găsit o altă soluţie: desfiinţarea comisiei prezidenţiale care aviza 
punerea sub urmărire a miniştrilor prin ordonanţă de urgenţă. Scopul: blocarea 
dosarelor unor miniştri şi foşti miniştri. Niciodată, cred, vreun ministru şi vreun guvern 
al României de după 1989 nu a legiferat atât de repede, de făţiş şi de neruşinat propria 
sa protecţie. Şi în chip atât de nesăbuit, dat fiind că, între timp, Curtea Constituţională a 
infirmat ordonanța de urgenţă. A revenit această ruşinoasă performanţă legislativă celor 
care se pretind urmaşii politici ai Brătienilor! Alţii se mai fereau, mai aveau mici 
scrupule formale, ţineau la aparente. El — ca şi şeful lui — deloc! La fel, de conivenţă cu 
Bogdan Olteanu, nu s-a sfiit să lase să treacă la repezeală prin Parlament modificările 
la Codul de procedură penală care lărgeau cu totul ochiurile plasei justiţiei în cazul 
marilor infractori. 

Aroganta lui, suficiența lui încrezută în combinaţie cu prostia l-au făcut antipatic în 
ochii tuturor — presă, politicieni (mai puţin un mic grup de la PNL), public. Se apăra cu 
un discurs paranoid: marii vinovaţi pentru problemele sale erau Comisia Europeană, 
Monica Macovei şi Traian Băsescu, deveniți duşmanii lui personali. Chiar şi acum, n-a 
asumat nimic, nu şi-a cerut scuze pentru nimic şi nu a găsit nimic ce să-şi reproşeze. A 
declarat chiar că, „odată trecută mascarada“, va reveni şi va „continua ceea ce a 
început“. Adică demolarea DNA şi servirea dezgustătoare a patronilor săi, asta dacă nu 


cumva îşi va găsi pe alţii mai generoşi — pe la România Mare, de pildă, al cărui 
vicepreşedinte, Lucian Bolcaş, are pentru el cuvinte de laudă. Evident, se crede cel 
puţin un Lăpuşneanu în dizgrație. 

Tinereţea lui, care ar fi trebuit să-l recomande, ni l-a făcut parcă şi mai odios. La el 
prospeţimea a însemnat turpitudine morală cuplată cu iresponsabilitate. Omul ne pare un 
fel de chintesenţă a ce e mai rău în tânăra generaţie de politicieni — care par a încarna 
tot atâtea speranţe irosite: Cosmin Guşe, Lavinia Şandru, Cristian Adomniţei, Bogdan 
Olteanu şi alţii. Personaje maturizate şi formate după revoluţie şi care, totuşi, preiau, ba 
chiar amplifică viciile predecesorilor. Mai mult parcă decât cei mai bătrâni, aceşti 
„juni turci“ sunt aroganţi, versatili, cinici, demagogi, fără coloană vertebrală, marcați 
profund de goluri de educaţie şi de competenţă. Nerăbdarea lor fără margini de a 
parveni la funcţii importante ar putea fi scuzată numai de talent, inteligenţă şi putere de 
muncă. Dar acolo unde ar trebui să existe acestea nu întâlneşti decât vidul cosmic. 

Numele fostului ministru, Teodor Chiuariu, nu contează. Va fi uitat în curând. Dar 
tipul său uman — mă tem că nu. 

35. „Merge şi aşa“ 


Istoricii trecutului, care nu se sfiau încă de cuvinte, ar fi calificat situaţia aceasta cu 
termenul de „decadenţă“. Istoricii viitorului, mai prudenţi, se vor abţine de la calificări, 
dar vor avea dificultăţi în a o înţelege. Nouă, celor de azi, lucrurile ne par fireşti şi 
tocmai asta ar trebui să ne pună pe gânduri. 

Mă refer la apatia, mai mult, la greaţa generalizată cu care întreaga Europă unită se 
pregăteşte să participe la alegerile pentru Parlamentul European. Faptul că UE nu 
stârneşte entuziasmul nimănui e pus de regulă pe seama birocraţiei de la Bruxelles, pe 
seama deficitului de legătură democratică cu cetăţenii, pe seama excesului de 
reglementare. Şi totuşi: desfiinţarea paşapoartelor, circulaţia liberă, economiile 
convergente, moneda unică, fondurile destinate ţărilor mai sărace din Uniune să nu 
însemne chiar nimic? Dar mai ales pacea desăvârşită între ţările europene, imposibil de 
conceput acum câteva decenii, nici ea să nu cântărească în talerul interesului? 

Nu. Nici măcar ea. Europeanul de azi are memoria scurtă, privirea mioapă şi, de 
fapt, doreşte să se elibereze de povara trecutului pur şi simplu uitând. E un animal 
domestic, care nu-i preocupat decât de păscutul pe mica pajişte mănoasă de la picioare. 
Strămoşul lui jinduia la Indii, la Americi, la Mările Sudului. Era brutal şi colonizator, 
cu priviri scăpărătoare de pasăre de pradă aţintite în depărtare. Britanicul sau francezul 
mediu aveau perspectiva globală a imperiilor respective. Hărțile lumii erau studiate şi 
pentru că cartografiau mările străbătute de flotele patriei. Ce-i drept, istoria era scrisă 
partizan şi suna diferit de-o parte şi alta a Rinului. Dar era măcar studiată intens şi cu 
pasiune, iar modelele ei, bune, rele, mai contau. Şi la drept vorbind, cine altcineva 
decât tocmai naţiunile imperiale şi colonizatoare au inventat istoria şi geografia 
universale? Herodot şi Strabon aparţineau unui popor a cărui primordială operă literară 
zugrăveşte cucerirea, prădarea şi nimicirea unui oraş străin, aflat dincolo de mare... şi 
asta numai din pricina infidelităţii unei femei. Cât de „incorect politic“ fost-ai tu, o, 
Homer! 

Astăzi Europa a devenit o provincie fără capitală. Vede numai la firul ierbii. 
Gândeşte mărunt şi complezent. Vorbeşte discret, politicos, doar-doar n-o deranja prea 
mult pe ceilalţi. Singurele sale legături solide cu trecutul sunt date de turism şi de 
asumarea unor culpabilităţi istorice. Ambele devenite industrii, care — după o etapă 
necesară şi bine-venită — au luat-o razna fabricând produsele respective în cantităţi 
sufocante. 

Da, Europa s-a specializat în a-şi cere scuze: de la africani, că i-a dus în sclavie, de 


la amerindieni, că i-a colonizat, de la musulmani, că n-a sucombat semilunii, de la 
asiatici, că le-a furat diferite invenţii. Scuze nesfârşite, bine-venite până la un anumit 
punct — cine ar putea-o nega? —, dar apoi devenite patologie. lar pe deasupra, scuze nu 
lipsite de un oarecare oportunism şiret: unii au petrol, alţii sunt numeroşi, alţii fanatici, 
alţii pun probleme cu imigrația. Scuze unilaterale însă: musulmanii condamnă 
cruciadele, dar cucerirea Constantinopolului şi a Spaniei vizigote le consideră în 
ordine. Ruşii continuă să glorifice imperiul lor şi privesc pierderea unor bucăţi din 
acesta în 1991 drept o catastrofă naţională. Dacă ar fi în stare, mâine ar reveni de unde 
au fost izgoniți. Dintre toate civilizațiile, Europa e excepţia care îşi reneagă vechile 
glorii, adică sinele. Cum să votezi o Europă fără sine? 

Ştim bine cauza: Europa s-a îmbolnăvit de relativism cultural, cu consecinţa 
minimalizării valorii propriilor realizări. Şi nu mă refer la nave de război sau la tunuri, 
deşi ar merita, poate, să se simtă mândră de ingeniozitatea celor care le-au construit şi 
pe acestea. Dar de ce s-ar mai prezenta azi europenii să voteze aceasta extraordinară 
instituţie democratică care este Parlamentul European, când unii — precum un mare 
prelat al Bisericii Angliei — le recită că Sharia nu are nimic inferior legislaţiei 
europene, care ar putea să se inspire, în anumite puncte, din ea? De ce s-ar mai 
entuziasma pentru Europa cei îndoctrinaţi că toate civilizațiile sunt egale şi că 
diferenţele dintre ele nu sunt decât „opţiuni“ ce nu pot fi ierarhizate şi că a o face 
dovedeşte rasism? Bunicii lor ştiau că Europa este menită, nu atât prin arme, cât mai 
ales prin valori şi instituţii, să domine lumea. (O convingere similară e împărtăşită şi 
azi, cu seninătate, de musulmani, de chinezi sau de ruşi.) Dar noi nu mai avem curajul să 
spunem lumii non-europene că liberalismul, federalismul, democraţia parlamentară, 
secularismul, egalitatea femeii cu bărbatul, toleranța religioasă sunt valori net 
superioare confucianismului, Shariei, ortodoxiei slavofile şi animismelor africane. De 
ce nu îndrăznim să afirmăm că, în pofida tuturor daunelor aduse, colonialismul european 
a făcut să progreseze ţările colonizate, că multe ţări africane nu atinseseră maturitatea 
politică şi culturală la proclamarea independenţei şi că nefericirile Lumii a Treia au 
fost încurajate de o decolonizare pripită, exploatată politic de blocul comunist? Dar 
fără acest tip de curaj ce miză să mai aibă alegerile europene? 


Şi noi, noi românii? Noi, care am cunoscut otrăvurile comunismului, n-ar fi trebuit să 
păstrăm pasiunea libertăţii pe care ne-a dăruit-o Europa? N-ar fi trebuit ca noi măcar să 
privim mai sus? Ei bine, suntem chiar mai mărginiţi, mai provinciali. Perspectiva 
noastră, încurajată de televiziuni, nu mai e nici măcar ţara, e judeţul. În curând va fi 


satul. Cui îi pasă astăzi la noi de Europa, afară doar dacă nu este vorba de călătorit, 
mers la muncă şi fonduri? Vesticii măcar au uitat măreţia trecută, dar noi nici măcar nu 
avem ce să fi uitat. Frustrări mari, invers proporţionale cu dimensiunea realizărilor — 
iată-ne portretul. Am traversat noi, primii, vreo mare, precum portughezii, am avut noi 
un imperiu, precum danezii pe vremea lui Canut cel Mare? Am inventat noi democraţia, 
precum islandezii? E vreo măsură comună între bătălia de la Podul Înalt şi cea de la 
Lepanto? Azi ne luptăm pentru întâietate cu bulgarii şi cu ungurii — ce jale! 

Şi totuşi, de una putem fi mândri: vechiul principiu românesc al expedientului, al 
supravieţuirii fără glorie, celebrul „merge şi aşa“, pare să fi fost exportat cu un succes 
uriaş în întreaga Europă unită. Căci ce vedem? Instituţiile europene „merg şi aşa“, adică 
fără interes din partea cetăţenilor abulici. Administraţia lucrurilor înlocuieşte politica 
oamenilor şi uite: „merge şi aşa“! Nu participăm, nu privim dincolo de orizontul local 
sau cel naţional, nu comparăm, nu voim, nu îndrăznim, nu gândim şi, desigur, nu votăm? 
Nu face nimic: „merge şi aşa“! 


Dar cât timp p22 
22. Şi a venit criza. Şi n-a mai mers! 

36. Opoziția noastră cea de toate zilele23 


23. Vezi Anexa |. 


Apelul nostru, al celor 50 de intelectuali, pare să fi uimit şi nedumerit suficient 
opinia publică, dacă judecăm după reacţiile mai ales indignate pe care le-am primit din 
lumea politică şi publicistică. Ceea ce înseamnă că, mediatic cel puţin, ne-am atins din 
plin scopul, mai ales că, între timp, pe Apel s-au strâns aproape 3000 de semnături. 

Altminteri, s-ar zice că ar trebui să ne fie ruşine! Şi nu ne este. Câte nu ni s-au spus, 
pe şoptite, pe strigate, pe mârâite în ultimele două săptămâni! Ni s-au făcut unora şi 
caricaturi, am fost arătaţi la televiziuni pe post de ciudăţenii, am avut parte de 
editoriale acide sau insinuante, am fost repeziţi cu apostrofări înțelepte şi am fost 
striviţi sub headline-uri dispreţuitoare! Alţi intelectuali, care nu semnaseră, s-au 
manifestat nuanţat sau echivoc în ceea ce ne priveşte ori s-au încruntat şi ne-au mustrat 
la ore de vârf. Am aflat, din diferite părţi, că am acţionat necugetat, ca o „turmă“, că am 
abandonat condiţia reflexivă a intelectualului, ba că de fapt nici nu suntem intelectuali 
adevăraţi, fiindcă „nu am creat locuri de muncă“ (Felix cattus dixit). Delicaţii au 
strâmbat din nas reproşându-ne stilistica ori silogistica Apelului. Grobienii şi-au 
închipuit că primim telefoane seara de la Băsescu şi că luăm poziţie de drepţi la mijloc 
de sufragerie. Cineva ne mustra că l-am confundat pe numitul Băsescu cu Platon, alţii că 
nu distingem în cel dintâi silueta unui nou Lukaşenko sau Carol al II-lea. S-a discutat din 
nou în unele publicaţii eterna temă de avarie, „intelectualul şi politica“, şi, desigur, s-au 
spus lucruri adânci din care oricum tot noi ieşeam cei avariaţi. Dar cel mai mult ni s-a 
reproşat că suntem „maniheişti“, că am pierdut simţul nuanţelor şi al complexităţii 
situaţiilor şi că susţinem fără jenă Puterea şi mai ales pe necioplitul ei vârf — 
Preşedintele-marinar-jucător. Asta mai ales ne-ar discredita ca intelectuali, dacă nu pur 
şi simplu ca fiinţe cugetătoare! 

S-o recunoaştem: am fost în acest Apel întru câtva maniheişti. Cu bună ştiinţă. Eu 
unul, cel puţin, n-o regret şi sper că nici co-semnatarii mei! Există momente când 
urgenţa situaţiei vrea punerea în paranteze a nuanţelor, pretinde simplificarea desenului, 
sacrificarea, fie şi momentană, a complexităţilor. Cum poţi lua atitudine dacă îngâni 
veşnic că nimeni n-are de fapt dreptate, că toţi politicienii sunt nemernici şi că singurul 
apel intelectual acceptabil e unul dezincarnat, generic, la raționalitate, ştiind bine, 
altminteri, că nimeni nu-l va urma? 

Or, noi, cei care am semnat, credem că nu toţi politicienii sunt la fel de nemernici şi 
de detestabili. Există grade de abjecţie şi între acestea trebuie să distingem. Aşa cum 


există printre ei grade diferite de prostie sau de corupţie. Dar cum să deosebim 
lucrurile? Avem vreun criteriu infailibil? Scepticul se îndoieşte. Există totuşi situaţii 
vădite care îndreaptă acul busolei înspre nordul maxim al abjecţiei şi stupidităţii 
mioape: de pildă, moţiunea anti-Macovei din Senat, îndreptată deopotrivă împotriva 
persoanei şi a reformelor sale. lar această ticăloşie, despre care chiar putem spune că 
„a uimit Europa“, a primit de două ori mai multe voturi pentru decât contra — cu mult 
mai multe ca să treacă —, ba pe deasupra şi un vot supranumerar falsificat de un 
peremist, după câte se pare. Şi cel mai grav, am înregistrat trădarea unora dintre 
senatorii liberali şi, poate, din UDMR. Trădare pregătită, de altminteri, în tabăra 
liberală, din timp, prin declaraţii ambivalente, prin tonalități critice, indecente pentru 
momentul respectiv şi care au sugerat complicităţi ascunse cu PSD-ul. Au urmat 
ezitările  bine-cunoscute ale primului ministru, apelul său inutil la Curtea 
Constituţională, cedând şantajului opoziţiei. Dar de fapt, cine mai e Opoziția şi cine 
Puterea? 

Delicaţii se fac că nu-i interesează, zicând că-i totuna, naivii cred tot ce scriu 
gazetele şi ce spun politicienii, iar grobienii au un răspuns simplu: Puterea e Băsescu. 
Or, nu trebuie să fii maniheist pentru a vedea cine e Puterea. Azi, ea e acea coaliţie 
majoritară transpartinică din Parlament care a votat moţiunea anti-Macovei, care se 
împotriveşte legii ANI şi care doreşte cu înfocare (şi probabil va şi reuşi) să-l 
suspende pe preşedinte măcar o lună de zile, sperând că în perioada de interimat, 
profitând de complicitatea unui premier laş şi a unui preşedinte interimar „comme il 
faut“, să închidă dosarele periculoase, să elimine oamenii incomozi din justiţie şi 
parchete, pe scurt, să facă orice e posibil pentru a păstra privilegiile şi imunităţile în 
mâna oligarhiei politico-financiare, ameninţată întru câtva în acest moment. E o Putere 
care, chiar şi acum, poate legifera cum vrea, poate guverna aproape cum vrea. Mai sunt 
doar câteva mici piedici, venite de la preşedintele „jucător“, de la o parte din guvern, 
de la justiţia ceva mai independentă, de la opinia publică şi de la Comisia Europeană. 
Dar se rezolvă, se restructurează, se suspendă! 

Ei bine, noi, semnatarii Apelului, nu suntem cu Puterea asta. Nu vrem să fim numărați 
printre suţinătorii ei, ori printre adepţii ei, ori printre complicii la ea prin tăcere sau 
sofisme! Nu vrem să facem compromisuri cu eforturile de restauratie ale acestei Puteri 
care refuză cu îndârjire, de 17 ani, o republică autentică. Suntem prin urmare cu 
Opoziția autentică, aşa cum am fost de 17 ani. lată de ce suntem maniheişti, o spunem 
răspicat pentru cine n-a înţeles-o! 

lar dacă se va întâmpla să ne întâlnim în opţiunea noastră de acum cu o majoritate a 
publicului care va vota în favoarea preşedintelui Băsescu (sau a propunerii sale) la cele 
două referendumuri probabile din acest an, cu atât mai bine! „Viclenia istoriei“ — 


cunoaşteţi formula celebră a lui Hegel — despre raţiunea istorică care îşi face opera pe 
căi paradoxale; viclenia asta e poate şi acum la lucru: Traian Băsescu e un ins cu 
destule cusururi, ca om şi ca politician: e impulsiv, guraliv, populist, nu ascultă de 
sfaturi la timp, e lipsit de diplomaţie şi de maleabilitate. Face gafe. Vorbeşte urât 
despre adversari. Are năbădăi faţă de presă. Se încrede în Elena Udrea. Etc. Dar poate 
că istoria se serveşte chiar şi de aceste defecte (ba chiar mai ales de unele dintre aceste 
defecte) pentru a mai face, prin el şi prin noi toţi, un pas înainte împotriva restauraţiei. 
Problema nu e cât de multe defecte sau calităţi în sine au Băsescu, Tăriceanu, Geoană, 
Boc, Orban, Vadim etc. Ci numai: se aşază ei de partea mai bună a istoriei, pe versantul 
la care răzbate, cât de rar, lumina zilei şi nu doar aceea a incendiilor? Şi mai ales: pot 
şi vor să alerge în sus pe acest versant şi cu calităţile, şi cu defectele lor? 

Până vom afla răspunsul, rămânem în Opoziţie — a noastră, cea de toate zilele, nu 
pretinsa opoziţie a gazetelor proaste şi a politicienilor ipocriţi, nu aceea a delicaţilor, a 
naivilor şi a grobienilor! 

2007 


37. Exponatul Năstase 


Oare ce-a vrut să demonstreze Adrian Năstase când a poftit câţiva jurnalişti de TV şi 
presă — aleşi cu atenţie dintre cei care de obicei îl menajează — „la o cafea“, în 
apartamentul pe care deocamdată procurorii DNA nu-l pot cerceta? Că nu-i pasă de 
procurorii DNA, în general de justiţie? Că statul de drept nu conteză la un „boier mare“ 
ca el? Era deja limpede. Că e foarte bogat, peste cât poate probabil justifica prin 
salariile sale acumulate de deputat, prim-ministru etc.? Bănuiam cu toţii. Că are un 
muzeu în apartement? Nu merita efortul. Că lumea se împarte pentru el în amici pe care 
îi „invită la o cafea“ — un fel de manieră discretă de a pune surdină vocilor critice prin 
seducţii de gazdă amabilă — şi inamici juraţi, precum oameni ca Daniel Morar sau 
Monica Macovei? Fără îndoială, a reuşit să demonstreze asta cu ajutorul neprecupeţit şi 
rău plasat al lui Ion Cristoiu, Dan Diaconescu, Răzvan Dumitrescu şi al încă câtorva. 
Dar la ce bun? Că moralitatea multor jurnalişti şi a multor instituţii de presă e grav 
deficitară o ştiam deja prea bine. 

Sau a vrut să confuzioneze opinia publică, sugerând „deschidere“, „transparenţă“? 
„Curat transparenţă“, după ce mulţi jurnalişti, chiar cei de la postul public TV (singurul 
accesibil în toată ţara), nu au fost admişi! Şi apoi, chiar îşi imaginează insul că lumea 
nu distinge între procurori şi presă, între o anchetă şi o şuetă, între o percheziţie şi o 
vizită muzeistică? A vrut să vedem cu toţii că nu ascunde nimic în termopane? Ridicol! 
lar dacă acuzaţiile procurorilor se referă la faptul că ar fi primit mită şi sub forma unor 
bunuri aduse din China, n-a reuşit decât să intensifice suspiciunile, odată ce au apărut 
imagini arătând un belşug de mobile, statuete şi picturi chinezeşti. 

Poate că a dorit să-şi influenţeze colegii de deputăţie care vor vota săptămâna asta 
dacă să încuviinţeze sau nu percheziţia? Mulţi dintre ei — şi indiferent de partid — sunt ei 
înşişi oameni bogaţi, proprietari de vile clădite din bani greu de justificat; aşa că 
mesajul discret al lui Năstase către ei ar fi: „Dacă mă susţineţi pe mine, vă susţineţi pe 
voi înşivă, fiindcă Macovei şi Morar sunt nişte turbaţi care vor să vă ia tuturor casele şi 
să vă dea, la schimb inechitabil, una singură, mare-mare şi cu gratii!“ E posibil. Dar 
efectul poate fi şi cel contrar, dat fiind că invidia este un sentiment atât de universal. 
Plăcerea de a-l vedea trântit odată la pământ pe „marele boier“, pe „al treilea om în 
stat“, pe fostul premier, pe cel puternic, de a-l şti prins ca pe un găinar ordinar că a 
dosit şpaga în parchete, termopane, mobile, această plăcere e irezistibilă şi poate chiar 
mai puternică decât instinctul de autoconservare. 

Nu ştiu ce a vrut să demonstreze Năstase. Dar ceea ce a reuşit să demonstreze — cel 


puţin pentru cei care au ochi — nu lasă loc de îndoială: că nu ştie să amenajeze cu gust o 
locuinţă; că optează pentru cantitate cu orice chip (expune cópii după maeştri alături de 
originale, numai pentru a umple pereţii!), pentru confuzie stilistică, pentru ostentaţie, 
pentru etalarea neruşinată a lui „a avea“. Că n-a înţeles niciodată ce înseamnă un 
colecţionar adevărat, deşi emulaţia cu Muzeul Zambaccian de vizavi ar fi trebuit să-l 
înveţe ceva. 

Pe scurt, a demonstrat că e o mediocritate nesimţită şi umflată, ca broasca din fabulă, 
un parvenit cu luciu subţire de colecţionar fin. Dar — à grand seigneur tout honneur — a 
mai demonstrat, la modul simbolic fireşte, şi că el însuşi ar merita să fie ales cândva 
drept exponat cu valoare de colecţie într-un viitor muzeu de istorie, spre exemplificarea 
vieţii şi operei noii noastre protipendade prăsite viguros pe gunoiul social şi cultural 
lăsat de comunism! Deja ne pregătim să gândim eticheta ce-o va purta acest valoros 
exponat! 

2008 


38. Liberalii antieuropeni 


Numirea lui Teodor Chiuariu, fostul ministru al Justiţiei, drept purtător de cuvânt al 
PNL este, probabil, o eroare din punct de vedere al PR-ului: antipatic, nefotogenic, cu 
un accent regional pronunţat şi cu un trecut politic de ministru extrem de discutabil, 
Chiuariu nu are cum să ajute partidul în campania electorală. Dar acest lucru pare puţin 
important pentru liberali, care sunt convinşi — şi nu fără temei — că alianţa lor tot mai pe 
faţă cu PSD îi va scoate câştigători ai alegerilor indiferent de figura care reprezintă 
public partidul. 

Gestul rămâne grav din alt punct de vedere: alegerea lui Chiuariu semnalează deriva 
anti-europeană tot mai pronunţată a coaliţiei PNL-PSD: după noua lege de numire a 
procurorilor votată de Senat împotriva avizului Comisiei Europene şi înainte cu câteva 
zile de citirea şi votarea în Camerele reunite a unui scrisori deschise redactate de 
Bogdan Olteanu şi Nicolae Văcăroiu, adresată Parlamentului European, în care se vor 
critica — se spune — ingerenţele Comisiei Europene în politica internă a României, 
reciclarea lui Chiuariu simbolizează tifla pe care PNL şi PSD o arată tot mai fără 
menajamente Europei. Raționamentul lor e simplu şi impecabil: Europa unită e în criză: 
a fost mai întâi referendumul cu rezultat negativ din Irlanda; apoi a venit criza 
caucaziană şi s-a văzut fragilitatea, lipsa de unitate şi de hotărâre a Uniunii în ceea ce 
priveşte atitudinea faţă de Rusia. Aceasta a câştigat nu atât din meritele proprii, cât din 
cauza erorilor europenilor. Şantajul cu petrolul şi gazul funcţionează, iar 
antiamericanismul unora dintre europeni, chiar dacă şi-a mai pierdut din virulenţa din 
anii trecuţi, e mereu prezent. În general, nu există o politică externă comună europeană, 
demnă de acest nume şi nici nu sunt şanse să existe, cel puţin pe termen scurt. 

Or, de ce oligarhii din România, din PSD, PNL şi PC mai ales, nu s-ar inspira din 
atitudinea rusească în faţa aceastei slăbiciuni a Europei? Ei ştiu că, aproape sigur, 
clauza de salvgardare pe justiţie nu se va aplica niciodată, deoarece, sub raport politic, 
e un act controversat, iar tehnic ea aproape imposibil de adoptat. Faptul că 
monitorizarea s-ar putea prelungi mai mulţi ani nu îi deranjează. Prin propagandă la 
televiziunile pe care le deţin sau controlează — cvasitotalitatea posturilor cu audienţă 
naţionale publice şi private —, speră să contracareze efectul negativ de imagine. Se simt 
stăpâni pe situaţie şi consideră că-l vor putea marginaliza pe Traian Băsescu şi că vor 
putea trata cu dispreţ cerinţele europene legate de justiţie. Şi s-ar putea să aibă dreptate. 
Între timp, interesele lor de afaceri şi putere cer o justiţie de unde sporii înnoirii 
semănaţi de Monica Macovei trebuie să fie înlăturați. lar dl Chiuariu a servit bine 


acestui scop. 

Fapt este că până acum elementele reformatoare din România — fie că ele s-au aflat la 
guvernare, în opoziţie sau în societatea civilă — au avut mai multă ascultare şi influenţă 
datorită presiunii europene, exercitată prin diferite instituţii, mai ales odată ce România 
s-a decis să adere la Uniune. Acum, odată cu sfidarea rusească şi deficitul de reacţie 
occidentală, oligarhii români îşi freacă mâinile şi îşi amintesc probabil de lecţia lui 
Ceauşescu cu „independenţa“, care este mereu utilizată de potentaţii români pentru a 
obține o mai mare autonomie faţă de aliaţii momentului: sovieticii, pe atunci, 
occidentalii, astăzi. Astfel că respectivele elemente reformatoare vor trebui, în viitor, 
să conteze tot mai mult pe propriile forţe — ceea ce deocamdată cel puţin le pune într-o 
vizibilă situaţie de inferioritate. 

E o tristă ironie că liberalii români — o lungă perioadă după 1989, campioni ai 
alianțelor occidentale atât prin doctrină, cât şi prin istorie — au ajuns astăzi în situaţia 
dezonorantă nu numai de a se alia cu un partid post-comunist precum PSD, dar şi în 
aceea de a transpune în registrul minor al politicii dâmboviţene politica de sfidare a 
Occidentului practicată de Rusia. În fond, cu ştiinţă sau fără (dar mai degrabă cu), 
aceste partide devin tot mai mult, în mod nemărturisit, agenţii de influenţă ai Rusiei 
imperiale şi anti-occidentale din România. Desigur, nu o vor recunoaşte deschis, căci 
ruşii rămân impopulari în România. Dar acţiunile lor — fie şi aceea, aparent minoră, de 
a-l numi pe discreditatul domn Chiuariu drept purtător de cuvânt liberal — te lasă pe 
gânduri. Căci nu poţi să nu te întrebi: sfidarea necenzurată a Europei — cui bono? 

2008 


39. Aritmetică 


Dacă un om, un singur om comite un delict — să zicem, sparge o vitrină sau, eventual, 
incendiază maşina staționată la colţ (aparţinând vecinului care a muncit ani buni ca s-o 
cumpere) —, el va fi arestat, judecat ca un infractor ce este şi închis fără milă. Dacă 
omul dă foc sau atacă un autobuz în care se află alţi oameni, va fi acuzat de tentativă de 
omor şi închis pentru mai mult timp. Nimeni nu se va jena să-l considere pe insul 
respectiv un derbedeu, iar dacă există victime — drept un criminal. Pedeapsa va fi 
considerată de oricine ca justă, iar autoritatea statală care a impus-o ca legitimă. 

Dacă vor fi doi sau trei oameni în această situaţie, tot nu se va schimba nimic: vor fi 
doi-trei derbedei, infractori, criminali în loc de unul singur. Şi nici dacă vor fi patru 
incendii sau crime, în continuare nu vor fi decât patru infractori. Şi nici dacă vor fi 
cinci-şase-şapte-opt inşi de acest fel care, fiecare în parte, va incendia cinci-şase- 
şapte-opt maşini, autobuze, lucrurile nu vor arăta altfel: vor fi cinci-şase-şapte-opt 
infractori de drept comun care vor fi pedepsiţi, fără ca cineva să se emoţioneze prea 
tare sau să-i compătimească. Cel mult, va exista o mică ştire de fapt divers. 

Dar dacă avem câteva mii de oameni care comit exact aceleaşi infracţiuni, dar 
multiplicate — ard mii de maşini parcate pe stradă, atacă zeci de clădiri publice cu 
sticle incendiare, se bat cu poliţia etc., de exemplu în suburbiile Parisului şi în cele ale 
altor oraşe franceze sau nu —, ce vom avea atunci? Ei bine, vom avea o revoltă, scriu 
apăsat ziarele, insistă posturile de televiziune din toată lumea. Cum adică? Însumate, 
infracțiunile individuale nu mai sunt infracţiuni, delictele penale nu mai sunt delicte? 
Însumaţi, înmulţiţi, numărați laolaltă, bătăuşii, derbedeii, drojdia mahalalelor se 
transformă în revoltați pe sistem, pe excluziunea socială, pe autorităţile incapabile, pe 
rasism? lar însumate la rândul lor, victimele devin reprezentanţii europocentrismului, ai 
iluminismului defunct, ai capitalismului mondializat? Ce fel de aritmetică este asta care, 
prin simpla operaţiune a însumării, resemantizează delictul sau crima şi o botează 
revoltă? Care este numărul magic cu care, multiplicat fiind, asasinatul e metamorfozat 
în rezistență armată, ca în cazul discursului despre organizaţiile palestiniene? Câte 
crime trebuie să adiţionăm pentru ca un criminal să fie răsplătit cu titlul de nobleţe de 
militant, potrivit vocabularului newspeak BBC? Oare scuza, justificarea, legitimarea 
violenţei încep de la un anumit număr de infractori în sus? Rugăm să se precizeze care 
este acela! Sau cumva este nevoie ca infractorii multiplicaţi să fie musulmani sau 
africani etc., iar victimele multiplicate neapărat europeni, americani, iudeo-creştini, ba 
chiar iudeo-fără creştini? 


Aşa s-ar părea, după numeroşi publicişti de pretutindeni, chiar şi după Alexandru 
Matei, la noi, care în Observatorul Cultural (nr. 37), sub titlul „Tragedia euro- 
parizienilor Ziad şi Banou“, e indignat că „revoltelor spontane“ li s-a răspuns „cu 
lacrimogene detonate într-o moschee“. ÎI supără apelativul „racaille“ dat de Nicolas 
Sarkozy participanţilor la „revoltele spontane“. Dl Matei crede că Franţa nu e 
„contemporană cu lumea“ şi adaugă: „Autoritatea statală, această sintagmă la modă prin 
secolul al XVII-lea, zgârie urechea celor obşnuiţi cu plurilingvismul, cu 
multiculturalismul, cu viteza noilor mijloace de comunicare.“ Pe cale de consecinţă, şi 
cum nu mai trăim pe vremea Regelui-Soare, jos cu autoritatea statului, care „zgârie 
urechea“! Incendierea clădilor publice devine, astfel, o afacere de estetică, iar aceea a 
automobilelor private — una de stilistică „multiculturală“ a „excluziunii“ sau a chiar a 
luptei de clasă, versiunea postmodernă! 

Dar să lăsăm acum şi estetica, şi stilistica, rămânând pe moment în pura aritmetică. 
Să nu-l întrebăm, deci, pe Alexandru Matei (sau pe alţii eiusdem farinae) de ce la 
„bacalaureatul din umanismul iluminist“, cum preafrumos scrie domnia sa, par să fi 
căzut atât de mulţi dintre imigranții sau copiii imigran-ţilor din Maghreb şi atât de puţini 
dintre imigranții sau copiii imigranţilor din Europa Centrală şi de Est. De ce, adică, 
există o problemă „Ziad, Banou“ şi gaşca lor şi nu a existat una Chopin, Chagall, 
Cioran sau chiar Moscovici şi Sarkozy şi gaşca lor? Bine ar fi, deocamdată, să se 
înceapă numai cu o explicaţie: de ce o singură crimă rămâne numai o singură crimă, 
două crime sunt numai două crime, în vreme ce o mie de crime compun o revoltă, cinci 
mii — o rezistenţă, iar o sută de mii — o revoluţie? 

2008 


40. Moderatorul ignoranței 


Am trăit s-o vedem şi pe asta: un partid politic din România, care a fost la guvernare 
şi doreşte să revină, organizând un protest contra unui mare experiment ştiinţific 
internaţional, pe motiv că acesta ar putea conduce la sfârşitul lumii! Nu ştii ce să faci 
mai întâi: să te amuzi copios de acest protest ridicol oferit de Partidul Conservator, sau 
să te înspăimânţi de cantitatea mare de prostie şi ignoranță debitată de membrii acestui 
partid cu sprijinul neprecupeţit al presei, şi nu doar al celei controlate de supermogulul 
Dan Voiculescu? 

Prostia nu doare, nici nu se moare din ea, ci dimpotrivă, pe mulţi îi face fericiţi. Unul 
dintre aceşti fericiţi este şi senatorul PC Marius Marinescu, fost pedist, despre care 
înțeleg că a practicat cândva luptele. De data aceasta, a fost invitat la postul Realitatea 
TV să lupte pentru oprirea super-acceleratorului din Alpi. Invitaţia a venit de la un 
principe al moderatorilor de televiziune: Răzvan Dumitrescu. Acesta, care cu siguranţă 
că nu se uită autocritic prea des în oglindă, a organizat dezinvolt o „dezbatere“ în jurul 
experimentului CERN în maniera în care, cu alte ocazii, organizează talk-show-uri 
despre Adrian Năstase sau despre inflaţie. Aşadar, l-a invitat pe senatorul PC şi, pentru 
„echilibrarea dezbaterii“, a mai chemat alături o astroloagă şi un antropolog. Da — 
auziţi bine —, Marinescu luptătorul, astroloaga şi antropologul aveau să lămurească 
chestiunea bosonului Higgs, a simetriei imperfecte dintre materie şi antimaterie, a 
dimensiunilor „embrionare“ ale Universului, a Big Bang-ului şi alte chestii de acelaşi 
tip! Nici un fizician, nici un astrofizician nu a luat parte la dezbatere! Ştiau prea multe, 
desigur, erau prea în temă, ceea ce e un mare păcat pentru o televiziune fudulă precum 
Realitatea TV. 

În aceste condiţii, discuţia a devenit un delir pe trei voci: ex-luptătorul delira cerând 
imperios ca banii contribuabilului european să fie cheltuiţi nu pe acceleratoare de 
particule, ci pe ajutoare pentru săraci şi desemmându-i pe oamenii de ştiinţă ca 
producători de găuri negre; astroloaga delira invocând zodiile, planeta Saturn şi pe 
Nostradamus, iar antrolopogul delira recunoscând dreptul la delir al astrologiei, pe 
motiv că este şi ea o realitate socială. Cât despre moderator, netulburat de faptul că nu 
invitase un om de ştiinţă de specialitate, plana cu remarci caustice deasupra întreitului 
delir. 

Probabil că o astfel de emisiune este exemplară pentru o mare parte a jurnalisticii 
noastre, căreia îi arată două defecte majore ca într-o oglindă măritoare: ignoranţa şi 
suficiența. 


Omeneşte, cred că înţeleg ce se întâmplă cu aceşti sărmani jurnalişti. După studii 
relativ precare şi un pic de experienţă, dacă au noroc, puţin talent sau un fizic agreabil, 
ei ajung să-i ia la întrebări şi la refec pe cei mai importanţi oameni politici ai ţării. Şi o 
fac pe sume de bani considerabile — ceea ce e în sine un motiv să crească în propriii 
ochi. Preşedinţi, miniştri, parlamentari din toate partidele se încolonează cuminţi în 
studiouri şi se supun de bine-de rău mofturilor jurnaliştilor, chiar dacă unii — precum 
Traian Băsescu — îi mai şi ocărăsc din când în când (ceea ce, în paranteză fie spus, e 
adesea în fond, chiar dacă nu în termeni, meritat). Unii politicieni merg până a le căuta 
favorurile sau îi flatează în direct fără reţinere, pentru a nu invoca atenţii „mai 
consistente“. Cum să nu creadă atunci jurnalistul care, zilnic, îi ceartă, îi contrazice şi 
uneori chiar îi potopeşte cu ocări pe atâţia „oameni importanţi“ şi puternici că nu e şi el 
important, ba încă mai „important“ şi mai puternic decât interlocutorii săi? Ce are a 
face că e ignorant şi că în afară de tupeu nu prea mai are alte calităţi? Ce are a face că a 
căpătat numai un pospai de cultură? Ce are a face că nu pasiunea adevărului îl 
munceşte, ci doar aceea a ratingului? El se simte un om important, deoarece i se spune 
asta din partea altor oameni importanţi; de aceea, e convins că ştie totul şi că ideile lui 
sunt singurele corecte. Cât despre interlocutori, aceştia îi apar ori ca imbecili puternici 
— şi atunci trebuie „folosiţi“ —, ori ca imbecili pur şi simplu, şi atunci pot fi luaţi în 
răspăr. 

Dar când se întâmplă să aibă de-a face cu oameni cu adevărat importanţi — cu 
savanţi, artişti, scriitori, filozofi —, cu oameni care ştiu ceva cu adevărat, care trăiesc şi 
în altă lume decât aceea a imaginii şi a ratingului, atunci aplombul obraznic al 
jurnalistului de trupă păleşte. Faţă de aceştia, „prostul“ e el, ignorantul e el. Atunci, de 
ce i-ar mai invita la emisiuni unde, cu adevărat, prezenţa lor ar fi necesară? Cui îi place 
să apară ignar, incapabil să pună întrebările juste? Dar pentru a pune întrebările juste 
unui savant sau unui om de cultură autentic, pentru a nu-l întrerupe în mod penibil, 
trebuie să te pregăteşti, să fi citit ceva în prealabil, să-i fi dat minţii să mistuie şi 
altceva decât buletinele agenţiilor de presă. Greu, obositor lucru să înveţi! Jurnalistului 
nostru nu-i place să înveţe, deoarece el e convins că ştie totul cel mai bine. Şi atunci, 
sub pretextul palid că „specialiştii“ utilizează un limbaj prea tehnic şi că publicul nu 
înțelege nimic, e preferabil să-i ignore pe aceşti inşi bizari cu care, de fapt, nu poţi 
scoate nici un rating mai acătări. Până la urmă, e o chestiune de demnitate personală: în 
faţa unui astrolog, a unui expert în OZN, a unui mistagog, orice jurnalist se poate simţi 
încă egal; înaintea unui astronom sau fizician riscă să se facă de râs de îndată ce 
deschide gura. Concluzia: ştiutorul autentic nu-i bun să treacă pe „sticlă“! 

La aceasta se adaugă şi obiceiul „postmodern“ atât de răspândit de a trata toate 
opiniile — indiferent de unde ar veni — ca egal îndreptăţite: astronomul şi astrologul, 


impostorul ştiinţific şi savantul autentic, medicul şi vraciul ar avea cu toţii „opinii“, 
demne în mod egal de a fi ascultate, la fel ca în cazul politicienilor sau al 
sindicaliştilor. De ce i-ar trata jurnalistul diferențiat? De ce ar invita numai astronomul 
la o emisiune cu subiect ştiinţific şi nu astrologul? Nu-i „dialogul“ suveran? De ce să nu 
dialogheze liber ştiinţa şi pseudoştiinţa, înaintea unui public care arareori înţelege 
argumentele ştiinţei? De ce să nu-i pună faţă în faţă, lăsând — cum se spune — publicul să 
decidă? Aşa cum publicul e lăsat să aleagă între retoricile politicienilor, să fie lăsat să 
aleagă şi între creaţionism şi darwinism, între astrologie şi astronomie, între magie şi 
fizică, între impostura cea mai crasă şi ştiinţă. Nu se înscrie un astfel de demers 
„imparţial“ în etica jurnalistică“? 

Cu o asemenea „etică“ ajunge jurnalistul şi mai ales moderatorul de televiziune să fie 
tot mai mult în epoca noastră un vector al ignoranței şi al indigenţei spirituale, când nu 
al prostiei pure, flatând şi încurajând tot mai mult — vorba lui Kant — „minoratul 
voluntar“ al publicului. Dar e un minorat pe care, de astă dată, nici un fel de 
„Aufklărung“ nu mai e în stare să-l suprime. 

2008 


41. Starea de transă 


Au votat cuprinşi de „o stare emoţională“! Au votat „într-o veselie“ legi populiste, 
mărind salarii şi beneficii în neştire, care nu pot fi suportate de buget şi care vor 
prăpădi economia! Aşa s-a exprimat la sfârşitul săptămânii trecute primul ministru, 
referindu-se la legea care mărea cu 50% salariile profesorilor şi cu 74% pe cele ale 
profesorilor universitari. Au votat toţi, în unanimitate, la vedere, mândri, darnici, aliaţi 
şi inamici sau foşti aliaţi sau foşti inamici, inclusiv parlamentarii din guvernul primului 
ministru! 

Ce fel de „stare emoţională“? Ce fel de „veselie“? Erau oare cuprinşi de o transă 
etilică, ca după un banchet monstru la Vila Lac 2, 3 sau 23? Sau fuseseră atinşi de tirsul 
lui Bacchus pe culoarele Casei Poporului? Ilaritatea le era inspirată de vreun demon 
ieşit pe furiş din fostul birou al lui Ceauşescu? Fuseseră contaminaţi de un virus 
euforizant ascuns în pernele fotoliilor? Erau sub influenţa unui halucinogen, distribuit la 
bufet? Sau erau posedaţi de vreun spirit impur împrumutat tocmai de la Tanacu? Dar 
atunci când, după două zile, şi-au votat pensii mărite, atunci tot în transă erau? Sau erau 
în delir profetic, previzionându-şi trista cărunteţe? 

Prin urmare, de ce erau „emoţionaţi“ in corpore parlamentarii? De ce erau „veseli“? 
Că fac un bine dascălilor cu preţul dezechilibrării bugetului. Că sunt generoşi cu banii 
altora. Că răspund pozitiv câtorva sindicalişti bezmetici. Că pregătesc un haos 
inflaţionist într-un moment internaţional de criză financiară. Că vor binemerita de la 
alegătorii confuzi. Stranie „veselie“ colectivă! Să fi fost sub hipnoză toţi până la unul? 
Cum se explică altminteri faptul că nici măcar unul, unul singur — de la putere sau de la 
opoziţie, de la PNL, PSD, UDMR ori PDL — nu a avut curajul sau luciditatea să reziste 
şi să spună adevărul, anume că generozitatea fără resurse este inutilă, chiar 
periculoasă? Cum de n-a părăsit nimeni, demonstrativ, sala de vot? 

A fost în transă aşadar Mircea Geoană, care pare că şi-a pierdut definitiv minţile, 
auto-intoxicat cu promisiunile electorale proprii, ce cresc în progresie geometrică? A 
simţit subit vocaţia mistică Bogdan Olteanu, preşedintele liberal al Camerei, care a pus 
legea pe ordinea de zi fără obiecţie, de parcă n-ar fi ştiut care sunt restricţiile bugetare 
ale propriului guvern? Din poet, a ajuns coribant ministrul finanţelor Varujan Vosganian, 
care n-a suflat o vorbă despre imposibilitatea acestei legislații înainte, dar care, la o zi 
după vot — la trezire —, a pretins că ea atentează la siguranţa naţională şi încalcă tratatul 
de aderare al României la UE? Dar primul ministru? Să fi ignorat ce se pregăteşte în 
Parlament? Noii lui prieteni pesedişti, aflaţi în plin delir demagogic, nu-l informaseră 


despre bacanala ce urma? Sau omul tocmai plonjase cumva într-o viziune şamanică, 
călătorind în vis într-o Românie cu un singur prim-ministru etern — el însuşi —, viziune 
din care numai Comisia Europeană avea să-l trezească cu un ghiont? Cât despre 
ministrul educaţiei Adomniţei — care a votat legea în Parlament şi a recuzat-o ulterior —, 
ştim ce a păţit: a suferit o dureroasă dedublare de personalitate. În fine, ce s-a întâmplat 
cu vijelioşii pedelişti? Au picat cu toţii sub un descântec magic? Boc a avut viziuni? 
Blaga a început să vorbească „în limbi“? Dar Stolojan? Nu şi-a prevenit colegii de 
partid din Parlament, fiind pesemne în dialog pe teme de finanţe-bănci cu spiritele de 
dincolo... Dar ce spuneţi despre Băsescu, care cu puţin timp în urmă declarase că va 
promulga legea? Delira şi el? 

Dacă lucrurile stau astfel, parlamentarii şi, în general, conducătorii noştri sunt în 
pericol şi trebuie făcut ceva: chemaţi, aşadar, de urgenţă în Parlament, la Guvern şi la 
preşedinţie exorcişti, descântătoare, vindecători, vraci, popi, parapsihologi sau pur şi 
simplu psihiatri! lar dacă problema nu e nici mistică, nici magică, nici bahică, dacă n-a 
fost vorba despre vreun euforizant secret, ci am avut de-a face doar cu o imensă 
contaminare colectivă de iresponsabilitate, demagogie, cinism tâmp şi laşitate, simţim 
că suntem şi noi cuprinşi de o „stare emoţională“. Ea ne cere imperios să le spunem 
tuturor, „într-o veselie“, următoarele: în unanimitate aţi votat, în unanimitate plecaţi! 
Să nu vă mai vedem zilnic la TV. Să nu vă mai auzim. Să nu mai aflăm nimic despre 
voi. Dispăreţi! 

P.S. Subsemnatul este profesor universitar. 

42. Final de reprezentaţie 


În fine, în fine, s-a încheiat — sper — cariera politică a lui Călin Popescu-Tăriceanu! 
Acest mediocru lipsit de orice imaginaţie, în afară de aceea de a inventa modalităţi de a 
se agăța de putere, acest „nimeni“ devenit brusc, printr-un concurs de împrejurări, 
„cineva“ a ieşit din marea scenă publică. Reprezentaţia lui s-a sfârşit. Regizorul l-a dat 
afară din rol. Îl vom vedea în curând, alături de Petre Roman şi Emil Constantinescu, 
invitat la diferite emisiuni de spălare a creierului, unde va explica incontinent şi pedant 
cât de capabil a fost el şi cât de neisprăviţi şi nerecunoscători au fost şi sunt toţi 
ceilalţi. 

Tăriceanu a crezut că e o mare minte politică, deoarece a reuşit să guverneze în 
pofida încercărilor repetate ale lui Traian Băsescu de a-l debarca. Rezistanţa lui i-a 
umplut de admiraţie pe unii, dar ea n-a fost decât încăpățânare prostească şi lipsă de 
scrupule în alegerea mijloacelor. N-a fost decât un mărunt ambițios, servit de o clică de 
ambiţioşi servili; Chiuariu şi Adomniţei sunt numele de miniştri de care Tăriceanu s-a 
legat şi alături de care va intra în istorie! Laolaltă cu ei a trădat mai toate principiile 
liberale şi mai ales ideea unei alianţe reformiste de centru-dreapta. S-a aliat cu PSD, 
fără să o admită deschis, din frică de electorat. Scopul lui a fost simplu, de monoman: 
debarcarea preşedintelui, chiar dacă planul, fără sens politic şi rău pentru ţară, era 
lipsit de orice şansă. Ar fi putut guverna cu PDL în continuare, ar fi putut continua 
reformele, mai ales pe cele din justiţie cu Monica Macovei, ca şi pe cele din 
administraţie, din învăţământ etc. Dar, se va spune: oare nu face astăzi la fel PDL, care 
e în alianţă cu PSD? Fals: azi, PDL şi PSD încearcă să guverneze în împrejurări 
dificile, deoarece situaţia post-electorală nu a permis altfel. S-ar putea să nu fie un 
succes şi e aproape sigur că guvernarea Boc va rămâne în amintire ca o epocă de 
restricţii şi criză. Dar măcar azi se guvernează. Pe vremea lui Tăriceanu nu se guverna, 
ci se complota! 

Mulţi l-au lăudat pe Tăriceanu şi fiindcă ar fi asigurat prosperitatea economică. Din 
nou fals: nici Tăriceanu, nici guvernul său nu au avut nici un fel de merite; lucrurile au 
mers bine cât timp conjunctura internaţională a fost favorabilă. S-a schimbat 
conjunctura, totul a început să meargă rău. În schimb, găurile din buget, pe acestea 
Tăriceanu le-a făcut, în ultima parte a anului cheltuind fără reţinere în dreapta şi în 
stânga, doar-doar va rămâne la putere. Politică nu numai nechibzuită, dar de-a dreptul 
iresponsabilă! Acum, în parte lui Tăriceanu trebuie să-i mulţumim că vom împrumuta 
aproape 20 de miliarde de euro de la FMI şi UE! Am fi împrumutat şi fără el, probabil, 


dar o sumă mult mai mică. Şi mai are şi nesimţirea să declare că actualul guvern şi 
preşedintele „se târăsc în genunchi înaintea FMI-ului“! 

Dar ce l-a doborât pe Tăriceanu a fost faptul că nu a reuşit să readucă PNL la putere 
după alegeri, deşi avea calea deschisă. Pretinzând în mod absurd postul de prim- 
ministru, Tăriceanu le-a dat mână liberă democrat-liberalilor să negocieze cu PSD un 
„parteneriat“, care ar fi fost greu de realizat dacă pretenţiile celui de-al treilea partid 
clasat la alegeri ar fi fost rezonabile. Tăriceanu s-a pus pe sine mai sus decât a pus 
partidul său şi a mai avut tupeul să nu demisioneze imediat după formarea alianţei PDL 
— PSD. Pe bună dreptate, partidul s-a descotorosit de el. 

Cum va arăta PNL condus de Crin Antonescu? Greu de spus deocamdată. Dar dacă 
ne ghidăm numai după virulenţa verbală şi ambalajul de metafore anti-Băsescu care au 
susţinut discursul lui Antonescu, nu văd nici o altă schimbare decât una de stil. S-ar 
părea că PNL a înlocuit la comandă o mediocritate cu gura cusută cu o alta cu gura mare 
şi pe un politician care se crede Brătianu cu unul care se crede pe deasupra şi Cicero! 

43. Capitalismul şi criticii să 


De ceva vreme, mai ales de când criza financiară americană s-a globalizat şi efectele 
ei au început să se facă simţite pretutindeni, a reînceput să se audă cu putere vechiul 
refren: capitalismul e în declin, ba chiar e terminat. Refren acompaniat de două cuplete, 
vechi şi ele: 1) America e de vină şi 2) ne trebuie „altceva“. Antiamericanismul peren, 
stângismul mascat sau făţiş, tiersmondismul şi anti-globalismul endemice simt că iarăşi 
a venit vremea lor, iar corul lor a devenit aproape asurzitor. Şi în timp ce mulţi oameni 
se întreabă cum îşi vor plăti creditele, diferiţi ideologi de profesie sau de ocazie, 
resentimentari, cred că a sosit momentul să i-o plătească Americii cu vârf şi îndesat. Şi 
atunci vociferează cât îi ţin puterile. 

Criză este, desigur, şi sistemul financiar-bancar se clatină. Va veni şi recesiunea 
economică, cu toate relele sale — mai ales cu şomaj. Dar să ne fie clar un lucru: 

Dacă sistemul capitalist-liberal trece periodic prin crize (ceea ce face parte din 
natura sa), sistemul socialist a fost (şi este, acolo unde a fost menţinut) într-o eternă 
Criză, ceea ce, de asemenea, face parte din natura sa. Nu opunem (decât în viziunea 
trandafirie a ideologilor) un sistem cu crize unui sistem fără crize, ci opunem un sistem 
cu crize periodice, despărțite de lungi perioade de bunăstare excepţională, unui sistem a 
cărui criză — şi vai, ce criză! — a fost perpetuă şi fără pauze. 

Dar poate că alternativa nu e chiar socialismul, ci etatismul din Europa occidentală 
pe care puzderia de antiamericani de aici îl opun cu eroism capitalismului „anglo- 
saxon“. Desigur, criza financiară provine din America, dar şi prosperitatea fără 
precedent, competitivitatea fără egal, inovaţia tehnică pe care Europa se străduie din 
răsputeri să o dobândească, deocamdată fără mare succes, tot de acolo vin. America 
sare mai departe şi mai sus; de aceea, uneori şi cade mai rău. Europa, înghesuită între 
numeroase reglementări, egoistă şi comodă, riscă mai puţin — ceea ce nu înseamnă că şi- 
ar putea rezolva mai bine problemele de fond. Există mai multe feluri de a aborda viaţa 
şi riscurile. Când Europa a beneficiat de puterea economică, politică şi militară a 
Americii, ea nu s-a ferit de efectele capitalismului „anglo-saxon“. Acum, când are parte 
şi de dezavantaje, ar fi bine să-şi păstreze cumpătul. 

Dar tocmai s-a dovedit că numai intervenţia statului poate să ne salveze! — exclamă 
unii. Mai întâi că nu s-a dovedit încă nimic. La ora când scriu aceste rânduri, bursele 
internaţionale continuă să cadă, în pofida intervențiilor anunţate de principalele puteri 
economice ale lumii. Dar chiar dacă intervenţia statelor se va arăta benefică până la 
urmă, încă nu înseamnă că intervenţionismul este panaceul economiilor. Până la urmă, 


un organism bolnav se însănătoşeşte nu doar cu medicamente, ci şi din propria sa 
capacitate de apărare auto-reglabilă. Iar după ce s-a însănătoşit, medicamentele sunt 
inutile şi chiar nocive. 

O altă idee auzită adesea în aceste zile este imoralitatea capitalismului. Lăcomia — se 
spune — a adus criza. De acord, dar tot ea a adus şi beneficiile capitalismului. De la 
Adam Smith se ştie că tocmai egoismele individuale şi urmărirea propriului câştig pot 
conduce la prosperitatea generală. De fapt, capitalismul este singurul sistem care a 
reuşit să convertească — fie şi parţial — egoismul individual în bunăstare generală şi, 
anume nu suprimând acest egoism prin diverse scheme autoritare şi moralizare, ci 
dimpotrivă, lăsându-l să funcţioneze între anumite limite extrem de largi. De cele mai 
multe ori, a reuşit; uneori a dat rateuri, şi atunci avem crize. Nimic nu e perfect, iar 
binele şi răul nu pot fi întotdeauna complet separate în lumea de aici. Dar să fie clar: nu 
moralitatea stă la temelia capitalismului. 

Criticile la care mă refer, în măsura în care sunt radicale, „fundamentaliste“ şi 
descriu scenarii apocaliptice, sunt pur şi simplu ridicole. În sens restrâns, ele nu fac 
decât să recicleze vechi teze marxist-leniniste, transliterându-le în alfabete ecologiste, 
anti-globaliste sau postmoderne. În sens larg, ele transferă asupra capitalismului vina 
firii omeneşti de a fi aşa cum este: nesăţioasă şi iresponsabilă. Adică transferă vina 
„originară“ asupra singurului sistem cunoscut care a obţinut ceva bun din acest „lemn 
strâmb“ — vorba lui Kant — care este omul, nu prin asceză şi represiune, ci prin 
libertate. 

44. „Eternul Guşe“ şi „fascinantul Constantinescu“ 


La început Dumnezeu a făcut lumina! Apoi am venit noi: s-a făcut ceaţă, care s-a 
îndesit mereu. Şi, între timp, aşteptând să vină noaptea, mai consumăm o bârfă lungă cât 
toată creaţiunea! lată, în rezumat, cum pare a decurge tema „deconspirării“ la români. 

Avem o lege, dar vrem s-o schimbăm înainte măcar de a o respecta. Ce garanţii sunt 
că o vom respecta pe următoarea? Nici de unele. Vrem să desfiinţăm sintagma „poliţie 
politică“. De acord, dar ce vom pune în loc? Cum va fi definită „colaborarea“? 
Semnarea unui angajament? De acord din nou, dar ce ne facem cu cei care au refuzat 
apoi sistematic să se achite de obligaţiile „patriotice“, de a servi informaţii „în mod 
organizat şi conspirat“ (după cum suna formula standard)? Nu pot fi puşi în aceeaşi oală 
cu ceilalţi care au servit cu conştiinciozitate, deşi nu negăm că au greşit şi primii. Dar 
aceia — persoane importante, ori chiar simpli membri PCR -— care nu aveau 
angajamente, dar turnau direct la marii şefi sau la biroul de partid? În ce formulă 
juridică vor fi ei cuprinşi? Nimeni nu pare a o şti, dar sigur e că dl Marius Oprea vrea 
să schimbe legea. 

Unii au venit cu propunerea stupidă (dacă nu perversă) să se publice pe Internet toate 
dosarele politicienilor (sau ale persoanelor publice), astfel încât CNSAS să nu mai 
aibă rolul de a judeca vinovăţii, ci doar de a arhiva dosare, lăsând „zeul“ public să 
decidă, că el ştie mai bine. Trec peste imposibilităţile legale, dar am convingerea, 
citind dosarul „Dana“, că o mare parte a „zeului“, mai ales june, nu va înţelege deloc de 
ce a fost victimizată Mona Muscă, aşa că ei vor fi gata să „achite“ o persoană agreabilă 
atunci şi acum, care, aparent, nu şi-a făcut decât datoria faţă de stat şi naţiune de cadru 
didactic responsabil, de a iscodi viaţa studenţilor greci din Timişoara anilor '70. Şi 
chiar cred că aşa se va întâmpla, când li se va cere părerea la vot. Atunci când nivelul 
general de instrucţie al tinerilor scade vertiginos, când cunoştinţele mai serioase de 
istorie, de cultură generală, ba şi de logică au devenit, chiar şi printre studenţi, rarităţi, 
cum oare îşi vor da ei seama că mult invocatul patriotism şi apărarea statului, aduse ca 
justificare acum de Mona Muscă, de ierarhi ai Bisericii, de politicieni precum Dan 
Voiculescu, de jurnalişti precum Roşca Stănescu etc., erau doar o abilă şi ticăloasă 
„conspirare“ a naţional-comunismului, în cursa căruia au căzut, în diferite modalităţi (şi 
uneori nu chiar involuntar), atâţia români în anii °60 şi '70? A amesteca totul — iată la 
ce ne pricepem bine, atunci când nu putem gândi clar. Fiindcă nu putem. 

Dosarele vin pe rând, în calupuri — ba politicieni, ba jurnalişti, ba preoţi. 
Maşinaţiunea lui Băsescu — se ţipă. Dar măcar vin, pe când până acum puţină vreme 


domnea dulcea pace. Adrian Năstase, care avusese grijă să nu se treacă de „linsul 
dosarelor“ la CNSAS, acum e un bine plătit analist politic. Nimeni nu-l mai vorbeşte de 
rău. Pe de altă parte, se spune că mai sunt dosare ale ofiţerilor de informaţii acoperiţi, 
prezenţi, ni se spune, şi în presă. Splendidă găselniţă! Despre respectivii nu putem afla 
nimic, nici că da, nici că ba, de parcă ei ar fi „lucrul în sine“ al lui Kant. Aşadar, liber 
la orice fel de supoziţii, la toate suspiciunile imaginabile. Dacă cineva a călătorit în 
străinătate în anii aceia — e suspect. Dacă a mai şi publicat altceva în afară de omagii — 
e şi mai suspect. lar dacă cumva n-are dosar de informator, nici atunci n-a scăpat, căci 
de unde ştim noi că nu e ofiţer acoperit, mai ales dacă nu ne-a plăcut politica sa de după 
1990? Poate că e sau a fost şi spion, poate că e teleportat dintr-un univers paralel. 
Poate... În particular, constatăm că sofismul transformării unei simple conjecturi în 
certitudine e întrebuințat chiar şi de un fost disident, bolnav de frustrări, împotriva altui 
fost disident, într-un cotidian central condus de un declarat fost colaborator al 
Securităţii! Babilonul e un model de ordine pe lângă toate astea! Deocamdată, o presă 
iresponsabilă n-a făcut decât să creeze un sindrom al suspiciunii generalizate şi al 
conspiraţionismului fără limite, care te justifică minunat, indiferent dacă ai sau nu 
dovezi. 

Dar ca să ne simţim totuşi înseninaţi — avem nevoie —, ne sunt plimbate la televiziuni 
şi două personaje care nu pot decât să ne bine dispună: să le numim „eternul Guşe“ şi 
„fascinantul Constantinescu“. „Eternul Guşe“ e pozitiv, tonic, binedispus, dar nu fără 
periodice accente de virilă energie. Atunci devine solemn şi declară, pretinde, cere, 
voieşte cu orice preţ „reforma morală“ a clasei politice. Dar când e întrebat de unde are 
cutare informaţii „de dosar“ despre cutare politician, face cu ochiul hoţeşte şi spune: 
„de la surse“! Cu alte cuvinte: cel care condamnă vechile „surse“, fiindcă au turnat, 
utilizează acum noi „surse“, care toarnă la fel de bine, ba chiar ilegal. lar dacă 
„reformatorul moral“ va susţine că a turna la Secu e una şi a turna la Guşe (sau în presa 
democrată) e alta, îi vom spune că „moral“ tocmai asta înseamnă: să nu faci răul în nici 
un fel. Căci circumstanţieri, explicaţii etc. se pot oricând găsi, ca şi cuvinte frumoase 
care să acopere mizerii prea omeneşti. 

Cât despre „fascinantul Constantinescu“, acesta luptă în stilul isteric: ochii injectaţi, 
vorbirea sacadată şi frenetică; el voieşte, vrea, pretinde, cere un singur lucru, dar 
măreț: capul lui Băsescu (pe care „eternul Guşă“ l-a mai iertat între timp). În absenţa 
capului, măcar dosarul, căci ştie sigur că actualul preşedinte a fost informator, sau mai 
rău, deşi fostul preşedinte n-a văzut dosarul fatidic. De ce oare n-a frunzărit dosarul 
ăsta pe vremea când locuia la Cotroceni şi când Costin Georgescu şi Cristian Harnagea 
erau şefii serviciilor, de el însuşi puşi acolo, e prea întortocheat ca să înţeleagă cineva. 
Şi totuşi e chemat în continuare să comunice aceleaşi adevăruri fundamentale. Pesemne 


că are rating bun, cum nu mă îndoiesc că are şi „eternul Guşe“. 
Asta spune totul: în „eterna şi fascinanta Românie“ „deconspirarea Securităţii“ e 
până la urmă o întortocheată chestiune de rating. 

45. „Societate civilă“, unde te-ai ascuns? 


În ultimul timp, a susţine sau chiar a fi susţinut în public cauza lui Băsescu a devenit, 
cel puţin pentru un intelectual, nu doar neconvenabil, dar şi incriminant, un gest pedepsit 
cu vorbe aspre şi linşaj mediatic. Într-un recent articol (5.11.2009) din Cotidianul, un 
anume Toader Ştefan urmează calea deschisă cândva de România Mare pentru a-şi 
nimici adversarii politici: „Fripturiştii lui Băsescu“, scrie el, „erau condamnaţi din 
naştere la anonimat“, erau de „o mediocritate intratabilă“ ori „le lipseau opera şi 
recunoaşterea“; le lipsea chiar şi „popularitatea ieftină“, în vreme ce „scrâşneau în 
numele unei spoieli de cultură“. A venit Băsescu şi brusc — zice autorul, despre a cărui 
„operă şi recunoaştere“ nu am aflat nimic — au fost miluiţi cu „funcţii, decoraţii, titluri, 
mandate şi cu acces la banul public“ ca răsplată pentru a fi devenit „cântăreții din suflet 
ai măririi preşedintelui“. Numele acestor „mediocrităţi intratabile“? Pe lista principală: 
Horia-Roman  Patrapievici, Vladimir Tismăneanu, Traian Ungureanu, Cătălin 
Avramescu, Sever Voinescu, Mircea Mihăieş, Monica Macovei, Teodor Baconski, 
Andreea Pora... Se pregătesc: Mircea Cărtărescu, Andrei Pleşu, Gabriel Liiceanu! 

Veţi spune, poate: în galeria turpitudinilor a mai apărut un exponat; nu-i primul, nu va 
fi ultimul. Să nu ne emoţionăm, deci, peste măsură. 

Nu-i chiar aşa. Mai întâi, articolul nu e decât un vârf al creaţiei jurnaliere a trustului 
de presă condus de Vântu şi care, alături de concurenţa de la Intact, şi-a făcut o profesie 
din a discredita orice opinie favorabilă preşedintelui actual — asta când această opinie 
se mai poate face auzită. Nu e scopul meu să cartografiez aceste gunoaie mediatice, al 
căror laitmotiv este că preşedintele Băsescu este un dictator sau un aspirant la dictatură 
şi că, în consecinţă, oricine îl susţine este ori o slugă, ori obnubilat mental, ori ambele. 
lar interesul meu pentru oameni ca Nistorescu şi Hurezeanu e modest şi mă rezum să 
notez că au devenit (primul în mod vulgar, iar al doilea în mod subtil), din glorii ale 
presei româneşti, exemple jalnice de decădere morală şi profesională. 

Întreb însă, cu nelinişte: unde sunt vajnicele ONG-uri care, mai ieri, ţineau sus 
steagul democraţiei şi al libertăţii de exprimare? Unde sunt vocile lui Cristian 
Pârvulescu şi Victor Alistar, care erau îngrijoraţi de „prefraudarea“ alegerilor din 
pricina referendumului? În ce gaură de şarpe s-a pitit Mircea Toma cu a sa Agenţie de 
monitorizare a presei? Unde este SAR-ul? N-ar fi fost acum momentul unei „coaliţii 
pentru o presă curată“? Nu le cerem, Doamne fereşte, să-l susţină pe Băsescu. Le cerem 
să-şi ridice glasul când unii dintre susţinătorii lui mai cunoscuţi sunt târâţi în noroi de 
trusturile de presă. Fi, cei din ONG-uri cel puţin, ştiu că numele „fripturiştilor“ 


Cotidianului sunt printre cele care fac cinste ţării. Atunci de ce nu o strigă, ca să audă, 
nu Nistorescu, Roşca & Co., ci opinia publică, derutată de o propagandă deşănţată? Şi 
de ce, în general, ONG-urile nu denunţă monopolul mediatic aproape total în favoarea 
adversarilor preşedintelui, şi care, în plus, îi prezintă pe intelectualii susţinători drept 
rebuturi umane? Nu cerem simpatie politică, ci solidaritate împotriva unei prese 
copleşitoare prin dimensiune şi banditeşti prin metodă. O avem? Nu. „Societate civilă“, 
unde te-ai ascuns? 

Din păcate, auzim, când şi când, alte voci. Ele vin, culmea, de la colegi ai noştri, 
intelectuali stimabili care au alte opinii politice decât noi — ceea ce e perfect legitim. 
Dar noi am încetat să mai fim stimabili pentru ei: poziţia noastră politică este, pentru 
conducătoarea unui săptămânal (Carmen Muşat), aceea a unor „lachei“ de tip nou, 
comparabili vechilor „lachei“ ideologici ai lui Ceauşescu. Pentru altcineva, distinsă 
profesoară universitară, clasicistă, dar şi editorialist la murdarul ziar al lui Roşca- 
Stănescu (Zoe Petre), comparaţia este cu tiranii greci. Asemeni lor, Băsescu ar fi 
„acaparat puterea în mod abuziv“ (unde, când, cum»), iar susţinătorii săi sunt bolnavi de 
un fel de „pandemie de gripă porcină“ de „frică, obedienţă şi lipsă de cuviinţă“. 

„Fripturişti“, „mediocrităţi intratabile“, „noi lachei“, contaminaţi de „noua gripă 
porcină“ a „tiranului Băsescu“ — ce ne mai rămâne, deci, după ce am fost aproape 
alungaţi de pe platourile televiziunilor, când dintre vechii noştri prieteni unii tac 
intimidaţi, alţii susură complice? Pesemne, după 6 decembrie, în caz de cădere a 
„tiranului“, să dispărem complet de pe scena publică, lăsând-o pe aceasta, în sfârşit, 
curată şi devirusată... Asta doriţi, voi, corifei ai culturii, directori de ONG-uri, voi, 
intelectuali iubitori ai adevărului, voi, gazetari cinstiţi, mari iubitori ai libertăţii?... 
„Societate civilă“, unde te-ai ascuns? 

46. Punctul de inflexiune 


Probabil că mulţi dintre pedelişti, ba poate chiar şi Traian Băsescu, deşi în 
particular, au recunoscut că dna Monica lacob-Ridzi a cheltuit iresponsabil banul 
public, dacă nu şi mai rău, refuză să creadă ceea ce se întâmplă şi văd în continuare, în 
toată afacerea, complotul din umbră PSD-PNL, susţinut de „mogulii de presă“. Fi îşi 
amintesc că lucrările comisiei parlamentare, presărate de insulte de o parte şi de alta, 
au semănat cu o execuţie politică; că presa, cu siguranţă ostilă din principiu de ani buni 
la tot ceea ce aduce a Traian Băsescu, a linşat-o mediatic pe dna Ridzi; dar mai ales îşi 
amintesc, probabil, că numeroase alte cazuri, în care banii în joc au fost cu mult mai 
mulţi sau importanţa personajului politic cu mult mai mare, nu au dus la nici un rezultat 
concret: personajul a scăpat destul de uşor (vezi cazul Năstase), iar partidul respectiv, 
după unele pierderi conjuncturale, a rezistat bine. Cei din PDL s-ar putea simţi deci 
frustraţi că li se cere sacrificarea ministrului tineretului şi sportului, când încă nu s-a 
dovedit nimic într-un mod imparţial şi când în alte situaţii fapte mai grave sau mai 
dubioase au fost tolerate până la urmă de presă şi de opinia publică. 

Dacă gândesc astfel, comit — PDL şi mai ales Traian Băsescu — o mare greşeală. Ba 
aş spune chiar că deja e prea târziu şi că greşeala a fost deja comisă. lar aceasta, din 
cel puţin două motive: 

Mai întâi, acum, spre deosebire de anii trecuţi, avem criză. lată ceva de care atât 
guvernul Năstase, cât şi guvernul Tăriceanu au fost lipsiţi, spre norocul lor (şi al 
nostru). De aceea, ceea ce se trecea la ei cu vederea nu se mai trece acum guvernului 
Boc, chiar dacă acesta personal, este mai onest decât primul şi mai competent decât 
ultimul. Or, în vremuri de criză economică, cum sunt acestea, când şomajul creşte 
ameninţător, când veniturile oamenilor scad, când statul are dificultăţi serioase în a 
plăti la timp salariile bugetarilor, când îngrijorarea pentru viitorul imediat creşte, există 
un singur lucru fundamental pe care guvernanţii nu trebuie nici să-l facă, nici să lase 
impresia că l-ar face: să refuze sau să pară că refuză solidaritatea cu societatea. Căci 
totul poate fi iertat în aceste situaţii, fie şi incompetenţa, sau inabilitatea, sau lipsa de 
discernământ. Dar aroganta, disprețul pentru banul public, risipa în scopuri dubioase, 
ca să nu spunem delapidarea — acestea nu pot şi nu trebuie să fie iertate. La întrebarea 
lui Ion Cristoiu dacă îşi recunoaşte vreo vină în scandalul cheltuirii banilor pentru 
serbările tineretului din 2 mai, dna Ridzi a răspuns, cu aroganță, ipocrizie şi suficienţă, 
că nici una, în afară de inabilitatea de a comunica cu opinia publică. Ceea ce e totuna cu 
a afirma că e pură ca lacrima şi că doar presa o calomniază. Acela era momentul când 


Monica Ridzi trebuia demisă (sau determinată să demisioneze), şi nu neapărat fiindcă 
efectiv s-ar fi făcut vinovată de o culpă penală (aceasta încă nu s-a dovedit), ci fiindcă 
s-a făcut vinovată de cel puţin o culpă politică: incompetenţa unui ministru în a 
comunica mediatic în vremuri de criză e impardonabilă. 

Al doilea motiv pentru care PDL-ului nu i se trece cu vederea ceea ce s-ar fi trecut 
mai uşor altor partide, şi mai ales PSD-ului, este că acest partid şi preşedintele Băsescu 
au făcut din ideea unei politici responsabile şi ferite de corupţie un stindard de luptă, cu 
care au defilat ani buni. Mutatis mutandis, se întâmplă ceva similar cu cazul Mona 
Muscă: colaborarea cu Securitatea a acestei capabile politiciene nu a fost iertată de 
opinia publică, care nu s-a sinchisit prea mult de problemele mult mai grave ale lui Dan 
Voiculescu. Dar la Mona Muscă, lumea (sau o anumită lume) se aştepta la mult mai 
mult, aşa cum acum lumea se aştepta la mai mult de la Monica lacob-Ridzi, un 
politician tânăr şi promiţător, decât de la „vechii“ şi hârşiţii prin toate relele Adrian 
Năstase sau Miron Mitrea. Tot astfel, încercările de colaborare ale PDL din trecut cu 
PRM sau Vadim 'Tudor şi, mai apoi, colaborarea în Consiliului general al Bucureştiului 
cu PNG şi apoi, iarăşi, cu PRM nu pot să nu fi frustrat mai ales acea parte mai luminată 
a opiniei publice pentru care extremismul politic şi naționalismul şovin nu sunt vorbe 
goale. Aceeaşi tip de colaborare a PSD-ului (mai demult sau mai recent) nu a stârnit 
emoţii, fiindcă electoratul acestui partid nu are nici aceleaşi sensibilităţi, nici aceleaşi 
standarde intelectuale. 

Combinația dintre aceste două motive a determinat scandalizarea îndreptăţită a 
opiniei publice — chiar dacă presa „mogulilor“ a distorsionat unele aspecte. Problema 
Ridzi a devenit una a autenticităţii rolului reformist asumat de PDL şi de Traian 
Băsescu, iar preţul de plătit pentru încremenirea în solidaritatea de partid îl va plăti la 
toamnă preşedintele. Nu că cei dezamăgiţi acum de staza în care se află Traian Băsescu 
vor vota cu Mircea Geoană; nu, ei nu vor vota deloc, dezamăgiţi pe bună dreptate, 
lipsindu-l pe preşedinte de un electorat preţios — ceea ce va face victoria sa dificilă. 

Ar mai rămâne să ne întrebăm asupra acestei vădite incapacităţi a lui Traian Băsescu 
de a acţiona rezonabil în acest caz — căci rolul PDL nu poate fi decât secundar, chiar 
dacă nu şi neglijabil. Nu ne-am făcut iluzii că preşedintele ar avea standarde morale 
prea înalte şi nici că asumarea anumitor teme, cum ar fi deschiderea arhivelor 
Securităţii sau lupta împotriva corupţiei ar fi, pentru el, neapărat o chestiune de 
conştiinţă. Dar l-am văzut întotdeauna ca pe un om politic realist, calculat, ţintind din 
ambiţie destul de sus şi de departe. lată că acum preşedintele pare a fi fost lovit de 
miopie şi obnubilare: nu vede ceea ce chiar şi unii dintre membrii PDL au început să 
vadă (chiar dacă nu-şi permit, din păcate, să vorbească cu voce tare). Nu vede că este 
interesul lui direct şi imediat să o demită pe dna Ridzi, ba chiar că ar fi trebuit să o facă 


deja în urmă cu o săptămână. Nu înţelege că oricum va ajunge acolo, după ce 
Parlamentul va vota cererea adresată Parchetului de punere sub urmărire penală. 
Continuă, pare-se, să creadă că totul nu e decât o manevră politică a adversarilor 
susținuți de presa ostilă şi că opinia publică înţelege şi trece cu vederea. Se înşală grav. 

Să se afle Traian Băsescu în acel punct misterios de inflexiune a carierei, care a 
despărţit de atâtea ori, la oamenii politici, ascensiunea şi succesul de declin şi 


catastrofă?24 


24. Judecând după cele ce s-au petrecut în cei doi ani care au urmat, s-ar părea că da. 

47. Uuf! 


Cred că nu suntem chiar puţini zilele acestea cei care, după ce am citit încremeniţi 
„stenogramele Voicu“, aflând cum îşi negocia acesta intervenţia cu afaceristul 
Căşuneanu, cum obținea promisiuni slugarnice de la doi judecători de la Înalta Curte, 
între timp aşteptând noi cu înfrigurare să vedem dacă Înalta Curte va permite arestarea 
senatorului PSD şi dacă, în sfârşit, protecţia CSM asupra magistraţilor corupți sau 
suspecți de corupţie va mai slăbi în intensitate, nu suntem puţini cei care — aşadar — să 
ne fi zis: „era cât pe-aci să fim înghiţiţi definitiv de caracatiţă“! Şi poate vom mai fi zis 
unii dintre noi: „a meritat totuşi să votăm pe 7 decembrie 2009 cu Băsescu, cu toate 
cusururile lui“, şi nu cu Mircea Geoană sau să stăm acasă îmbufnaţi, teoretizând despre 
răul cel mic şi dictatorul cel mare. Cel puţin aşa sper: că unii dintre cei care au căzut în 
capcana propagandei televiziunilor încep azi să vadă gunoiul ce se ascundea sub 
minunata alianţă PSD-PNL ştampilată Johannis, care a pierdut alegerile la numai 
73.000 de voturi diferenţă. 

De fapt, tocmai ca să nu se ajungă aici — la arestarea, inculparea şi eventual, la 
condamnarea la închisoare a unor figuri politice importante —, parlamentari, miniştri şi 
foşti miniştri, primari — PSD şi PNL, susţinute de „sponsori“ (Vântu, Voiculescu, 
Patriciu) — au făcut „totul“: au început, din 2005, prin a-i pune obstacole Monicăi 
Macovei, când au văzut că aceasta chiar vrea să reformeze justiţia şi că refuză să 
intervină pe lângă procurori în favoarea lui Patriciu. S-au mâniat când ea a vrut să 
înființeze ANI şi i-au ridicat Parlamentul împotrivă. L-au determinat pe Tăriceanu în 
2006 să refuze alegerile anticipate, deoarece exista riscul ca Băsescu să devină prea 
puternic. Au scos PDL de la guvernare. Au încercat din răsputeri să-l schimbe pe 
Daniel Morar din fruntea DNA atunci când au constatat că acesta îşi ia munca în serios. 
Dacă nu au reuşit, au vrut, împingându-l înainte pe pionul Chiuariu, să desființeze cu 
totul DNA pe considerente de „eficienţă“ şi să-l topească în DIICOT. Numai opoziţia 
Uniunii Europene şi rezistenţa lui Traian Băsescu i-au făcut să dea înapoi. Disperati, au 
realizat suspendarea preşedintelui în 2007 şi, nereuşindu-le demitarea, au vrut să-l 
înlocuiască cu Geoană prin alegeri în 2009. În final, au încercat şi operaţiunea „frauda 
electorală“, în cadrul căreia se spune că senatorul Cătălin Voicu avea un rol important 
de jucat, şi prin care ar fi trebuit să inverseze rezultatul alegerilor prezidenţiale. 
Aproape reuşiseră, susținuți de mizeria morală şi profesională a unor jurnalişti, de 
tembelizarea publicului, de fondurile imense puse în luptă, de erorile adversarilor! 
Aproape avuseseră succes în campania uriaşă de a-l demoniza pe preşedinte, 


zugrăvindu-l, dincolo de orice logică şi realitate, ca pe un dictator susţinut de 
nemernici, de imbecili şi de o mână de „intelectuali arondaţi“, aparţinători, desigur, 
ambelor categorii. 

Aşadar, credeţi că dacă Geoană câştiga alegerile în decembrie se mai cerea 
aprobarea Senatului pentru arestarea senatorului Voicu? Credeţi că ea mai era acordată 
— la limită de altfel? Credeţi că mai rezista Morar în fruntea DNA sau că mai exista 
DNA însuşi? Credeţi că ar mai fi avut palpitaţii azi alde judecătorii Costiniu şi Jipa? 
Aş! Credeţi că aţi mai fi auzit de vreun protest al judecătorilor pe lângă CSM -— prima 
mişcare autentică „dinăuntrul sistemului“ care cere răspicat o reformă autentică? 
Credeţi că am mai fi citit măcar, pierdute prin presă, „dialogurile“ senatorului? Aş! 
Voicu domnea azi secretar de stat la Interne, iar Vanghelie făcea şi desfăcea miniştri. 
Chiar credeţi că vizita nocturnă a lui Geoană la Vântu a fost un „acte manqué“ şi că nu 
s-ar fi repetat la intervale regulate sau când „era nevoie“? Unii sunt supăraţi că, cică, 
România primeşte ordine de la FMI, UE sau americani. Preferaţi să-şi fi luat indicaţiile 
de la Vântu şi ruşi? 

Dar, vor sări unii cu replica: corupți sunt şi „dincolo“! Sunt. Şi unii, precum 
Solomon, primarul Craiovei, sau Gutău, primarul din Curtea de Argeş, sunt deja la 
închisoare pentru fapte de corupţie, ultimul condamnat definitiv. Falcă, primarul 
Aradului, poate şi Ridzi, aşteaptă la rând. Cel puţin PDL, greu-greu, s-a desolidarizat 
totuşi de oamenii săi închişi şi nu i-a aclamat, precum, recent, PNL, care l-a elogiat pe 
fostul primar al oraşului Baia Mare, aflat în puşcărie. Până una-alta, singura instituţie 
din sistemul judiciar românesc lăudată constant de Comisia Europeană este DNA. lar 
DNA, condus de un om propus iniţial de Monica Macovei şi confirmat pe post de 
Traian Băsescu, s-a dovedit a fi singura piesă care „nu a mers cum trebuia“ în interiorul 
sistemului mafiot, compus din triunghiul politicieni—magistraţi—-oameni de afaceri, 
sistem susţinut prin toate mijloacele de PSD şi PNL, sub vechile sau noile conduceri. 
DNA şi, într-o anumită măsură, ANI au stricat „jocurile“, au împiedicat acapararea 
totală a ţării, au menţinut încă vie firava şansă a vindecării. 

Pe scurt, pe 7 decembrie am scăpat măcar de atât, ca dintr-o ţară unde expresia 
„lupta împotriva corupţiei“ mai are totuşi o semnificaţie să devenim una în care astfel 
de cuvinte să-şi aştepte pur şi simplu ştergerea din dicţionare, la cererea expresă a unor 
Voicu, Vanghelie şi Costiniu, cu aprobarea unor jurişti-megafon ca Mona Pivniceru şi 
spre încântarea televiziunilor-trombon, unde jurnalistul „suflător““ Bogdan Chireac e 
încă o figură frecventabilă. Fie şi prin urechile acului şi deloc definitiv, deocamdată am 
scăpat. Uuuf! 

48. Să nu uităm 


La urma-urmelor, n-ar fi cazul să ne mai mirăm. „Lemnul“ din care e făcută natura 
umană este, vorba lui Kant, strâmb. Când primeşti bani mulţi de la un patron pe care 
oricum l-ai slujit în genunchi de ani de zile, e foarte greu să-i spui „nu“ când e la greu. 
Desigur, aţi ghicit, patronul e „mogulul“ de presă Sorin Ovidiu Vântu, arestat săptămâna 
trecută şi acuzat de a-l fi ajutat sistematic pe mâna lui dreaptă de la FNI, Nicolae Popa, 
să supravieţuiască în Indonezia, la adăpost de justiţia română, care îl condamnase 
definitiv la 15 ani de închisoare în afacerea FNI. Iar „lemnul putred“ e al celor care, de 
zile întregi, s-au perindat la Realitatea TV, vociferând spornic că acest om, despre care 
se crede cu mult temei că a făcut o uriaşă avere pe seama a sute de mii de naivi păgubiţi 
de la FNI, e o victimă a lui Băsescu. 

Cum se ştie, în decembrie anul trecut, chiar între cele două tururi de scrutin 
prezidenţiale, Nicolae Popa, urmărit prin Interpol, a fost arestat în Indonezia. Aflând, 
Geoană a dat fuga noaptea la Vântu să-l asigure că, dacă va câştiga alegerile — ceea ce 
la acel moment părea foarte probabil —, arestarea lui Nicolae Popa nu va avea urmări în 
România. Vântu exulta. Ca şi Patriciu de altminteri, lucra deja de câteva săptămâni cu 
garda jos: nu numai că trimitea în continuare bani lui Popa, dându-i posibilitatea să 
trăiască îndestulat la Jakarta, dar vorbea fără fereală la telefon cu el. Nu se mai temea 
că va fi ascultat — ceea ce şi era —, convins fiind că Băsescu e deja terminat şi că, de 
luni (lunea de după alegeri) „toată lumea se pupă pe gingii cu toată lumea“. Nu s-a 
întâmplat aşa. Istoria şi-a bătut joc de „mogulul“ înfumurat care se credea invincibil şi 
se pregătea, prin marionetele sale politice, să ia puterea efectivă în stat. Sărmanul 
Geoană a pierdut — în mare măsură tocmai pentru că s-a aflat că a fost noaptea la Vântu. 
Ancheta a continuat, s-au strâns probe de natură bancară şi, în fine, la sfârşitul lui 
august, preşedintele Indoneziei a semnat decretul de extrădare pentru Nicolae Popa. lar 
Vântu, împotriva căruia se strânseseră deja probe din ascultarea (legală, permisă de un 
judecător) a convorbirilor sale telefonice cu Popa, cât şi de natură bancară, a fost 
arestat, fiind învinuit de „favorizarea infractorului“. 

Atunci s-a dezlănţuit dezmăţul mediatic la televiziunile mogulilor. Invitaţi importanţi 
şi angajaţi permanent au renunţat, fără ezitare, nu numai la orice etică profesională, dar 
au părut că şi-au pierdut şi orice brumă de inteligenţă. Să dăm nume? Istoria — dacă tot 
am invocat-o — va trebui să consemneze la capitolul nemernicie prestațiile unui Cristian 
Tudor Popescu, Bogdan Chireac, Mircea Dinescu, Adrian Ursu, Victor Alistar, Cornel 
Nistorescu, Doru Buşcu, Adrian Păunescu, pentru a nu mai vorbi despre inşi precum 


Dan Diaconescu sau Norica Nicolai. Şi să nu uităm, desigur, de Emil Hurezeanu, un 
intelectual fin şi un comentator de valoare, devenit şeful echipei de sabotare a justiţiei, 
în disprețul principiilor pe care le-a apărat odinioară la Europa Liberă. 

Să dăm fraze? Cred că mai mult decât orice stupiditate debitată de CTP, Chireac sau 
Bolcaş, merită de reţinut această vorbă de aur a lui Mircea Dinescu, disidentul 
anticeauşist de odinioară, devenit, ce-i drept, boier mare de Cetate. Dinescu a explicat 
astfel motivul pentru care îl vizitează des pe Vântu: „Întâmplător, este un mare 
intelectual“! 

Să dăm teme invocate? Sunt banalizate: Băsescu dictatorul. Băsescu=Putin. 
Vântu=Gusinski al nostru. (Gusinski nu a fost extrădat de Spania la cererea Rusiei.) 
Băsescu e crud şi vrea să se răzbune pentru că e criticat în mod justificat la Realitatea 
TV (chiar şi pe un câine rănit uşor, din eroare, cu un glonţ de cauciuc de un poliţist la 
descinderea la casa lui Vântu, deoarece, în fapt, era dezlegat şi lătra ameninţător). 
Regimul e la strâmtoare şi încearcă să găsescă un ţap ispăşitor. Diversiune a serviciilor 
din mâna lui Băsescu. Stat polițienesc. Încălcare a drepturilor omului, prin abuzul 
poliţiei împotriva căţelului. Politizare a justiţiei. Utilizare abuzivă a stenogramelor 
convorbirilor telefonice. Prejudicierea dreptului la imagine. Încercare de a sugruma 
presa defavorabilă puterii, presă care primeşte din partea lui Vântu, la despărţire, 
următoarea recomandare, demnă de un nou Ştefan cel Mare: „Nu închinaţi nimănui 
Realitatea TV“! Aproape nu mai merită de adăugat că nici una din aceste acuzaţii nu a 
fost în nici un fel dovedită sau măcar făcută plauzibilă şi că stenogramele, a căror 
autenticitate nimeni nu a negat-o, par să ateste că Vântu — cum spunea chiar el — îl 
„întreținea“ pe Popa în Indonezia, fiind chiar presat de acesta să o facă. Şi mai că nu 
merită de amintit că a pleda pentru cel care te plăteşte împotriva justiţiei nu e jurnalism, 
ci mercenariat sordid. 

Opinia publică rămâne, desigur, sceptică, după cazurile Becali, Dan Diaconescu etc., 
cunoscând corupţia magistraţilor, şi, în general, capacitatea sistemului judiciar 
românesc de a tergiversa la nesfârşit judecarea cazurilor sensibile. Mă despart însă de 
o poziţie precum cea care urmează: în România liberă, după ce arăta că nu este vorba 
despre o arestare politică, editorialistul Cristian Câmpeanu scria, referitor la „războiul 
declanşat de Băsescu împotriva sistemului (ticăloşit)“, că „dacă ar fi să pariem, cel mai 
sigur ar fi să pariem pe sistem“. Dimpotrivă, deşi victoria acestuia este deocamdată mai 
probabilă, cred că raţional este să nu pariem pe sistem. Fiindcă, dacă vom paria 
împotriva sistemului, în caz de succes, vom câştiga potul cel mare, în vreme ce, în caz 
de pierdere, nu prea mai avem de fapt ce pierde. 

Iar între timp, să nu uităm de gunoiul verbal produs zilele acestea. Şi să-i ţinem minte 
şi pe cei care l-au gunoit peste noi. 


2010 


49. Idoli şi idolatri 


I. Sorin Adam Matei, autorul mult discutatului volum Boierii minţii, a lansat 
săptămâna trecută, la Bookfest, în calitate de coordonator şi autor, un volum colectiv, 
Idolii forului (Corint, 2010) — titlu împrumutat din Novum Organum al lui Francis 
Bacon. Colaboratori: Daniel Barbu, Caius Dobrescu, Mircea Flonta, Gabriel 
Andreescu, Stelu Şerban, Lucian Năstasă- Kovacs, Marius Ghilezan, Vasile Morar, 
Bruno Ştefan, Alexandru Matei, Istvan Aranyosi, Mona Momescu, Adrian Gavrilescu. 
Ţinta cărţii — „demascarea“ drept idolatrie a aşa-numitei „elite a intelectualilor 
publici“ şi susţinerea unui „clase de mijloc a spiritului“. Mă voi referi, mai întâi, la 
articolul programatic al lui Sorin Adam Matei: „Idolii forului. Pentru o clasă de mijloc 
a spiritului“. 

DI Matei opune două categorii în lumea culturală românească: una, presupus 
istoriceşte perimată, aceea a „intelectualului generalist“ sau „enciclopedic“, care 
constituie „elita publică“, servit publicului cultural drept idol al forului, şi categoria 
intelectualului specializat, care însă (vai!) nu are aplombul sau oportunitatea să 
intervină pe piaţa intelectuală aşa cum s-ar cuveni. Cititorul află că în prima categorie 
se află Liiceanu, Patapievici şi, poate, încă câţiva, mai mult aluziv sugeraţi, afiliaţi 
grupului „păltinişenilor“ şi, mai aproape şi mai politic, identificabili cu „intelectualii 
lui Băsescu“. Defectul lor este că nu au o specialitate (sunt „generalişti“, „amatori“), se 
autoproclamă „geniali“ şi sunt educați în „spiritul obedienţei oarbe faţă de maeştrii şi 
ideile lor“. Ca „intelectual specializat“, cum se consideră pe sine, dl Matei s-ar fi 
cuvenit să ilustreze teoria sa cu numeroase exemple, citate şi analize. Ceea ce nu o face. 
Nu aflăm, de pildă, de ce Liiceanu (despre care ştiam că este filozof şi interpret solid al 
lui Heidegger) nu ar avea o specialitate. Nu aflăm de ce Patapievici, care e fizician şi 
specialist în istoria ştiinţei, nu are nici el una şi de ce e neapărat „generalist“. Acelaşi 
lucru despre Andrei Pleşu, istoric de artă, autorul, cel puţin, a unei cărţi memorabile 
despre peisajul în pictura clasică europeană. Pe de altă parte, autorul nu se întreabă 
care ar fi statutul altor „intelectuali publici“ şi dacă „a fi generalist“ e atât de 
catastrofal. Are Mircea Cărtărescu vreo „specialitate“ în afara celei de „scriitor“? 
Trebuie să fii sociolog, sau medic, sau arhitect, pentru a ţi se acorda atenţie publică? 
Dar dacă eşti critic literar e de rău? Dar filolog clasic? (O spun în nume propriu, ca să 
ştiu unde stau!) 

Autorul susţine apoi că „intelectualii generalişti“ impun cultul „genialităţii“, cu alte 
cuvinte, că refuză orice punere în discuţie a propriilor idei, pe considerentul că 


„geniul“ e infailibil. Nu vedem însă nicăieri ilustrat acest fapt cu exemple adecvate. 
Uneori se dau totuşi exemple, stranii însă: ni se spune, de pildă, că ei, „generaliştii“, 
propun „soluţii care cresc prin pură aglutinare“ şi sunt evocaţi Patapievici şi Dragoş 
Aligică cu articole în care se regăsesc şi teoria pieţei libere, şi Dante, şi preceptele 
morale ale Părinților Bisericii. Ar fi fost mult mai salubru dacă S.A. Matei ar fi 
combătut chiar teoriile respective, căci „aglutinarea“ de teorii, iniţial foarte diferite, 
într-o sinteză, se regăseşte şi la nume mari, de la Platon la Marx, şi nu e clar ce e de 
obiectat procedeulu în sine. 

Uneori, totuşi, autorul dă referinţe: de exemplu, când vrea să arate, cu un citat din 
Jurnalul de la Păltiniş, că „intelectualul generalist“ practică ritualul aservirii necritice 
faţă de un maestru spiritual. Oroare, exclamă S.A. Matei, G. Liiceanu însuşi a admis că 
a devenit ceea ce este „datorită slujirii obediente la curţile altuia“! Numai că pasajul 
respectiv avea un sens de ansamblu foarte diferit: „emanciparea, când e, e cu atât mai 
puternică, cu cât mai smerită a fost slujirea obedientă la curţile altuia“, sună întregul 
pasaj. Finalitatea ascultării era, deci, emanciparea faţă de maestru (Noica) şi nu 
obedienţa, aşa cum lasă să se înţeleagă S.A. Matei, care pare să uite că a cita corect şi 
complet e o condiţie sine qua non a intelectualului specialist, nu a celui „amator“! 

Lucrul cel mai greu de înţeles în acest text este de ce „clasa de mijloc a spiritului“ nu 
are mai mult succes public. Autorul nu invocă nici cenzura, nici alte mijloace de 
constrângere. O conspirație a „Cotrocenilor“, eşti tentat să spui. Dar care sunt 
resorturile ei, pe ce puteri ascunse şi demonice se bazează ea, autorul nu pare a fi în 
stare să spună. lar noţiunea de „paramodernitate“ e numai o etichetă lipită pe unii 
autori, nu o demonstraţie! 

De fapt, Sorin Adam Matei îşi confecţionează un adversar închipuit, pentru a avea în 
cine să lovească: al său intelectual „generalist“, care se auto-idolatrizează, care ignoră 
modernitatea şi critica, nu se identifică câtuşi de puţin cu grupul „învăţăceilor 
păltinişeni“. Nici Patapievici, nici Pleşu, nici Liiceanu, nici alţii, nenumiţi, nu au de-a 
face cu acest scenariu scris şi montat de Sorin Adam Matei. Acesta este motivul pentru 
care citatele şi mărturiile lipsesc, aşa cum lipsesc şi analizele critice aduse operelor 
autorilor. A spune că în Despre îngeri Pleşu „se prezintă pe sine ca un nou sfânt Toma 
d” Aquino“ (p. 32) e doar o declaraţie apodictică pe care nu am motive să o cred, atâta 
vreme cât nu e justificată. Or, nu este. Şi aproape întreg articolul este scris în aceeaşi 
manieră dogmatică, foarte puţin potrivită cu statutul „clasei mijlocii a spiritului“. Sorin 
Adam Matei inventează nişte idoli pe care apoi, cu o sfântă indignare, tot el îi doboară 
de pe soclu. Impresionant curaj, măreaţă faptă! 


II. Destui autori (chiar dacă sunt şi excepţii, precum Mircea Flonta, Vasile Morar, 


Bruno Ştefan sau Caius Dobrescu) dintre colaboratorii Idolilor forului vor nu numai să- 
i critice pe cei pe care ei îi numesc „elită“ sau „elita autoproclamată (p. 218, Marius 
Ghilezan), sau, mai pe înţeles, „intelectualii lui Băsescu“ (p. 20, Michael Shafir). Dacă, 
într-adevăr, doar critica ar fi la mijloc, n-am avea motiv de indignare. Dar nu, ei vor să- 
i strivească. Două mecanisme fundamentale le stau la îndemână: pe de o parte, se 
străduie să arate că „intelectualii de elită“ sunt „rău plasați“, că sunt „nedemocratici“ 
etc. Pe de altă parte, încearcă a demonstra că sunt falşi „intelectuali publici“, ba chiar 
falşi intelectuali, pe scurt, că sunt nişte nimenea şi că publicul e mesmerizat de fantome. 
Cele două metode sunt adesea folosite împreună. Voi da numai câteva exemple. 

Gabriel Andreescu aplică prima metodă, încercând prin creare de confuzii şi de 
alegaţii fără bază să arate că adversarii sunt fundamentalişti de dreapta, „junk- 
conservatori“ (mai pe româneşte, „conservatori-gunoi“), care susțin „transformarea 
regimului actual (Băsescu) într-un regim de autoritate prezidenţială... care, pus în 
practică, ar oferi ocazia afirmării tendinţelor politice celor mai reacționare“ (p. 76). 
Care sunt însă argumentele unei atari acuzaţii dure? Numai insinuarea veninoasă. O 
mică mostră: „Studenţii care făceau coadă la prezentarea Omului recent erau, probabil 
(subl. mea), aceiaşi cu studenţii care se adunau sub egida Studenţilor Creştini Ortodocşi 
din România. Prin acest modest „probabil“, iată-l pe Patapievici asimilat neo- 
legionarilor de la ASCOR! Cu astfel de „argumente“ se poate demonstra orice! 

Michael Shafir aplică şi cealaltă metodă: el consideră că, deoarece „şi-au angajat 
deschis capitalul politic în slujba factorului politic, (intelectualii) s-au autosuspendat de 
la calitatea de intelectuali“ (p. 20). De vină ar fi, în cazul unora (Liiceanu), simplul fapt 
că nu îl critică pe Băsescu; în cazul altora, precum Patapievici, o agravantă o constituie 
faptul că e directorul ICR. Or, pentru dl Shafir, directorii de instituţii culturale numiţi de 
putere „se transformă din intelectuali publici în funcţionari publici“. Autorul nu-şi dă 
seama că e ridicol să susţii că directorul unui Institut cultural naţional nu ar mai 
putea fi intelectual prin chiar asumarea rolului său. Noi am spune chiar că e necesar să 
fie. Desigur, el este şi funcţionar public, iar limitele libertăţii sale de expresie în noua 
calitate pot fi discutate îndreptăţit. Dar a respinge de plano (prin folosirea unei definiţii 
prea înguste a noţiunii de „intelectual“) orice intersecţie a acestor două roluri mi se 
pare cu totul exagerat. Pe de altă parte, dacă Patapievici a pierdut calitatea de 
intelectual fiindcă s-a pus în slujba politicului, de ce şi-ar fi păstrat-o E. Hurezeanu, 
care s-a pus în slujba lui SOV? Banii privaţi sunt aici mai curaţi decât cei publici? 

O combinaţie a celor două strategii aflăm la Daniel Barbu. Dispreţuitor, el scrie că 
„intelectualii lui Băsescu“ sunt „cetăţeni superior educați care îşi afirmă şi cărora li se 
atribuie demnitatea de intelectuali“ (42). Altfel spus, ei nu prea sunt „intelectuali“! Vina 
acestor „cetăţeni superior educați“ e că nu au „sensibilitate democratică“, mai ales 


deoarece ar susţine antiparlamentarismul.22 Lasă că poţi fi intelectual şi nedemocrat 
sau neliberal: exemple sunt destule, de la Eliade la Sartre sau Chomsky! Dar nu e cazul 
nostru. Ceea ce susțin ai noştri „cetăţeni superior educați“ este, de fapt, că 
parlamentarismul românesc are nevoie de reforme, din pricina corupţiei sale. Or, 
asemenea teze sunt privite de dl Barbu cu oroarea cu care catolicul practicant priveşte 
acuzaţiile potrivit cărora Biserica Catolică ar fi coruptă. „Întrunit în sesiune, proclamă 
cu fior mistic dl Barbu, Parlamentul acţionează întotdeauna in personam populi, aşa 
cum preotul celebrează liturghia in personam Christi. lar în bisericile tradiţionale, 
tainele înfăptuite de preot sunt considerate valide, chiar dacă sunt săvârşite în stare de 
păcat personal. Tot aşa şi actele Parlamentului configurează întotdeauna (subl. mea) 
voinţa naţiunii, indiferent de defectele personale ale parlamentarilor“(p. 49). În 
consecinţă, cei care ar dori să critice Parlamentul şi deciziile sale sunt anatemizaţi ca 
fiind „un fel de atei ai credinţei democratice“. Mai întâi însă, „cetăţenii superior 
educați“ au criticat Parlamentul român, aşa cum este el azi, şi nu parlamentarismul ca 
atare, aşa cum le reproşează, fără temei, dl Barbu. Apoi, comparaţia dintre liturghie şi 
actele Parlamentului e ridicolă. Reprezentarea politică nu are nimic de-a face cu 
transsubstanţierea. Apoi, vorba lui J.-J. Rousseau, dacă „voinţa generală“ e infailibilă, 
ea nu coincide deloc cu „voinţa tuturor“, adică cu voinţa Parlamentului, pe care pare să 
o idolatrizeze Daniel Barbu. Am avut un asemenea caz în 2008, când Parlamentul a 
votat în unanimitate mărirea salariilor profesorilor cu 50%, lege greşită, neaplicată şi 
neaplicabilă. Aşadar, fie, cum crede aparent Barbu, voinţa Parlamentului coincide 
întotdeauna cu „voinţa generală“ şi atunci ea este în mod necesar failibilă şi trebuie 
criticată în numele raţiunii, fie, cum credea Rousseau, voinţa Parlamentului nu coincide 
decât uneori cu „voinţa generală“ şi atunci ea trebuie din nou criticată, şi anume în 
acele cazuri când nu coincide, chiar în numele acesteia din urmă. 


25. La sfârşitul lui 2012, dl Daniel Barbu a devenit ministru al culturii în guvernul Ponta II. 


Cred că suprema aberaţie din acest volum se află în textul lui Istvân Aranyosi, 
„Specializarea: cazul intelectualilor filozofi din România. Un exerciţiu de logică“. 
Exerciţiul de logică constă în aceea că unor intelectuali precum Pleşu, Liiceanu, 
Patapievici şi G.M. Tamás (care, de altfel, nu aparţine spaţiului cultural românesc) li se 
contestă însăşi calitatea de a fi intelectuali şi, de aici, legitimitatea autoritatăţii lor 
înaintea publicului. Motivul, arată autorul, ar fi că nu poate fi intelectual cine nu are un 
domeniu propriu de specialitate, chiar dacă, în discursul său public, intelectualul 
vorbeşte de regulă în afara domeniului său de specialitate. Or, cei patru nu ar avea o 
specializare filozofică notabilă, deoarece prezenţa lor în ISI şi JSTOR, este nulă sau 
aproape. Fie, să admitem că cei patru sunt nişte nulităţi în metafizica internaţională de 


azi şi că, neavând domeniu de specialitate, nu sunt nici măcar intelectuali. Întrebarea 
este: ce sunt? Misterul, cel puţin în privinţa lui Pleşu, se dezleagă: el nu este un 
metafizician serios, nu e filozof, nu e nici intelectual, cum fals crede poporul, totuşi 
„este plăcut la citire, subliniază probleme interesante“, pe scurt, înfăţişează „modelul 
de bunic realmente înţelept“! (p. 94) Aşadar, Pleşu e „bunic“ şi doar realmente 
înţelept! Oare autorul e conştient ce imens elogiu i-a adus lui Pleşu? Când eşti 
„realmente înţelept“ (fie şi ca bunic!), mai ai nevoie să produci harnic articole ISI? Şi 
mai există vreun motiv de a contesta preferința masivă a publicului pentru un „înţelept“? 

De fapt, toată aberaţia acestui articol porneşte de la ceea ce autorul numeşte o 
„propoziţie modestă“: „intelectualii se exprimă în arena publică dincolo de aria lor de 
specializare“ (p. 84). Fie. Numai că, oprindu-ne aici, nu rezultă oare că intelectualii 
publici sunt nişte impostori, vorbind despre lucruri asupra cărora nu au nici o 
competenţă? Căci a vorbi în afara specializării nu înseamnă oare a vorbi despre ceea ce 
nu ştii? De fapt, dl Aranyosi cade în următoarea dilemă: fie toţi intelectualii publici, 
inclusiv domnia sa, sunt nişte impostori, deoarece vorbesc despre ceea ce nu ştiu când 
ies în arena publică, şi atunci ei toţi, inclusiv domnia sa, trebuie ignoraţi, iar în acest 
caz articolul domniei sale e nul; fie că, dacă nu sunt impostori, autoritatea lor — când 
există — nu are legătură cu vreo specialitate şi deci lipsa acesteia nu poate fi invocată. 
Din nou articolul domniei sale e nul. Răspunsul meu este că autoritatea lor publică nu 
are legătură directă cu o specialitate (dar are de obicei o legătură indirectă cu aceasta), 
ci ţine de posibilita-tea de a articula clar şi expresiv idei generale, de a le insufla un 
ethos, de avea cultură, intuiţie şi discernământ şi, poate, mai rar, o anume înțelepciune 
— iar publicul înţelege foarte bine aceasta. Are o astfel de autoritate de a face cu scorul 
citărilor ISI? 

Câtă orbire, câtă rea-credinţă în acest text ridicol şi găunos şi, în general, în 
concepţia şi în realizarea întregului volum! Voința de a distruge cu orice preţ valori pe 
care le ştiu superioare întunecă însă raţiunea. Idolii forului nu sunt acolo unde autorii îi 
caută, ci sunt chiar în urâţenia, invidia şi rictusul resentimentar din ei înşişi. 


P.S. 

N-aş fi crezut că recenzia mea „Idoli şi idolatri“ la cartea lui Sorin Adam Matei şi 
colaboratorii Idolii forului, publicată în două numere succesive din 22, va stârni atâta 
interes şi înverşunare pe forumul revistei! În fapt, prin număr, rânduri scrise, dar aş zice 
că, uneori, şi prin calitate, postările le-au depăşit cu mult pe cele pe teme politice. Se 
pare că, sătul de politică, un anumit public preferă disputele intelectuale. 

La capătul acestor discuţii, aş vrea să fac o singură remarcă: 

1. O corespondentă, care semnează „Otilia Dragomir“, scrie pe forum următoarele: 


„Stimate dle Cornea, îmi exprim dezamăgirea cu privire la implicarea dumneavoastră în 
apărarea aşa-numitului «cartel» al intelectualilor. Dintre toate numele pomenite în 
respectivul volum, dumneavoastră, care de fapt nici nu sunteţi menţionat, v-aţi asumat 
rolul de avocat din oficiu. Pe dumneavoastră nu v-a acuzat nimeni de enciclopedism, 
nici de acaparare a spaţiului public, de etalare de competenţe false sau de 
autoproclamare ca instanţă morală supremă. Nimeni nu v-a suspectat vreodată de lipsă 
de specializare, enciclopedism difuz şi superficial etc. ... Cred că era o chestiune de 
minimă asumare a condiţiei publice, ca să nu zic pe şleau de bărbaţie, ca cei 
«incriminaţi» simbolic să se apere singuri...“ 

Într-adevăr, nu „mă găsesc“ nominal în volum. Şi totuşi, întreb, oare intervenţia sau 
neintervenţia într-o dispută publică să fie legitimă numai atunci când ai fost tu însuţi 
atacat (sau nu), având de dat (sau nu) o replică, sau când, în general, ai un interes 
personal de susţinut? Eu cred, dimpotrivă, că intelectualul public e dator să intervină şi 
în absenţa unui astfel de interes şi că abia atunci el este un autentic „intelectual public“. 
El trebuie să se facă „avocatul din oficiu“ şi al cauzelor care nu-l privesc numai direct 
şi personal, a căror soluţionare nu-i afectează nemijlocit confortul propriu. Dacă n-ar 
face aşa ceva măcar uneori (căci întotdeauna e peste putinţă), am mai avea dreptul să-l 
numim „intelectual public“? De asemenea, a nu replica automat când eşti direct şi 
personal atacat poate fi onorabil din aceleaşi motive: dacă o faci, orice spui poate fi 
suspectat de reacţie „viscerală“, lipsă de „seninătate intelectuală“, dorinţă de 
răzbunare. În general, care ar mai fi valoarea „ideilor“ pe care le susţinem dacă ne 
batem pentru ele numai atunci când unii ne înjură în gazete, dar tăcem de îndată ce 
suntem lăsaţi în pace? 

50. Reforma fără sfârşit 


A fost o vreme când omul răspundea de unul singur pentru educaţia pe care o dădea 
copiilor săi şi plătea nemijlocit pentru ea; azi statul asigură, în numele egalităţii de 
şanse, o educaţie generală uniformă, dar şi de tot mai proastă calitate. Mai demult, 
copiii mergeau la şcoală la 7 ani, apoi au mers la 6, acum vor merge de la 5. Probabil 
că nu e departe ziua când părinţii vor răsufla uşuraţi că îşi trimit copiii într-o formă 
obligatorie şi uniformă de educaţie imediat după naştere. După care se vor plânge că 
educaţia a devenit mizerabilă. 

Cândva omul era ţinut de singur responsabil de felul în care îşi asigura bătrâneţea şi 
bolile. Mijloacele erau două — naturale, personalizate şi directe: făcea copii şi punea 
bani deoparte. Între timp, statul — blând sau aspru tiran — ne-a dezobişnuit de ambele. 
Europenii fac tot mai puţini copii şi se bazează pe anonimatul pensiei de stat, prelevată 
automat prin taxarea muncii celor activi. Sistemul, azi, se apropie de faliment 
pretutindeni, dar cetăţenii se uită acuzator la stat, care, după ce i-a privat pe ei de 
responsabilitatea pentru propria lor viaţă, declară că nu-şi mai poate respecta 
angajamentele luate. La fel stau lucrurile în toate sectoarele — oriunde privim, constatăm 
permanenta creştere a prerogativelor statului şi continua deresponsabilizare a 
cetăţeanului însoţită de recriminări şi proteste. Astfel statului i se cere: să asigure locuri 
de muncă în sectorul public; să ţină sub control măcar anumite preţuri (la energie, de 
pildă); să reglementeze minuţios relaţiile de muncă; să investească pentru a crea locuri 
de muncă în sectorul privat; să distribuie generos ajutoare sociale pentru diferite 
categorii, dacă se poate tot mai largi; să legifereze în domeniul comerţului, al pieţelor, 
al clădirilor, al sistematizării oraşelor, al spaţiilor şi timpilor de recreere, al educaţiei 
la toate nivelele, inclusiv universitare; în plus, să nu fie corupt, să nu risipească banul 
public, să fie competent, să-i ajute pe scriitori şi artişti, să promoveze ştiinţa etc. De 
curând s-a trecut prin Parlament o lege prin care statul poate deveni partener al actelor 
de caritate ale cultelor religioase. Astfel, nu doar că statul reglementează caritatea, dar 
vrea s-o practice el însuşi în simbioză cu Bisericile — tradiţionalele dispensatoare de 
caritate. 

Rezultatul este — cum ştim cu toţii — un stat deopotrivă atotputernic, atotineficient şi 
atotcorupt. Fiecare prerogativă în plus asumată consumă resurse, suplimentează 
impozitele, sporeşte birocraţia, creşte corupţia, măreşte volumul şi aşa imens al 
reglementărilor. Şi bineînţeles, reduce responsabilitatea şi libertatea cetăţeanului. Dar, 
cum în mod inevitabil lucrurile nu pot funcţiona bine în acest fel, apare şi nevoia 


irepresibilă de a reforma, de a adăuga încontinuu reguli mai noi la reguli mai vechi, în 
speranţa deşartă că lucrurile se vor îmbunătăţi. De aceea, pretindem de la stat nu numai 
ajutoare sociale, pensii mai mari, locuri de muncă etc., dar şi reformă permanentă. 

Şi aşa se face că diferenţa dintre dreapta şi stânga la noi pare a se fi redus la aceasta: 
stânga cere beneficii sociale, dreapta cere reforme sociale, dar ambele cred că 
dispensatorul absolut atât al unora, cât şi al celorlalte este statul şi că cetăţeanul e 
un zero care nu poate nici să se ajute pe sine, nici să se reformeze pe sine. Dar, aşa cum 
ajutoarele dirijate de sus nu duc până la urmă decât la umflarea bugetelor, la corupţie şi 
la lene, tot aşa reforma permanentă, dirijată de sus, programată de sus, inventată de sus, 
născută de sus, înseamnă o legislaţie tot mai stufoasă care transformă pe cetăţean dintr- 
un potenţial agent al reformei într-un „pacient“, incapabil să gândească o reformă la 
nivelul său în termeni personali şi deja dezgustat numai când aude cuvântul fatidic 
„reformă“. Ceea ce înseamnă că, în fondul lucrurilor, nu se reformează aproape nimic, 
şi atunci se strigă de zor că reforma trebuie luată mereu de la început! 

Se mai poate face ceva, în afara visării la utopia anarhistă sau libertariană — abolirea 
statului? Nu ştiu. Oricum, e limpede că, pentru a trăi mai bine, trebuie regândit rolul 
fundamental al statului. Şi poate că un prim pas ar fi să luăm la cunoştinţă, în diferite 
situaţii locale şi în general, că a aştepta numai de la stat nu numai beneficii directe, dar 
chiar şi nenumărate iniţiative reformiste înseamnă a consimţi, chiar şi în a doua situaţie 
(oricum preferabilă), să fim noi înşine neajutoraţi şi lipsiţi de iniţiativă. Dar pesemne 
că acesta este şi scopul ascuns al politicii: să ne convingă că pentru a afla cine e cu 
adevărat vinovat pentru eşecurile noastre repetate e preferabil să ne uităm la televizor 
decât în oglindă! 

51. Ce ne-a adus capitalismul? 


Douăzeci de ani de capitalism! Cu ce ne-am ales din parte-i? Şi mai ales ce ne-a 
adus capitalismul nouă, celor care am trăit o bună parte a vieţii sub comunism? Să dăm 
o listă cu „bunuri şi servicii“? Nu ne-ar ajunge spaţiul, necum al acestui editorial, dar 
nici măcar al întregii publicaţii! Să facem un rezumat al evenimentelor „memorabile“? 
Nu suntem istorici. Să-l ilustrăm prin figurile sale „reprezentative“? Ar fi instructiv, dar 
nu suntem romancieri. Să-i rememorăm triumfurile? Nu suntem la putere. Să-i enumerăm 
eşecurile? Nu suntem în opoziţie. Atunci, pentru că iubim filozofia, vom caracteriza 
darul capitalismului făcut mai ales nouă, celor crescuţi „înainte“, prin cel mai filozofic 
cuvânt dintre toate: adevărul. 

Capitalismul ne-a spus adevărul. Vi se pare că sună prea bombastic, necuvenit de 
solemn? Şi totuşi aşa este. Exemplu: şi înainte de '90 aveam bani. Semănau cu banii, 
cel puţin. Dar nu erau de fapt bani adevăraţi. Nu puteai cumpăra cu ei ce voiai: stăteai 
la coadă şi, dacă aveai noroc, „luai“ ceva, nu cumpărai. Vă amintiţi că pe atunci 
lucrurile nu se vindeau, ci „se dădeau“! Apoi, banii nu puteau fi schimbaţi cu bani 
străini. Odată cu capitalismul, am aflat adevărul despre bani. Şi despre lucrurile care se 
cumpără şi se vând. Şi despre inflaţie. Şi despre curs. Şi despre credit. Şi am aflat 
adevărul despre preţuri. Pe atunci şi preţurile semănau numai cu preţurile adevărate. 
Dar în fapt erau fără legătură cu realitatea: la fel de mari, pretutindeni, pentru aceleaşi 
produse, devenite invizibile pentru mulţi, dar mult mai mici în magazinele speciale ale 
nomenclaturii, unde produsele erau perfect vizibile pentru cei puţini. Altminteri, 
cumpăram ceva care semăna a maşină — „Dacia“ sau „Trabant“ —, sau ceva care 
semăna a coniac — „Milcov“ —, mâncam ceva care semăna a unt sau beam ceva care 
semăna a cafea („nechezol“), locuiam în ceva ce semăna a apartament. (Uneori, nici 
măcar nu mai semăna...) Intram în ceva care semăna a magazin, fără să fie — 
Alimentara —, şi economiseam ceea ce semăna a bani la ceva care semăna, doar 
semăna, a bancă: CEC-ul. 

Şi munca semăna cu munca: oamenii lucrau — „în fabrici, pe ogoare şi la planşetă“, 
cum se spunea. Cât munceau cu adevărat? Nimeni nu avea cum şti! Statisticile erau 
false, productivitatea muncii raportată era falsă, producţia era fără acoperire. Toate 
semănau doar cu conţinutul real al acestor cuvinte. După '90, a venit capitalismul şi ne- 
a trezit fără menajamente la adevăr: marile realizări ale producţiei socialiste s-au 
dovedit falsuri şi propagandă, ale cărei cioburi s-au spart peste noii şomeri şi peste 
inflaţia din anii postcomunismului. 


De asemenea, mai exista în socialism şi ceva care semăna numai a proprietate 
privată: oricând naţionalizabilă şi confiscabilă, privită chiorâş de autorităţi, permisă ca 
o concesie temporară spiritului mic-burghez. Capitalismul ne-a arătat adevărul despre 
proprietate — şi adevărul său ne-a răsturnat lumea: procese de revendicare, privatizarea 
şi toate celelalte. 

Dar n-aveam criză, ca acum, în capitalism! Nu, n-aveam criză, eram o criză — unică, 
interminabilă şi neîntreruptă —, aceea a unei ţări care semăna numai a ţară! 

În general, capitalismul ne-a arătat cine suntem: unii, veroşi şi corupti interior, au 
ieşit în public: ticăloşia lor exista oricum, dar era camuflată de „etica socialistă“. 
Semănau cu oamenii cinstiţi. Cei născuţi pentru a face bani au făcut acum bani: în 
socialism semănau doar cu nişte proletari. Alţii au pierdut falsa pernă de protecţie a 
salariului fix: s-au prăbuşit. Semănau doar cu nişte oameni capabili. Unii, în capitalism, 
s-au comportat nesăbuit, crezând că banii pot fi produşi din neant şi că nu trebuie să fie 
returnaţi. Capitalismul i-a pedepsit aspru pe cei care semănaseră doar cu nişte oameni 
responsabili — dovadă criza. Toţi — buni sau răi — am aflat preţul real al lucrurilor, al 
oamenilor şi al vieţii. Am învăţat şi preţul timpului. Ah, mai ţineţi minte acel ceva 
nesfârşit, inarticulat şi plumburiu care doar semăna a timp — timpul socialist? 


...Dar mai ţineţi minte şi acel ceva despre care se vorbea neîncetat — între prieteni, 
în familie, cu voce joasă, acoperită de radioul dat la maximum, cu ură, cu teamă, cu 
greață — care ni se servea zilnic şi care abia mai semăna a viaţă? 

Capital 

52. La moartea marelui pontif al naţional-comunismului 


În urmă cu ceva mai mult de o lună, Herta Müller denunța din clădirea Ateneului 
Român slaba rezistenţă a intelectualităţii româneşti faţă de regimul Ceauşescu, aproape 
inexistenţa unei autentice disidenţe. Vorbele ei tăioase au fost atunci aplaudate cu 
empatie de asistenţă, deşi mai târziu au fost destui care au considerat că scriitoarea 
fusese prea intransigentă. Poate că da, în anumite detalii, nu lipsite de importanţă de 
altfel; nu însă, dacă ne gândim la o judecată mai generală asupra societăţii româneşti de 
ieri, dar şi de azi. 

Căci iată, duminica trecută tot la Ateneul Român a fost expus trupul neînsufleţit al lui 
Adrian Păunescu, căruia astfel i s-au acordat, fie şi nedeclarate oficial, onoruri 
naţionale. Nu găsiţi de-a dreptul obscenă această alăturare şi cu tot ceea ce 
simbolizează ea — Herta Müller şi Adrian Păunescu? 

Noi, intelectualii, ne-am războit adesea stabilind grade în „rezistenţa prin cultură“ 
sau vorbind, cum a făcut-o chiar Herta Müller, de „colaboraţionism“ prin tăcere. O, vai, 
ce eroare tactică! Acum abia am văzut cât de rău ne alesesem ţintele şi cât de puritan- 
utopice ne erau distincţiile! Îi vedeam pe Mircea Cărtărescu, pe Liiceanu, pe Noica sau 
pe noi înşine şi formulam judecăţi aspre, dar uitasem de Adrian Păunescu sau de Eugen 
Barbu! Şi nici acum nu ne-am dezmeticit bine, capabili să opunem un „nu“ ferm acestei 
mascarade de funeralii naţionale ce are drept subiect pe marele pontif al cultului 
Conducătorului ! 

Nu, Adrian Păunescu nu a fost un „colaboraţionist“. El a fost un coautor, poate 
printre cei mai importanţi, al cultului lui Ceauşescu. Spre deosebire însă de alţi 
coautori, precum Sergiu Nicolaescu sau Eugen Barbu, Păunescu a introdus o aură 
mistică în acest cult, altminteri lipsit de viaţă şi de inimă, l-a însufleţit cu o fervoare 
religioasă în care mulţi au văzut nu numai naţional-comunism, dar şi neo-legionarism, 
epurat fireşte, de dimensiunea ortodoxistă. Reprezentaţiile „Cenaclului Flacăra“, 
săptămânal preluate de televiziune, nu erau simple supape oferite unui tineret în criză de 
distracţii, ci erau bacanalele mistice pe altarul unui regim care se pretindea ateu şi 
ştiinţific. Păunescu n-a fost decât un poet sentimental minor, iar a-l face egalul lui 
Eminescu sau altor mari poeţi, cum s-a făcut zilele acestea, e o blasfemie. Dar a avut 
geniu de histrion melodramatic şi de conducător de mase. Ştia să contamineze cu 
entuziasm debordant mulțimile de tineri, ştia să convertească energiile adolescentine în 
adorarea Conducătorului-Dumnezeu, a divinităţilor false ale Partidului, Neamului, 
Strămoşilor şi, nu în ultimul rând, în auto-adorare. Într-o ţară plină de surogate, 


Păunescu, profetul unui cult idolatru, a confecţionat o mistică-surogat, iar succesul 
malefic al acesteia s-a mai putut citi până astăzi pe feţele plânse ale unora dintre cei 
care i-au adus ultimul omagiu. 

lar dacă această neo-mistică ar fi avut măcar un sens pozitiv, eliberator, Păunescu ar 
fi meritat poate elogii. Dar ea a ţintit la înrobirea minţilor celor tineri, la dogmatizare şi 
autosuficienţă naționalistă şi şovină. S-a spus că Păunescu a fost un mare patriot român. 
Fals. Nu e patriot acela care, cu ştiinţă, face rău ţării sale, iar Păunescu ştia desigur 
despre ruinarea României practicată de regimul Ceauşescu, ştia de Securitate, ştia de 
înjosirea culturii, a ştiinţei autentice, ştia de distrugerea bisericilor şi a satelor, de 
controalele ginecologice forţate. lar adulaţia dizgraţioasă practicată de el pentru 
Ceauşescu şi „spălarea pe creier“ a tinerilor, obţinută prin muzică folk, poezie şi urlete 
la ceremoniile „Cenaclului Flacăra“ erau răspunsul său de mistagog obsedat de putere 
la toate aceste nefericiri ale ţării sale, căreia nu i-ar fi putut face mai mult rău nici dacă 
ar fi urât-o. Şi când te gândeşti că azi unii îl mai şi consideră un fel de disident! Nu e 
patriot, de asemenea, omul care, după 1989, a continuat să laude „realizările“ unui 
regim care a sfârşit prin a-şi împuşca propriul popor. El, care a militat în partidul 
naţional-comunist al unui fost prim-ministru al lui Ceauşescu, a arătat că nu a învăţat 
nimic. 

Dar nici noi (mulți dintre noi) nu dăm impresia de a fi învățat ceva. Privim pasivi, 
anesteziați, dezgustaţi la televiziuni, ascultăm muţi elogiile deşănțate ale comilitonilor 
lui Păunescu, ale unor politicieni interesați de puncte în sondaje, ale celor cândva 
„spălaţi pe creier“, ale naivilor care confundă poezia cu versificația. Neglijăm să ne 
opunem prin cuvântul nostru şi prin memoria noastră. În ce punct al laşităţii generale am 
ajuns dacă, la numai cinci ani de la rostirea raportului Tismăneanu în Parlamentul 
României, în care Păunescu era nominalizat printre suţinătorii declaraţi ai regimului 
„criminal şi ilegitim“, nu ne strigăm public indignarea împotriva expunerii acestui 
catafalc, fie şi pentru câteva ore, la Ateneul Român? Cum de nu protestăm împotriva 
înmormântării acestui suprem manipulator de mase între Eminescu şi Nichita Stănescu? 
Da, am ajuns iarăşi complici tăcuţi cu Răul, aşa cum ne-a văzut Herta Müller. Da, am 
rămas în continuare „un popor vegetal“, aşa cum ne-a descris Ana Blandiana. Numai că, 
spre ruşinea noastră, azi nici măcar frica de represalii de pe timpuri nu o mai avem 
drept alibi... 

53. Trecut — prezent 


Recitind, zilele acestea, câteva pagini din admirabilele memorii ale lui I.G. Duca, m- 
am întrebat — banală întrebare — ce-ar fi făcut în zilele de azi oamenii politici din 
timpurile despre care tocmai citeam (perioada neutralității României, 1914-1916), 
confruntaţi fiind cu problemele noastre — criză economică, inundaţii, corupţie, reformă 
administrativă, pensii, Uniunea Europeană etc. Dar şi invers: ce s-ar fi întâmplat cu ai 
noştri — cu Băsescu, Antonescu, Ponta, Videanu, Boc, Iliescu şi ceilalţi — dacă ar fi puşi 
să joace, nitam-nisam, rolurile lui I.I.C. Brătianu, Take Ionescu, Nicolae Filipescu sau 
Petre Carp? 

Negăsind un răspuns simplu, mă voi mulţumi să comentez două pasaje din Memorii. 
Cine vrea va deduce de aici cum „stăm“ faţă de înaintaşii noştri — mai rău ori mai 

26. I.G. Duca, Memorii, vol. II, Editura Expres, Bucureşti, 1993 (editor Stelian Neagoe). 


În primul pasaj, Duca reconstituie dezbaterile din Parlament care au urmat Adresei 
Tronului din toamna lui 1915. Situaţia era tensionată. Guvernul Brătianu menținea încă 
România în neutralitate, în timp ce negocia intens cu Antanta. Puterile Centrale făceau 
intrigi pentru menţinerea neutralității. În interior, conservatorii-democraţi ai lui Take 
Ionescu şi conservatorii lui Nicolae Filipescu cereau insistent intervenţia României de 
partea Antantei. Conservatorii pro-germani, Marghiloman, Carp, Maiorescu, trăgeau în 
direcţia contrară. Dezbaterile trebuia deci să fie furtunoase. 

Totuşi, nu ne-am fi aşteptat de la Duca să amintească în linişte că primul vorbitor, un 
oarecare Leonte Moldovan, „a vorbit o zi întreagă... şi a reuşit să mişte adânc 
adunarea“ (p. 66). (la închipuiţi-vi-l în rolul său pe „marele“ orator Crin Antonescu, 
„mişcând“ Camera Deputaţilor timp de o zi întreagă!) Dar asta-i puţin faţă de ce a 
urmat. Duca nu spune cât timp a vorbit apoi Petre Carp — adversar hotărât al Antantei, 
dar notează că, deşi „Camera nu împărtăşea vederile lui Carp“, cuvântul său a fost 
ascultat de toată lumea cu „un întreit respect, cu respectul datorit (sic!) vârstei, cu 
respectul datorit talentului, cu respectul datorit unor convingeri atotputernice“. Avem 
noi ceva de pus aici în loc? Huiduieli, da, şi celebra campanie „Noi vrem respect“! Dar 
imaginaţi-vă că, după Carp, a venit rândul lui C. Stere, de asemenea germanofil. Şi 
acesta a vorbit admirabil, zice Duca, şi nu una, ci timp de două zile consecutiv! Oare l- 
a întrerupt cineva? Cineva a strigat „afară“? Nimeni n-a făcut-o, dintre adversari sau 
prieteni! Dar Stere nu a fost o excepţie. Tot două zile a vorbit apoi şi Take Ionescu, 


antantist şi adversar al guvernului. Vi-l reprezentaţi pe Boc vorbind timp de două zile în 
şir, ţinând cu sufletul la gură, ca la teatru, o adunare ostilă politic? Şi cine dintre 
participanţii la şedinţă s-ar osteni să consemneze în amintirile sale ca memorabil un 
discurs al acestuia sau al lui Ponta? De neimaginat. Veţi zice că România se pregătea 
atunci să intre în război! De acord, dar Duca ne lasă să înţelegem că discursuri de o zi 
sau două (parlamentare) nu formeau o excepţie în parlamentarismul românesc. 

Şi acum, cealaltă faţă a lucrurilor: Opoziția pro-antantistă condusă de Take Ionescu şi 
Nicolae Filipescu organizase, în toamna lui 1915, o mare manifestaţie 
antiguvernamentală şi pro-intervenţionistă. Încercând să pătrundă în Piaţa Palatului 
dinspre Piaţa Teatrului (hotelul Novotel de azi), manifestanţii sunt opriţi de poliţie. Ei 
forţează, „de unde somaţiuni, şarjă de cavalerie, panică, încăierare“. E şi un mort 
printre manifestanți. Apoi lumea se împrăştie. Acţiunea opoziţiei se vădeşte un eşec. De 
ce? Se va vedea. Ajuns seara acasă (p. 50), Nicolae Filipescu mai are — zice Duca — „o 
licărire de speranţă“. Asta fiindcă oamenii săi tocmai vin şi îi spun: „Coane Nicule, e 
un mort! — Un ardelean, un bucovinean, un frate asuprit?“ „Se înţelege, comentează 
Duca, ce campanie s-ar fi putut face în jurul unui atare cadavru.“ ,„ — Nu, i se răspunde 
«cu sfială», este doar un biet ovreiaş pripăşit. — Doar nu vreţi să fac din acesta un 
erou, martirul unităţii naţionale!“ exclamă Filipescu bosumflat. Duca încheie, calificând 
incidentul un „lamentabil fiasco“. 

„Fiasco“, fireşte, căci „un biet ovreiaş pripăşit“ putea fi, la urma-urmelor, asuprit, 
dar cum să fie tocmai el „frate“? Ba şi „erou, martir“ al cauzei naţionale? Cu neputinţă. 
Şi totuşi „ovreiaşii“ urmau să fie chemaţi să-şi verse sângele în campania 1916-1918, 
fără a avea, în majoritate, nici măcar cetăţenia română! Vieţile omeneşti cântăreau pe 
atunci diferit, unii erau „pripăşiţi“, alţii „fraţi“. „Mica Românie“ era inegalitară, 
antisemită, şovină. Avea, ce-i drept, talente din belşug; avea, poate, şi o anume 
măreție... 

Era mai bine atunci? E mai bine acum? 

54. „Infernul sunt ceilalţi “ 


A umbla în aceste zile la vânătoare de vinovaţi pentru reducerea de salarii, pensii şi 
de diferite ajutoare de stat e un sport naţional, binefăcător psihologic, dar, din păcate, 
fără efect în umplerea buzunarelor. Oricum, foarte mulţi se pare că ştiu perfect cine este 
adevăratul vinovat, aşa cum ştiu să-ţi spună pe loc şi care e soluţia. Fericiţi oameni! 

Primul la rând — parcă desemnat de soartă şi de statură la rolul de vinovat de serviciu 
— e premierul Boc, apoi vine întregul guvern condus de PDL, apoi preşedintele 
Băsescu. (Dacă nu cumva Băsescu la început!) Cei mai generoşi sau cu alte vederi 
politice includ şi PSD-ul pe listă, fie pentru anul de participare la guvernare în 2009, 
fie pentru „moştenirea“ din epoca Iliescu. Un loc fruntaş în rândurile vinovaţilor îl 
ocupă, fireşte, liberalii, în timpul cărora numărul salariaţilor din administraţie a crescut 
cu vreo 300 000 de angajaţi şi care au mărit considerabil pensiile şi salariile. De aici şi 
până la a acuza întreaga clasă politică de incompetenţă sau, mai rău, de necinste e un 
pas minim, făcut repede. Fireşte sunt şi unii mai bine orientaţi ideologic: pentru aceştia 
de vină e „dreapta“, FMl-ul, finanța internaţională ori pur şi simplu „contextul“. 
Stângiştii noştri nu sunt prea mulţi, dar încep să se audă totuşi încet-încet, în aşteptarea 
momentului când vor mobiliza lumea pe stradă sub o mare de steaguri roşii ca în 
Grecia. Îi aşteptăm cu interes. 

Nu-i vorbă, toţi aceştia de pe listă au vina lor. Guvernul, de pildă, a greşit mai ales 
fiindcă nu a reuşit de la începutul anului să taie în carne vie cheltuielile cu salariile (n- 
ar fi fost înjurat mai mult decât acum) şi fiindcă nu a comunicat adevărurile dure din 
timp. Sindicaliştii au fost demagogi şi iresponsabili. Cât despre opoziţie, să nu mai 
vorbim! Interesant este însă că nimeni nu pare să fie dispus să întoarcă degetul înspre un 
altfel de „vinovat“ — el însuşi! 

Desigur, guvernul Tăriceanu a umflat numărul de funcţionari: dar nu l-a umflat cu 
patagonezi, ci cu români. Clientelă politică? În parte, dar în parte şi oameni obişnuiţi, 
care au beneficiat fără să clipească de toate avantajele pilelor şi relaţiilor şi care nu au 
strălucit de obicei prin competenţă sau hărnicie. Sunt fraţii şi surorile noastre, unii 
dintre ei absolvenţi performanţi de pe la „Spiru Haret“ sau alte universităţi 
asemănătoare; să nu ne facem că nu-i recunoaştem! Plimbaţi-vă prin centrul 
Bucureştiului într-o zi de lucru pe la 12-13. Oraşul geme de lume pe trotoare, străzile 
sunt blocate de maşini. De unde atâţia oameni pe bulevarde în mijlocul zilei de lucru? 
Din ce trăiesc concetăţenii noştri care umplu magazinele, străzile şi cafenelele? Faceţi 
aceeaşi experienţă într-un oraş german: lume puţină pe străzi la prânz! Fapt e că ne 


place să trăim lejer şi să tragem chiulul spornic, dacă se poate — la muncă, la carte, la 
orice. Şi s-a putut. 

Sigur, politicienii au încurajat, în mod demagogic, speranţe deşarte. Dar cei care i-au 
crezut — de exemplu că salariile din învăţământ vor creşte cu 50% — ei sunt inocenți? 
Dacă au fost dezamăgiţi înseamnă că erau atât de nerozi încât nu pricepeau că o astfel 
de majorare era imposibilă. lar dacă ştiau în sinea lor că e imposibilă, de ce au cerut-o 
şi s-au indignat ipocrit când n-au primit-o? 

Dar ce părere aveţi despre cei — sute de mii — care s-au pensionat anticipat pe tot 
felul de motive aiurea, care au mituit doctorii să lea dea certificate de boală 
nejustificate? Ce sunt aceştia? Demnitari, parlamentari, miniştri? Nici vorbă. Sunt 
ţărani, lucrători, funcţionari, educatoare etc., „oameni ai muncii de la oraşe şi sate“ şi 
care acum înjură vârtos. Desigur, când ţi se ia ce ţi s-a dat te superi rău. Dar în acest 
caz trebuia să nu ţi se dea niciodată. N-am văzut pe nimeni autoacuzându-se că a mituit 
vreun funcţionar pentru pensie nemeritată de boală. 

Dar cei care dăm şi plătim meditații pentru copii? Câţi dintre noi am declarat 
vreodată la fisc aceste meditații — fie în calitate de părinţi, fie în cea de profesori? N- 
am făcut-o? Atunci de ce ne mai lamentăm că bugetul statului e prea strâmtorat ca să ne 
plătească lefurile întregi? Ce să mai vorbim despre liota de meşteri care îţi repară 
chiuveta, îţi montează o lampă, îţi repară calculatorul ori îți zugrăvesc casa? Odată 
chiar mi-am propus să plătesc TVA pentru o astfel de lucrare (era vorba de o firmă care 
o executa), dar a fost imposibil. Lucrătorul s-a sustras sub pretextul că nu-l prevenisem 
şi că, deci, nu avea chitanţierul la el. Sunt convins că acum înjură şi el guvernul! Şi câţi 
dintre noi n-am călătorit cu un maxi-taxi fără a primi bilet pentru banii plătiţi? Măcar de 
l-am fi cerut! 
prin atâtea alte locuri de la „moldoveni“? Nu mă mai întreb dacă şi ei îl înjură pe Boc, 
deoarece sunt convins că da! 

Haideţi să o recunoaştem: în general, în România se câştigă binişor mai mult decât 
stă scris în scripte şi se trage chiulul cu şi fără scripte. La acest sport naţional 
participăm mai toţi, săraci şi bogaţi, chiar dacă în proporţii diferite. lar milioanele de 
mici evazionişti fac cel puţin cât unul-doi mari evazionişti, dar sunt mult mai greu de 
prins. Toți o ştim, dar nu-i frumos să o spunem la sindicat sau în Parlament. Nu ne-am 
schimbat de pe timpul coanei Efimiţa, repetând după ea la unison: „De aia e stat, ca să 
dea!“ Faptul că adesea guvernanţii noştri sunt laşi şi demagogi (când nu corupți) nu e o 
scuză ca să trişăm la declararea impozitelor, să cumpărăm mărfuri de contrabandă sau 
să pretindem ajutoare necuvenite. Adăugaţi la asta contextul internaţional mizerabil, 
criza din Grecia etc. şi avem cauza şi vinovatul tăierilor de salarii, pensii şi ajutoare. 


Dar bineînţeles că e mai amuzant şi chiar mai reconfortant să facem bancuri — sărate 
sau nesărate — cu premierul Boc, să-l urâm pe Băsescu şi să-i înjurăm cu năduf pe toţi 
ceilalţi în afara noastră şi a alor noştri. Fiindcă, vorba lui Sartre: „Infernul sunt 
ceilalți!“ 

— Şi adică ce, nu-i aşa? 

2010 


55. O obsesie maladivă 


Este sau va fi „România în eternitate“? — suntem chestionaţi în cadrul unei anchete a 
„României literare“. Oare de ce ne tot frământăm — şi încă din vremea tinereţii lui 
Eliade şi Cioran, dacă nu de mai înainte — cu asemenea întrebări? Nu-i asta tocmai — 
insistența cu care le întoarcem periodic pe toate feţele — dovada cea mai bună că e ceva 
în neregulă cu „eternitatea“ noastră, pentru a spune astfel? Un organism sănătos nu e 
sâcâit de obsesia bolii; mai mult, el n-are nici măcar conştiinţa sănătăţii: funcţionează 
bine şi asta îi este îndeajuns. Dar faptul că, deodată, începe să-l preocupe prea mult 
sănătatea e primul semn prevestitor al bolii... Totuşi, „a nu fi în eternitate“ nu e o boală; 
e mai curând starea firească deopotrivă a oamenilor şi a stelelor. Obsesia însă de a nu 
fi în eternitate e numai a oamenilor şi abia ea e maladivă. 

Întrebarea îngrijorată în aceste cazuri este de fapt: avem oare un loc asigurat într-o 
„vitrină“ esenţială şi indispensabilă a „muzeului imaginar“ al omenirii, fie ea cât de 
modestă, numai să fie indispensabilă? La fel cum, vizitând un mare oraş turistic, cel mai 
grăbit ghid nu poate ocoli anumite trasee, tot astfel am dori să ştim dacă, atunci când e 
„vizitată“ omenirea, am putea fi omişi. Asta înseamnă „România în eternitate“, cred: să 
nu poţi fi ocolit de un ghidaj sumar prin istoria şi cultura universală. 

Răspunsul îl ştim cu toţii: Nu, nu suntem o destinaţie obligatorie. Nu suntem pe 
traseul principal. Nu are rost nici să ne minim, nici mai ales să inventăm ghizi 
duşmănoşi care, în chip ticălos, i-ar abate, chipurile, pe turişti pe alte trasee, privându-i 
de indispensabile frumuseți. Desigur, într-un ghid turistic pretenţios şi cu multe detalii — 
bun pentru rafinaţi — vom intra, aşa cum vor intra şi mulţi alţii. Dar asta nu e intrare în 
„eternitate“, ci în arheologie. 

Luaţi istoria şi puneţi între paranteze istoria românilor: Cruciadele s-ar fi făcut 
oricum şi fără noi. Renaşterea ne-a ocolit. Ştefan cel Mare putea să nu fi existat laolaltă 
cu întreaga Moldovă, dar caravelele lui Columb ar fi plutit la fel spre America. Turcii 
ar fi avansat cam în acelaşi mod şi fără noi în Balcani şi până în Europa Centrală şi nu 
cred că prezenţa noastră i-a deranjat în mod semnificativ, aşa cum ne place uneori să 
credem. Problemele pe care le-am creat puterilor în secolul XIX au fost minore. Nici 
primul, nici cel de-al doilea război mondial (în care am avut pierderi uriaşe) nu s-ar fi 
încheiat altfel decât s-au încheiat dacă nu am fi existat pe hartă. Comunismul s-ar fi 
întins şi în absenţa noastră peste Europa Centrală şi de Est, cu nenorocirile ştiute, şi ar 
fi căzut, când i-a venit ceasul să cadă, chiar şi fără aportul nostru revoluţionar. N-am 
participat la colonizarea lumii, n-am creat un imperiu, n-am cunoscut niciodată 


grandoarea, nici măcar grandomania poloneză sau maghiară. Praful de puşcă, tiparul, 
fotbalul, cafeaua, becul electric, sistemul heliocentric au fost inventate sau descoperite 
fără contribuţia noastră. N-am inventat noi algebra ca arabii, filozofia ca grecii, 
internetul ca americanii, pe Dumnezeu ca evreii. Nici măcar mămăliga sau palinca nu e 


sigur că sunt născociri autohtone.27 


27. Între timp, am aflat de la dl Andrei Marga că am fi inventat caloriferul! 


De fapt, nici măcar geografia (care, se ştie, „face istoria“) nu ne-a avantajat. Avem 
deschidere la o mare aproape fără deschidere şi prin teritoriul nostru nu a trecut 
niciodată un drum indispensabil. Poţi ajunge de la Paris la Constantinopol şi de la 
Viena la Moscova ocolind România. 

Fără îndoială, putem fi interesanţi în cultură, ba chiar remarcabili prin unele 
personalităţi de excepţie: dar cui — în afara nouă înşine — îi pasă sau chiar ştie că 
Brâncuşi era român, ba chiar că Eliade sau Ionescu erau români? Vreau să spun: ce 
aduce nou o asemenea informaţie străinului care nu e „arheolog“ al culturii? Brâncuşi şi 
Ionescu sunt artişti indispensabili ai secolului XX, dar faptul că au fost români e 
departe de a fi fost indispensabil. Există oare un spirit comun al acestora şi al încă 
câtorva pe care Europa să-l fi recunoscut dintr-o ochire ca „românesc“, aşa cum 
Dostoievski, Cehov, Rahmaninov sau Berdiaev sunt imediat recunoscuţi ca purtători ai 
„sufletului rus“? Există „suflet românesc“ în acest sens? Poate că da, în teorie, dar dacă 
el nu a intrat în enciclopedii este ca şi când n-ar fi. O cultură intră în „eternitate“ nu prin 
personalităţi separate, oricât de importante ar fi acestea, ci printr-un legato, parte 
moştenit, parte construit generaţie de generaţie. Dar astfel de legato-uri formează 
excepţia, nu regula pe lume. Eliade credea că Danemarca intră în eternitate prin 
Kirkegaard. Se înşela: Kirkegaard putea fi la fel de bine german, dar Hegel nu putea fi 
decât german, Locke nimic altceva decât englez; iar Descartes — ce altceva decât 
francez? ÎL poţi plasa pe Cervantes în altă parte decât în Spania? ÎL poţi concepe pe 
Sofocle uitând de Grecia? Pe Chopin — de Polonia? În schimb, Cioran sau Ionescu au 
devenit mari nu doar în afara României, ci şi în afara limbii române. Asta e o 
nedreptate, vor spune unii. Poate că da, dar menţionarea ei obsesivă nu va aduce 
eternitatea pe prispa noastră. 

Indignat, Cioran clama: „Vreau o Românie cu gloria Franţei şi populaţia Chinei 
Dorinţă absurdă: Franţa stă „în eternitate“ cu populaţia ei, câtă e, cu tot, China — cu 
gloria ei, câtă e, cu tot. Dar aşa cum nu poţi avea populaţia altuia, nu poţi avea nici 
gloria lui. Te poţi însă „lipi“ fie de una, fie de cealaltă, fie de ambele. Dovadă că mai 
târziu, înţelepţit, Cioran a făcut exact asta: s-a adăugat deopotrivă la populaţia şi la 
gloria Franţei. 


[ec 


Şi atunci ce ne rămâne? O grămadă de lucruri, chiar şi fără să visăm la diferite 
eternităţi de împrumut sau neaoşe. De exemplu: 

— Să încercăm, fiecare unde suntem, să facem bine ceea ce avem de făcut. 

— Să ne purtăm decent, ba chiar, dacă putem, cu compasiune faţă de semeni. 

— Să iubim lucrurile frumoase, de oriunde ar veni. 


Pe scurt, ce-ar fi, până una-alta, să ne grădinărim cum se cuvine limitele? 
România Literară 
2011 


55. Oculta GDS 


După „cazurile Marino“ şi „Groşan“, „cazul Breban“ stârneşte noi şi aprige patimi în 
viaţa literaro-intelectuală. A turnat sau nu Breban? Nimic mai puţin clar, deocamdată. 
Atunci, oare dezvăluirile care îl privesc făcute recent de CNSAS şi trimiterea în 
instanţă a dosarului său constituie o conspirație urzită să-l denigreze pe el, dar şi pe alţi 
scriitori valoroşi? Fireşte, Nicolae Breban acuză cu vehemenţă, în Contemporanul, 
existenţa unei conspirații menite să-l discrediteze şi demisionează din Conducerea 
Uniunii Scriitorilor. Nicolae Manolescu, într-un editorial din România literară (9 
aprilie, 2011), adoptă o poziţie prudentă, dar susţine că Breban, care a încercat să 
manipuleze Securitatea, de fapt a căzut singur în cursă şi a ajuns, fie şi fără voie, agent 
de influenţă al acesteia. E corect sau nu, nu ştiu şi probabil că, în faza actuală numai 
justiţia poate aduce oarecare lumină cazului — dacă poate. Dar comparaţia defavorabilă 
lui Breban, făcută de Manolescu, cu scriitorul loan Es. Pop care, singur şi nesilit de 
nimeni, a recunoscut public un angajament la Securitate, l-a iritat înfiorător pe autorul 
Buneivestiri. 

Ceea ce mă interesează este obsesia conspirativă pe care o au la noi nu numai 
nenumărați oameni, inclusiv postaci, bloggeri şi politicieni, dar şi — poate chiar într-o 
măsură mai mare — intelectualii, scriitorii. În privinţa dosarelor de Securitate, s-a 
explicat de nenumărate ori (vezi un interviu recent al dnei Germina Nagâţ din 22, 3 mai 
2011) că CNSAS a fost obligat prin lege să studieze dosarele celor cu funcţii de 
conducere în diferite instituţii publice (precum şi Uniunea Scriitorilor), astfel 
înțelegându-se de ce ele ies în public la un moment dat. De asemenea, au ajuns publice 
unele dosare pe care unele persoane lezate le-au făcut cunoscute. Pe de altă parte, tot 
CNSAS a studiat şi publicat şi dosare ale ofiţerilor de Securitate (cca 60% din totalul 
dosarelor instrumentate), dar aceştia nefiind de obicei persoane publice chestiunea a 
scăpat atenţiei şi s-a spus mereu că ofiţerii sunt uitaţi cu bunăştiință. Legenda că 
CNSAS e o instituţie cu scop politic, urmărind discreditarea adversarilor actualei 
puteri, mai ales a adversarilor lui Traian Băsescu, a devenit atât de rezistentă la orice 
contestare rezonabilă, încât e aproape inutil a exprima îndoieli în privinţa veracităţii ei. 

Dar polemica Manolescu-Breban a avut şi ceea ce am putea numi şi o victimă 
colaterală: Grupul pentru Dialog Social. lată ce scrie, în această privinţă, Nicolae 
Breban, într-un text intitulat „Aventurierii politicii româneşti“: 

„GDS şi corifeii săi... s-au lăsat atraşi într-un mod sau altul de sirenele politicii 
efective. Înfiinţând organizaţii sau partide sau, cum o spuneam, pregătind un anume grup 


politic pentru a prelua puterea. Nici acest lucru nu ne-ar fi supărat prea tare... dacă nu 
tot dânşii ar fi introdus în câmpul literelor române ideea politică în forme acute şi 
partizane... În primul rând, folosind CNSAS, unde au activat trei membri importanţi ai 
GDS vreun deceniu şi mai bine, pentru a macula nume mari ale literelor române...“ 
(Contemporanul, aprilie 2011, p. 10). 

Mărturisesc un păcat capital: mai că mi-aş dori ca lucrurile să stea aşa cum sunt 
prezentate mai sus: mai că m-aş bucura ca GDS să fie un grup puternic şi unit, capabil 
să înfiinţeze partide şi organizaţii politice. Mai că mi-aş dori să aibă resurse financiare 
corespunzătoare şi să exercite prin membrii săi controlul asupra unor instituţii precum 
CNSAS, ba mai mult, să decidă politica la vârf, să facă şi să desfacă guverne. Ah, ce 
fericire, să fii oculta care să tragă de sfori marionetele politicii româneşti! Ce Vântu, ce 
Patriciu — GDS să fie explicaţia! Citindu-l pe Breban, aproape că mi s-a şters din minte 
pentru un moment că nu mai avem de mult influenţă semnificativă, că dintre membrii 
CNSAS la care face aluzie Breban unul nu a fost niciodată membru GDS, altul s-a 
îndepărtat de GDS de la începutul anilor '90, iar al treilea e şi el de mult relativ distant 
faţă de grup. (Cât despre Nicolae Manolescu, acesta nu are şi n-a avut niciodată vreo 
legătură cu GDS.) Aş fi vrut eu să uit că revista 22 (organul săptămânal al marilor 
conspirații antinaţionale) abia mai suflă, financiar vorbind, că GDS-ul activ s-a redus la 
o mână de oameni (aproape la modul propriu), că suntem dezbinaţi de dispute politice. 
Cât despre afirmaţia că GDS ar fi introdus în câmpul literelor române „ideea politică în 
forme acute şi partizane“, ea este de-a dreptul hilară: de parcă mielul Breban şi lupul 
Manolescu au trebuit să ceară aprobarea GDS ca să uite de pacea netulburată care i-ar 
fi unit altminteri pe veci! Cine s-o mai creadă şi pe asta? 

Ei bine, toate aceste scorneli sunt crezute şi funcţionează. Şi atunci, zic şi eu: poate e 
mai bine să le încurajăm un pic, nu de alta, dar poate aşa vom avea cu ce să plătim 
impozitele şi vom creşte cu puţin tirajul revistei (al cărei nume, 22, sper că aţi observat, 
are o interpretare aritmologică tare): da, domnilor, suntem oculţi, extrem de puternici 
(slăbiciunea vizibilă e numai o mască), extrem de uniţi (divergenţele sunt doar pentru 
naivi) şi visăm zi şi noapte, ca nişte „aventurieri“ ce suntem, să dominăm lumea — dacă 
nu chiar de la început pe aia mare, măcar pe aia micuță a scriitorilor români. Păzea, 
venim! 

2011 


57. „Intelectualii lui Ponta “!? 


O relativă coincidenţă face să fi apărut nu demult două cărţi, sau mai exact două 
culegeri de texte, „adversare“, sau poate mai curând complementare: una, îngrijită de 
Cristian Pătrăşconiu, se numeşte Noua şcoală de gândire a dreptei (volum ce continuă 
volumul ieşit anul trecut, Repere intelectuale ale dreptei româneşti), Humanitas, 2011; 
cealaltă carte, numită Critic Atac, apărută la Editura Cartier, e o antologie de texte a 
„noii generaţii“ de stânga, publicate iniţial pe site-ul cu acelaşi nume. 

Primul volum dintre cele menţionate este (ca şi Reperele intelectuale) o suită de 
interviuri cu personalităţi ce s-au afirmat la dreapta sau s-au recunoscut mai curând la 
dreapta, Unii dintre aceştia au fost sau sunt miniştri (Monica Macovei, Teodor 
Baconschi, Ionuț Popescu), alţii sunt parlamentari sau eurodeputaţi, precum Sever 
Voinescu. Nu lipsesc foştii consilieri sau actualii consilieri prezidenţiali (Sebastian 
Lăzăroiu, Cătălin Avramescu), dar, bineînţeles, sunt şi dintre aceia care activează în 
cadrul unor organisme non-guvernamentale, precum Sorin Ioniță sau Cristian Ghinea, 
ori prezenţe publice de alt gen (Mihail Neamţu, Cosmin Alexandru). 

Cei de la Critic Atac (unii bine-cunoscuţi în publicistică, alţii mai puţin), precum 
Vasile Ernu, Cristi Rogozanu, Alexandru Matei, Victoria Stoiciu, Dan Ungureanu, Al. 
Cistelecan, Ciprian Mihali, Gabriel Chindea, Veronica Lazăr, lulia Hasdeu etc., nu au 
(încă) „slujbe“ politice. E aici un aspect la care mă voi referi imediat. Deocamdată, 
notez că mă simt apropiat de mulţi dintre cei din Noua şcoală a dreptei (am avut de 
altminteri o modestă contribuţie în volumul precedent, Repere intelectuale ale dreptei 
româneşti). Pe de altă parte, salut cu interes şi volumul „advers“: avem aici un grup 
consistent de intelectuali de stânga, chiar stângişti uneori, extrem de critici la adresa 
dreptei „neoliberale“, cum le place să spună: faptul merită remarcat, deoarece până 
acum 2-3 ani era greu de vorbit în România despre o „gândire de stânga“, unde şi 
atributul, şi substantivul să poate fi rostite cu gura plină! lată că acum ea există şi 
vorbeşte răspicat. Ne rămâne să o ascultăm şi, desigur, să o combatem. Dar măcar avem 
în fine ceva ce merită a fi combătut cu arme intelectuale! 

N-am să deschid polemica acum. Mă voi rezuma să relev un fapt care, paradoxal, 
apropie cele două grupuri: adversitatea manifestă, chiar ostilitatea faţă de PSD şi 
faţă de USL! Pentru intelectualii de dreapta — cum am spus —, mulţi prezenţi la diferite 
nivele în administraţia guvernărilor din ultimii opt ani şi, pe de altă parte, de mult 
ideologic adversari ai „socialismelor“ în orice variantă (de la comunism la social- 
democraţie), faptul este perfect normal şi aşteptat. Dincolo însă, la stânga, situaţia e mai 


curioasă. Iat-o, exprimată în vorbele lui Vasile Ernu (p. 49): „Din păcate, partidul care 
se declară de stânga nu ne reprezintă. Dacă eu mă declar de stânga şi ei se declară de 
stânga, iar între noi există o prăpastie greu de trecut, atunci cineva are o problemă. Şi 
vă garantez că problema nu e la mine... În acest moment, ei sunt mai degrabă un partid 
de factură neoliberală.“ 

Aşadar, ce observăm? Că dreapta politică a reuşit să aibă de partea ei un număr 
remarcabil (prin cantitate şi calitate) de intelectuali care să-i confere legitimitate 
intelectuală. Aceşti intelectuali şi-au regăsit de fapt propria viziune în politicile iniţiate 
de Traian Băsescu. Întâlnirea celor două traiectorii a avut loc spontan (chiar dacă nu 
fără unele asperităţi) şi, printre intelectuali, nu am înregistrat modificări notabile de 
viziune, care să poată fi calificate drept „oportuniste“. (A vorbi global despre „troc“ 
aici fără a aduce dovezi concrete e pură calomnie.) Pe de altă parte, stânga politică nu 
are nimic similar în susţinerea ei ideologică (poate cu excepţia relativă a lui Vasile 
Dâncu). Mai mult, cel dintâi grup consistent de intelectuali de stânga, apărut la noi după 
1989, contestă radical această stângă politică. De unde putem înţelege că, fie în 
opoziţie, fie poate (de la anul) la putere, stânga politică din România rămâne lipsită de 
legitimitate intelectuală şi — ceea ce e mai grav — nu mai poate invoca acum (odată cu 
Critic Atac) nici măcar aşa-zisa propensiune tradiţională „de dreapta“ a intelectualului 
român, obsedat fie de anticomunism, fie de interbelic. Faptul sugerează inconsistenţa 
ideologică şi de viziune a opoziţiei politice actuale, dar şi debilitatea ei practică. 

Aşadar există (şi deloc în sens peiorativ) „intelectualii lui Băsescu“! Sensul pe care 
îl dau acestei sintagme este că există intelectuali publici cunoscuţi, dintotdeauna 
filozofic situaţi la dreapta, care fac sau au făcut şi politică sub regimul Băsescu, 
încercând — cu toate limitările realităţii — să pună în practică crezul lor teoretic. Pe de 
altă parte, nu a existat sintagma „intelectualii lui Iliescu sau ai lui Năstase“, nici pe 
când aceştia se aflau la putere, chiar dacă nu au lipsit intelectualii care să susţină 
instituţional acel regim, dar (cu excepţia poate a lui Adrian Păunescu) angajarea lor 
ideologică şi filozofică explicită la stânga a fost cvasinulă. Oare dacă USL va ajunge la 
putere vom vorbi despre „intelectualii lui Ponta (sau Antonescu)“? Va deveni Ernu 
secretar de stat, Cistelecan — eurodeputat, Rogozanu — director de „deconcentrată“? 
Sper că nu, dar imposibil nu e! Dar oare vor încerca ei sau comilitonii lor să-şi aplice 
tezele lor de acum în politica de mâine? Asta e imposibil! Orice ar fi, nimeni nu va 
putea susține că noua stângă de azi din Critic Atac se va fi regăsit, ideologic şi 
doctrinar, în politica PSD-PNI-—PC de mâine, fie şi parţial. Ernu are dreptate: ori eşti 
un autentic intelectual de stânga, ori cânţi partitura Ponta-Antonescu-Voiculescu. A 
susţine că există sau că vor exista „intelectuali ai lui Ponta (Antonescu)“, înainte de a fi 
o calomnie sau o critică, e numai un banc bun! 

58. Partidul „adevăraţilor români “ ? 


Nu ştiu dacă oprirea în vamă a tirurilor cu flori importate din Olanda a reprezentat 
într-adevăr o măsură de retorsiune la adresa Olandei care s-a opus cu îndârjire la 
aderarea României şi a Bulgariei în spaţiul Schengen. Lucrul pare plauzibil în pofida 
dezminţirilor oficiale. Dacă e aşa, măsura guvernantilor noştri trebuie calificată drept 
detestabilă şi stupidă totodată: detestabilă, fiindcă e ilegală; stupidă, fiindcă e prea 
neînsemnată pentru a lovi dureros interesele exportatorilor olandezi, în schimb are toate 
şansele să irite opinia publică olandeză, şi aşa stârnită de  vociferările 
antiemigraţioniste şi şovine ale Partidului Libertăţii. 

Acestea fiind zise, m-am uitat săptămâna trecută pe postările la ştirea respectivă de 
pe Hotnews, dar şi de pe alte site-uri. Desigur, nu consider că acest grup vocal 
reprezintă opinia publică românească şi nici măcar opinia acelei părţi active pe care o 
numim „societate civilă“. Nu e vorba despre un sondaj de opinie sociologic. Totuşi, din 
cauza impactului tot mai mare pe care îl are comunicarea în spaţiul virtual, cred că 
rezultatul nu trebuie ignorat. 

M-am uitat aşadar pe postări şi am fost îngrozit: mai întâi erau foarte numeroase 
comparativ. Toate luau drept bună teoria represaliilor, ceea ce dovedeşte cel puţin lipsa 
de ezitare cu care lumea îşi angajează judecata. Până aici nimic foarte grav. Grav mi s-a 
părut însă că imensa majoritate (ceva în jur de 90%) aproba fără reţinere represaliile 
vamale, adoptate — pesemne — de guvernul român. Şi aproba nu oricum, ci cu răcnete de 
entuziasm: în fine guvernanţii noştri au arătat că au „sânge“, exultau unii; nu mai stăm 
„de capră“ să ne călărească oricine, se felicitau între ei postacii. Pentru alţii, olandezii 
(toţi la grămadă) erau nişte ipocriţi şi exploatatori ai celor mai slabi. Negustori venali, 
erau mai răi decât evreii! (Vai de ei!) Nu lipseau insultele şi rasismul: batavii ar fi un 
popor de drogaţi, homosexuali, degeneraţi şi amestecați cu oameni de culoare, la fel ca 
şi alţi vestici, cu nimic mai breji. Cei mai „tari“ postaci îndeamnau la boicotarea 
produselor olandeze (şi mai apoi finlandeze, după ce s-a aflat că nici Finlanda nu ne 
vrea în Schengen): un curajos anonim dezvăluia lista tuturor mărcilor de bere cu capital 
olandez din România, alt patriot propunea să ne retragem banii de la ING, alt brav 
român declara că renunţă la aparate Philips, respectiv Nokia (chit că asta ar afecta 
poate fabrica de la Jucu, dar, nu-i aşa „patria cere sacrificii“!). 

Probabil că n-ar merita să ne ocupăm prea mult de opiniile unor asemenea jalnici 
anonimi, dacă n-aş avea sentimentul că ele încep să definească sentimentele unei părţi 
din ce în ce mai largi a publicului nu numai românesc, ci european. De exemplu, am 


bănuiala că, în Olanda, ştirea despre „războiul lalelelor“ a declanşat o ostilitate 
similară în spaţiul virtual corespunzător, mai ales în rândurile noii drepte populiste şi 
şovine. Acelaşi lucru s-ar putea întâmpla şi în Finlanda, unde „Partidul adevăraţilor 
finlandezi“ a obţinut în ultimul timp o influenţă importantă. Însă, dacă există „adevăraţi 
finlandezi“, există şi „adevăraţi maghiari“ (cei din Jobbik), dar şi „adevăraţi francezi“ 
(votanţii Frontului Naţional), „adevăraţi danezi“ şi tot aşa. Dar, în acest caz, 
pretutindeni vor exista şi „falşi finlandezi, falşi nemți, olandezi, români, francezi, 
danezi, pe scurt falşi —ezi“ etc.“. Cine sunt aceştia? Nu ni se spune limpede încă, dar mă 
tem să nu aflăm prea curând, fiecare în ţărişoara lui. 

Pe scurt, se pare că asemenea reacţii total disproporţionate, ca cele pe care le-am 
evocat, dovedind frustrare, complexe de inferioritate şi spirit de revanşă, încep să se 
răspândească în Europa, tot mai scuturată de criză economică, dar mai ales aflată în 
criză de soluţii politice şi guvernată de lideri ezitanţi. Partidul „adevăraţilor —ezi“ e în 
plină ascensiune. Desigur, răbufnirile naţionaliste, antieuropene, populiste, de extremă 
dreaptă se revarsă mai întâi asupra imigranţilor non-europeni, mai ales islamici; dar să 
ne fie clar: după ce „adevărații —ezi“ se vor război cu non-europenii (şi mai ales cu cei 
mai vulnerabili), va veni rândul esticilor (sau a şi venit, aşa cum o arată episodul 
Schengen). Apoi va veni rândul vecinilor europeni, apoi cel al „falşilor —ezi“ din 
interior. lar în acel moment, toată Europa se va întoarce cu 50 de ani în urmă. Drogul 
naţionalist produce adicţie: după ce ai decis că nu ţi-e bine din pricina „străinului“, 
oricine devine „străin“ şi nu te poţi opri până nu-i vii de hac, aşa cum s-a văzut, nu 
chiar foarte demult, în Bosnia. Bun, dar Europa nu-i Bosnia, se va spune! Fără îndoială, 
dar asta nu înseamnă că ar trebui să lăsăm garda jos. Căci să nu ne închipuim, dacă ne 
referim deocamdată numai la „adevărații români“, cum sunt cei care postează neghiobii, 
că, dacă ar fi în stare şi la un caz de..., cum se spune, ei s-ar limita la gestul relativ 
nepericulos de a nu mai bea bere Heineken, de a arunca la gunoi brânza olandeză sau la 
alt gest echivalent! 

lar până una-alta, tot în România poate ar fi timpul să renunţăm la moda intelectuală, 
demnă numai de „adevărații români“, de a considera că extrema dreaptă, dacă nu e în 
absolut „mai bună“ decât extrema strângă, este măcar mai justificată, când nu chiar mai 
legitimă ca „reacţie firească“ a naţiunii în pericol. Fiindcă nu e nici justificată, nici 
firească! 

59. Principiul incertitudinii 


În fizica cuantică există, cum se ştie, „principiul incertitudinii“. Una dintre 
consecinţele sale stranii este următoarea: încălcând pentru un moment legea conservării 
energiei, o particulă poate „împrumuta“ din nimic energie, pe care nu o restituie 
imediat, ci după un interval de timp relativ scurt. Şi, cum energia e masă, rezultă că pot 
apărea, pentru un scurt răstimp, aşa-numite „mase virtuale“: particule a căror existenţă 
în ansamblu e „împrumutată“ şi care dispar apoi, fără urmă. Ce trebuie reţinut neapărat 
e că „fluctuaţia“ asta de energie şi masă e cu atât mai importantă şi durează cu atât mai 
mult, cu cât particula e mai mică. În lumea cuantică, cei mici şi foarte mici sunt fericiţi 
— cel puţin aşa îmi închipui! Nimeni nu-i poate supraveghea strict, nu poate depista unde 
locuiesc ei exact; ei se sustrag oricăror măsurători precise şi „împrumută“, când nu te 
aştepţi, deopotrivă energie şi masă, amânând restituirea lor şi trecând cu dezinvoltură 
de la virtualitate la realitate şi înapoi, fără să poată fi sancţionaţi pe loc de legea aspră 
a conservării. Ah, cât mi-aş dori să fiu un electron sau un cuarc — asta dacă nu mi se dă 
voie să fiu chiar un neutrin! Câtă libertate la prichindeii ăia! 

Vorbesc aşa, fiindcă am un of. În lumea noastră mare şi greoaie lucrurile stau cu totul 
altfel. Nu că nu ar funcţiona şi aici „principiul incertitudinii“, nu că „fluctuațiile“ şi 
împrumuturile restituite la sfânt aşteaptă nu ar exista. (Înţelegeţi că mă refer acum la 
bani, că doar ei sunt energia noastră!) Dar aici, principiul funcţionează taman pe dos 
decât în brava lume cuantică. Acolo să fii mic era bine. La noi, invers. Când eşti mic, 
primeşti cu mari târguieli un biet împrumut şi plăteşti de îndată cu chin şi jale. Ferească 
Dumnezeu să întârzii! Nici o „fluctuaţie“ nu e permisă! Dacă nu poţi plăti, te fugăresc cu 
portăreii, îţi pun poprire pe bunuri, pe casă şi te lasă ca vai de lume. De vrei să fugi, te 
prind. Poziţia ţi-o cunosc cu precizie şi creditorii pun repede mâna pe tine. 

Dar dacă eşti un mogul mare-tare, obţii mai întâi împrumuturi imense, apoi, când e să 
le restitui şi nu poţi sau nu vrei, capeţi amânări, termene de graţie, scutiri — pe scurt, 
dispui de „fluctuații“ generoase. Cu cât eşti mai mare, cu atât vei restitui mai încet şi 
mai târziu. Vii cu avocaţi să te apere în procese care durează cu anii, cumperi jurnalişti 
care te prezintă drept o victimă a Puterii, cumperi politicieni care fac legi în favoarea 
ta. Banii împrumutaţi dispar apoi în conturi- fantomă, ba devii tu însuşi o particulă 
fantomatică, o virtualitate care îşi prelungeşte indefinit împrumutul de substanţă din 
nimic. Fugi prin lume liber ca un miuon prin „camera de ceaţă“. Nici DNA-ul, nici 
Interpolul nu-ţi pot depista poziţia pe mapamond, de vreme ce „principiul 
incertitudinii“ lucrează de zor pentru tine! Aşa cum nu poţi închide un electron într-un 


loc minuscul, nu-l poţi ţine la închisoare pe un astfel de „om mare“ prea mult timp... 

De aici şi regula: ca să aveţi de partea voastră principiul incertitudinii, străduiţi-vă 
să aveţi „masă“, cât mai multă „masă“! Asta, dacă v-aţi decis să trăiţi totuşi printre 
oameni şi nu printre cuarci bottom şi neutrini taonici! Succes oricum! 

60. Faţă în faţă cu noi înşine 


Zilele acestea o reclamă se lăfăie pe la diverse posturi de televiziune: „Învăţământul 
universitar nu mai e ce-a fost. Acum e mai bun.“ Reclama provine de la acea pseudo- 
universitate numită „Spiru Haret“, care, după scandalul de acum doi ani, pare să fi 


renăscut ca pasărea Phoenix.28 O altă ştire ne informeză că la laşi, Universitatea 
„Apollonia“ înscrie în anul I absolvenţi de liceu fără diplomă de bacalaureat, numai pe 
baza unei declaraţii notariale, cum că respectivii vor aduce mai târziu diploma (pe care 
acum desigur că nu o au şi nu se ştie dacă o vor avea). Nu ştiu ce păzeşte Parchetul în 
această situaţie. 

28. În 2009, Universităţii private „Spiru Haret“ i s-a interzis să emită diplome universitare pentru anumite specialităţi, 
deoarece nu respecta stardardele impuse de ARACIS. 

Exemplele acestea ne arată că „bacul 2011“ e doar un început într-un proces 
îndelungat şi că, dacă MEC nu va acţiona decisiv şi curajos în continuare, s-ar putea să 
rămână o excepţie. lar acţiunea trebuie realizată la toate nivelurile. 

Aş vrea mai întâi să previn asupra unei erori care se face adeseori în ultimul timp: 
cumva pentru a se scuza rezultatele slabe ale liceului şi chiar ale universităţilor se 
spune că se studiază prea multă teorie, că sunt neglijate nevoile practice, ale pieţei 
muncii. Argumentul este valabil în anumite situaţii. O şcoală tehnică nu are nevoie de 
prea multă teorie. Altfel stau lucrurile la matematică sau la istorie. Absolvenți de liceu 
sau studenţi în domeniul socio-uman care au carenţe uriaşe în ceea ce priveşte istoria 
universală, care nu izbutesc să construiască un argument, care nu ştiu cum să citească o 
carte de specialitate şi care, poate cel mai grav, nici nu sunt conştienţi că nu ştiu toate 
aceste lucruri şi încă multe altele nu pot avea pretenţia că li se cere prea multă teorie 
pentru a căpăta o diplomă, iar a-i încuraja să creadă aşa ceva înseamnă să se persiste în 
încurajarea imposturii şi a minciunii. 

De fapt, lucrul fundamental este acesta: combaterea imposturii şi a minciunii la toate 
nivelurile. 

Trebuie pornit de la teza banală (pe care nimeni n-o combate explicit, dar foarte 
mulţi o nimicesc implicit prin relativizare) că nu toţi suntem la fel de buni la toate. 
Trebuie admis există copii dotați la matematică sau la limbi străine, alţii dotați la sport, 
alţii la muzică etc. şi că pe unii, oricât i-ai umfla cu meditații, nu-i vei scoate studenţi 
autentici (decât poate la „Spiru Haret“ sau în alte locuri similare). Existe elite naturale 
în toate domeniile şi ele trebuie respectate, încurajate şi admirate, nu descurajate prin 
corupţie, fraudă şi umflarea artificială a notelor. Tot ceea ce avantajează uniformizarea 


în învăţământ trebuie eliminat. De pildă, repartizarea computerizată a absolvenţilor de 
gimnaziu la licee pe baza notelor din timpul şcolarizării şi a examenului de capacitate 
încurajează umflarea notelor atât în mod direct, cât şi prin mijloace indirecte, precum 
meditaţiile cu propriii elevi. Mi se pare obligatoriu ca liceele autentice să reintroducă 
examenul de admitere pe care să-l organizeze cu o relativă libertate. Legea actuală 
permite acest lucru într-o anumită măsură — prea mică, cred. Nu e suficient să aduci 
camere de luat vederi la examenul de bacalaureat. Este necesar să se facă acelaşi lucru 
şi la examenul de capacitate, ca şi la diversele teste naţionale care se dau în timpul 
gimnaziului. Profesorii ai căror elevi obţin rezultate proaste la aceste examene nu 
trebuie sancţionaţi, dacă se constată că le-au dat aceloraşi elevi note mici de-a lungul 
timpului şi că au informat familiile despre acest lucru. În schimb trebuie sanctionati cei 
care le-au creat elevilor falsa impresie că ştiu. De multe ori, aici intervin presiunile 
(sau „atenţiile“) părinţilor, dar şi „întrecerea socialistă“ între diferitele inspectorate şi 
şcoli. În general, ideea moştenită din timpul comunismului că toţi trebuie „să treacă“, 
eventual şi cu note mari, este o catastrofă. Nu, nu toţi trebuie să treacă, aşa cum nu toţi 
trebuie să fie studenţi şi nu toţi doctoranzii trebuie să-şi ia doctoratul! În general, 
sistemul educativ trebuie conceput ca unul piramidal, iar piramida trebuie să aibă o 
pantă relativ importantă. 

Ar trebui ca, de urgenţă, ministerul să comunice ce se va întâmpla cu aşa-zisele licee 
unde n-a trecut nimeni bacalaurea-tul din iulie 2011 sau unde procentul a fost foarte 
mic. Ele trebuie de urgenţă convertite în şcoli profesionale şi decis un plan de 
reorientare pentru elevi. E cazul ca cei care intră la liceu cu note de 2-3 să înveţe o 
meserie utilă în cei doi ani de şcolaritate obligatorie pe care îi mai au. Constatarea că 
la 14-15 ani un sfert dintre adolescenţi sunt „analfabeți funcționali“ nu mă miră. Este 
însă inadmisibil să întâlneşti astfel de tineri în liceu, ba chiar, aproape la acelaşi nivel, 
câţiva ani mai târziu, prin vreo facultate. 

Este în curs procesul de evaluare a universităţilor. Există riscul ca acest proces — 
extrem de benefic în esenţă — să fie denaturat de evaluări cantitative ridicole, de o 
birocraţie tot mai sufocantă care aplică măsuri uniforme şi simpliste, ca şi de o rea 
informare şi comunicare. Aşa cum văd lucrurile acum, riscul major este acela că 
universitaţile slabe (de stat sau private) vor ocoli cu abilitate depunctarea, înscriindu- 
se cu rezultate ştiinţifice deplorabile calitativ, dar de necontestat sub raportul criteriilor 
cantitative. Capacitatea naţională de a „şmecheri“ orice sistem pare infinită şi mă tem 
că nici ministrul, nici consilierii săi nu au luat-o suficient în calcul. 

Este necesar, prin urmare, ca sistemul de selecţie să fie elitar şi corect, aplicat cu 
consecvență la toate nivelurile şi continuat cu perseverenţă în timp. El îi va determina 
atât pe elevi, cât şi pe părinţii lor să nu se mai mintă pe ei înşişi. Atunci când ţi se 


repetă, din copilărie, că tu eşti genial, dar că profesorul sau şcoala, sau „sistemul“, sau 
Băsescu te persecută din cine ştie ce motive obscure, nu ai şansa decât să devii un 
impostor profesionist. 

Şi ajungem astfel la politicieni. Celebrul „pact pentru educaţie“ ar trebui reactualizat, 
iar politicienii — de la putere şi din opoziţie — ar trebui să se angajeze că vor continua 
reformele în curs, desigur ameliorând ceea ce se cere ameliorat. Nu vreau să aflăm la 
toamnă, sau în vara lui 2012, sau în aceea a lui 2013 că supravegherea cu camere de 
luat vederi dăunează sănătăţii sau că Universitatea „Apollonia“ din laşi e mai bine 
cotată ştiinţific, în urma testării realizate de cei peste „200 de specialişti din ţară şi 
străinătate“, decât „Al.I. Cuza“, din acelaşi laşi. Dacă în domeniul economic există un 
FMI şi o UE care ne supraveghează şi dau unele garanţii împotriva unei alunecări pe 
panta populismului, în educaţie nu există aşa ceva. Aici suntem singuri cu propria 
responsabilitate — mai exact, faţă în faţă cu prăpastia propriei iresponsabilităţi. 

61. „Vechiul“ şi „noul“ stângism 


I 


După 1989, negarea, diminuarea ori chiar explicarea în termeni „dialectici“ a 
crimelor comunismului au devenit tot mai inconfortabile intelectual. Era vechiului 
negaționism propriu stângismului occidental — prezent atât la partidele comuniste 
„ortodoxe“, cât şi la celebrii „tovarăşi de drum“, precum Sartre, Merleau-Ponty, 
Chomsky, Bernard Shaw şi atâţia alţii —; probabil că s-a încheiat. Sunt prea multe 
documente accesibile, prea multe mărturii teribile pentru a mai fi negate pur şi simplu. 
De asemenea, a devenit tot mai penibil să negi similitudinea profundă a comunismului 
stalinist mai ales cu nazismul şi în general a comunismului cu fascismul. Un documentar 
precum Povestea sovietelor, al regizorului Edvins Snore, difuzat recent şi de TVR, 
spune într-adevăr cu multă forţă o poveste sinistră despre compliciatea şi îngemănarea 
celor două regimuri: e o poveste pe care un intelectual şi, de fapt, orice om care vrea să 
apară drept inteligent şi civilizat nu o mai poate refuza. 

Numai că, iată: „Negaţionismul a murit, trăiască negaţionismul!“ O nouă specie de 
negaţionism procomunist e tot mai vizibilă la „noua generaţie“ stângistă, precum Alain 
Badiou şi Slavoj Zizek, şi care începe să aibă şi la noi câţiva reprezentanţi mai tineri. 
De fapt, nu e o specie chiar nouă: exista deja sub diverse forme la Troțki şi urmaşii, la 
Adorno, dar şi în ideologia „socialismului cu faţă umană“ din 1968, se regăsea şi 
printre reprezentanţii aşa-numitului „eurocomunism“, printre unii dintre „revizioniştii“ 
francezi excluşi din Partidul Comunist, precum Roger Garaudy, în „Noua stângă“ a 
anilor '60, deopotrivă antisovietică, antiamericană şi pro-tiersmondistă, sau, mai 
recent, în teoriile unora dintre consilierii lui Gorbaciov, precum Alexandr lakovlev; ea 
s-a activat acum, în contextul relativ favorabil al crizei economice, dar şi al dispariţiei 
sistemului comunismului mondial. „Vechiul“ negaţionism procomunist era de re — nega 
faptele sau le edulcora până la desfigurare şi s-a discreditat complet. „Noul“ 
negaţionism este de nomine: el nu constestă crimele lui Stalin, lui Mao şi nici măcar pe 
cele ale lui Lenin. El susţine, pur şi simplu, că acestea nu sunt „comuniste“ sau 
„socialiste“ şi, bineînţeles, că nu au nici o legătură cu Marx „cel autentic“. lată, de 
exemplu, ce scria lakovlev: 

„Se poate considera ceea ce a făcut Stalin drept o expresie a socialismului? Nu! 
|«29 


[ec 


Dimpotrivă, a fost o contrarevoluţie în stare pură 


29. A. Iakovlev, Ce vrem să facem din Uniunea Sovietică, Humanitas, Bucureşti, 1991, p. 42. 


Expresie a „contrarevoluţiei în stare pură“, stalinismul poate fi gândit aşadar ca 
foarte apropiat de nazism şi fascism, pe care ideologia marxist-leninistă le-a văzut 
mereu drept structuri şi ideologii „reacționare“, introduse de capitalismul în „ultimul 
său stadiu“ — imperialismul. lată de ce negaţionistul de nomine, spre deosebire de acela 
de re, poate privi împăcat Povestea sovietelor. În mod paradoxal, atât dreapta liberală 
(Hannah Arendt, Carl Friedrich), cât şi stângismul negaţionist de nomine sunt de acord 
că între regimurile de tip sovietic şi cele totalitare din Germania, Italia etc. există o 
profundă înrudire: numai că pentru primii aceasta pleacă de la faptul că ambele tipuri 
de regimuri sunt „revoluţionare“, antiliberale şi socialiste, în vreme ce pentru 
negaţionismul de nomine ambele seamănă fiindcă sunt „reacționare“ şi capitaliste. 
Cineva ar putea spune că distincţia nu e prea importantă, dacă, oricum, masacrele şi 
genocidurile sunt în ambele cazuri recunoscute. Că nu e aşa se vede atunci când dorim 
să ştim care este poziţia celor două filozofii politice faţă de democraţia liberală. Or, 
constatăm că din perspectiva dreaptei liberale tocmai liberalismul a fost marele inamic 
deopotrivă al fascismului şi al comunismului; dimpotrivă, pentru „noii negaţionişti“ de 
nomine liberalismul constituie o formă abia ceva mai „soft“ (dar nu mai puţin criminală 
în fapt) a fascist-stalinismului, având drept fundament mereu capitalismul modern. 
Adversarul tuturor acestor regimuri opresive ar fi „autentica revoluţie“ sau „autenticul 
socialism“ — un proiect de viitor. Distincția dintre liberalism şi totalitarism se limitează 
astfel la o nuanţă. Aşa că nu întâmplător Badiou reproşează liberalilor că „vor să 
camufleze înrudirea tainică dintre realul politic al nazismului şi ceea ce ei (liberalii) 
pretind a fi neprihănirea democratică“. lar în continuare, pentru a sublinia această 
„înrudire tainică“, el susţine, de pildă, că azi, „din raţiuni imperiale, din raţiuni care pot 
fi gândite şi sunt gândite, africanilor muribunzi (de SIDA) nu li se vor da 


medicamentele trebuincioase. Doar albilor democraţi“30. 


30. A. Badiou, Secolul, Editura Idea, Cluj, 2010, p. 11. 


lată şi ce scria mai demult un alt stângist de nomine, bine-cunoscut în publicistica 
românească, Claude Karnoouh: „[...] când naziștii, precum bolşevicii înaintea lor, au 
supus Universitatea scopurilor lor, ne aflam doar în zorii lumii actuale; era doar o 


schiţă nedesăvârşită a unei realităţi care de atunci s-a rafinat şi s-a diversificat. «sl 


31. C. Karnoouh, Adio diferenţei, Editura Idea, Cluj, 1994, p. 9%. 


Ne vom îndrepta acum atenţia asupra unui text, cred simptomatic, apărut recent în 
revista online de stânga CriticAtac (7.09.2011): „Utopia răului mai mic“ de Al. 
Cistelecan, o recenzie la o carte a lui Vladimir Tismăneanu, Despre 1989. Naufragiul 
utopiei. Reproşul fundamental pe care i-l face Cistelecan lui Tismăneanu este că, 


punând în contrast regimul liberal cu cel comunist, el obţine o victorie prea uşoară. În 
fapt, Tismăneanu ar refuza să analizeze în adâncime lucrurile; dacă ar face-o, ar 
constata că bolşevismul (ca şi nazismul) reprezintă un „capitalism de stat“, prea puţin 
diferit în fond de „capitalismul de piaţă“ de azi. Dar, procedând aşa cum procedează, 
Tismăneanu ajunge să constate în mod fals că „[...] nu e nici o alternativă la mizeria 
capitalismului neoliberal, alta decât mizeria, indubitabil mai mare, a socialismelor de 
stat“. Or, problema, ocultată de Tismăneanu şi de dreapta, după Cistelecan, este că 
aceste socialisme de stat au fost, în realitate... „capitalisme de stat“! De aici şi 
negaţionismul de nomine, care eliberează autenticul socialism şi marxismul de 
responsabilitate şi, dimpotrivă, pune sub acuzare capitalismul sub toate formele. Cred 
că acest citat este relevant: 


„Dacă, pe de o parte, regimurile capitaliste de stat de dincoace de Cortina de Fier s- 
au autobotezat comuniste şi, de cealaltă parte, Marx a scris pe larg (?) despre o posibilă 
societate comunistă, simpla sinonimie [autorul vrea să spună „omonimie“, n.m.] ne 
scuteşte [în perspectiva falsă a lui Tismăneanu, n.m.] de efortul de a verifica 
similitudinile dintre cele două. [...] Teoria lui Marx este criminală pentru că regimurile 
autoproclamate marxiste au fost criminale; la rândul lor, aceste regimuri au fost 
ideologice pentru că s-au declarat marxiste. Nu are nici o importanţă că proprietatea 
mijloacelor de producţie nu a ajuns nicicând în mâinile producătorilor, că legea valorii 
şi structura de clasă au domnit nestingherit vreme de decenii.“ 

Altfel spus, după Cistelecan, „capitalismul de stat“ din Est (rudă bună cu 
„Capitalismul de piaţă“ din Vest) a uzurpat nobilul nume de „comunism“ şi de 
„marxism“, făcând astfel jocul  „reacţionarilor de pretutindeni“. Crimele 
„comunismului“ nu sunt ale comunismului (termeni pur omonimici), ci, de fapt, tot ale 
capitalismului, sub o altă formă decât aceea — foarte nocivă şi ea — cu care avem de-a 
face în zilele noastre, când criza economică ne atinge dur. Or, capitalismului atât sub 
forma sa de stat, bolşevic-fascistă, cât şi sub aceea liberală i se opune proiectul unei 
viitoare societăţi socialiste autentice. Cum va arăta totuşi acest proiect? Badiou, cel 


puţin, ne oferă câteva indicaţii: „Un proiect politic grandios, epic, violent.“32 Perfect! 
Nici Stalin, nici Hitler n-ar fi avut obiecţii! 


32. Badiou, op.cit, p.16. 


II 


Absurditatea tezei lui Al. Cistelecan sare în ochi: faptul că muncitorii nu au 
proprietatea mijloacelor de producţie în comunismul de stat nu apropie acest regim de 


capitalismul occidental, „de piaţă“, ci mai degrabă de sclavagismul oriental pe care 
Marx îl denumise „modul de producţie asiatic“ (şi pe care manualele de socialism îl 
evitau cu discreţie). De asemenea, nu ştiu exact ce înțelege autorul prin „legea valorii“; 
dar dacă el se referă la celebra teorie a lui Marx, potrivit căreia valoarea unei mărfi 
este dată de munca socialmente necesară pentru producerea ei, atunci această lege 
funcţionează (dacă funcţionează) în orice sistem în care are loc schimbul de mărfuri, 
indiferent dacă el este capitalist, socialist sau feudal. Cât despre „structura de clasă“, 
desigur că în ţările aşa-zisului „socialism real“ stratificarea socială a devenit adesea 
încă şi mai impenetrabilă (în cazul nomenclaturii) decât în capitalism, dar asta nu 
înseamnă deloc că respectivele regimuri au devenit capitaliste prin faptul că ambele 
sunt inegalitare. Dacă şi pisica, şi vaca au coadă lungă, asta nu înseamnă că pisica e o 
specie de vacă! Fără capital liber, fără piaţă autentică, fără libertate şi egalitate 
juridică, fără libertatea de circulaţie şi de stabilire, fără proprietate privată garantată 
care poate fi vândută şi cumpărată liber nu avem capitalism. Restul sunt sofisme ieftine 
şi pretenţioase ale stângismului de nomine, şi cred că un intelectual care se respectă ar 
trebui să se ruşineze să le producă, şi încă în chip polemic. 


Revine însă în discuţie celebra chestiune dacă Marx este responsabil pentru crimele 
comunismului şi, în general, dacă între marxism şi leninism-stalinism există o legătură 
necesară, lucru contestat de articolul dlui Cistelecan. Marx este un autor complex la 
care, aşa cum arăta Leszek Kolakowski, se întâlnesc romantismul organicist, 
prometeismul revoluţionar şi scientismul istoricist. Mai simplu, există în Marx, pe de o 
parte, ideea că lumea poate fi schimbată în mod voluntar, dar şi ideea, extrem de 
diferită, că lumea se schimbă potrivit unor legi impersonale şi ineluctabile şi că 
oamenii, deşi fac istoria, nu o controlează. Aceste ingrediente extrem de diferite nu au 
fost niciodată perfect sudate (şi nici nu aveau cum să fie), iar marxiştii ulteriori — de la 
Engels la Stalin (pentru a nu mai vorbi despre Bernstein, Plehanov, Rosa Luxemburg, 
Gramsci etc.) — au scos în relief unul sau altul dintre ingrediente, creând diferite 
marxisme, uneori totalmente diferite şi care s-au afurisit reciproc, la fel precum ereziile 
în primele secole creştine. Marx este aşadar un „conglomerat“, unde se poate găsi 
aproape orice şi se pot afla legitimări pentru demersuri opuse: putem afla, de pildă, mai 
ales în scrierile de tinereţe, proiectul generos al unei reconcilieri finale a omului cu 
natura, cu munca, cu societatea, cu el însuşi, prin recuperarea autenticităţii înstrăinate în 
societatea împărţită în clase; dar alteori, precum în Manifestul Partidului Comunist, se 
cere mai întâi trecerea prin iad: 

„La început, acest lucru (exproprierea burgheziei) nu se poate face decât printr-o 
încălcare despotică a dreptului de proprietate şi a relaţiilor de producţie burgheze, 


adică prin măsuri care, din punct de vedere economic, apar neîndestulătoare şi şubrede, 
dar care sunt depăşite în decursul mişcării şi care sunt inevitabile ca mijloc pentru 
revoluţionarea întregului mod de producţie.“ 

Prin urmare, la întrebarea dacă „Marx se regăseşte în leninism-stalinism“ nu se poate 
răspunde univoc: „conglomeratul“ marxian în ansamblul său nu se regăseşte acolo, însă 
el nu s-ar putea regăsi de fapt în nici un proiect politic coerent, din simplul motiv că 
este în esenţa sa contradictoriu şi imposibil de pus în practică în ansamblu. Dar un 
„anume Marx“ a putut fi în mod autentic aşezat de Lenin şi Stalin la baza sistemului lor 
terorist, astfel că şi Lenin, şi Stalin au fost în mod autentic, într-un anume sens, marxişti. 

O altă chestiune, repusă pe tapet mai ales în zilele acestea de criză globală financiar- 
economică, este dacă, prezicând sfârşitul capitalismului, „Marx a avut, sau nu, 
dreptate“. Din nou răspunsul nu poate fi decât echivoc: dacă prin „a prezice“ înţelegem 
ceea ce în ştiinţele naturii numim astfel (de exemplu, a prezice o maladie cunoscând 
anume structură genetică sau a prezice o eclipsă de soare), atunci pur şi simplu nu se 
poate vorbi despre predicţie în cazul „conglomeratului“ marxian, care nu este o ştiinţă, 
sustrăgându-se procedurilor de testare. Vreau să spun că, orice s-ar întâmpla cu 
capitalismul actual, sub raport ştiinţific Marx nu a putut prezice nimic. Dacă însă îl 
considerăm pe Marx drept autorul unei importante gnoze pseudoştiinţifice sau 
metafizici a istoriei, dacă nu chiar „profetul“ unei religii seculare, atunci desigur că, 
orice s-ar întâmpla (ori nu s-ar întâmpla) cu capitalismul actual, „Marx a avut 
dreptate“, cu condiţia să credem în această gnoză. Dar cu acelaşi drept am putea crede 
în prezicerile astrologiei sau ale cultelor New Age, sau ale predicţiilor „calendarului 
maya“. Să fiu bine înţeles: nu dispreţuiesc deloc meritele intrinseci ale acestui sens, să- 
i spunem „gnostic“, al cuvântului „a prezice“, indispensabil în felul său în sistemul 
credințelor noastre. Cer însă stângiştilor să nu confunde voluntar sau involuntar cele 
două sensuri ale termenului, dacă vor să spună ceva coerent şi cu sens. 


În încheiere: cineva m-a întrebat după citirea primei părţi a acestui text cum mai 
poate fi cineva de stânga în România postcomunistă şi capitalistă de azi, atunci când are 
efectiv această sensibilitate de stânga şi vede, pe de o parte, PSD-ul cu viciile sale 
constitutive, pe de alta, un stângism intelectual sofistic? Răspund: dacă nu se va mulţumi 
cu critica dreptei, ci se va implica cu sinceritate şi fără sofisme restauraţioniste şi în 
critica stângii, oricare ar fi aceasta. Şi, inversând termenii, aş spune că acelaşi lucru e 
valabil şi pentru cineva orientat la dreapta. 

62. Despre Oslo, din perspectivă „iudeo-creştină “ 


1. Am citit până acum cu plăcere şi interes articolele dlui Dragoş Paul Aligică, mai 
ales deoarece le-am găsit originale, evitând locurile comune. Din păcate însă, exact 
locuri comune am fost surprins să constat în articolul său „Despre Oslo, incorect 
politic“ din 22, nr. 31/2011. 

Să luăm, de exemplu, această frază: „Incidentul de la Oslo este un nou semnal de 
alarmă, un nou simptom al profundei crize în care se afundă sistemul de guvernare 
occidental şi civilizaţia occidentală.“ Sunt naiv dacă întreb: se poate califica drept 
simptomatic un accident singular, operă a unui unic dezaxat odios, dar dezavuat de toată 
lumea, fără complici, lipsit de susţinerea unei organizaţii sau grupări, fără implicarea 
unor forţe externe? Pentru ce anume violenţa extremă a lui Breivik trage un „semnal de 
alarmă“? Pentru paşnica şi civilizata Norvegie? Pentru destul de paşnica Europă de 
Vest, unde nu au fost atentate teroriste majore de mulţi ani încoace? Poate mai curând e 
un simptom pentru Afganistan, unde atentate au loc des, dar Breivik nu locuieşte, 
întâmplător, acolo. Mulţi jurnalişti, câţiva politicieni de dreapta (printre care şi Iulian 
Urban la noi) şi foarte mulţi anonimi pe forumuri cred, ca şi dl Aligică, ca şi Pascal 
Bruckner într-un recent interviu, că orice, inclusiv atentatul de la Oslo, poate şi trebuie 
să fie explicat în termeni raţionali: prin economie, prin imigrație, prin diferite 
comploturi, prin rolul serviciilor secrete, istorie; obsesiv, ei caută explicaţii pentru 
ceea ce, uneori, pur şi simplu nu are aşa ceva. Accidentul, în sensul propriu al 
cuvântului, este exact ceea ce încalcă orice regulă, fie şi statistică. De aceea Aristotel 
spunea că nu există „ştiinţă a accidentului“. 

Ştiu că e greu să admitem acest lucru. Chiar Einstein opunea indeterminismului 
cuantic celebrul „Dumnezeu nu dă cu zarurile!“. Şi totuşi trebuie să ne consolăm cu 
„Zarurile“ la nivel individual — uman, ca şi subatomic. Nu putem explica de ce un anume 
atom de uraniu fisionează mai curând decât un altul (deşi, statistic, putem face 
predicții), aşa cum nu putem explica de ce un anume norvegian, spre deosebire de toţi 
ceilalţi, alege să tragă cu mitraliera în câteva zeci de adolescenţi. Pur şi simplu, o face, 
iar încercarea de a explica acest act criminal prin convingerile sale politice este 
neserioasă: nenumărați oameni, deşi au convingeri radicale, rămân toată viaţa cetăţeni 
paşnici. E mult mai plauzibil că, în astfel de cazuri de excepţie, convingerile politice au 
fost un pretext: omul voia oricum să-şi ucidă semenii, iar pretextul politic îi servea doar 
ca platformă de popularitate şi justificare morală. 


2. Însă, de dragul explicaţiei cu orice preţ, cădem în explicaţii rele: dl Aligică este, 
ca mulţi alţii, prizonierul a ceea ce aş numi „argumentul reacției naturale“ (în fapt, o 
variantă banalizată a organicismului.) Da — se spune —, Breivik a comis o atrocitate, 
dar, undeva, avea totuşi dreptate. Sunt prea mulţi musulmani în Europa, 
multiculturalismul a mers prea departe, identitatea naţiunilor este în primejdie etc. În 
retorica dlui Aligică: „Cât şi în câte feluri poţi ataca identitatea naţională a unor 
popoare fără să ai o contrareacţie? Cât şi în câte feluri poţi susţine politici de emigrare 
ce subminează profund țesătura socială a ţării-gazdă, fără să ai reacţii de respingere 
violente?“ 

Am mai auzit adesea astfel de explicaţii „subtile“: după 11 septembrie 2001, se 
spunea în multe cercuri stângiste şi proarabe: da, atentatul a fost sinistru, dar Statele 
Unite au atras o contrareacţie naturală a lumii musulmane prin agresivul lor 
imperialism. Când explodau bombele în Israel, se spunea la fel, în aceleaşi cercuri: da, 
e rău să ucizi copii, dar israelienii sunt imperialişti, iar sionismul e un rasism. Istoricul 
Ernst Nolte a stârnit mult scandal cândva, susţinând că nazismul a fost, ce-i drept, 
ticălos, dar a fost o contrareacţie firească a naţiunii la bolşevism. Dar mai ales să nu 
uităm istoria noastră, unde „argumentul reacției naturale“ a unui organism naţional 
atacat a fost utilizat extensiv în aşa numita „chestiune evreiască“. În 1866 (când nimeni 
în Europa nu ar fi calificat civilizaţia europeană drept „iudeo-creştină“, cum o face 
acum, generos, dl Aligică), lon Brătianu declara: „Evreii au devenit o plagă socială 
pentru România, o plagă de care trebuie să ne scăpăm... Contra evreilor nu voi ridica 
nici consideraţia că sunt mai puţin civilizaţi, ci pur şi simplu a marelui lor număr care 
ameninţă... naționalitatea noastră, iar atunci când națiunea este ameninţată, ea se apără 


şi devine, nu intolerantă, ci prevăzătoare....«33 Schimbaţi ce-i de schimbat în discursul 
antisemit al politicienilor români de pe vremuri: puneţi Europa în loc de România, 
multiculturalismul în locul liberalismului, pe islamici în locul evreilor, Sharia în locul 
Talmudului, şi veţi regăsi aproape fără alte schimbări substanţiale discursul extremei 
drepte europene de azi, discurs pe care cu tristeţe îl regăsesc preluat în mod necritic şi 
de dl Aligică: se evocă mase imense de imigranţi revărsate de dincolo de frontiere, o 
cultură străină şi neasimilabilă, încercare de dominare (Jihadul), delicvenţă, parazitism 
economic şi subversiune naţională, totul incluzând recriminări patetice la adresa 
elitelor complice formate din „pigmei politici“. Cu corolarul că, astfel, orice violenţă 
sau exacţiune devin un simptom, vorba lui Brătianu, „nu al intoleranţei, ci al 
prevederii“ organismului atacat! 


33. Carol Iancu, Evreii din România de la excludere la emancipare, Hasefer, Bucureşti, 1996, p. 73. 


3. De aici şi tonul apocaliptic al acestor ideologi, cărora le fuge lesne pământul 
realităţii de sub picioare: „E chiar atât de greu de înţeles că, dacă emigranții din 
Londra, Oslo sau Paris propovăduiesc şi practică Jihadul, antisemitismul şi antiocci- 
dentalismul, asta va stârni o reacţie pe măsură?“, se avântă dl Aligică. Totul arată însă 
că cei mai mulţi musulmani care trăiesc în aceste locuri nu propovăduiesc şi practică 
Jihadul, ci sunt cetăţeni normali şi relativ bine integrați şi că fundamentalismul şi 
extremismul ating numai o foarte mică (deşi potenţial periculoasă) minoritate. Am avut 
o bună dovadă nu demult: când Franţa, apoi Belgia au interzis să se poarte în public 
burka, n-au existat practic proteste, ceea ce a dovedit că marea majoritate a 
musulmanilor din aceste ţări (inclusiv femeile) nu este ostilă unei integrări sociale de 
tip republican şi secular, contrar a ceea ce predică deopotrivă islamiştii şi dreapta 
radicală. 

Îl cred pe dl Aligică când spune că este un „adept al liberalismului, toleranţei şi 
diversităţii“ (şi Brătianu era!). Dar, adaugă el, „problema e cu realitatea“. Adică, 
traduc eu, când cineva e din tribul tău, eşti tolerant; când nu e, îl consideri o plagă! Î 
cred, de asemenea, când spune că „este de bun-simţ să spui că nu poţi guverna 
împotriva naturii umane, a instinctelor elementare ale organizării politice“. O fi „de 
bun-simţ“, numai că marile izbânzi ale omenirii (de la profeţii Israelului şi filozofii 
greci până la democraţia liberală şi ştiinţa modernă) nu au fost ale bunului-simţ, ci s-au 
făcut în răspărul acestuia. Ştiţi vorba (deloc „corectă politic“ la vremea ei): „lar dacă 
veţi iubi numai pe fraţii voştri, ce faceţi deosebit? Oare nu fac şi păgânii acelaşi 
lucru?“ (Matei, 5, 28) Atunci, dacă tot apelăm mereu la civilizaţia „iudeo-creştină“, n- 
ar fi cazul ca cel puţin să nu mai fim „păgâni“? 

2011 


63. Ăştia şi ăia 


Românul tipic zilelor noastre e un ins veşnic ursuz care priveşte suspicios în jur şi se 
răsteşte la toate cele. Ferească Dumnezeu să-ţi zică că o duce bine sau că e mulţumit de 
ceva! lar dacă îl întrebi ce-l supără, fiindcă, pe câte ştii, nu înfruntă chiar atunci o gravă 
situaţie personală, îţi răspunde indignat, ceva de tipul: aşa nu se mai poate! De ce? 
întrebi. — Păi nu vezi dezastrul din jur? exclamă, gata să te ia de gât că nu vezi. — A, 
criza, ţi-a scăzut salariul? — Nu, dom'le, mie nu, că sunt în privat, da” uite cum e cu 
spitalele, cu şcolile, cu administraţia, recită el. — Înţeleg, zici. — Nu înţelegi nimic. — 
Explică-mi, rogu-te! — Se vede că nu înţelegi nimic, fiindcă eşti dintre ăia orbi care nu 
văd că Băsescu şi ai lui sunt de vină! — Nu văd, zici intimidat, că numai ei sunt de 
vină. Poate că... Tu vezi? — Păi sigur că văd! — Unde vezi? — La televizor, unde? Tu 
nu te uiţi la televizor? — Nu mă uit. — Rău faci. E cum îţi spun, ăştia au vândut ţara! — 
Cui? întrebi. — Ălora, de la FMI, corporațiilor, capitaliştilor globali! — Ăştia ălora, 
deci. — Da, în plus, Băse e dictator ca în Belarus. — Dar, încerci o replică, chiar 
ambasadorul american a spus că la noi nu e dictatură, fiindcă putem să demonstrăm 
liniştiţi fără a fi împuşcaţi de pe acoperişuri ca în Siria! — Ambasadorul, răspunde 
românul tipic, care e şi patriot, să-şi vadă de ale lui! Urmează şi el instrucţiunile 
şefilor. Gândeşte-te, Deveselu, scut antirachetă, interese mari etc.! — Mă gândesc. Păi 
n-ai spus că să-şi vadă de ale lui? Dar dacă „ale lui“ sunt şi ale noastre? faci pe 
subtilul. — Mai slăbeşte-mă cu americanii matale, zice, ăia vor mereu să fie hegemoni 
şi de fapt ei ne-au adus criza asta pe cap! — Dar cu europenii cum e? încerci o fentă 
laterală. — Vai de ei! zice. Uită-te în ce hal au ajuns: euro se duce de râpă în două-trei 
luni! Am spus eu de la început că o monedă unică la multe state nu se poate! te 
atenționează grav. Te concentrezi, dar nu-ţi aminteşti când a spus asta. Totuşi mai faci o 
încercare: — Dummeata de unde eşti aşa de sigur că se duce de râpă? — Fi, zice 
conciliant, poate se duce, poate nu se duce, dar să-ţi spun drept nici nu mă interesează: 
pentru noi, ăştia micii, tot rău o să fie! Sistemul în ansamblu e greşit. — Sistemul? 
întrebi. — Da, capitalismul, aşa-zisul neoliberalism. — Eşti stângist? încerci să-l 
plasezi. — Fii serios, se apără el ca de o gravă insultă! Eu sunt de dreapta, sunt 
monarhist ca şi taică-meu şi neam de neamul nostru. — Nu ştiam, spui deferent. Vrei să 
vină regele? — Ce contează ce vreau eu? zice cu năduf; oricum nu-l lasă ăştia, 
comuniştii. Lasă că nici cu ăia nu mi-e ruşine! De fapt toţi sunt totuna. — Cine sunt 
totuna? întrebi. — Ăştia şi cu ăia, zice. Tot nu înţelegi. Se apropie ca şi când ar vrea să- 
ti comunice un mare secret: — Da, dacă te uiţi mai adânc, ai să vezi că 


„neoliberalismul este continuarea bolşevismului cu alte mijloace“, spune sentenţios 
citând dintr-o revistă subţire. Te uiţi adânc, strângi şi ochii, dar tot nu-i vezi la fel pe 
ăştia şi pe ăia. — Credeam, zici, că diferenţa de mijloace contează cât de cât. Prefer să 
fiu obligat să plătesc o asigurare de sănătate privată decât să fiu trimis la Canal. — Eşti 
naiv! exclamă omul enervat, chiar şi Soljeniţin, ba nu, alt rus, Bukovski, parcă, zicea că 
nu-i mare diferenţă... 

Schimbi pista: — Atunci susţii opoziţia? — Fii serios! se stropşeşte. Păi maimuţoii 
ăia nu-s cu nimic mai breji decât ăştia de la putere! Toţi sunt nişte nemernici, nu 
degeaba cei din Piaţa Universităţii nu-i primesc pe cei de la partide şi strigă lozinci 
împotriva tuturor. Jos toţi! — Înţeleg, te luminezi, ţii cu societatea civilă! — Lasă-mă, 
domne, şi cu ăştia, nu vezi că nici între ei nu se înţeleg! Ba se reclamă unii pe alţii pe la 
televizor, ba se despart, ba formează „coaliţii“ cu efect cât o ceapă degerată. Uneori iau 
bani de la Putere, alteori speră să-i umfle de la Opoziţie. Tocmai îi înjura unul la 
televizor că... — Adevărat, zici, dar totuşi unii parcă au ceva dreptate... — Dar de 
fapt, se evervează din nou omul meu, ei pe cine reprezintă? De ce ei sunt „societate 
civilă“ şi noi nu suntem? şi arată spre sine (nu spre tine). — Cine te opreşte, spui, să 
activezi în vreun ONG? — Aş activa, dar am atâtea treburi chiar acum cu slujba, copiii, 
firma, casa, soacra, că nu-mi văd capul! Şi, de fapt, au ăia nevoie de unul ca mine care 
să le spună adevărul verde în faţă? Şi acolo e tot pe aranjamente, îţi spun eu... — Scrie 
petiţii pe net, mai încerci să-i propui. — Nu au efect, răspunde. — Dă un exemplu şi 
curăţă mizeria de pe trotoar. — Aş face-o, dar am tensiune. — Înregistrează o 
organizaţie pentru copiii orfani. — Sunt multe acte de făcut. — Plantează un pom-doi. 
— Vine seceta şi se usucă. Nu vezi, dom'le, că ăştia au prăpădit toate sistemele de 
irigaţii! Îţi spun eu că sunt vânduți toţi, revine el triumfător pe terenul favorit. — Doar 
n-o să-mi spui că era mai bine pe vremea lui Ceauşescu! replici tu. — Măcar pe atunci, 
zice îngândurat, aveam şi noi o speranţă! — Care „noi“, zici, dumneata aveai pe atunci 
doisprezece ani! — Ei, n-o lua chiar aşa! Noi, românii! Nu vezi că ne scade şi 
populaţia! E un genocid! se inflamează din nou. 

Cedezi: — Bine, hai să lăsăm politica. Dar omul, deşi cam ostenit, musai să aibă tot 
el ultimul cuvânt. Se uită pe geamurile cafenelei unde tocmai vă beţi în tihnă cafelele 
agrementate cu frişcă şi exclamă cu năduf: — În plus şi ce vreme nasoală! Au dreptate 
ăia cu fenomenele extreme, că distrugem planeta! 

Te uiţi şi tu. Fenomen extrem: e februarie şi ninge... 

2012 


64. Cine ne tiranizează? 


E vremea să ne trezim din coşmarul televizat şi să rostim răspicat câteva evidențe: 

Nu, România nu este o dictatură, nici Băsescu un tiran. Nu, nu asistăm la o revoluţie 
nici ca aceea din ţările arabe, nici ca aceea din 1989. Da, e bine că violențele ultraşilor 
au putut fi stăpânite şi trebuie să fie stăpânite şi în continuare. Da, jandarmii şi-au făcut 
în general bine datoria. A susţine că ei i-au provocat pe huligani e o enormitate. Da, 2-4 
000 de oameni manifestează zilnic în întreaga ţară (în diferite oraşe), marea majoritate 
paşnici şi fără o umbră de program politic. (Nu discut aici despre cei scoşi când şi când 
de Opoziţie sau de sindicate.) Nu, Piaţa Universităţii 2012 nu seamănă deloc cu Piaţa 
Universităţii 1990. Alegerile anticipate în an electoral şi cu dificultăţile economice 
ştiute sunt o diversiune. Opoziția USL nu va salva naţia, ci cel mult, dacă va câştiga, ar 
putea trimite România în faliment. Şi, în fine: nu, nu ne vom lăsa cu toţii intimidaţi de 
isteria televizivă şi online în curs. 

Vă rog să reflectaţi la următorul paradox, constatat deja şi de destui alţii: cum se face 
că, zilnic, aceşti 2-4 000 de oameni în toată ţara (şi 300-500 în Bucureşti), pe de o 
parte, repetă mecanic „jos guvernul, jos Băsescu, alegeri anticipate“ (adică 
„programul“ USL), dar, pe de altă parte, nu acceptă printre ei manifestanți de partid 
expliciţi, se declară împotriva tuturor partidelor, îi gonesc pe liderii politici cunoscuţi, 
precum Ludovic Orban sau Dan Diaconescu, scriu „USL=PDL=mizerie“ etc.? Cum să 
ţii alegeri anticipate în martie-aprilie, când refuzi partidele existente, iar de înfiinţat 
altele noi nu mai e timp? Sunt ei „antisistem“, cum ni se recită? Dar şi alegerile după 
care strigă ţin tot de sistem. Cum îşi pot închipui aceşti oameni că fără lideri, fără un 
program, fără o alternativă politică au altă şansă decât să fie instrumentul cu care USL 
vrea să acceadă la putere? lar dacă vor USL la putere, de ce n-o spun, că nu-i oprit? 

De fapt, demonstranţilor din pieţe nu le-a păsat niciodată de politică şi nu înţeleg 
aproape nimic din tot ce se întâmplă în jurul lor. Nu sunt „societate civilă“ în sensul 
tare al cuvântului. N-au nici o ideologie, nici măcar una neomarxistă, anarhistă sau 
anticapitalistă. Îşi dau seama că sunt instrumentalizaţi? Probabil, totuşi speră că 
necazurile lor absolut reale vor fi auzite. De cine? De Băsescu, de Boc, de Ponta, de 
Dumnezeu? Nici pomeneală! De televiziuni! Fiindcă, iată, trăiesc o experienţă 
tulburătoare: graţie intoxicării mediatice zilnice au devenit brusc importanţi la scară 
naţională şi internaţională. Au devenit vedete TV! Toată naţia stă lipită seară de seară 
de televizoare ca să-i vadă şi să-i audă. Dar, bineînţeles, cu o condiţie: să strige „Jos 
tiranul!“ „Libertate!“, „Anticipate, nu comasate!“ şi celelalte. Altminteri, camerele nu 


se vor mai focaliza asupră-le! Că le displace taxa auto sau că vor sporurile înapoi e 
mult prea puţin. Nu are nici o importanţă că în realitate nu există nici un tiran şi că 
anticipatele pun serioase probleme constituţionale şi tehnice! Realitatea nu contează, 
contează numai „Realitatea“ şi suratele ei! Ei ştiu una şi bună: dacă nu strigă „jos!“, vor 
reveni în nefiinţa anonimatului din care au ieşit. 

Să lăsăm ipocrizia deoparte: oamenii sunt de bunăvoie actori într-un show al 
televiziunilor de ştiri. Există un fel de pact nescris: voi ieşiţi şi cereţi demisiile tuturor, 
noi vă dăm pe post toată ziua. Asta e tot sau aproape. Căci televiziunile îi pot inspira 
să strige lozinci antiprezidenţiale şi să scrie bannere insultătoare, dar nu-i pot face să 
gândească, nu-i pot învăţa constituţia, nici să confecţioneze alternative politice, să 
desemneze lideri proprii, să aleagă între cei existenţi, nici să inventeze o cultură 
politică sau civică. Şi, de altminteri, nu-i ajută nimeni, nici măcar intelectualii (vorbesc 
despre cei ostili actualei puteri): ei vorbesc cu patos patriotic despre demonstranți în 
studiouri sau în gazete, dar n-am văzut pe vreunul cunoscut care să vorbească în piaţă 
sau măcar să participe la miting, ca în 1990. 

Să nu se înţeleagă de aici că n-ar fi destule de reproşat puterii. Problema este ce i se 
reproşează: dacă e vorba despre clientelism, despre multă incompetenţă, corupţie, 
aroganță, exces de zel, sunt de acord cu asta. Dar trebuie să vedem şi cealaltă latură: îşi 
poate închipui cineva că puterea a adoptat măsurile de austeritate ştiute din perversiune 
şi că nu le-ar fi evitat, dacă ar fi fost posibil? Iar pe de altă parte: când, cu excepţia 
primelor luni din 1990, au mai fost introduse în România mai multe reforme structurale 
într-un timp mai redus (nici doi ani întregi)? Legile salarizării, unificarea sistemelor de 
pensii, cele patru coduri civile şi penale, „mica reformă“ din justiţie, noul cod al 
muncii, noua lege a educaţiei, legea asistenţei sociale... Şi toate astea, într-un moment 
de gravă criză economică şi instituțională europeană! În plus, când, în România în 
general, membri importanţi ai partidului de guvernământ au mai fost arestaţi şi trimişi în 
judecată pentru corupţie, demonstrându-se că DNA nu este un instrument politic al 
puterii? Că, după toate acestea, societatea românească răsuflă din greu, că dă semne de 
epuizare nu e anormal. 

Protestatarii noştri înţeleg însă prea puţin din marile mize politice şi economice în 
joc; asta când nu le sunt de-a dreptul ostili, cum e cazul „revoluţionarilor“. Iar 
televiziunile, oferind vizibilitate mediatică contra scandări, nu au nici un motiv să-i facă 
să le înțeleagă, ci, atâta timp cât „revoluţia“ face rating, o dau pe post, invitându-i pe 
demonstranți să strige maşinal în continuare. Trăim sub tirania media, nu a lui Băsescu: 
iată adevărul verificat seară de seară. 

65. Căderea dreptei 


De ce în România, când pierde stânga (sau ceea ce în România trece drept stânga), 
înfrângerea este la limită, smulsă cu dificultate de adversar, în timp ce atunci când e 
rândul dreptei să piardă, asistăm la o prăbuşire şi la victorii fără drept de apel ale 
adversarilor? Ceea ce s-a întâmplat acum la locale (fenomen ce foarte probabil va fi 
repetat şi chiar amplificat la generale) aminteşte foarte bine de anul 2000 cu 
schimbările de rigoare: USL în loc de PSD singur, pe locul învingătorului, PDL în locul 
CDR, pe locul învinsului, Dan Diaconescu, aflat în plină ascensiune, în locul lui Vadim. 
Dimpotrivă, în 2004, Alianţa DA a pierdut de fapt cu puţin alegerile, fiind însă adusă la 
putere de Băsescu prin manevrele celebrei „soluţii imorale“. În 2008, PDL, aflat în 
ascensiune, a ieşit totuşi ceva mai slab decât PSD la numărul de voturi, dar a câştigat 
alegerile având numai un singur fotoliu de parlamentar în plus. Mai adaug la aceasta şi 
cele două victorii spectaculoase, dar scoase la limită, ale lui Traian Băsescu, în 2004 şi 
2009, împotriva lui Năstase şi Geoană. Iliescu, când a câştigat — în 1992 şi 2000 (spre 
a nu mai aminti de 1990) —, a făcut-o, dimpotrivă, la scoruri confortabile, iar când a 
pierdut, precum în 1996, a pierdut cu totul onorabil. 

Mulţi au spus că înfrângerea de acum a PDL se datorează corupţiei, clientelismului 
politic, susţinerii unor personaje dubioase. Vicii absolut reale. Dar nu tot la fel de 
reale, ba chiar mai mari erau ele în cazul guvernării Năstase? De ce „corupţii lui Boc“ 
au dezlănţuit aproape o furie distructivă împotriva PDL, în timp ce „corupţii lui 
Năstase“ nu au produs nimic asemănător împotriva PSD? Pe de altă parte, Silviu 
Prigoană a fost o alegere cât se poate de rea; dar oare Oprescu să fie atât de valoros 
încât să merite aproximativ de trei ori mai multe voturi? Poate că se va spune că Silviu 
Prigoană a fost pleznit, fiindcă fusese alegerea Elenei Udrea. Însă ce imense merite a 
avut Robert Negoiţă — extrem de dubios, scrie presa — ca să câştige de două ori mai 
multe voturi decât Liviu Negoiţă, favoritul Sectorului 3 acum patru ani şi acum 8 ani? 
Desigur, în oraşe cel puţin, votul a fost nu doar simplu politic, ci şi resentimentar: s-a 
votat mânios împotriva lui Boc şi mai ales a lui Băsescu. (Clujul face o excepţie, unde 
Boc a reuşit la limită să redevină primar.) 

Fără îndoială că fenomenul despre care vorbesc are legătură — chiar dacă nu şi una 
mecanică — cu faptul că, în România, reformele, atâtea câte s-au făcut şi aşa cum s-au 
făcut, au avut două motoare, care s-au susţinut reciproc: unul intern — dreapta (în anii 
'90 era vorba despre Convenţia Democratică şi despre Emil Constantinescu, în anii 
2000, despre Alianţa DA, despre PDL singur şi despre Traian Băsescu) —; celălalt — 


extern (FMI, Uniunea Europeană). Dimpotrivă, stânga a fost fie conservatoare, fie cel 
mult continuatoare la nivel mai redus a unor reforme deja începute. Motorul extern 
rămâne în afara acţiunii electoratului, dar cel intern poate fi oricând oprit sau pus pe 
ralanti. 

Majoritatea oamenilor acceptă greu reformele, chiar şi atunci când ele nu vin pe 
fondul unei crize generale, ca acum. Dacă însă se creează şi impresia că printre 
guvernanţi sunt prea mulţi corupți şi că ipocrizia atinge niveluri prea ridicate, frustrarea 
devine maximă. Pe scurt, cel puţin pentru electoratul urban şi mai educat, „corupţii lui 
Boc“ au fost mult mai răi decât „corupţii lui Năstase“, nu fiindcă aşa ar fi fost în 
realitate (dimpotrivă), ci fiindcă se aştepta mult mai mult de la primii decât de la 
ceilalţi. Defectele s-au văzut printr-o lupă măritoare (cu concursul neprecupeţit al 
televiziunilor de ştiri); calităţile au devenit invizibile odată cu tăierile de salarii şi 
sporuri. Toți cei care au pierdut din salarii, pensii şi altele, toţi cei care au falimentat, 
toţi cei care au de plătit rate mari la bănci, toţi cei care şi-au pierdut locul de muncă au 
votat mânioşi pentru Oprescu, de pildă, deşi acesta nu are nici cea mai mică legătură cu 
nevoile lor şi nici nu le va rezolva vreodată. Iar ceilalţi, care fie înţeleg mai multe, fie 
au fost mai puţin afectaţi direct, s-au simţit descurajaţi de un partid tot mai rău condus şi 
tot mai incapabil să respecte anumite standarde morale şi profesionale, fie şi în simpla 
desemnare a candidaţilor; ei n-au votat deloc, sau (când nu au votat cu Nicuşor Dan) au 
votat tot cu Oprescu şi cei de la USL, fiindcă s-au simţit neglijaţi şi ignoraţi în 
aşteptările lor — ce-i drept, destul de mari. 

Necazul este că vor pierde şi unii, şi alţii: primii nu vor fi recompensaţi de 
guvernarea Ponta-Antonescu; ceilalţi vor constata că indulgenţa lor de azi faţă de 
„corupţii lui Ponta“ va fi foarte costisitoare. Cât despre reforme, deja ele nu mai sunt la 
ordinea zilei (chiar dacă unele vor trebui continuate, mai discret, sub acţiunea motorului 
extern). 

66. Mahalaua şi viziunea 


Printre criticii — ceva mai numeroşi acum — ai guvernării USL din săptămânile 
acestea domneşte uneori o semnificativă ipocrizie. Aceşti critici, care susţin că ei apără 
statul de drept, legea şi justiţia, au deplină dreptate, având în vedere abuzurile fără 
precedent la care acestea au fost supuse din partea guvernării USL. Totuşi mulţi dintre 
ei se feresc să critice la fel de vehement suspendarea în sine a lui Traian Băsescu, 
afirmând că plecarea de la putere a preşedintelui ales nu e un lucru grav, ba chiar că e 
pozitivă, cu condiţia să se respecte Constituţia. Ei uită sau se fac că au uitat că bruma de 
stat de drept şi de independenţă a justiţiei realizată în ultimii ani s-a datorat nu numai 
presiunilor Uniunii Europene, ci şi rolului de „jucător“ al preşedintelui. Într-un fel, 
aceşti critici democrați sunt mai nedrepţi decât adversarii politici antidemocraţi din 
USL ai preşedintelui. Aceştia cel puţin ştiu de ce vor să scape de el: fiindcă reformele 
pe care le-a inspirat riscă să-i ducă la închisoare pe destui dintre ei. 

Aici, mulţi vor riposta: dar n-are şi Băsescu defecte, ba chiar mari? Ba are, dar, ca 
să spun aşa, ele erau aproape inevitabile. lată de ce: 

Traian Băsescu reprezintă o combinaţie rară de om politic: l-aş numi un mahalagiu 
cu viziune. Fundamentul său este cel al mahalalei (sau dacă vreţi al plebei): de aici 
bancurile lui fără perdea adesea, de aici „hăhăitul“ celebru; de aici mai ales spiritul 
certăreţ, de ţaţă care se ia la harţă cu vecina peste gard, de aude toată mahalaua. (Ce 
altceva au fost intervenţiile sale în direct la televiziuni?) Mahalaua, masa (,„prostimea“) 
simte bine acest lucru şi l-a primit (sau l-a huiduit) întotdeauna pe Băsescu ca pe unul 
de-al ei, vorbind limba ei. Aţi observat plăcerea oamenilor simpli de a se fotografia cu 
preşedintele? Vi-i închipuiţi făcând acelaşi lucru cu Antonescu, cu Năstase, cu Ponta? 
Ferească Dumnezeu! Când greşeşte, din nou mahalaua din el îi dictează alegerile: Elena 
Udrea, de pildă. Stilul său de conducere, perfect natural, cu o autoritate înnăscută, este 
ceea ce mahalaua recunoaşte, nu autoritatea dată de funcţie. Cum se explică faptul că 
multă vreme după tăierile de salarii mahalaua a rămas tăcută? Simplu: ea a recunoscut 
autoritatea naturală a şefului, care e şef nu fiindcă alţii l-au instalat, ci fiindcă este un 
conducător natural. 

Peste acest fundament Băsescu a aşezat — numai el ştie cum — o viziune, şi care se 
întâmplă să fie exact ideea unei părţi nu foarte largi a populaţiei: modernizarea 
statului, înțelegând prin aceasta reforme radicale în direcţia statului de drept, a unei 
justiţii impartiale şi eficiente, lupta împotriva corupţiei, un nou sistem administrativ, o 
nouă constituţie, o nouă educaţie etc. Lucruri importante pentru oamenii unei elite 


intelectuale, dar deloc interesante pentru mahala, mai ales în vremuri de criză 
economică. Paradoxul este deci că acest om, legat prin toate fibrele sale de mahala, s-a 
pus cu toată puterea, timp de opt ani, în slujba unei viziuni care nu numai că nu era a 
mahalalei, dar o contrazicea fundamental: mahalaua vrea un stat arhaic, patrimonial, şi 
se împacă bine cu un sistem oligarhic şi corupt al baronilor, cu condiţia să-i „pice“ 
ceva. Cum atunci să dirijezi națiunea spre statul modern? Într-un singur mod: preluând 
ideile părţii instruite, dar minoritare şi seducând mahalua majoritară şi care nu vrea să 
ştie de „idei“, în felul cum numai un om al mahalalei o poate face. De aceea Băsescu a 
fost, printre politicieni, o rara avis. Chiar PDL-ul l-a urmat cu rezerve şi poticneli tot 
mai mari: politicienii de rând ştiu că trebuie să fie „populari“, dar nici ei nu vor să 
audă de „idei“. Maxima lor abilitate este să plutească un timp, fără să se răstoarne, în 
direcţia curentului. Băsescu a încercat altceva: să meargă împotriva curentului, păcălind 
o vreme mahalaua — ceea ce e a făcut din el un om de stat autentic şi un lider — singurul 
pe care l-am avut în ultimii douăzeci şi ceva de ani. (Iliescu, care trece drept om de 
stat, nu a fost aşa ceva, deoarece el a preferat să meargă în direcţia curentului, iar 
Constantinescu, adus la putere printr-un concurs rar de împrejurări, a pierdut repede 
orice control asupra curentului, răsturnându-se cu barcă cu tot.) Dar toate, absolut toate 
marile reforme din istorie (în lume sau la noi) s-au făcut împotriva curentului. Mahalaua 
n-a inventat niciodată nimic. 

Combinația aceasta neobişnuită dintre mahala şi viziune a fost fericită şi 
indispensabilă pentru progres, dar tot ea i-a adus preşedintelui necazuri. Nu o dată 
intelectualii au strâmbat din nas, atunci când mahalaua a răzbătut în comportamentul 
preşedintelui: „e prea conflictual“, au zis ei; în schimb, mahalaua s-a înfuriat când 
„patronul“ i-a cerut să strângă cureaua în numele unei idei. Şi astfel s-a născut ipocrizia 
unora şi ura celorlalți. 

Fără Traian Băsescu (dacă va fi demis la referendum sau când îşi va încheia 
mandatul), „dreapta“, sau mai bine partea reformistă a societăţii româneşti, va avea 
mari probleme. Numărul nu e de partea ei, iar democraţia privilegiază numărul. 
Mahalaua e totuşi echitabilă: îi disprețuiește şi pe politicienii din „dreapta“, şi pe cei 
din „stânga“. Deocamdată se va dărui ultimilor, care măcar promit s-o răsplătească mai 
bine. Cu Băsescu a fost altceva: mahalaua l-a iubit mai întâi, apoi l-a urât; dar nu l-a 
disprețuit niciodată. Cât despre intelectuali, recunoştinţa lor e, ca de obicei, călduţă. 
Ţipă pe stradă pentru statul de drept, dar destui nu înghit că cel care s-a bătut pentru 
acesta a avut doar un brevet de căpitan şi „şcoala vieţii“ şi că, probabil, nici nu l-a citit 
şi nici nu-l va citi vreodată pe Mircea Cărtărescu. 

2012 


67. Grădina lui Candide 


N-ar trebui să mai consumăm spaţiu tipografic, timp şi efort pentru a argumenta că 
premierul Ponta şi-a plagiat teza de doctorat. A plagiat-o. Punct. Totuşi încercările care 
se fac pentru a ascunde, relativiza şi edulcora această situaţie merită discutate pe scurt. 

Mai întâi avem argumentul „guvernamental“, dar reluat şi de prieteni ai guvernării: 
teoria conspirației. Se încearcă derâmarea Guvernului, strigă ei, Guvernul „nu poate 
lucra în linişte“ din pricina feluritelor scandaluri. „Cineva doreşte cu ardoare 


destabilizarea Guvernului României“, scrie profesorul universitar Vlad Nistor=* într-un 


editorial din Evenimentul zilei. Poate că da, dar vorba aceea, destabilizarea nu e „în 
chestie“. „În chestie“ e plagiatul presupus al premierului. A plagiat, au nu? Dacă da, cel 
mai bun mod de evitare a zisei destabilizări ar fi fost să nu fi existat fapta, căci atunci 
denunţul, oricât de ticălos, nu s-ar fi putut rosti sau s-ar fi disipat îndată. 


34. Astăzi parlamentar USL. 


Apoi vine argumentul „specialistului“: se zice că trebuie o comisie de specialişti în 
drept (în cazul ministrului loan Mang era vorba despre specialişti în informatică) pentru 
a se pronunţa. Nu, nu trebuie, cel puţin în cazul acestui tip de plagiat primitiv, unde 
pagini întregi sunt pur şi simplu copiate cu modificări minimale. E suficient un ins 
alfabetizat care să observe coincidenţa unor texte şi lipsa semnelor citării sau a altor 
procedee editoriale care indică diferenţa dintre textul altcuiva şi textul propriu. Că 
există plagiate mai subtile, unde se fură ideile, nu cuvintele, e ştiut, şi acolo e nevoie de 
specialişti. Dar datele disponibile arată că dl Ponta nu a ajuns la acest stadiu. 
(Altminteri, nu e rău că Universitatea din Bucureşti a deschis o anchetă; dar să nu 
confundăm lucrurile.) 

Voi trece repede peste argumentul ridicol cum că normele de citare actuale nu existau 
în 2003. Existau, şi de cel puţin 150 de ani. VOi trece şi peste acela că menţionarea în 
final, dar fără indicarea paginilor, a autorilor folosiţi e suficientă. Nu e suficientă, 
fiindcă nu se ştie care a fost contribuţia doctorandului Ponta. Dacă acesta ar fi prezentat 
o teză din care, în mod explicit, jumătate era atribuită altor autori, nici chiar Adrian 
Năstase nu i-ar fi putut acorda doctoratul. De asemenea, faptul că nu a existat o plângere 
a autorilor plagiaţi de premier nici nu anulează, nici nu exonerează probabilul delict 
intelectual. 

Ajung la câteva dintre cele mai perverse argumente — care ţin de relativizarea 
plagiatului. Unele au fost recent formulate de Alina Mungiu-Pippidi într-un articol 


apărut pe Ziare.com, intitulat „Circul nostru vă prezintă“. Mai întâi notez că domnia sa 
nu pronunţă, în ceea ce-l priveşte pe primul ministru, cuvântul ruşinos „plagiat“, ci zice, 
mai blând, „compilaţie“. Dar o compilaţie nu e obligatoriu un plagiat: poţi scrie o carte 
lipsită de originalitate, dar citând sursele. Nu eşti prea istet, dar nici nu eşti hoţ. În 
general, o carte slabă nu-i totuna cu una plagiată. Cariera academică a cuiva, cum scrie 
dna Mungiu-Pippidi, poate fi nulă (iar asta rămâne de demonstrat într-adevăr, în fiecare 
caz, de către specialişti din domeniu), fără a fi însă bazată pe fraude. Plagiat, 
compilaţie, carieră academică nulă — toate sunt puse la grămadă; şi cum originalitatea 
autentică e rară (şi la noi, şi pretutindeni), iată că dl Ponta e, comparativ, aproape în 
regulă. Apoi dna Mungiu-Pippidi se referă la o propunere mai veche a ei (de care 
nimeni n-a vrut să ştie, vai!), aceea de a se verifica pentru plagiat (acum termenul 
apare) „toate doctoratele şi de a se anula toate titlurile de profesor şi conferenţiar care 
nu corespund standardelor“. Aşadar, să fie verificate doctoratele tuturor cetăţenilor 
români în viaţă? De ce nu şi toate diplomele universitare? De ce nu şi cele de 
bacalaureat, căci frauda la bacalaureat are o lungă tradiţie? Dincolo de legalitatea 
îndoielnică (mi se pare că ea încalcă flagrant prezumția de nevinovăție) a unei astfel de 
acţiuni, enormitatea sarcinii depăşte orice închipuire. E o propunere maximalistă de 
tipul propunerilor sovietice pentru dezarmare de pe timpuri: se cerea dezarmarea 
nucleară „generală şi totală“, ştiindu-se bine că ea era şi imposibilă practic, şi 
inacceptabilă pentru Vest, dar că suna bine propagandistic. Şi oricum, ea nu rezolvă 
problema imediată şi particulară a plagiatului primului ministru. 

În fine, dna Mungiu-Pippidi este foarte indignată că mai mulţi universitari din 
Timişoara au cutezat a iniţia o petiție de demisie a premierului (şi care a strâns mii de 
semnături). Aceştia, zice ea, sunt jalnici: mai întâi sunt pedelişti, apoi n-au lucrări 
cotate ISI şi întregul lor departament (de litere sau de ştiinţe politice, nu m-am lămurit) 
zburdă fără ISI. La asta putem spune din nou: nu e „în chestie“! Ce amestec are aici 
pedelismul, ori dacă au scris lucrări valoroase sau nu, ori dacă au apărut la publicaţii 
ISI? Schimbă asta cu ceva situaţia premierului, dacă a plagiat sau nu? Asta e „în 
chestie“! După câte ştiu, cei patru iniţiatori de la Timişoara sunt universitari foarte 
onorabili, dar să admitem că n-au publicaţii ISI. A, spuneţi, fiindcă n-au publicaţii ISI, 
titlurile lor ar fi o impostură şi ar trebui să se abţină de la petiţii! Fie, să le fie ruşine! 
Dar din textul în discuţie rezultă şi că impostori suntem cu toţii: şi Ponta, şi Mang, şi 
Kovesi, şi cei care îi susţin, şi cei care le cer demisia. „Dragi tovarăşi şi prieteni 
români, ne ia autoarea de sus, precum Gulliver pe liliputani, ...trăiţi într-un climat de 
impostură generalizată şi atenţia dedicată unor cazuri particulare nu face decât să 
arate... că sunteţi lipsiţi de obiectivitatea generală ca să vă curăţaţi!“ Suntem mici şi 
murdari toţi, aşa e! Numai că, din păcate, „în chestie“ e acum un caz particular „curat- 


murdar“, dar care poate ajuta şi la curăţenia generală: a plagiat, au nu primul-ministru şi 
trebuie să demisioneze? Cine are autoritatea să vorbească? Chiar dna Mungiu-Pippidi. 
Articole ISI are, partizanate politice cică nu. Numai că, din păcate, domnia sa, după 
cum declară, scârbită de noi toţi, „s-a retras la ţară“. Presupun că, întocmai lui Candide, 
acum îşi cultivă grădina! Păcat. 

2012 


68. Vântul dinspre Apus bate slab 


În ultima lună şi jumătate, noi, cei care ridicăm vocea împotriva abuzurilor şi 
ilegalităţilor de tot felul comise de noua putere, ne-am simţit încurajați şi reconfortaţi 
de articolele în general extrem de critice la adresa USL apărute în marea presă 
internaţională, cât şi de reacţiile dure faţă de Guvernul român ale unor importanţi lideri 
europeni, precum Angela Merkel, ori a unor înalţi responsabili europeni, precum 
preşedintele CE Jose Manuel Barroso sau comisarul pentru justiţie şi drepturi 
fundamentale Viviane Reding. Ni s-a părut adesea că guvernarea Ponta-Antonescu a 
fost prinsă pe picior greşit, că, încercând să forţeze Constituţia, să abuzeze de ordonanţe 
de urgenţă şi să-l demită pe preşedintele Băsescu într-o manieră expeditivă şi la limita 


legii, ea a subestimat reacţia europeană, dar şi pe cea americană.2> 
35. lată o scurtă cronologie a evenimentelor petrecute în luna iulie a anului 2012: 


3 iulie: sesiune parlamentară extraordinară cerută de USL, încheiată cu revocarea Avocatului Poporului, a preşedinţilor 
Senatului şi Camerei Deputaţilor şi înlocuirea lor cu oameni din coaliția aflată la guvernare; actele adoptate sunt 
contestate de PDL la Curtea Constituţională; 


4 iulie: USL depune documentele pentru suspendarea din funcţie a preşedintelui Traian Băsescu; Guvernul adoptă o 
Ordonanţă de Urgenţă, potrivit căreia hotărârile celor două Camere nu mai pot fi supuse controlului CC; 


5 iulie: Guvernul adoptă OUG de modificare a Legii referendumului, în sensul că demiterea preşedintelui se poate face 
cu votul majorităţii alegătorilor prezenţi la urne, fiind eliminată condiţia cvorumului de 50%; 


6 iulie: CC avizează parţial motivele înaintate de USL pentru suspendarea din funcţie a lui T.B.; T.B. este suspendat din 
funcţie; CC respinge contestaţiile PDL; 


10 iulie: CC decide că modificările aduse Legii referendumului sunt constituţionale, menţinând însă condiţia cvorumului; 


12 iulie: la solictarea UE, este convocată o sesiune extraordinară a Parlamentului pentru modificarea OUG privitoare la 
Legea referendumului; 


16 iulie: T.B. afirmă că va renunţa la mandatul prezidenţial dacă la referendum se prezintă sub 50% dintre alegători, 
dar se înregistrează un vot covârşitor împotriva sa; 


18 iulie: Parlamentul aprobă modificarea OUG privitoare la Legea referendumului, menţinând condiţia de cvorum, dar 
extinzând intervalul orar pentru vot cu două ore; 


20 iulie: T.B. îndeamnă electoratul să meargă la vot şi „să voteze oricum“; 


24 iulie: PDL decide să îndemne electoratul să boicoteze referendumul, poziţie iniţial respinsă de T.B., care ulterior, 
după întâlnirea cu membrii GDS, şi-o va însuşi şi el. 

Vreau să avertizez în rândurile de mai jos împotriva unor iluzii. Desigur, reacţii au 
fost, şi unele din ele — importante. Este foarte probabil că, în absenţa lor, puterea ar fi 
demis pe unii dintre judecătorii Curţii Constituţionale şi că referendumul s-ar fi 


desfăşurat fără prag de validare. Cu toate astea, documentul recent semnat de liderii 
USL cu colonelul Dogaru arată că, dacă acceptarea unor cerinţe ale UE a reprezentat o 
retragere, ea a fost numai tactică şi că se va reveni la asaltul unor instituţii precum 
CCR, DNA, ANI sau CNSAS îndată ce vor exista oportunităţi. Cum de şi-a permis USL 
să sfideze tocmai într-un asemenea moment Comisia Europeană? Prostie, nepricepere, 
ignoranţa regulilor diplomaţiei? Poate, într-o anumită măsură. Dar sfidarea în sine nu e 
nici o prostie, nici act necugetat. Ea se bazează pe o analiză perfect raţională: UE este, 
în acest moment, bolnavă, având preocupări existenţiale, am zice, în zona euro; în 
general, capacitatea ei şi a marilor puteri democratice de a presa România este, în acest 
moment, mai redusă. 

Să privim lucrurile într-o perspectivă mai largă: România nu a rezistat niciodată 
curentului politic dominant în zona noastră: a fost liberală atunci când guvernele 
occidentale erau astfel, a fost fascistă, când zona a fost dominată de puteri fasciste, a 
devenit comunistă, când, vorba lui Mao Zedong, „vântul a suflat dinspre Răsărit“. În 
fine s-a orientat, mai uşor sau mai greu, spre un sistem democrat-liberal, odată cu 
falimentul comunismului şi a intrat în NATO şi UE fiindcă „vântul dinspre Apus a 
devenit predominant“. În fapt, încă din Evul Mediu, oligarhia românească nu s-a 
preocupat niciodată excesiv de valori sau de cine stăpâneşte lumea, cu condiţia să-şi 
poată menaja un spaţiu autonom intern, care să-i permită perpetuarea la putere. 

Or, această oligarhie — reprezentată politic acum prin Parlamentul care l-a suspendat 
pe Traian Băsescu pentru a doua oară — constată, spre satisfacția ei, că vântul dinspre 
Vest, chiar dacă nu a contenit, bate mai slab: dificultăţile UE, ba chiar previziunile 
sumbre privind viitorul ei, criza economică mondială, dar şi succesul economic al 
Chinei încep să pună în discuţie supremaţia Occidentului, atât de sigură până acum 
câţiva ani. Mai întâi, Occidentul este copleșit de sarcina de a face faţă crizei datoriilor. 
Apoi e divizat: anumite ţări UE au devenit tot mai vocale în a critica „hegemonia“ 
germană. În acest sens se poate nota, de pildă, că reacţiile la ceea ce mulţi au numit 
„puciul USL“ au fost aproape inexistente din partea Guvernului francez. lar asta 
probabil că nu se datorează numai faptului că noul preşedinte francez e socialist, ci 
sugerează, mai grav, un început de gripare a motorului franco-german, în condiţiile în 
care reacţia oficială germană a fost puternică. Ce să mai vorbim despre tăcerea altor 
state sudice, precum Italia sau Spania, ale căror probleme economice interne aproape 
că le fac insensibile la ceea ce se întâmplă în România? A existat, ce-i drept, o reacţie 
viguroasă şi eficientă a ambasadorului SUA. Dar puterea de la Bucureşti are un atu pe 
care îl poate folosi spre a obţine o poziţie mai conciliantă a Americii: scutul 
antirachetă, atât de detestat de Rusia. 

În aceste condiţii de mare slăbiciune a UE şi chiar a NATO, cred că noua putere de la 


Bucureşti se gândeşte să reînnoade vechea politică de aşa-zisă „independenţă“ a lui 
Ceauşescu: adică, folosindu-se de rivalităţile dintre blocuri şi puteri, rămânând totuşi, 
prudent, într-unul din aceste blocuri (pe vremuri Pactul de la Varşovia, acum NATO şi 
UE), să-şi afirme o poziţie oarecum excentrică. Scopul? Mai mult spaţiu de manevră 
care să-i asigure, pe termen indefinit, păstrarea puterii şi controlul acelor forţe de tip 
liberal şi democratic, la noi în general minoritare, care doresc spargerea monopolului 
ei şi o bună funcţionare a statului de drept. 

lată de ce ar fi iluzoriu să credem că „Europa ne va salva“ de USL. Până la urmă, 
Comisia Europeană „va înghiţi hapul“, aşa cum parţial l-a înghiţit şi în privinţa 
Ungariei. Criticile vor continua, vor fi monitorizări, rapoarte MCV negative, dar măsuri 
radicale nu vor fi, căci de fapt — cum se ştie bine — ele sunt ca şi imposibile, deoarece 
trebuie luate prin consens de toţi liderii europeni, dintre care marea majoritate au rămas 
tăcuţi în ultimul timp în ceea ce priveşte tulburările politice de la Bucureşti. 

Să nu uităm, pe de altă parte, că poziţiile naţionaliste (deopotrivă politice şi 
economice) adoptate în ultimul timp de mai mulţi lideri USL sunt împărtăşite de multe 
partide populiste şi naţionaliste din Europa, a căror audienţă populară a fost mult 
sporită de criza economică. Departe de a ajunge izolată în forurile europene, România 
uselistă ar putea — cu ceva abilitate — să-şi găsească aliaţi. 

Şi, bineînţeles, nu putem ignora rolul Rusiei în această reorientare: proamericanismul 
viguros al preşedintelui Băsescu pare să fi făcut loc deja unor poziţii mult mai 
conciliante faţă de Rusia. Probabil că puterea de la Bucureşti speră la anumite avantaje 
economice. Dacă le va avea sau nu, nu ştie nimeni încă; dar e clar că există aici un 
spaţiu de manevră pe care, în condiţiile declinului UE, guvernarea românească îl va 
explora cu atenţie. Care va fi preţul, nu ştim; dar e sigur că nu avansul democraţiei 
autentice, mai ales dacă el depinde în asemenea măsură de cât de tare şi din ce direcţie 
bate vântul! 

2012 


69. Greşesc popoarele? 
(răspuns dnei Carmen Muşat) 


Scriam într-un articol trecut (Este România o „colonie“?): „Dar, vor sări unii, 
poporul are încredere în USL, iar Occidentul va trebui să se încline înaintea urnelor de 
vot! Ştim însă că se poate vota greşit, împotriva interesului naţional: s-a întâmplat în 
1990, se va întâmpla, probabil, şi în 2012. Voința majorităţii nu coincide întotdeauna cu 
«voinţa generală», vorba lui Jean-Jacques Rousseau.“ Şi aşa a fost, unii au sărit ca 
arşi; de pildă Carmen Muşat, în Observator cultural (nr. 393). Foarte indignată pe 
mine, ca şi pe dl Cristian Câmpeanu de la România liberă, d-sa are deosebita eleganţă 
de a ne compara cu un tovarăş Cotigă Vasile dintr-o nuvelă a lui Norman Manea, care 
cerea Partidului să intervină limitând hazardul de la Loto. Nu ştiu ce părere are dl 
Câmpeanu, dar eu sunt onorat de îndrăzneaţa comparaţie şi promit să mă îndrept: voi 
studia gândirea tovarăşului Cotigă Vasile mai abitir decât pe aceea a lui Rousseau Jean- 
Jacques! 

Dar să trecem de la cotigă la lucruri mari, adică la popor. Dna Muşat priveşte 
poporul cu aceeaşi venerație cu care credinciosul îl priveşte pe Dumnezeu: nu numai că 
poporul nu poate greşi, dar e o blasfemie să susţii că ar putea s-o facă. Aşadar, şi eu, şi 
dl Câmpeanu, şi alţii care îndrăznim să susţinem aşa ceva suntem nişte păcătoşi, zelatori 
ai Răului, cum scrie dânsa. 

Ei bine, voi continua să blasfemiez. Susţin din nou că poporul poate greşi votând 
împotriva propriilor interese fundamentale — ceea ce pare că se pregăteşte să facă pe 9 
decembrie. 'Treacă-meargă faptul că dna Muşat n-a citit Contractul social al lui 
Rousseau, cu distincţia sa dintre „voinţa generală“, care e infailibilă, şi „voinţa 
tuturor““, care greşeşte adesea, fiindcă poporul „este adesea înşelat, iar atunci pare să 
vrea ceea ce e rău“ (II, 3). Lreacă-meargă iarăşi că nu a citit următoarele vorbe ale unui 
om înţelept — John Stuart Mill — care, de altminteri, avea, filozofic vorbind, puţine în 
comun cu Rousseau: „poporul, aşadar, poate voi să oprime o parte a sa, iar precauţiile 
luate împotriva acestei oprimări sunt la fel de necesare ca şi precauţiile luate împotriva 
oricărui alt abuz de putere. De aceea, nici atunci când deţinătorii puterii sunt în mod 
normal răspunzători în faţa comunităţii, adică în faţa celui mai puternic grup din sânul 
ei, îngrădirea puterii cârmuirii asupra indivizilor nu-şi pierde nimic din importanţă“ 
(Despre libertate, 1994, p. 11). Grav este că dânsa şi destui alţii nu înţeleg istoria şi nu 
văd semnele timpului acestuia. 

Nu înţeleg istoria? Ea ne arată că democraţia şi popoarele au greşit nu o dată când şi- 


au desemnat conducătorii sau au decis acţiuni naţionale: n-a greşit democraţia ateniană 
când a organizat dezastruoasa expediţie în Sicilia, când i-a exterminat pe melieni, când 
l-a ucis pe Socrate? N-a greşit poporul german când, în noiembrie 1932, a acordat 197 
de mandate în Reichstag naziştilor şi 100 de mandate comuniştilor, lăsând astfel un 
centru slab şi divizat şi deschizând calea numirii lui Hitler cancelar de către 
preşedintele Hindenburg? Serbia, Croaţia sau bucăţile etnice ale Bosniei nu au votat 
popular în favoarea secesiunii mai întâi, apoi a războiului interetnic, apoi a acelora 
care ieri şi azi sunt judecaţi la Haga pentru crime de război? N-au fost Miloşevici, 
Karadjici, 'Tujman lideri populari, aleşi cu mari majorităţi? Nu-i un erou în unele locuri 
şi azi Ratko Mladici, călăul de la Srebenica? Oare fundamentaliştii islamici care au 
câştigat sistematic alegerile în ţările arabe în urma „revoluțiilor“ de anul trecut 
reprezintă „voinţa generală“, sau mai curând o voinţă majoritară sectară, fanatică, gata 
să prigonească pe oricine nu se supune? Pe scurt, ştim că de multe ori poporul alege 
fals, iar când alege corect, nici atunci alegerea nu are prea multă legătură cu raţiunea. În 
raport cu ce alege fals, se întreabă dna Muşat? Desigur, nu în raport cu o „definiţie de 
uz personal a interesului naţional“, cum scrie ea, ci atunci când cei aleşi de popor 
ignoră un regim autentic liberal, reduc sau anulează garanţiile legale şi constituţionale, 
oprimă diferite minorităţi, sau pun în discuţie alianțele externe care susţin aceste 
garanţii, sau au dat deja dovezi convingătoare că ar putea face aşa ceva. Asta nu mai e o 
definiţie „de uz personal“ a interesului naţional, sper cel puţin! 

Dna Muşat şi alţii nu văd însă nici semnele timpului: sunt într-adevăr destule semne 
care arată că un regim USL, bazat pe o majoritate substanţială, nu e dispus să accepte 
îngrădirile despre care vorbea Mill în pasajul citat. Exemple? Atacurile la adresa 
judecătorilor Curţii Constituţionale, propunerea primului ministru de a limita 
prerogativele acesteia, revenind la sistemul de dinainte de 2003, refuzul Senatului de a 
accepta o hotărâre definitivă a Înaltei Curti, refuzul primului ministru de a-i demite pe 
miniştrii găsiţi incompatibili de ANI, refuzul ministrului Educaţiei de a sancţiona 
plagiatul primului ministru, propunerile necorespunzătoare ale ministrului Justiţiei 
pentru funcţiile de procuror general şi şef al DNA, respinse de CSM, nu sunt deloc 
dovezi de simpatie faţă de limitările legale şi constituţionale ale Puterii. Când partidele 
de guvernământ se solidarizează (ca acum la Năvodari) cu un primar arestat pentru 
corupţie, când procurorii care fac anchete sunt criticaţi de guvernanţi şi târâţi în noroi 
de acoliţii lor, când se stârneşte vântul naţionalismului pentru a-i combate pe 
responsabilii europeni care au criticat „puciul“ din vară, viitorul legii şi al Constituţiei 
e sumbru, iar posibilitatea ca „poporul să vrea să oprime o parte a sa“ nu e mică. 

Dar, ne mai apostrofează dna Muşat, „nu prin schimbarea rezultatului alegerilor, nu 
prin nesocotirea votului popular se poate îmbunătăţi starea naţiunii“. De acord. Nimeni 


nu cere ca rezultatul alegerilor să fie schimbat; ceea ce vrem unii dintre noi este ca el, 
după ce va fi „citit“ cu atenţie de preşedinte, să fie „interpretat“ în acord cu 
Constituţia, pentru a da maximul de asigurări posibile că „poporul nu va oprima o parte 
a sa“. (Dna Muşat, fiind critic literar, ar trebui să înţeleagă bine acest limbaj!) S-ar 
putea desigur ca acest lucru să nu fie cu putinţă după 9 decembrie. În acest caz (sau în 
altele) vom continua să blasfemiem, afirmând că majoritatea a votat greşit, neştiind ce 
face şi călăuzită de interesele particulare ale conducătorilor momentului. 

Închei propunându-le celor care pun voinţa majorităţii exprimate la vot mai presus de 
orice eroare sau manipulare masivă un mic exemplu, care să-i determine să reflecteze 
dacă e rezonabil să plece urechea cu atâta religiozitate la acel vacarm adesea confuz, 
numit de demagogi vox populi. În 1920, Partidul Poporului (sic!) al lui Alexandru 
Averescu obținea la urne o victorie zdrobitoare, aproape un plebiscit, pentru ca, numai 
zece luni mai târziu, să fie înfrânt în chip dezastruos de liberalii lui I.I.C. Brătianu. Cele 
două consultări populare aveau ceva în comun atât între ele, cât şi cu scrutinul tot 
popular din decembrie 2012: erau organizate chiar de partidul deja ajuns la putere, dar 
fără alegeri! 

Întrebări pentru doamna Bianca Burţa-Cernat 

Ceea ce m-a izbit în plex la citirea articolului dvs. „Votul meu contează?!“ din 
Observator cultural, nr. 640 este ura. Ură, combinată cu frustrare, ambele expectorate 
asupra adversarilor. lar aceştia nu sunt Băsescu sau politicienii PDL, ci aşa-zişii 
„intelectuali ai lui Băsescu“, identificaţi mai mult sau mai puţin cu Grupul pentru Dialog 


Social, pe care îi calificaţi drept „privilighenţi“ (formula veche a lui Sorin Antohi)26, 
deoarece îşi doresc anumite privilegii (care anume?) în raport cu „plebeii 
manipulabili“. Vă simţiţi „trasă pe sfoară“ de aceşti intelectuali pe care i-aţi admirat 
altădată; ei au inventat un „tertip şmecheresc“ pentru a-l salva pe Traian Băsescu, 
anume boicotul referendumului, în condiţiile impunerii cvorumului printr-un „dictat“ 
extern. Ar fi considerat că „în prezent cauza democraţiei e un moft“ (deoarece cele 7 
milioane de voturi „da“ nu au contat). De fapt, „privilighenţii“ nu mai sunt „ai lui 
Băsescu“ — aţi avut revelaţia asta în curtea din Calea Victoriei 120, când GDS l-a 
invitat pe Băsescu —, ci, invers, „Băsescu e al intelectualilor“. El a devenit „un Gore 
Pirgu locuit de fantasme străine, folosit ca vehicol pentru ideile altora“ — respectiv ale 
privilighenţilor, intelighenţilor, în general intelectualilor „albi“ care tratează democraţia 
drept un „moft“ şi trag pe sfoară poporul şi pe intelectualii democrați. 


36. Vezi 6 „Despre Ghedese şi «intelighenţii» lui“. 


E greu să replici urii care se acoperă cu rea-credinţă. Ce pot să vă spun? Mai întâi: 
întotdeauna votul cuiva contează numai până când se numără toate voturile, dar după 
aceea votul celor care au pierdut nu mai contează ca expresie a voinţei naţionale, ci 
contează doar votul opțiunii câştigătoare. Aşa e la toate alegerile. Contează, de pildă, în 
acest sens votul celor care la alegerile generale au votat cu un partid care nu a depăşit 
pragul de 5%? Nu mai contează după numărarea voturilor, dar ar fi contat dacă partidul 
depăşea pragul. Dacă la referendum se depăşea pragul, votul dvs. conta, iar refuzul meu 
de a vota — nu. 

Sunteţi de acord că opţiunea individuală a cuiva de a boicota un scrutin e perfect 
legitimă, dar vă indignaţi că „intelighenţii“ „s-au transformat în propagandişti ai 
boicotului“ — ceea ce vi se pare o dovadă de „colaboraţionism“ cu forţele răului. 
Absurd! Cum e cu putinţă ca o opţiune individuală legitimă să devină ilegitimă atunci 
când ea încearcă să facă prozeliţi, vrând să determine un curent de opinie? Între cele 


trei opţiuni politice de la referendum trebuie să existe o perfectă egalitate, astfel încât 
dacă propaganda pentru una dintre ele ar fi ilegitimă ar deveni ilegitimă şi propaganda 
pentru celelalte două. Să fie chiar atât de complicat acest raţionament? Mai contează 
pentru dvs. faptul că el a fost confirmat de Curtea Constituţională în unanimitate? 

Dvs. însă sugeraţi că partizanii boicotului (printre care m-am numărat, printre primii) 
au utilizat „tertipul şmecheresc cu acoperire legală“ al boicotului, mizând pe 
absenteism, ceea ce nu-i fairplay. Întreb: Cine a atacat cel dintâi? Cine a vrut să-l 
demită în mod expeditiv pe preşedinte, în mijlocul mandatului, în mod abuziv sub raport 
constituţional, printr-un fel de execuţie politică? Guvernul, susţinut de o majoritate 
parlamentară „nesimţită“. Cine a demis Avocatul Poporului pentru ca acesta să nu poată 
ataca două ordonanţe de urgenţă, din care una reducea chiar prerogativele Curţii 
Constituţionale, care nu mai putea infirma astfel hotărârea Parlamentului de a demite pe 
preşedinţii Camerelor, acţiune contrară regulamentelor adoptate de Camerele însele? În 
acest mod Parlamentul se putea reuni în sesiune extraodinară, pentru ca în două zile să-l 
suspende pe preşedinte şi să-l aşeze drept preşedinte interimar pe Crin Antonescu. 
Cine, doamnă Burţa-Cernat, a făcut toate acestea? Guvernul. 

Atunci sintagma „tertip şmecheresc“ serviţi-i-o acestuia, nu nouă, intelectualilor de 
la GDS! Legiferarea ad-hoc prin ordonanţe, amenințările cu moartea la adresa unor 
judecători ai CCR, afirmaţia făcută de Crin Antonescu că o parte dintre aceştia ar trebui 
revocaţi, deşi ei sunt inamovibili, insistența de a modifica listele electorale post factum 
pentru ca referendumul să fie validat — toate astea nu cereau o ripostă pe măsură? Nu vă 
preocupă faptul că aţi votat „da“ la un referendum iniţiat de inşi pe care nu un „băsist“, 
nu un „privilighent“, ci cineva din interiorul Puterii i-a numit ulterior „un grup 
infracţional organizat“? Ne consideraţi „colaboraţionişti“, dar dvs. şi alţi intelectuali, 
în frunte cu dna Zoe Petre, dl Daniel Barbu etc. ce altceva sunteţi, când sustineti în mod 
deschis prin scrisori adresate Comisiei Europene o Putere emanată de acest „grup 
infracţional organizat“, al cărei prim-ministru e un plagiator ordinar şi notoriu în lume, 
unde preşedintele Senatului, vremelnic preşedinte interimar, consideră că principalul 
său adversar e Departamentul de Stat al SUA, iar „ministerul propagandei“ — am numit 


Antena 3 — e proprietatea unui colaborator dovedit al Securităţii?37 În locul dvs. m-aş 
jena să utilizez astfel de stigmate, de teamă să nu încurajez pe unii să mă introducă într- 
adevăr în categoria revizuită a „idioţilor utili“ ai lui Vladimir Ilici! 
37. Vezi Anexa II. 

Vi se pare că e primejdios să susţii că democraţia are neajunsuri şi că trebuie 
limitată? Bineînţeles că are neajunsuri şi trebuie limitată — aceasta a fost vechea 
obsesie a tuturor liberalilor adevăraţi, de la Benjamin Constant, Alexis de Tocqueville 


şi John Stuart Mill. De asta s-a şi inventat ideea supremaţiei constituţiilor asupra 
deciziilor majorităţilor, de asta, mai târziu, Hans Kelsen a propus instituţia Curtilor 
Constituţionale. O democraţie nelimitată înseamnă tirania majorităţii, sau mai exact 
tirania unor demagogi care manipulează o majoritate. Că această majoritate a fost şi 
este manipulabilă chiar reprezintă o noutate pentru dvs.? Ce limitează democraţia? 
Statul de drept, în esenţă. Şi apropo, de ce puneţi în articolul dvs. „statul de drept“ între 
ghilimele? Ştiţi ce spunea Arthur Koestler? „[...] respingerea unei atitudini sau a unui 
fapt prin tertipul simplu de a pune cuvintele între ghilimele şi de a le da o tentă ironică 
— toate acestea erau ingredientele unui stil al cărui maestru incontestabil era Iosif 
Djugaşvili...“ (Richard Crossman, Zeul care a dat greş, Humanitas, 2012, p. 95). Mă 
abţin de la comentarii... 

Şi, în fine, dacă după dvs. toate acestea sunt vorbe în vânt, „fantasme de salvare“ şi 
„de putere“, cum vă explicaţi că presa internaţională, guvernele german, american, 
britanic, Comisia Europeană au sărit în barca tezelor noastre, exercitând o presiune 
puternică asupra Puterii de la Bucureşti, obligând-o să revină la cvorumul de 
referendum şi să se supună deciziilor Curţii Constituţionale? Nu cred că vă puteţi 
rezuma la afirmaţia că „noi băsiştii“ am avut un PR mai bun, aşa cum a explicat Ponta. 
Sper că nu veţi invoca nici politica de dreapta, când şi social-democraţia germană i-a 
dat o palmă premierului român. Vă mulţumeşte atunci explicaţia naționalistă cu 
România „colonie“ a Occidentului? Vă place păşunismul autohtonist practicat de 
corifeii USL şi pe care Andrei Marga promite să-l aplice sârguincios la ICR? Oricum, 
dacă nici UE, nici Germania, nici America, nici Marea Britanie, nici social-democraţia 
germană nu mai reprezintă un standard de democraţie, aveţi dvs. altul mai bun? Mi-ar 
face plăcere să ni-l dezvăluiţi, nouă „privilighenţilor“! 

Iar între timp, îmi permit să vă dau un sfat: nu mai scrieţi sub imperiul frustrării! 
Evitaţi regrete ulterioare printr-o tehnică veche: vă opriţi, răsuflaţi adânc şi numărați 
până la zece; apoi abia treceţi mai departe... 


II 


Doamnă Bianca Burţa-Cernat, domnule Ovidiu Şimonca, 


1. Cele trei pagini însumate în care răspundeţi, în Observator cultural, nr. 643, 
articolului meu din 22 ar presupune, drept replică analitică, să scriu o broşură. N-o voi 
face, aşa că vă ofer acest răspuns sumar şi foarte incomplet. 

Protestaţi că vă consider mânaţi de ură, frustrare şi rea-credinţă. Fie, nu e ură, nu-i 
frustrare, nu-i rea-credinţă. (Deşi nu ştiu cum să calific unele scoateri din context ale 


analizelor mele.) Altceva e însă sigur, anume orbire. Aveţi ochi, dar nu vedeţi, sau 
vedeţi, dar refuzaţi să înţelegeţi. De aceea, „dialogul“ pe care îl propuneţi seamănă cu 
cel care avea loc pe timpuri între intelectualii occidentali prosovietici şi adversarii lor. 
Când aceştia din urmă arătau că în URSS există lagăre de concentrare, ceilalţi replicau: 
de acord, dar în Statele Unite negrii sunt linşaţi! 


2. Las deoparte, doamnă Burţa-Cernat, calificarea programului dreptei ca 
„halucinație politică primejdioasă“. Dinspre stânga tot mai radicală unde vă plasați, el 
nu are cum să apară altfel. Să vorbim însă despre fapte şi lucruri deja întâmplate. Aici 
metoda favorită a dvs., a ambilor, este relativizarea şi comparaţia nepotrivită: 

De exemplu, domnule Şimonca, puneţi, mi se pare mie, pe acelaşi plan plagiatul lui 
Victor Ponta şi o anumită afirmaţie mai veche a lui Traian Băsescu, anume că nu va 
desemna un premier de la USL. De o parte, un fapt incontestabil; de partea cealaltă, o 
simplă declaraţie infirmată între timp! 

Sau: vi se pare comparabilă schimbarea expeditivă a Avocatului Poporului cu o 
presupusă lipsă de reacţie a dnei Monica Macovei faţă de „lista lui MRU“. Iarăşi, de o 
parte, un fapt brut; de partea cealaltă (dacă lista acelor bunuri scumpe, întocmită pentru 
fostul prim-ministru Mihai-Răzvan Ungureanu, e autentică), un simplu gest politic 
electoral, în cel mai rău caz, prea „politic“. 

Dna Burţa-Cernat judecă asemănător: decizia irevocabilă a instanţei judecătoreşti cu 
privire la colaborarea cu Securitatea a lui Voiculescu e de acelaşi tip cu „bănuielile“ că 
şi Băsescu ar fi colaborat! Pe de altă parte, ne reproşează că, aplicând standarde duble, 
am susţinut referendumul pentru reducerea numărului de parlamentari şi parlament 
unicameral, propus de preşedintele Băsescu în 2009 — act după domnia sa nedemocratic 
—, iar acum am boicotat referendumul de demitere din această vară. Dar a fost 
referendumul din 2009 neconstituţional? A fost el ilegal? Câtuşi de puţin. A fost 
demagogic? Poate. Populist? Să admitem. În schimb, ceea ce s-a întâmplat în vara 
aceasta a fost şi anticonstituţional, şi ilegal, iar după unii bine informaţi — dna judecător 
Iulia Motoc în interviul din 22 de exemplu — a fost o tentativă de lovitură de stat. 
Vasăzică, doamnă Burţa-Cernat, comparaţi un gest politic perfect constituţional, fie şi 
populist, cu o încercare de subminare a statului de drept, după care ne reproşaţi că 
tratăm cu măsuri diferite cele două referendumuri. Dar pentru Dumnezeu, sunt ele de pus 
în balanţă? 

A, nu a fost încercare de lovitură de stat? Bine, dar ilegalităţi crase, forţări ale 
Constituţiei, ordonanţe de urgenţă abuzive, încercare expeditivă de a anihila 
prerogativele Curţii, presiuni imense asupra judecătorilor acesteia, pentru a nu mai 
vorbi despre ameninţarea cu moartea la adresa dnei Aspazia Cojocaru, au fost? Curtea 


o spune, Comisia Europeană o spune, Barroso şi Reding o spun, Comisia de la Veneţia 
s-a sesizat şi ea; o spun, diplomatic, şi cancelariile germană, americană, britanică. Dvs. 
negati. Totuşi, îngrijorarea generală nu vă preocupă? Credeţi că GDS-ul l-a chemat pe 
subsecretarul de stat al SUA, Philip Gordon, la Bucureşti? Că revista 22 şi Angela 
Merkel s-au coordonat la un Bruderschaft ca să-l pleznească pe Ponta? Cum, reacţia 
europeano-americană e „interesată“? Fie. Dar despre dl Martin Schulz, liderul 
Parlamentului European şi social-democrat, ce părere aveţi? l-aţi perceput stupoarea? 
Oare tot Băsescu, tot intelectualii „privilighenţi“, tot „inflexibila“ Monica Macovei au 
mutat congresul Partidului Socialist European de la Bucureşti la Bruxelles? V-aţi 
consolat uşor că Franţa, Spania şi ltalia n-au reacţionat. Da, Franţa a abdicat sub 
socialistul Hollande de la vocaţia apărării libertăţii, iar Spania şi Italia au, pesemne, 
alte probleme. Pe de altă parte, nu „sfetnicii regelui soare“, cum scrieţi, au făcut din 
România un paria în presa internaţională prin articolele foarte critice din FAZ, Le 
Monde, El Pais etc., ci guvernul pe care, semnând scrisoarea dnei Zoe Petre, l-aţi 
cauţionat din plin. Vă mândriţi, ziceţi, cu scrisoarea respectivă. Mândriţi-vă, dar, în 


contextul dat, adevărurile ei sunt de tipul „în Statele Unite negrii sunt linşaţi!“ 38 


38. 1. Vezi Anexa II. 


3. Ne dojeniţi, doamnă Burţa-Cernat, pentru faptul că ne jucăm cu cifrele la diverse 
scrutinuri, preferându-le pe acelea care ne convin. Aţi aflat, frunzărind un număr din 22 
din 1992, că pe atunci erau aproape 16 500 000 de alegători în liste, în timp ce acum ar 
fi ajuns să fie 18 000 000, după care îmi reproşaţi că chestiunea nu mă preocupă, pentru 
că nu mi-ar „ieşi suficient de rotundă argumentaţia“! (În trecăt fie zis, există cel puţin o 
explicaţie „normală“ pentru această creştere: îmbătrânirea populaţiei, cu modificarea 
raportului dintre cei peste 18 ani şi cei sub 18 ani, ultimii mult mai mulţi în 1992.) 
„Lucrurile nu sunt deloc limpezi“ cu listele electorale, spuneţi. N-or fi. Dar — repet 
până la a deveni plicticos — cine a organizat fuga-fuguţa referendumul? „Fantoşa 
macabră“ (Băsescu)? Bubulii lui Pavel Corut? Nu, ci însuşi Guvernul USL. El a alcătuit 
listele prin centralizarea la Ministerul de Interne a unor date în majoritate de la primarii 
USL nou-aleşi. Aşa că lui reproşaţi-i că n-a studiat arhiva revistei 22, nu nouă! Apoi, 
când, în pofida fraudelor, nu s-a făcut cvorumul, cine a încercat hoţeşte să modifice 
retroactiv cifrele, prin „mini-recensăminte“ etc.? Iarăşi Guvernul României. Cine a 
calificat aceste încercări ca aparţinând unui „grup infracţional organizat“? Iarăşi 
„fantoşa macabră“? Nu, ci un secretar de stat de la Interne. Cine a demisionat din 
Guvernul USL, deoarece nu dorea „să-şi petreacă bătrâneţea la puşcărie“? Liiceanu, 
Patapievici, Cornea? Nu, ci ministrul de interne PSD, loan Rus. 

Mă îngrozeşte, în fine, doamnă Cernat, că, pentru dvs., problema cedării de 


suveranitate către UE se mai poate supune discuţiei. „Gravă“ sau nu, ea este, din 
fericire, deja tranşată şi doar dimensiunea ei exactă se mai poate preciza. Cum de nu 
înțelegeţi că, în absenţa mecanismelor de control al UE, Guvernul Ponta & Antonescu s- 
ar fi ghidat după „cursul scurt“ de guvernare semnat cu colonelul Dogaru? Cum puteţi fi 
atât de lipsită de instinctul pericolului care ne-a ameninţat vara asta pe toţi şi care poate 
oricând să revină? Mai ales că tocmai noi şi cu dumneavoastră, intelectualii critici 
(indiferent de opţiune), vom fi primele victime! 

Teamă mi-e însă că nu voi învinge orbirea dvs. şi a amicilor dvs. de idei cu astfel de 
argumente. Orbirea, din păcate, nu poate fi vindecată cu argumente. Acceptaţi atunci, în 
chip de desert al discuţiei noastre, măcar o mică parabolă: 


Pe când, la anul 410, Alaric se apropia de Roma în fruntea hoardelor sale de goți, 
gâştele Capitoliului (sau mai curând stră-strănepoatele celebrelor gâşte care, prin 
gălăgia lor, salvaseră cândva Cetatea de gali) se încurajau de zor una pe alta, 
zicând: 

— Nu va îndrăzni nemernicul să atace Cetatea Eternă! Strălucirea orbitoare a 
istoriei acestuia face mult mai mult decât toate armatele romane la un loc (care, ce-i 
drept, nu mai există). 

— Absolut! Dar dacă chiar va îndrăzni barbarul în neghiobia lui, va fi nimicit de 
îndată, răpus de trăznetele lui Iupiter, care, auzindu-ne protestul vehement, nu va 
îngădui sfidarea adusă civilizaţiei şi sfintelor altare. Ce sunt aceşti goți faţă de galii 
din vechime? Ori faţă de puni? Un nimic! 

— Fiţi liniştite deci, suratelor gâşte: orice ar fi, va triumfa raţiunea! De partea 
noastră sunt gâgâitul şi toţi zeii! 

...Ba a îndrăznit barbarul şi nemernicul: a cucerit Roma îndată, a ars-o şi seara 
şi-a ospătat goții cu gâscă friptă. 


Nu puţini au trăit, de-a lungul timpului, o experienţă asemănătoare din cauza iluziilor 
despre forţa civilizaţiei, despre mersul ireversibil al Istoriei, despre raţiunea-care- 
triumfă-până-la-urmă sau Dumnezeu-care-nu-va-îngădui-sfidarea. Şi au constatat, pe 
speze proprii, că Istoria nu e ireversibilă, viaţa nu-i raţională, că Dumnezeu s-a inspirat 
de la Diavol şi că uneori civilizaţia se risipeşte ca un gâgâit de gâscă... 

2012 


Anexa | 
Apel pentru respectarea statului de drept şi a democraţiei 


Avem, în clipa de faţă, toate motivele pentru a ne exprima profunda îngrijorare faţă 
de situaţia politică a ţării. O serie de evenimente recente pune în lumină unul şi acelaşi 
lucru: tendinţa unor autorităţi de a ocoli sau încălca principiile şi practicile statului de 
drept şi ale democraţiei. Şi mai grav este că aceste derapaje au loc cu acoperire legală, 
prin forțarea interpretativă a unor paragrafe constituţionale ori prin adoptarea de legi şi 
hotărâri a căror legitimitate de fond este extrem de discutabilă. Or, tocmai acest 
legalism pur formal constituie un motiv de alarmă în plus, deoarece el îşi poate 
disimula cu uşurinţă caracterul antidemocratic, inducând în eroare o mare parte a 
publicului. 

Deşi mai sunt puţine zile pâna la 19 mai, data referendumului, este îngrijorător faptul 
că regulile după care se va desfăşura acest scrutin electoral s-au schimbat în ultimul 
moment. Acest fapt încalcă o recomandare a Comisiei de la Veneţia care cere ca 
legislaţia referendară să nu fie modificată cu mai puţin de un an înainte de ţinerea unui 
referendum. Simplul fapt că această legislaţie şi felul de a o aplica au constituit până în 
ultima clipă subiect de dezbatere în mass-media, dar şi la Curtea Constituţională 
reprezintă, în sine, un scandal. 

Condamnăm decizia comisiei de cultură şi mass-media a Parlamentului, care, sub 
diferite pretexte „legaliste“, nu i-a alocat preşedintelui suspendat Traian Basescu nici 
un timp de antenă propriu la radioul şi televiziunea publice în cadrul programelor 
electorale. 

Grave ni se par chiar şi tendinţele mai generale apărute în cadrul actualei majorităţi 
PSD-PNIL-UDMR-PRM-PC de a încerca să schimbe regulile jocului chiar în timpul 
jocului: încercările insistente de a modifica Legea referendumului după începerea 
procedurii de suspendare, ideea de a-i bara dlui Traian Băsescu revenirea la Cotroceni, 
sub diverse pretexte, planuri pentru îngrădirea abuzivă a drepturilor electorale ale 
cetăţeanului Traian Băsescu, presiuni manifeste din partea dlor Mircea Geoană sau Dan 
Voiculescu asupra Curţii Constituţionale, probabil ca sancţiune fiindcă nu a avizat 
favorabil suspendarea preşedintelui. 

Atragem atenţia în modul cel mai serios că statul de drept nu se reduce la proceduri 
cu acoperire legală şi că Legislativul nu e decât una dintre cele trei puteri ale statului 
prin care se exercită suveranitatea populară şi în nici un caz o putere absolută, care nu 
mai dă socoteală nici electoratului, nici puterii judecătoreşti, nici principiilor 


universale ale drepturilor omului. Reamintim că şi statul comunist avea nenumărate legi 
şi oferea acoperire legală pentru toate abuzurile şi crimele, ceea ce nu înseamnă că 
aceste legi aveau legitimitate. Ar fi extrem de grav dacă, din nou, între legalitatea 
formală şi legitimitate ar apărea o ruptură. 

Cerem apăsat Guvernului să organizeze în modul cel mai corect, echitabil şi 
imparţial referendumul de pe 19 mai. Solicităm să se facă toate eforturile pentru a nu-i 
priva pe numeroşii cetăţeni români care trăiesc şi lucrează în străinătate de dreptul de 
vot. În caz contrar, se vor crea imense frustrări destabilizatoare în societate, iar 
condamnarea României pe plan internaţional (criticată deja de presa străină) va aduce 
prejudicii incalculabile poporului român. 

Cerem publicului să se mobilizeze, să se informeze şi să se pronunţe prin toate 
mijloacele paşnice împotriva oricăror abateri de la principiile şi practicile statului de 
drept şi ale democraţiei şi, de asemenea, ca la 19 mai să participe la referendum în 
număr cât mai mare. Credem că numai o participare masivă la vot va bara eficient unele 
tendinţe autocratice ale majorităţii parlamentare actuale. 

Anexa II 
Scrisoare deschisă către oficialități ale Uniunii Europene 


Excelenţele Voastre, 


Suntem un grup de intelectuali români — savanţi, universitari, cercetători în domeniul 
ştiinţelor fundamentale, aplicative şi umaniste, scriitori şi artişti. Unii suntem veterani 
ai mişcării democratice din România, alţii — reprezentanţi ai unor generaţii mai tinere, 
dar toţi suntem apărători fervenţi ai valorilor europene. Mulţi dintre noi nu sunt 
implicaţi în nici un fel în politică; unii au afilieri şi simpatii dintre cele mai diferite. 
Exprimăm aici un punct de vedere non-partizan. Singurul nostru scop este acela de a 
apăra principiile democratice şi statul de drept, aşa cum am făcut-o mereu începând din 
decembrie 1989. 

Suntem acum profund îngrijoraţi de reacţiile externe la recentele evenimente politice 
din ţara noastră. Sperăm ca această scrisoare să ajute la clarificarea oricăror concepţii 
eronate cu privire la situaţia curentă şi că va deschide un dialog în legătură cu viitorul. 
Căci suntem profund preocupaţi de recentele acuzaţii care pretind că Parlamentul şi 
Guvernul României ar fi subminat statul de drept şi independenţa justiţiei în încercarea 
de a-l demite pe preşedintele Traian Basescu. E greu pentru noi să vedem că 
reprezentanţi de seamă ai Uniunii Europene îşi exprimă poziţia ignorând un principiu 
fundamental al dreptului, audiatur et altera pars. Această poziţie nu a putut fi formulată 
decât pe temeiul unor informaţii înşelătoare sau incomplete cu privire la adevărata 
natură a situaţiei din România. 

Vă rugăm să ne permiteţi ca, folosind experienţa noastră de cercetare şi cunoaşterea 
directă a climatului politic din ţara noastră, să vă prezentăm doar câteva puncte pe 
scurt: 

e Curtea Constituţională nu este parte a sistemului judiciar independent din România. 
Este vorba de o instituţie unde numirile se fac politic şi care are ca unică vocaţie 
arbitrajul în chestiuni constituţionale. 

Curtea Constituțională a recunoscut că, substituindu-se primului ministru, 
preşedintele Băsescu a încălcat principiul fundamental al separaţiei şi echilibrului 
puterilor. Guvernul României nu a mai răspuns în faţa Parlamentului, aşa cum se 
întâmplă în toate statele democratice din Uniunea Europeană, ci, în fapt, în faţa 
preşedintelui, ca în Federaţia Rusă. Parlamentul a tins să devină o cochilie vidă, atunci 
când majoritatea guvernamentală nu a avut voie să voteze de câte ori exista riscul unei 


opinii disidente. În consecință, aşa cum a recunoscut-o Curtea Constituţională, 
suspendarea Preşedintelui este conformă cu Constituţia României şi urmează să fie 
confirmată sau nu de un referendum naţional, organizat de asemenea în strictul repect al 
legii. 

Preşedintele Băsescu vorbeşte deschis şi liber despre rolul său de jucător, în ciuda 
faptului că un atare rol contravine definiţiei constituţionale a Preşedintelui României ca 
mediator. Alte incidente recente confirmă temerile noastre referitoare la modul în care 
Preşedintele Băsescu îşi înțelege competențele: 

* În 2009, Parlamentul a votat o moţiune de cenzură împotriva Guvernului, care a fost 
demis în conformitate cu legea. Preşedintele a refuzat să accepte propunerea majorităţii, 
cum se cuvenea, şi nu l-a desemnat drept prim-ministru pe dl Klaus Johannis, primarul 
municipiului Sibiu, susţinut de o largă majoritate, ci a prelungit mandatul guvernului 
demis, doar ca să fie sigur că o echipă favorabilă îi va organiza realegerea ca 
preşedinte al României. 

e Preşedintele a declarat în direct într-un interviu televizat că i-a numit din proprie 
voinţă pe cei doi şefi ai Serviciilor Secrete, care, în conformitate cu legea, trebuie să 
fie numiţi de Parlament. De curând a adăugat că „aproape s-a decis“ cu privire la 
persoana viitorului Procuror General, care în conformitate cu legea este propus de către 
Ministrul Justiției cu avizul Consiliului Superior al Magistraturii, organism 
independent. 

Acum câteva zile, preşedintele i-a povestit în direct unui reporter TV că, atunci când 
cancelarul Germaniei, dna Angela Merkel, l-a întrebat dacă există în Constituţia 
României reglementări privitoare la suspendarea preşedintelui, el i-a răspuns că nu, nu 
există. A fost poate o eroare de exprimare, dar cum să lăsăm soarta ţării noastre în 
asemenea mâini? Articolul 95 al Constituţiei României este explicit, şi defineşte 
procedura de suspendare, de la iniţierea ei la sfârşitul procesului; faptul că în 
Constituţia Germaniei sau a oricărui alt stat din Uniunea Europeană nu există o 
asemenea prevedere nu are nici o semnificaţie în această materie. 

Iată de ce, în ultimii ani, cetăţenii obişnuiţi ai României au devenit tot mai îngrijoraţi 
de acţiunile întreprinse de preşedintele Băsescu şi de apropiații săi. Ei au fost votaţi pe 
baza unui program de justiţie, echitate şi bunăstare a cetăţenilor. Dimpotrivă, 
preşedintele însuşi a asumat un rol executiv direct când a iniţiat tăieri sălbatice ale 
salariilor şi pensiilor, fie că era vorba de profesori, de militari, de cadre medicale, de 
judecători şi funcţionari publici, decimând astfel clasa mijlocie în formare. În acelaşi 
timp, fondurile publice care-i plăteau pe clienţii partidului dominant au crescut an de 
an, în disprețul retoricii de austeritate generală. 

Poate încă şi mai îngrijorătoare au devenit manifestările de intoleranţă printre 


susţinătorii preşedintelui. Lideri ai partidului care îl susţine au declarat că minoritatea 
romă din România este „genetic programată“ să încalce legea. Ni se repetă constant — în 
ecou cu declaraţiile preşedintelui — că idealul european al unei societăţi care garantează 
o viaţă decentă pentru toţi este perimat şi ar trebui să fie înlocuit de o societate 
„competitivă“ în care doar cei mai adaptaţi şi mai puternici să supravieţuiască. Această 
formă brutală de darwinism social este opusul valorilor democratice ale Uniunii 
Europene aşa cum le-am adoptat cu entuziasm în ultimii douăzeci de ani. 

Acestea sunt doar câteva dintre evenimentele recente care au făcut să explodeze în 
iarna trecută demonstraţii civice în peste 60 de oraşe ale României. Referendumul din 
29 iulie este expresia faptului că societatea românească refuză intoleranţa şi 
discrepanţele economice din ultimii ani. Sperăm cu toată sinceritatea că acest 
referendum va dovedi că idealurile democratice au rădăcini adânci în societatea 
românească, sunt vibrante şi pline de viaţă. 

Apreciem din toată inima timpul şi preocuparea pe care le cheltuiţi pentru 
examinarea contextului pe care l-am evocat şi care priveşte climatul politic al României 
într-un moment delicat. Sperăm că declaraţiile dvs. de susţinere a democraţiei în 
România vor reflecta de asemeni aceste fapte complexe şi că, împreună, putem continua 
să lucrăm în interesul nostru comun pentru un viitor democratic, prosper şi tolerant 
deopotrivă pentru România şi pentru Uniunea Europeană. 

23.07.2012 

Anexa III 
NU vom vota! 


În timpuri normale, ar trebui să ne ducem la referendumul din 29 iulie. Implicarea 
cetăţenească se realizează prin vot, nu stând acasă. Dar acestea nu sunt timpuri normale: 
în câteva zile, USL, alături de aliaţii săi din UDMR şi UNPR, a decapitat ilegal 
conducerile Parlamentului, a legiferat prin ordonanţe de urgenţă în mod neconstituţional, 
a demis un Avocat al Poporului inconfortabil, l-a suspendat pe preşedinte fără temei. 
Numai scandalul imens din presa internaţională şi presiunile nemaivăzute ale Comisiei 
Europene, precum şi ale unor puteri precum Germania, SUA sau Marea Britanie au 
încetinit sau amânat în oarecare măsură asaltul USL asupra instituţiilor statului, având 
drept ţintă finală justiţia. Acum, în campania pentru referendumul de demitere a 
preşedintelui, USL dispune de forţe covârşitoare: cea mai mare parte a primăriilor ţării, 
toţi prefecţii, deconcentratele. Dispune apoi de mijloace de propagandă puternice prin 
televiziunile lui Dan Voiculescu. Majoritatea populaţiei, încă traumatizată de măsurile 
de austeritate ale fostei guvernări, pare să nu înţeleagă bine miza demiterii preşedintelui 
Traian Băsescu. Ea nu a devenit suficient de sensibilă la criticile europene şi nu 
realizează suficient implicaţiile lor pentru următoarele luni şi ani. Deruta şi 
dezorientarea precumpănesc în multe dintre straturile şi categoriile sociale. 

În această situaţie, credem că boicotarea referendumului cu scopul invalidării sale 
este unica soluţie rezonabilă pentru cei care, voind să spună NU, doresc totodată să facă 
şi un gest eficient, chiar dacă lipsit de spectacol. USL se teme de invalidare, dovadă 
prelungirea programului de vot până la ora 23. Dovadă planurile de a atrage la vot prin 
organizarea de tombole şi concursuri. Dovadă mai ales ordonanța de urgenţă invalidată 
de CCR. Absenteismul — acesta este punctul slab al celor pe care o parte a presei i-a 
numit „pucişti“! Este cazul atunci să ne folosim în mod legal şi legitim de acest punct 
slab, readucându-l astfel la Cotroceni pe Traian Băsescu, unica forţă care s-ar mai 
putea opune unei preluări totale a puterii. 

Se spune însă că, odată revenit la Cotroceni fără un nou mandat popular, preşedintele 
nu va avea nici o putere. Fals: va avea toate puterile conferite de Constituţie şi de legi. 
Va avea un cuvânt greu în numirea noilor şefi la Parchetul General şi DNA, în numirile 
la Înalta Curte. Va reprezenta România la Bruxelles, conform deciziei Curţii 
Constituţionale, decizie încălcată recent de primul ministru Victor Ponta. În sfârşit, după 
alegerile din toamnă, el îl va nominaliza pe viitorul prim-ministru. Mandatul său 
popular, exprimat prin votul din 2009, expiră abia în 2014. Este probabil, de altminteri, 


că, în cazul invalidării referendumului, Puterea va căuta cu disperare alte mijloace prin 
care să oprească sau să întârzie reinstalarea preşedintelui Băsescu, şi numai presiuni 
interne şi internaţionale considerabile o vor determina să cedeze. 

Înțelegem şi respectăm motivele pentru care preşedintele Băsescu nu-şi doreşte o 
victorie la „masa verde“. Dar în condiţiile date, o victorie, fie şi „la masa verde“, 
valorează mult mai mult decât o înfrângere „pe teren“ — foarte probabilă în cazul în care 
partizanii lui NU se vor duce masiv să voteze. 

Ar mai fi de adăugat şi că presiunile internaţionale exercitate asupra Puterii de la 
Bucureşti au fost în mare măsură şi în direcţia respectării deciziei CCR prin care se 
asigură un prag de validare a referendumului. Oare ne vom comporta ca şi când toate 
aceste presiuni au fost de prisos? 

Pe scurt, boicotul referendumului constituie un refuz justificat de a cauţiona o putere 
abuzivă şi mincinoasă, care modifică regulile în timpul jocului şi refuză să precizeze de 
la început condiţiile atribuirii victoriei. Dar boicotul pare a fi mai ales singura politică 
pragmatică din acest moment în vederea stopării avansului acestei puteri. A vota NU 
demiterii abuzive a preşedintelui e, cu siguranţă, un gest de responsabilitate civică; dar 
a NU vota este, în plus, şi un gest eficient în aceeaşi direcţie — ultimul care ne-a mai 
rămas. 

